# śrī-rūpa-gosvāmi-praṇītaḥ

# śrī-śrī-bhakti-rasāmṛta-sindhuḥ

## Version 1.01

### This is the third segment of the Bhakti-rasāmṛta-sindhu, dealing with the five principal rasas. With the three commentaries of Śrī Jīva, Mukunda and Viśvanātha Cakravartī.

Taken from the 1984 reprint of Haridas Das's edition.

#  Thank you for using a Gaudiya Grantha Mandir text. Remember, GGM is an open source network.

# So, give back to the world community of scholars by notifying us of any mistakes or variant readings, either by emailing us directly or by posting in the GGM forums. And if you are working closely on this or any other text, please send us your edited version.

**And, if you can, please help by donating to the cause.**

**The work done here will last for generations.**

# Thank you, The Editors.

# Jagadananda Das.śrī-śrī-bhakti-rasāmṛta-sindhuḥ

# (3)

# mukhya-bhakti-rasa-nirūpakaḥ paścima-vibhāgaḥ

*śrī-śrī-gaura-gadādharau vijayetām*

(3.1)

# śānti-bhakti-rasākhyā prathama-laharī

**|| 3.1.1 ||**

dhṛta-mugdha-rūpa-bhāro bhāgavatārpita-pṛthu-premā |

sa mayi sanātana-mūrtis tanotu puruṣottamas tuṣṭim ||

**śrī-jīvaḥ :** dhṛteti pūrvavat śliṣṭaṁ, mugdhādi-śabdānāṁ dvy-arthatvāt | bhāvo’tra saudnarya-pakṣe ādhikyam | sva-nāma-pakṣe nijotsaṅga-kleśa-kṛd voḍhavya ivety arthaḥ ||1||

**mukundaḥ :**

vicārita-rasāmṛtārṇava udīrṇa-bādhā

vidhunvanādi-rasa-cāturī-pravilayiny amogha-prathe |

svarūpa-saha-rūpa-pādābjāntar-antarvidhau

mukunda-caraṇe ratir bhavatu dāsa-bindor mama ||

śrī-rūpa-caraṇaṁ śaraṇam | dhṛteti | mugdha-rūpa-bhāro manohara-saundaryādhikyam | bhāgavatā vaiṣṇavāḥ | guru-jana-pakṣe mugdha-rūpaḥ ajño’yam | bhāra aihika-pāralaukika-hita-cintanena bhāro vahana-lakṣaṇaḥ | bhāro’tiśaya-bhārayor iti viśvaḥ | bhāgavataṁ tan-nāma-purāṇam ||1||

**viśvanāthaḥ :** sanātanī nityā tanūr mūrtir yasya sa śrī-kṛṣṇaḥ | pakṣe, sanātana-nāmnī mūrtir yasya sa śrī-sanātana-gosvāmī | katham-bhūtaḥ ? dhṛto mugdhasyājñasya rūpasya mama rādhā-kṛṣṇa-prāpti-bhāraḥ yena saḥ | sarasvatī-pakṣe’rthe—mugdhasya sundarasya ||1||

—o)0(o—

**|| 3.1.2-3 ||**

rasāmṛtābdher bhāge’tra tṛtīye paścimābhidhe |

mukhyo bhakti-rasaḥ pañca-vidhaḥ śāntādīr īryate ||

ato’tra pāñcavidhyena laharyaḥ pañca kīrtitāḥ |

athāmī pañca lakṣyante rasāḥ śāntādayaḥ kramāt ||

**śrī-jīvaḥ :** athāmīti | rasa-rasavator abhedopacārād rasāś ca śāntādaya ucyante ||3||

**mukundaḥ :** *na vyākhyātam |*

**viśvanāthaḥ :** rasa-rasavator abhedopacārād rasāś ca śāntādaya ucyante ||3||

—o)0(o—

**|| 3.1.4 ||**

tatra **śānta-bhakti-rasaḥ**—

vakṣyamāṇair vibhāvādyaiḥ śamināṁ svādyatāṁ gataḥ |

sthāyī śānti-ratir dhīraiḥ śānta-bhakti-rasaḥ smṛtaḥ ||

**śrī-jīvaḥ :** sthāyīti sthāyi-bhāva-paryāyaḥ | bhīmo bhīmasena itivat | tataḥ sva-liṅgaṁ na tyajati | tataś ca śānti-rati-rūpaḥ sthāyi-bhāvo vakṣyamāṇair vibhāvādyaiḥ saha militvā śamināṁ śamibhiḥ kartṛbhir yat svādyaṁ tad-rūpatāṁ gataś cec chānta-bhakti-rasaḥ kavibhiḥ smṛta ity arthaḥ | yadyapi śuddhāyāḥ sāmānyā svacchā śāntir iti bheda-trayam uktaṁ [bha.ra.si. 2.5.8], tathāpi śānter eva rasatva-pratipādanaṁ, sāmānyāyāḥ asphuṭatvāt, svacchāyāś cañcalatvād rasa-sāmagrī-paripoṣo na syād ity abhiprāyeṇa ||4||

**mukundaḥ :** śamināṁ—vihāya viṣayaunmukhyam [bha.ra.si. 2.5.17] ity ukta-śama-pradhānānāṁ, ātmārāmās tāpasā iti dvividhānām | śānti-ratir mamatā-gandha-varjitā, paramātma-niṣṭhā sthāyī ratiḥ sthāyīti paryāyo bhāvaḥ | tataḥ sva-liṅgaṁ na tyajati | vakṣyamāṇair vibhāvādyaiḥ karaṇaiḥ svādyatāṁ vibhāvādijaṁ mādhurya-viśeṣaṁ gatā cet, śānta-bhakti-rasaḥ kavibhiḥ smṛta ity arthaḥ | yadyapi śuddhāyāḥ sāmānyā svacchā śāntir iti bheda-trayam uktam [bha.ra.si. 2.5.8], tathāpi śānter eva sāmagrī-paripoṣeṇa rasatvam | sāmānyāyā asphuṭatvāt svacchāyāś cañcalatvāt na sāmagrī paripoṣaḥ syād ity abhiprāyaḥ ||4||

**viśvanāthaḥ :** sthāyīti sthāyi-bhāva-paryāyaḥ | bhīmaseno bhīma itivat | ataḥ sva-liṅgaṁ na tyajati | tataś ca śānti-rati-rūpaḥ sthāyi-bhāvo vakṣyamāṇair vibhāvādyaiḥ saha militvā śamināṁ śamibhiḥ kartṛbhir svādyatāṁ tad-rūpatāṁ gataś ceti śānta-bhakti-raso budhaiḥ kavibhiḥ smṛta ity arthaḥ ||4||

—o)0(o—

**|| 3.1.5 ||**

prāyaḥ sva-sukha-jātīyaṁ sukhaṁ syād atra yoginām |

kintv ātma-saukhyam aghanaṁ ghanaṁ tv īśam ayaṁ sukham ||

**śrī-jīvaḥ :** sva-sukha-jātīyaṁ sarva-mūla-svarūpa-nirviśeṣa-brahmānanda-prakāram | prāya iti guṇānām api sphūrteḥ | sā ca ātmārāmāś ca munaya ity ādeḥ | īśa-mayaṁ saccidānanda-vigraha-bhagavat-sphūrti-pracuram ||5||

**mukundaḥ :** sva-sukha-jātīyaṁ brahma-sukha-prakāram | īśa-mayam īśānubhava-svarūpam ||5||

**viśvanāthaḥ :** yadyapi śuddhāyāḥ sāmānyā svacchā śāntir iti bheda-trayam uktaṁ [bha.ra.si. 2.5.8], tathāpi śānter eva rasatva-pratipādanaṁ, sāmānyāyā asphuṭatvāt, svacchāyāś cañcalatvād rasa-sāmagrī-paripoṣo na syād ity abhiprāyeṇāha—yogināṁ śānta-bhaktānāṁ pūrvaṁ jñānitā-dāśayāṁ samādhau yad brahma-sukham anubhūtam āsīt, prāyas tat-sukha-jātīyam evedānīṁ teṣāṁ raty-anubhava-kāle, īśa-mayaṁ sac-cid-ānanda-vigraha-bhagavat-sphūrti-pracuraṁ sukhaṁ bhavet, na tu dāsādi-bhaktānāṁ yad ananta-sukhaṁ tat sajātīya-sukhaṁ bhavet, tatrāpi brahma-sukhāpekṣayā īśvara-sukhasyādhikyam āha—kintv iti | ātma-sukham aghanaṁ aniviḍam īśamaya-sukhāpekṣayā nyūnam iti yāvat ||5||

—o)0(o—

**|| 3.1.6 ||**

tatrāpīśa-svarūpānubhavasyaivoru-hetutā |

dāsādi-van-mano-jñatva-līlāder na tathā matā ||

**śrī-jīvaḥ :** īśvaratvaṁ viśadayati | tatra teṣu sva-sukha-jātīyādiṣv api dāsādīnām iva teṣām īśa-svarūpānubhavasya śrī-vigraha-rūpa-tat-sākṣātkārasyaiva rasotpatty-artham ūru-hetutā syāt | yadyapy evaṁ tathāpi manojñatva-līlāder guṇasya, tathā dāsādy-anubhava-prakāreṇa, noru-hetutā matā, kintu yathā-kathañcid evety arthaḥ | tathoktaṁ tṛtīye—

evaṁ tadaiva bhagavān aravinda-nābhaḥ

svānāṁ vibudhya sad-atikramam ārya-hṛdyaḥ |

tasmin yayau paramahaṁsa-mahā-munīnām

anveṣaṇīya-caraṇau calayan saha-śrīḥ ||

taṁ tv āgataṁ pratihṛtaupayikaṁ sva-pumbhis

te’cakṣatākṣa-viṣayaṁ sva-samādhi-bhāgyam | [bhā.pu. 3.15.37-38] ity ādi |

atra sva-samādhi-bhāgyam ity anena sva-pumbhir ity atra sva-śabdenopahṛta-cchatra-cāmarādy-aupayikatvena saha-śrīr ity anena ca tān atikramya dāsādīnāṁ manojñatva-līlādy-anubhavādhikyaṁ darśitam ||6||

**mukundaḥ :** tatrāpi guṇa-svarūpānubhavātmake īśa-sukhe saty api īśa-svarūpasyaiva yogiṣu rasodaye | arthān manojñatva-līlādita uru-hetutā matā | manojñatva-līlādes tu dāsādivat dāsādiṣu svarūpānandād yathoru-hetutā matā tathā na, kintu yathā-kathañcid eva | manojñatvaṁ saundarya-kaumalyādi | līlā govardhanoddharaṇādikā | ādi-śabdāc cāturya-bhakta-vaśyatvādi-guṇāḥ ||6||

**viśvanāthaḥ :** tatrāpi raty-anubhava-daśāyām īśamaya-sukhe’pi caturbhuja-svarūpānubhavasyaivoru-hetutā, na tu dāsyādīnām iva manojñatva-līlādy-anubhavasya uru-hetutā sammatā | ato brahma-sukhāpekṣayā adhikam api dāsādīnāṁ sukhāpekṣayā nyūnam eva śānta-bhaktasya sukham iti jñeyam, yathoktaṁ tṛtīya-skandhe—

evaṁ tadaiva bhagavān aravinda-nābhaḥ

svānāṁ vibudhya sad-atikramam ārya-hṛdyaḥ |

tasmin yayau paramahaṁsa-mahā-munīnām

anveṣaṇīya-caraṇau calayan saha-śrīḥ ||

taṁ tv āgataṁ pratihṛtaupayikaṁ sva-pumbhis

te’cakṣatākṣa-viṣayaṁ sva-samādhi-bhāgyam | [bhā.pu. 3.15.37-38] ity ādi |

sva-samādhi-bhāgyam ity anena pūrvānubhūta-brahma-sukhāpekṣayā īśvara-sukhasyādhikyaṁ darśitam | evaṁ sva-pumbhir ity atra sva-padenopahṛta-cchatra-cāmarādy-aupayikatvena saha-śrīr ity anena ca tān śānta-bhaktān sanakādīn atikramya dāsādīnāṁ manojñatva-līlādy-anubhavādhikyaṁ darśitam ||6||

—o)0(o—

**|| 3.1.7-8 ||**

tatra **ālambanāḥ—**

caturbhujaś ca śāntāś ca asminn ālambanā matāḥ ||

tatra **caturbhujaḥ—**

śyāmākṛtiḥ sphurati cāru-caturbhujo’yam

ānanda-rāśir akhilātma-sindhu-taraṅgaḥ |

yasmin gate nayanayoḥ pathi nirjihīte

pratyak-padāt paramahaṁsa-muner mano’pi ||

**śrī-jīvaḥ :** śyāmākṛtir iti tāpasa-śāntānāṁ vacanam | udāharaṇaṁ tu jñāni-śāntasyeti jñeyam | uttarārdhe tasyaiva pratipādyatvāt | atra yadyapi, yan martya-līlaupāyikaṁ [bhā.pu. 3.2.12] ity ādi balād dvibhujasyaiva tad-ākarṣaṇa-sāmarthyādhikyam iti tasyaivālambanatve mukhyatvaṁ yujyate udāhariṣyate ca—pradhāsyati mahat tapaḥ [bha.ra.si. 3.1.29] ity ādinā, tathāpi yūyaṁ nṛ-loke bata bhūri-bhāgāḥ [bhā.pu. 7.10.48] ity-ādy-ukta-diśā gūḍhatarā na te sarvadā tad anubhavantīti caturbhujatvasyaiva prācuryeṇānubhavāt prādhānyaṁ darśitaṁ | tathaivodāharati—śyāmākṛtir iti | atra varṇasya prathamato nirdeśāc cārv iti saundaryasya ca kathanāt tatra tac camatkārātiśayo darśitaḥ | ata ālambanatva-nirdeśe, saccidānanda-sāndrāṅga [bha.ra.si. 3.1.9] iti yad vakṣyate tad apy etat-prādhānyenaiva jñeyam | akhilā ye ātmāno jīvās teṣāṁ taraṅga-rūpāṇāṁ siddha-rūpa ity ātma-paramātmanor aṁśāṁśitā-mātra-tātparyakam | “akhilātma-mayūkha-sūryaḥ” iti vā paṭhanīyam | pratyak-padāt nirviśeṣa-brahmānusandhānāt nirjihīte nirgataṁ sat tad-guṇeṣvevāviṣṭaṁ bhavatīty arthaḥ ||7-8||

**mukundaḥ :** akhilātma-sindhu-taraṅga-sindhuḥ paramātmātvāt, asmin ghanībhūta-brahma-vigrahe pratyak-padāt nirjihīte san niviḍa-sukhodayād atraiva ramata ity arthaḥ | śyāmākṛtir iti jāta-premṇas tāpasasya vacanam | paramahaṁsa-muneḥ ātmārāmasya | ayam arthaḥ—ātmārāma-gaṇākarṣīty ayaṁ guṇaḥ śānte nodeti, ato nayanayoḥ pathi gate ity atra kṛpayeti noktam | kintu ātmārāmasya svabhāvatayaiva sākṣātkāra iti tasya bhāṇam | ato jīvanmukter bahumānatā ceti ||7-8||

**viśvanāthaḥ :** caturbhujo bhagavān viṣayālambanaḥ | śānta-bhaktā āśrayālambanā jñeyāḥ ||7||

śyāmākṛtir iti | atra yadyapi,

tathā paramahaṁsānāṁ munīnām amalātmanām |

bhakti-yoga-vidhānārthaṁ kathaṁ paśyema hi striyaḥ || [bhā.pu. 1.8.20]

iti prathame kuntī-vākyāt, yan martya-līlaupāyikaṁ [bhā.pu. 3.2.12] ity ādi tṛtīyāc ca dvibhujasyaiva tad-ākarṣaṇa-sāmarthyādhikyam iti tasyaivālambanatve mukhyatvaṁ yujyate, udāhariṣyate ca—pradhāsyati mahat tapaḥ [bha.ra.si. 3.1.29] ity ādinā, tathāpi

yūyaṁ nṛ-loke bata bhūri-bhāgā

lokaṁ punānā munayo’bhiyanti |

yeṣāṁ gṛhān āvasatīti sākṣād

gūḍhaṁ paraṁ brahma manuṣya-liṅgam || [bhā.pu. 7.10.48]

ity-ādy-ukta-diśā dvibhujasya gūḍhatvenāvasthānokter nīte sarvadā tad anubhavatīti caturbhujatvasyaiva tad-ākarṣaṇa-prācuryeṇānubhavāt prādhānyaṁ darśitaṁ | tathaivodāharati—śyāmākṛtir iti | atra varṇasya prathamato nirdeśāc cārv iti saundaryasya ca kathanāt, tatra tatra camatkārātiśayo darśitaḥ | akhilā ye ātmāno jīvās teṣāṁ taraṅga-rūpāṇāṁ siddha-rūpa ity jīvātma-paramātmanor aṁśāṁśi-bhāve darśitaḥ | pratyak-padāt nirviśeṣa-brahmānusandhānāt nirjihīte nirgataṁ sat tad-guṇeṣvevāviṣṭaṁ bhavatīty arthaḥ ||8||

—o)0(o—

**|| 3.1.9-13 ||**

saccidānanda-sāndrāṅga ātmārāma-śiromaṇiḥ |

paramātmā paraṁ brahma śamo dāntaḥ śucir vaśī ||9||

sadā svarūpa-samprāpto hatāri-gati-dāyakaḥ |

vibhur ity ādi guṇavān asminn ālambano hariḥ ||10||

atha **śāntāḥ—**

śāntāḥ syuḥ kṛṣṇa-tat-preṣṭha-kāruṇyena ratiṁ gatāḥ |

ātmārāmās tadīyādhva-baddha-śraddhāś ca tāpasāḥ ||11||

atha **ātmārāmāḥ—**

ātmārāmās tu sanaka-sananda-mukhā matāḥ |

prādhānyāt sanakādīnāṁ rūpaṁ bhaktiś ca kathyate ||12||

tatra **rūpam—**

te pañca-ṣābda-bālābhāś catvāras tejasojjvalāḥ |

gaurāṅgā vāta-vasanāḥ prāyeṇa sahacāriṇaḥ ||13||

*na kenāpi vyākhyātam |*

—o)0(o—

**|| 3.1.14 ||**

tatra ca **bhaktiḥ—**

samasta-guṇa-varjite karaṇataḥ pratīcīnatāṁ

gate kim api vastuni svayam adīpi tāvat sukham |

na yāvad iyam adbhutā nava-tamāla-nīla-dyuter

mukunda sukha-cid-ghanā tava babhūva sākṣāt-kṛtiḥ ||

**śrī-jīvaḥ :** *na vyākhyātam |*

**mukundaḥ :** samasteti karaṇata indriya-vargāt pratīcīnatām agocaratām ||14||

**viśvanāthaḥ :** samasta-guṇa-varjite guṇa-kṛta-mālinya-rahite śuddha iti yāvat, tathā karaṇata indriyebhyaḥ pratīcīnatāṁ gate indriyaiḥ saha saṅga-rahite ity arthaḥ | evaṁ-bhūte antaḥkaraṇa-rūpe vastuni kim api brahmākhyaṁ sukhaṁ tāvat svayam adīpi svayam asphurat na yāvat tava sākṣāt kṛtir babhūva ity arthaḥ ||14||

—o)0(o—

**|| 3.1.15-16 ||**

atha **tāpasāḥ—**

bhaktir muktyaiva nirvighnety ātta-yukta-viraktatāḥ |

anujjhita-mumukṣā ye bhajante te tu tāpasāḥ ||

yathā—

kadā śaila-droṇyāṁ pṛthula-viṭapi-kroḍa-vasatir

vasānaḥ kaupīnaṁ racita-phala-kandāśana-ruciḥ |

hṛdi dhyāyaṁ dhyāyaṁ muhur iha mukundābhidham ahaṁ

cidānandaṁ jyotiḥ kṣaṇam iva vineṣyāmi rajanīḥ ||

**śrī-jīvaḥ :** mukundābhidham iti | svabhāvata eva saṁsāra-haraṇān mukundābhidhaṁ mukti-dātāraṁ | rajanīr ity upalakṣaṇam ahorātrān ity arthaḥ | “tri-rātram api ye tatra vasanti” itivat ||16||

**mukundaḥ :** hetuir muktyaiva nivighneti hetor evānujjhita-mumukṣāś ca bhajanata ity ādi lakṣaṇād evaṁ bodhyaṁ tāpasānāṁ bhāvaḥ sādhanena kṛpayā tat-kalā-mātraṁ, ātmārāmāṇāṁ kṛpayaiva prathīyān saḥ | śāntā nitya-siddhā naiveti | ata eṣāṁ sādhakāḥ siddhā nitya-siddhā iti bhedo dāsavan na kariṣyate ||15-16||

**viśvanāthaḥ :** muktyā jīvanmuktatayā bhaktir nirvighnā, anyathā kāma-krodhādi-vighna-sattve sarvadā pravāha-rūpeṇa bhaktir na bhavatīti | āttā gṛhītā yukta-viraktatā yuktaṁ vairāgyaṁ yaiḥ, tathā anujjhitā atyaktā mokṣecchā ca yaiḥ, atas teṣāṁ mokṣecchā-rūpānyābhilāṣa-sattve’pi na śuddha-bhaktitva-hāniḥ | yato bhakter vighana-svarūpasya kāmāder nivṛtty-artham eva saṁsāra-mocanecchā, na tu sāyujyārthaṁ | tathā ca prathama-daśāyāṁ teṣāṁ mokṣecchayaiva bhajanam iti jñeyam ||15||

mukundābhidham iti | svabhāvata eva saṁsāra-haraṇa-lakṣaṇa-mukti-dātāraṁ, rajanīty upalakṣaṇaṁ, ahorātram ity arthaḥ | “tri-rātram api kṣetre vasati” itivat ||16||

—o)0(o—

**|| 3.1.17-19 ||**

bhaktātmārāma-karuṇā prapañcenaiva tāpasāḥ |

śāntākhya-bhāva-candrasya hṛd-ākāśe kalāṁ śritāḥ ||

atha **uddīpanāḥ—**

śrutir mahopaniṣadāṁ vivikta-sthāna-sevanam |

antar-vṛtti-viśeṣo’sya sphūrtis tattva-vivecanam ||

vidyāśakti-pradhānatvaṁ viśva-rūpa-pradarśanam |

jñāni-bhaktena saṁsargo brahma-satrādayas tathā |

eṣv asādhāraṇāḥ proktā budhair uddīpanā amī ||

**śrī-jīvaḥ :** tattva-vivecanādi-trayaṁ tāpasānāṁ jñeyam | anye tūbhayeṣām eva | tatra vidyā-śakti-pradhānatvādi-dvayam īśvara-gataṁ jñeyam | brahma-satram anyonyaṁ samavidyānām upaniṣad-vicāraḥ ||18-19||

**mukundaḥ :** vidyā-śaktīty-ādi-dvayam īśvara-gataṁ jñeyam | brahma-satraṁ samāna-bhāvānām anyonyam upaniṣad-vicāraḥ ||18-19||

**viśvanāthaḥ :** bahir-indriyāṇāṁ vṛtti-niṣedhe saty atheti antaḥ-karaṇa-vṛtti-viśeṣasya sphūrtir evoddīpanam | avidyā-śakter bandhakatvena heyatvaṁ, vidyā-śakter mocakatvena pradhānatvam | brahma-satram anyonyaṁ sama-vidyānām upaniṣad-vicāraḥ ||19||

—o)0(o—

**|| 3.1.20 ||**

atra **mahopaniṣac-chrutiḥ**, yathā—

akleśāḥ kamala-bhuvaḥ praviśya goṣṭhīṁ

kurvantaḥ śruti-śirasāṁ śrutiṁ śruta-jñāḥ |

uttuṅgaṁ yad-uparasaṅgamāya raṅgaṁ

yogīndrāḥ pulaka-bhṛto navāpy avāpuḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** nava api yogīndrā nava yogeśvarāḥ kavi-prabhṛtayaḥ upaniṣac-chiro-bhāga-gopāla-tāpinī-śravaṇena śrī-kṛṣṇasya sarvotkarṣaṁ jñātvā taṁ draṣṭuṁ yadu-puṅgava-saṅgamāya dvārakā-gamanārthaṁ uttuṅgaṁ raṅgam avāpuḥ ||20||

—o)0(o—

**|| 3.1.21-22 ||**

pādābja-tulasī-gandhaḥ śaṅkha-nādo mura-dviṣaḥ |

puṇya-śailaḥ śubhāraṇyaṁ siddha-kṣetraṁ svarāpagā ||

viṣayādi-kṣayiṣṇutvaṁ kālasyākhila-hāritā |

ity ādy uddīpanā sādhāraṇās teṣāṁ kilāśritaiḥ ||

**śrī-jīvaḥ :** pādābja-tulasī-gandha-śaṅkha-nāda-svarāpagā ubhayeṣāṁ, anye tāpasānāṁ, āśritair dāsa-viśeṣaiḥ saha sādhāraṇāḥ teṣāṁ api bhavantīty arthaḥ | tatra svar iti svarasyāpagā gaṅgā ity arthaḥ ||22||

**mukundaḥ :** *na vyākhyātam |*

**viśvanāthaḥ :** svarāpagā gaṅgā āśritaiḥ dāsa-viśeṣaiḥ saha sādhāraṇāḥ dāsānāṁ api bhavatīty arthaḥ ||22||

—o)0(o—

**|| 3.1.23 ||**

atha **pādābja-tulasī-gandho**, yathā tṛtīye (3.15.43)—

tasyāravinda-nayanasya padāravinda-

kiñjalka-miśra-tulasī-makaranda-vāyuḥ |

antar-gataḥ sva-vivareṇa cakāra teṣāṁ

saṅkṣobham akṣara-juṣām api citta-tanvoḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** kiṁ ca, tāni bhagavad-aṅga-mādhuryāṇi tān brahmānandato’pi parama-camatkāraṁ prāpayitvā sveṣu majjayāmāsur iti kiṁ vaktavyam, tad-ekāṅga-sambandhi-vastu-sambandhī māruto’pi tān sva-niṣṭhāṁ cyavayitvā kṣobhayan vijigye ity āha—tasyeti | padāravindayor ye kiñjalkāḥ śvetāruṇa-kāntiman-nakharās tair miśrā yā tulasī tasyā makaranda-sambandhī vayus teṣām antar antaḥ-karaṇa-gataḥ, tatra svādhikāraṁ kartum iva praviṣṭaḥ |

nanv ājñāṁ vinā parakīyāntaḥ-pura-praveśaḥ sanakādīnām iva sahasānucita iti cet, tatra sanyāyam āha—sva-vivareṇa nāsā-cchidreṇa, nāsā-cchidraṁ khalu vāyor eva vivaraṁ bhavati, tatra praveṣṭuṁ kasyājñāṁ gṛhṇīyād iti bhāvaḥ |

tatra gatvā kim akarot ? tatrāha—citta-tanvoḥ saṁkṣobhaṁ cakāra | ādau balāt cittaṁ sānanda-vivarte nipātya kṣobhayāmāsa, tatas tanum api kampāśru-romāñca-svedādibhiḥ | loke hy anyo’pi parakīya-deśe svādhikāraṁ cikīrṣuḥ prathamaṁ tad-deśādhyakṣaṁ nibadhya viluṇṭhya kṣobhayati, tatas tad-deśam api sva-sainya-sammarditaṁ karotīti |

nanu brahmānanda-juṣāṁ teṣāṁ cittaṁ brahmānandamayam eva, kathaṁ bhagavad-ānandas tat svamayaṁ karotu ? tatrāha—akṣara-juṣām apīti | evam evāsya mādhuryādhikyena balavattvam iti bhāvaḥ ||23||

—o)0(o—

**|| 3.1.24-26 ||**

atha **anubhāvāḥ—**

nāsāgra-nyasta-netratvam avadhūta-viceṣṭitam |

yuga-mātrekṣita-gatir jñāna-mudrā-pradarśanam ||

harer dviṣy api na dveṣo nātibhaktiḥ priyeṣv api |

siddhatāyās tathā jīvan-mukteś ca bahu-mānitā ||

nairapekṣyaṁ nirmamatā nirahaṅkāritā kathā |

maunam ity ādayaḥ śītāḥ syur asādhāraṇāḥ kriyāḥ ||

**śrī-jīvaḥ :** yugaṁ halādy-aṅgaṁ tac ca caturhasta-pramāṇaṁ lakṣyate | yuga-mātre yad-īkṣitam īkṣaṇaṁ tenaiva gatiḥ | jñāna-mudrā tarjany-aṅguṣṭhayor yutiḥ | siddhatā atyanta-saṁsāra-dhvaṁsaḥ | jīvan-muktiḥ śarīra-dvayānāveśena sthitiḥ | etad dvayaṁ bahu-mānitā tad-bhakty-ābhāsavatāṁ tāpasānāṁ jñeyā ||24-26||

**mukundaḥ :** yugaṁ hasta-catuḥ-pramāṇaṁ lakṣyate | tan-mātre īkṣitam īkṣaṇaṁ yasyā sā | ca gatiś ca yan-mātrekṣita-gatiḥ | yugaṁ hasta-catuṣke’pi ratha-sīrāṅgayor yugaḥ iti viśvaḥ | jñāna-mudrā tarjany-aṅguṣṭhayor yutiḥ | na bhaktir atibhaktiḥ, na kintu bhakti-mātraṁ | siddhatā bhagavān loke pāriṣadatayāvasthānam | jīvan-muktiḥ śarīra-dvayānāveśena sthitiḥ | śītāḥ sukhamayā eva, naiṣāṁ kṣepaṇā iti bhāvaḥ ||24-26||

**viśvanāthaḥ :** yugaṁ halādy-aṅgaṁ, tac ca caturhasta-pramāṇaṁ lakṣyate | yuga-mātrasya īkṣitam īkṣaṇaṁ tenaiva gatiḥ | jñāna-mudrā tarjany-aṅguṣṭhayor yutiḥ | siddhatā atyanta-saṁsāra-dhvaṁsaḥ | jīvan-muktiḥ śarīra-dvayānaveśena sthitiḥ ||24||

—o)0(o—

**|| 3.1.27 ||**

tatra **nāsāgra-nayanatvaṁ**, yathā—

nāsikāgra-dṛg ayaṁ puro muniḥ

spanda-bandhura-śirā virājate |

citta-kandara-taṭīm anākulām

asya nūnam avagāhate hariḥ ||

**śrī-jīvaḥ, viśvanāthaḥ :** nāsikāgra-dṛg iti munir iti cātra tasyātmārāmatvaṁ dyotyate | atra tu spanda-bandhura-śirā iti viśeṣānubhavaḥ | sa ca śrī-hari-guṇātmaka eva sambhavati | ātmārāmāś ca munayaḥ [bhā.pu. 1.7.10] ity āder iti bhāvaḥ ||27||

**mukundaḥ :** *na vyākhyātam |*

—o)0(o—

**|| 3.1.28-29 ||**

jṛmbhāṅga-moṭanaṁ bhakter upadeśo harer natiḥ |

stavādayaś ca dāsādyaiḥ śītāḥ sādhāraṇāḥ kriyāḥ ||

tatra **jṛmbhā**, yathā—

hṛdayāmbare dhruvaṁ te

bhāvāmbara-maṇir udeti yogīndra |

yad idaṁ vadanāmbhojaṁ

jṛmbhām avalambate bhavataḥ ||

**śrī-jīvaḥ, viśvanāthaḥ :** *na vyākhyātam |*

**mukundaḥ :** jṛmbheti dāsādyair ity ādya-padaṁ jṛmbhāṅga-moṭanayoḥ | sakhyādāv api sad-bhāvād gṛhītam ||29||

—o)0(o—

**|| 3.1.30-31 ||**

atha **sāttvikāḥ—**

romāñca-sveda-kampādyāḥ sāttvikāḥ pralayaṁ vinā ||

atha **romāñco**, yathā—

pāñcajanya-janito dhvanir antaḥ

kṣobhayan sapadi biddha-samādhiḥ |

yogināṁ giri-guhā-nilayānāṁ

pudgale pulaka-pālim anaiṣīt ||

**śrī-jīvaḥ :** eṣāṁ śrī-bhagavat-samādhau ceṣṭāyā jñānāntarasya ca nirākṛtau pralaya-lakṣaṇatve prāpte’pi bhuvi patanādy-abhāvāt pralayaṁ vinety uktam ||30|| pudgale dehe | kāyo dehaḥ striyāṁ mūrtiḥ pudgalaś ca pumāṁs tanur ity amara-dattaḥ ||31||

**mukundaḥ :** pudgale vapuṣi ||31||

**viśvanāthaḥ :** teṣāṁ śrī-bhagavat-samādhau ceṣṭāyā jñānāntarasya ca nirākṛtatvāt praṇaya-lakṣaṇatve prāpte’pi bhūmi-patanādy-abhāvāt pralayaṁ vinety uktam ||30|| pudgale dehe ||31||

—o)0(o—

**|| 3.1.32 ||**

eṣāṁ nirabhimānānāṁ śarīrādiṣu yoginām |

sāttvikās tu jvalanty eva na tu dīptā bhavanty amī ||

**śrī-jīvaḥ, viśvanāthaḥ :** eṣāṁ iti tāvad api śrī-bhagavat-sambandha-prabrahmād eva bhavatīti bhāvaḥ ||32||

**mukundaḥ :** *na vyākhyātam |*

—o)0(o—

**|| 3.1.33-34 ||**

atha **sañcāriṇaḥ—**

sañcārino’tra nirvedo dhṛtir harṣo matiḥ smṛtiḥ |

viṣādotsukatāvega-vitarkādyāḥ prakīrtitāḥ ||

tatra **nirvedo**, yathā—

asmin sukha-ghana-mūrtau

paramātmani vṛṣṇi-pattane sphurati |

ātmārāmatayā me

vṛthā gato bata ciraṁ kālaḥ ||

*na katamenāpi vyākhyātaṁ |*

—o)0(o—

**|| 3.1.35 ||**

atha **sthāyī—**

atra śānti-ratiḥ sthāyī samā sāndrā ca sā dvidhā ||

**śrī-jīvaḥ, viśvanāthaḥ :** *na vyākhyātam |*

**mukundaḥ :** atra śānti-ratir iti manasi śrī-kṛṣṇasyānubhavamayī samā | bahiḥ sākṣād-darśana-mayī sāndrā iti tayor lakṣaṇe apy udāharaṇābhyāṁ jñeye ||35||

—o)0(o—

**|| 3.1.36 ||**

tatra **ādyā,** yathā**—**

samādhau yoginas tasminn asamprajñāta-nāmani |
līlayā mayi labdhe’sya babhūvotkampinī tanuḥ ||

**śrī-jīvaḥ, viśvanāthaḥ :** samādhāv iti śrī-bhagavad-vacanam |

 manaso vṛtti-śūnyasya brahmākāratayā sthitiḥ |

 yā samprajñāta-nāmāsau samādhir abhidhīyate || iti ||36||

**mukundaḥ :** samādhāv iti |

 manaso vṛtti-śūnyasya brahmākāratayā sthitiḥ |

 yā samprajñāta-nāmāsau samādhir abhidhīyate || iti ||36||

līlayeti kṛpā-dyotakam ||36||

—o)0(o—

**|| 3.1.37 ||**

**sāndrā**, yathā—

sarvāvidyā-dhvaṁsato yaḥ samastād

āvirbhūto nirvikalpe samādhau |

jāte sākṣād yādavendre sa vindan

mayy ānandaḥ sāndratāṁ koṭidhāsīt ||

**śrī-jīvaḥ :** sarveti | jñānitvāt parama-gabhīrasyāpy asya kaṇṭhoktī-kṛta-nijānandatayā cāpalābhirvyakteḥ pūrvasmād ādhikyam eva vyaktam | jāta iti sa evānandaḥ sākṣāj jāte yādavendre’dhikaraṇe tadīya-rūpa-guṇa-līlānubhavān mayi koṭidhā sāndratāṁ vindan sāndratayā prakāśamāna āsīd ity arthaḥ ||37||

**śrī-mukundaḥ :** *na vyākhyātam |*

**viśvanāthaḥ :** sarveti śānta-bhakta-vacanam | jñānitvāt parama-gabhīrasyāpy asya kaṇṭhoktī-kṛta-nijānandatayā cāpalya-vyakteḥ pūrvasmād ādhikyam eva vyaktam | jāta iti sa evānandaḥ sākṣāj jāte yādavendre’dhikaraṇe tadīya-rūpa-guṇa-līlānubhavān mayi koṭidhā sāndratāṁ vindan sāndratayā prakāśamāna āsīd ity arthaḥ ||37||

—o)0(o—

**|| 3.1.38-39 ||**

śānto dvidhaiṣa pārokṣya-sākṣātkāra-vibhedataḥ ||

atha **parokṣyaṁ**, yathā—

prayāsyati mahat-tapaḥ saphalatāṁ kim aṣṭāṅgikā

munīśvara purātanī parama-yogacaryāpy asau |

narākṛti-navāmbuda-dyuti-dharaṁ paraṁ brahma me

vilocana-camatkṛtiṁ kathaya kiṁ nu nirmāsyati ||

**śrī-jīvaḥ :** *na vyākhyātam |*

**śrī-mukundaḥ :** śānta iti rasaḥ ||38|| prayāsyatīti prathama-darśanārtham utkaṇṭheyam | paraṁ brahmeti prakaṭiśvara-rūpa-bodhanena caturbhuja-niṣṭhā-param | narākṛtitvād dvibhujatvaṁ tu sva-gopanārtham iti bhāvaḥ ||39||

**viśvanāthaḥ :** śānta-raso’pi dvividho bhavati | asau yoga-caryāpi kiṁ saphalatāṁ prayāsyati ? ||39||

—o)0(o—

**|| 3.1.40 ||**

yathā vā—

kṣetre kuroḥ kim api caṇḍakaroparāge

sāndraṁ mahaḥ pathi vilocanayor yadāsīt |

tan nīrada-dyuti-jayi smarad utsukaṁ me

na pratyag-ātmani mano ramate pureva ||

**śrī-jīvaḥ :** sāndraṁ mahaḥ pathīti yad āsīd iti dyuti-jayīty ata eva pāṭhās tv iṣṭāḥ ||40||

**śrī-mukundaḥ :** sāndraṁ yad adhvani vilocanayor ayāsīt | tan-nīrad-dyuti-mahaḥ iti pāṭhaḥ ||40||

**viśvanāthaḥ :** tatra śrī-kṛṣṇākhyaṁ sāndraṁ mahaḥ mama manaḥ smarat sat, pratyag ātmani brahmaṇi pūrvavan na ramate, kṛṣṇasya parokṣe jātatvāt parokṣyam ||40||

—o)0(o—

**|| 3.1.41 ||**

**sākṣātkāro**, yathā—

paramātmatayātimedurād

bata sākṣāt-karaṇa-pramodataḥ |

bhagavann adhikaṁ prayojanaṁ

katarad brahma-vido’pi vidyate ||

**śrī-jīvaḥ :** he bhagavan ! sarvātītānanta-guṇa-sampanna ! tava sākṣāt-karaṇānandād adhikaṁ brahmaṇaḥ parama-nirviśeṣānanda-svarūpasya yo’nubhavī, tasyāpi katarad vidyate | nanu, brahma tāvat sarveṣāṁ svarūpaṁ, svarūpasyaiva sarvataḥ preṣṭhatvena tat-sākṣātkārasyaiva sarvataḥ prīty-āspadatvāt, kṛtaṁ guṇamaya-sākṣāt-karaṇena ? tatrāha—pareti | ātmā sarveṣāṁ sarvaṁ yad brahma tato’pi paramātmatayātimedurāt, brahmaṇo hi pratiṣṭhāham [gītā 14.27] iti śrī-bhagavad-gītopaniṣadbhyaḥ, kṛṣṇam enam evehi tvam ātmānaṁ akhilātmanām [bhā.pu. 10.14.55] iti śrī-śuka-vākyāc ca ||41||

**śrī-mukundaḥ :** paramātmatayeti | jāta-premṇas tāpasasya vacanam | brahma-vida ātmārāmasya ||41||

**viśvanāthaḥ :** he bhagavan ! sarvātītānanta-guṇa-sampanna ! tava sākṣāt-karaṇānandād adhikaṁ brahmānubhavinām api katarat prayojanaṁ vidyate ? api tu na vidyate ity arthaḥ | yathā ca brahmānandād api tava sākṣātkārānando’dhika iti bhāvaḥ | nanu, brahma tāvat sarveṣāṁ svarūpaṁ, svarūpasyaiva sarvataḥ prīty-āspadatvāt kṛtaṁ guṇamaya-sākṣāt-kāreṇa ? tatrāha—pareti | sarveṣāṁ svarūpaṁ yad brahma tad evātmā tato’pi tava paramātayā atimedurāt, brahmaṇo hi pratiṣṭhāham [gītā 14.27] iti śrī-bhagavad-gītopaniṣadbhyaḥ, kṛṣṇam enam evehi tvam ātmānaṁ akhilātmanām [bhā.pu. 10.14.55] iti śrī-śuka-vākyāc ca ||41||

—o)0(o—

**|| 3.1.42 ||**

yathā vā—

hṛṣṭaḥ kambu-pati-svanair bhuvi luṭhac-cīrāñcalaḥ sañcalan

mūrdhnā ruddha-dṛg-aśrubhiḥ pulakito drāg eṣa līna-vrataḥ |

akṣṇor aṅganam añjana-tviṣi para-brahmaṇy avāpte mudā

mudrābhiḥ prakaṭīkaroty avamatiṁ yogī svarūpa-sthitau ||

**śrī-jīvaḥ :** aśrubhiḥ ruddha-dṛg iti yojyam | līnf naṣṭf vratf tat-tan-niyamo yw ||42||

**śrī-mukundaḥ :** *na vyākhyātam |*

**viśvanāthaḥ :** aśrubhiḥ ruddha-dṛg iti yojyam | līnaṁ naṣṭaṁ vrataṁ tat-tan-niyamo yasya | BR-SVa-Tau avajñāṁ prakaṭY ||42||

—o)0(o—

**|| 3.1.43 ||**

**bhavet kadācit kutrāpi nanda-sūnoḥ kṛpā-bharaḥ |**

**prathamaṁ jñāna-niṣṭho’pi so’traiva ratim udvahet ||43||**

**śrī-jīvaḥ:** tatra śrīman-nanda-sūnu-rūpasya tasya kṛpātiśaye tu paramotkarṣam āha—bhaved iti | atra śrī-nanda-sūnāv eva ratim uccair vahet | tad-yogyāṁ śāntim api ratim atikramya rati-viśesarvaṁ vahatīty arthaḥ ||43||

**mukundaḥ:** atraiva nanda-sūnāv eva ratim udvahet, śānti-ratim atikramya dāsa-viśesarvocitāṁ tāṁ vahed ity arthaḥ ||43||

**viśvanāthaḥ:** atra śrī-nanda-nandana-svarūpasya tat-kṛpātiśaye paramotkarṣam āha—bhaved iti | atraiva nanda-sūnāv eva udvahet, tad-yogyāṁ śānti-ratim atikramya śṛguṇgāra-rati-viśesarvaṁ vahatīty arthaḥ ||43||

—o)0(o—

**|| 3.1.44 ||**

yathā bilvamaṅgaloktiḥ—

**advaita-vīthī-pathikair upāsyāḥ**

**svānanda-siṁhāsana-labdha-dīkṣāḥ |**

**śaṭhena kenāpi vayaṁ haṭhena**

**dāsī-kṛtā gopa-vadhū-viṭena ||**

**śrī-jīvaḥ:** advaiteti śābdaṁ jñānam uktam | svānandeti tv anubhava-paryantam | svānanda eva siṁhāsanaṁ tatra labdhā dīkṣā pūjā yair ity arthaḥ | dīkṣa-mauṇḍyety ādi-dhātu-gaānāṁāt | vyāja-stutir iyam ||44||

**mukundaḥ:** svānanda eva siṁhāsanaṁ tatra labdhā dīkṣā pūjā yair ity arthaḥ | dīkṣa-mauṇḍyety ādi-dhātu-gaānāṁāt | haṭheneti kṛpā-bhara-dyotaka-vyāja-stutir iyam ||44||

**viśvanāthaḥ:** advaiteti śāstrottha-jñānam uktam | svānandeti sākṣād-anubhava-paryantam | svānanda eva siṁhāsanaṁ tatra labdhā dīkṣā pūjā yair ity arthaḥ | gopa-vadhū-viṭena gopa-vadhū-kāmukena vyāja-stutir iyam ||44||

—o)0(o—

**|| 3.1.45 ||**

tat-kāruṇya-ślathībhūta-jñāna-saṁskāra-santatiḥ |

eṣa bhakti-rasānanda-nipuṇaḥ syād yathā śukaḥ ||

**śrī-jīvaḥ :** atrārṣam api pramāṇam āha—tad iti | śrī-śukena hi sarvottama-prematayā brahma-vāsi-mātraṁ nirūpya tatrāpi kutracit paramotkarṣo darśitaḥ ||45||

**śrī-mukundaḥ :** sarva-bhakti-rasa-tattva-jñānaṁ cāsya syād ity āha—tat-kāruṇyeti ||45||

**viśvanāthaḥ :** atra śrī-śuka eva pramāṇam ity āha—tad iti | śrī-śukena hi sarvottama-prematayā brahma-vāsi-mātraṁ nirūpya tatrāpi śṛṅgāra-rase paramotkarṣo darśitaḥ ||45||

—o)0(o—

**|| 3.1.46-47 ||**

śamasya nirvikāratvān nāṭyajñair naiṣa manyate |

śānty-ākhyāyā rater atra svīkārān na virudhyate ||

śamo man-niṣṭhatā buddher[[1]](#footnote-2) iti śrī-bhagavad-vacaḥ |

tan-niṣṭhā durghaṭā buddher etāṁ śānta-ratiṁ vinā ||

**śrī-jīvaḥ :** atreti kevalaḥ śānta-rasas tair virudhyatāṁ nāma, atrāsman-mate tu śānta-rase tair viroddhuṁ na śakyata ity arthaḥ | tatra hetum āha—śāntyeti śrī-bhagavad-rati-mātrasya rasatvaṁ pūrvam eva hi sthāpitam iti bhāvaḥ | tatra hi kārya-dvārā rati-rūpaṁ kāraṇaṁ lakṣyata ity āha—tan-niṣṭheti | tathāpi sāmānyāyām eva ratau labdhāyāṁ viśeṣe’tra pravṛttiḥ prasiddha-śama-prācuryāt paryavasīyate ||46-47||

**śrī-mukundaḥ :** *na vyākhyātam |*

**viśvanāthaḥ :** atreti kevalaḥ śānta-rasas tair virudhyatāṁ nāma, atrāsmat-sammate tu śānta-rase tair viroddhuṁ na śakyata ity arthaḥ | tatra hetum āha—śāntyākhyāyā iti | śrī-bhagavad-rati-mātrasya rasatvaṁ pūrvam eva hi sthāpitam iti bhāvaḥ | tatra hi kārya-dvārā rati-rūpaṁ kāraṇaṁ lakṣyata ity āha—tan-niṣṭheti ||46-47||

—o)0(o—

**|| 3.1.48 ||**

**kevala-śānto’pi**, śrī-viṣṇu-dharmottare yathā—

nāsti yatra sukhaṁ duḥkhaṁ na dveṣo na ca matsaraḥ |

samaḥ sarveṣu bhūteṣu sa śāntaḥ prathito rasaḥ ||

**śrī-jīvaḥ, viśvanāthaḥ :** atha kevala-śāntākhye rase vivadamānānāṁ mata-nirāsena kaimutyād ātma-mataṁ sthāpayati—kevala-śānto’pi śrī- śrī-viṣṇu-dharmottare yatheti ||48||

**śrī-mukundaḥ :** kevala-śānto’pi rasa-sthāyini tu sandehasya gandham api nirasyati ||48||

—o)0(o—

**|| 3.1.49-51 ||**

sarvathaivam ahaṅkāra-rahitatvaṁ vrajanti cet |

atrāntarbhāvam arhanti dharma-vīrādayas tadā ||

sthāyinam eke tu nirveda-sthāyinaṁ pare |

śāntam eva rasaṁ pūrve prāhur ekam anekadhā ||

nirvedo viṣaye sthāyi tattva-jñānodbhavaḥ sa cet |

iṣṭāniṣṭa-viyogāpti-kṛtas tu vyabhicāry asau ||

**śrī-jīvaḥ, śrī-mukundaḥ :** dharma-vīrādayaḥ dharma-dayā-dāna-vīrāḥ ||49||

**viśvanāthaḥ :** dharma-vīrādayaḥ dharma-dayā-dāna-vīrāḥ | jñāni-bhaktānām iva kartṛtva-bhoktṛtvāhaṅkāra-rahitāś cet tadā śānta-bhakty-antarbhāvam arhati ||49||

kecid ekam eva śānta-rasaṁ sthāyi-bhedenānekam āhus tan-matam āha—dhṛtīti | nanu nirvedasya vyabhicāri-madhye eva sarva-mate gaṇanāt kathaṁ tasya sthāyitvam ity ata āha—nirveda iti | mata-viṣaye nirvedas tattva-jñānodbhavaś cet tadā sthāyī bhavati, sa eva iṣṭa-viyogāniṣṭa-prāptiś cet tadā vyabhicārī bhavatīti bhedo jñeyaḥ ||50-51||

—o)0(o—

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

śānta-bhakti-rasa-laharī prathamā |

(3.2)

# prīti-bhakti-rasākhyā dvitīya-laharī

**|| 3.2.1 ||**

śrīdhara-svāmibhiḥ spaṣṭam ayam eva rasottamaḥ |[[2]](#footnote-3)

raṅga-prasaṅge sa premakākhyaḥ prakīrtitaḥ ||1||

rati-sthāyitayā nāma-kaumudī-kṛdbhir apy asau |

śāntatvenāyam evāddhā sudevādyaiś ca varṇitaḥ ||2||

ātmocitair vibhāvādyaiḥ prītir āsvādanīyatām |

nītā cetasi bhaktānāṁ prīti-bhakti-raso mataḥ ||3||

anugrāhyasya dāsatvāl lālyatvād apy ayaṁ dvidhā |

bhidyate sambhrama-prīto gaurava-prīta ity api ||4||

dāsābhimānināṁ kṛṣṇe syāt prītiḥ sambhramottarā |
pūrvavat puṣyamāṇo’yaṁ sambhrama-prīta ucyate ||5||

**śrī-jīvaḥ, mukunda-dāsaḥ :** *na vyākhyātam |*

**viśvanāthaḥ :** asau prīti-ratir-nāma-kaumudī-kṛdbhiḥ sthāyitayā varṇitaḥ ||2|| anugrāhyasya bhaktasya dāsatvaṁ lālyatvam api vartate ato’yaṁ dvidhā bhidyate | bhedam āha—sāsasya sambhrama-prītiḥ | putrādi-rūpa-lālasya gaurava-prītiḥ ||4||

—o)0(o—

**|| 3.2.6-9 ||**

tatra **ālambanāḥ—**

hariś ca tasya dāsāś ca jñeyā ālambanā iha ||6||

tatra **hariḥ—**

ālambano’smin dvibhujaḥ kṛṣṇo gokula-vāsiṣu |

anyatra dvi-bhujaḥ kvāpi kutrāpy eṣu catur-bhujaḥ ||7||

tatra **vraje—**

navāmbudhara-bandhuraḥ kara-yugena vaktrāmbuje

nidhāya muralīṁ sphurat-puraṭa-nindi paṭṭāmbaraḥ |

śikhaṇḍa-kṛta-śekharaḥ śikhariṇas taṭe paryaṭana-

prabhur divi divaukaso bhuvi dhinoti naḥ kiṅkarān ||8||

anyatra **dvi-bhujo**, yathā—

prabhur ayam aniśaṁ piśaṅga-vāsāḥ

kara-yuga-bhāg ari-kambur ambudābhaḥ |

nava-ghana iva cañcalāpinaddho

ravi-śaśi-maṇḍala-maṇḍitaś cakāsti ||9||

**śrī-jīvaḥ, mukundaḥ :** *na vyākhyātam |*

**viśvanāthaḥ :** bandhuraḥ sundaraḥ ||8|| tatrādbhutopamānam āha—vidyud-yuktaḥ kaścana megho yadi ravi-śaśi-maṇḍalābhyāṁ maṇḍito bhavati, tadāsau upamānam āpnoti, cakra-sthānīyaḥ sūryaḥ śaṅkha-sthānīyaḥ śaśī jñeyaḥ ||9||

—o)0(o—

**|| 3.2.10 ||**

tatra **caturbhujo**, yathā lalita-mādhave (5.15)—

cañcat-kaustubha-kaumudī-samudayaḥ kaumodakī-cakrayoḥ

sakhyenojjvalitais tathā jalajayor āḍhyaś caturbhir bhujaiḥ |

divyālaṅkaraṇena saṅkaṭa-tanuḥ saṅgī vihaṅgeśitur

māṁ vyasmārayad eṣa kaṁsa-vijayī vaikuṇṭha-goṣṭhī-śriyam ||

**śrī-jīvaḥ :** cañcad iti śrī-nārada-vākyam | eṣa iti | vaikuṇṭha-nāthād api camatkāra-karatvena mayānubhūyamāna ity arthaḥ | vyasmārayad ity anena ca prastutānāṁ sāmagrīṇāṁ vaikuṇṭha-sāmagrībhyo vilakṣaṇatvaṁ dhvanitam ||10||

**mukundaḥ :** cañcad iti | eṣa iti | vaikuṇṭha-nāthād api camatkāra-karatvena mayānubhūyamāna ity arthaḥ | vyasmārayad ity anena ca prastutānāṁ sāmagrīṇāṁ vaikuṇṭha-sāmagrībhyo vilakṣaṇatvaṁ dhvanitam | śrī-nāradasya sakhyādhikyo’pi kratha-kauśikyābhyām anugamyamānasya śrī-kṛṣṇasya darśane prītir āsvādāt prīta-rase udāharaṇam ||10||

**viśvanāthaḥ :** cañcad iti nārada-vākyam | cañcalo yaḥ kaustubhaḥ tasya yā kaumudī jyotsnā tasyā samyag-udayo yatra tathā-bhūtaḥ kaṁsa-vijayī śrī-kṛṣṇaḥ gadā-cakrayoḥ sakhyena tātma jalajayoḥ padma-śaṅkhayoḥ sakhyenojjvalitaiḥ caturbhujaiḥ āḍhyaḥ saṅkaṭa-tanur vyāpta-tanuḥ vihaṅgeśitur garuḍasya saṅgī eṣa iti vaikuṇṭha-nāthād api camatkāratvena mayā anubhūyamāna ity arthaḥ | vyasmārayad ity anena ca prastutānāṁ sāmagrīṇāṁ vaikuṇṭha-sāmagrībhyo vilakṣaṇatvaṁ dhvanitam ||10||

—o)0(o—

**|| 3.2.11 ||**

brahmāṇḍa-koṭi-dhāmaika-roma-kūpaḥ kṛpāmbudhiḥ |

avicintya-mahā-śaktiḥ sarva-siddhi-niṣevitaḥ ||11||

**śrī-jīvaḥ :** brahmāṇḍa-koṭi-dhāmaika-roma-kūpa iti | na cāntar na bahir yasya [bhā.pu. 10.9.13] ity ādi pramāṇena madhyama-parimāṇatve’pi acintya-śaktyā parama-vibhu-vigraha ity arthaḥ | tat-sambandhas tu tatra nāstīti svayam eva gītam | mayā tatam idaṁ sarvaṁ jagad avyakta-mūrtinā [gītā 9.4] ity ādinā vyañjitam eva, sa ca puruṣeṇaiva tat-sambandhābhyāso, na tu svayaṁ bhagavateti | yathoktaṁ śrī-daśame—yasyāṁśāṁśāṁśa-bhāgena viśvotpatti-layodayāḥ [bhā.pu. 10.85.31] iti | ṭīkā ca—yasyāṁśaḥ puruṣaḥ, tasyāṁśo māyā ity ādikā | tad evam ādika-guṇavattā tasya na sarvatra sarvaṁ sphurati, kintu yathā-vibhāgam eva | yathā prathamo’yaṁ guṇaḥ adhikāri-viśeṣāśritaḥ tāpaseṣv eveti ||11||

**mukundaḥ :** *na vyākhyātam |*

**viśvanāthaḥ :** brahmāṇḍeti | brahmāṇḍa-koṭer api āśraya eka-roma-kūpo yasya | na cāntar na bahir yasya [bhā.pu. 10.9.13] ity-ādi-daśamokter madhyama-parimāṇatve’py acintya-śaktyā parama-vibhu-vigraha ity arthaḥ | brahmāṇḍaiḥ saha bhagavat-sambandhābhāve’cintya-śaktyā teṣāṁ āśrayaḥ | yad uktaṁ śrī-bhagavad-gītāyāṁ—

mayā tatam idaṁ sarvaṁ jagad avyakta-mūrtinā |

mat-sthāni sarva-bhūtāni na cāhaṁ teṣv avasthitaḥ ||

na ca mat-sthāni bhūtāni paśya me yogam aiśvaram || [gītā 9.4-5] iti ||11||

—o)0(o—

**|| 3.2.12-15 ||**

avatārāvalī-bījaṁ sadātmārāma-hṛd-guṇaḥ |

īśvaraḥ paramārādhyaḥ sarvajñaḥ sudṛḍha-vrataḥ ||12||

samṛddhimān kṣamā-śīlaḥ śaraṇāgata-pālakaḥ |

dakṣiṇaḥ satya-vacano dakṣaḥ sarva-śubhaṅkaraḥ ||13||

pratāpī dhārmikaḥ śāstra-cakṣur bhakta-suhṛttamaḥ |

vadānyas tejasā yuktaḥ kṛtajñaḥ kīrti-saṁśrayaḥ ||14||

varīyān balavān prema-vaśya ity ādibhir guṇaiḥ |

yutaś catur-vidheṣv eṣa dāseṣv ālambano hariḥ ||15||

*na katamenāpi vyākhyātam |*

—o)0(o—

**|| 3.2.16 ||**

atha **dāsāḥ—**

dāsās tu praśritās tasya nideśa-vaśa-vartiṇaḥ |

viśvastāḥ prabhutā-jñāna-vinamrita-dhiyaś ca te ||16||

**śrī-jīvaḥ :** praśritā nata-dṛṣṭitvādinā sthitāḥ | nideśe sva-sva-yogya-karmaṇi yā śrī-kṛṣṇasyājñā tantra yo vaśa icchā, svata eva rucis tatra vartituṁ śīghraṁ yeṣāṁ te, tathā hi vaśaḥ kāntāv ity amaraḥ | tad etal lakṣaṇānusārād ruci-vṛttyā dāsatvenāśabdyamānāḥ śrī-kṛṣṇa-gaurava-viṣayā viprādayo’pi yoga-vṛttyā gaṇayiṣyate, dāsyate dīyate kṛpayā tat-tad-vāñchitaṁ sampādyate yebhya iti nirukteḥ | dāsṛ dāne | yathā cātra pramāṇīkṛtaṁ bhāṣā-vṛttau—guṇināṁ brāhmaṇao dāsa iti | kiṁ tv ete nitya-siddhāḥ sādhana-siddhāś cety ubhaye līlā-parikarās tādṛśa-bhāva-vāñchakāś ceti bhedena tatra tatra jñeyāḥ ||16||

**mukundaḥ :** *na vyākhyātam |*

**viśvanāthaḥ :** praśritā nata-dṛṣṭatvādinā sthitāḥ | nideśe sva-sva-yogya-karmaṇi śrī-kṛṣṇasyājñā-mātre yo vaśa icchā svata eva kvacit tatra vartituṁ śīlaṁ yeṣāṁ te tathā ||16||

—o)0(o—

**|| 3.2.17 ||**

yathā—

prabhur ayam akhilair guṇair garīyān

iha tulanām aparaḥ prayāti nāsya |

iti pariṇata-nirṇayena namrān

hita-caritān hari-sevakān bhajadhvam ||

*na katamenāpi vyākhyātam |*

—o)0(o—

**|| 3.2.18-20 ||**

caturdhāmī adhikṛtāśrita-pāriṣadānurāgāḥ ||

tatra **adhikṛtāḥ—**

brahma-śaṅkara-śakrādyāḥ proktā adhikṛtā budhaiḥ |

rūpaṁ prasiddham evaiṣāṁ tena bhaktir udīryate ||

yathā—

kā paryety ambikeyaṁ harim avakalayan kampate kaḥ śiro’sau

taṁ kaḥ stauty eṣa dhātā praṇamati viluṭhan kaḥ kṣitau vāsavo’yam |

kaḥ stabdho hasyate’ddhā danujabhid-anujaiḥ pūrvajo’yaṁ mametthaṁ

kālindī jāmbavatyāṁ tridaśa-paricayaṁ jāla-randhrād vyatānīt ||

**śrī-jīvaḥ :** adhikṛtā iti śrī-kṛṣṇenādhikṛtya sthāpitā ity arthaḥ | udāharaṇaṁ ca keti, paryeti pradakṣiṇīkaroti | stabdhaḥ stambhākhya-sāttvikena yukta ity arthaḥ | pūrvaja iti tadānīṁ manvantara-sthāyi-mānuṣya-śarīra-praviṣṭasya vyomno’pi tad-rūpatvenaiva vyavahārāt ||18-20||

**mukundaḥ :** caturdhāmīty ādau vrajānugānāṁ pārṣadebhya ādhikyāyānugānāṁ paścād uktiḥ ||18||

**viśvanāthaḥ :** kā paryeti pradakṣiṇīkaroti | dhātā brahmā | vāsava indraṁ | stabdhaḥ stambhākhya-sāttvikena yuktaḥ | stabdhatāṁ dṛṣṭvā śrī-kṛṣṇasyānujaiḥ kaḥ parihasyate ? ayaṁ mama pūrvajo yamaḥ | yadyapi tadānīṁ māṇḍavya-śāpāt yamasya vidure praveśaḥ, tathāpy aryay eva tad-rūpatvena vyavahārān nāsaṅgatiḥ ||20||

—o)0(o—

**|| 3.2.21-22 ||**

atha **āśritāḥ**—

te śaraṇyā jñāni-carāḥ sevā-niṣṭhās tridhāśritāḥ ||

yathā—

kecid bhītāḥ śaraṇam abhitaḥ saṁśrayante bhavantaṁ

vijñātārthās tvad-anubhavataḥ prāsya kecin mumukṣām |

śrāvaṁ śrāvaṁ tava nava-navāṁ mādhurīṁ sādhu-vṛndād

vṛndāraṇyotsava kila vayaṁ deva sevemahi tvām ||

**śrī-jīvaḥ :** kecid bhītā ity ādau bhūt eva niṣṭhā, na tu vartamāne | samprati hy eṣāṁ anyābhilāṣitā-śūnyatvam eva vaktavyaṁ, śuddha-bhakteṣu gaṇanāt | mumukṣām ity upalakṣaṇatvena śānti-rati-hetuer jñāna-tyāge’pi labhyate, ata eva jñāni-carā iti bhūta-pūrvatvaṁ jñānasyāpi darśitam | atra ca madhyamāntimādhikāriṇām anyonya-bheda aiśvarya-mādhuryānubhavābhyāṁ jñeyaḥ | bhītā iti | tvad-bhakti-vyatiriktāt sarvasmād api bhaya-yuktā ity arthaḥ | tvad-anubhavato vijñātārthā iti | brahmānubhava-tvad-anubhavayor jñāta-tāratamyā ity arthaḥ | tad idaṁ sahaja-tad-dāsya-rateḥ sādhaka-bhaktasya vacanam ātmanaḥ sārvadikānanya-gatitva-nivedanāya ||22||

**mukundaḥ :** kecid iti | māthura-mālākārasya sudāmna uktir iyam ||22||

**viśvanāthaḥ :** kecid iti | śaraṇyāḥ tvad-anubhavato vijñātārthā iti | brahmānubhava-tvad-anubhavayor jñāna-tāratamyād ity anena jñāni-carāḥ shaja-dāsya-ratimataḥ sādhaka-bhaktasya vacanam idam ||22||

—o)0(o—

**|| 3.2.23-24 ||**

tatra **śaraṇyāḥ—**

śaraṇyāḥ kāliya-jarāsandha-baddha-nṛpādayaḥ ||

yathā—

api gahanāgasi nāge

prabhu-vara mayy adbhutādya te karuṇā |

bhaktair api durlabhayā

yad ahaṁ pada-mudrayojjvalitaḥ ||

*na katamenāpi vyākhyātam |*

—o)0(o—

**|| 3.2.25 ||**

yathā vā, aparādha-bhañjane—

kāmādīnāṁ kati na katidhā pālitā durnideśās

teṣāṁ jātā mayi na karuṇā na trapā nopaśāntiḥ |

utsṛjyaitān atha yadu-pate sāmprataṁ labdha-buddhis

tvām āyātaḥ śaraṇam abhayaṁ māṁ niyuṅkṣvātma-dāsye ||

*na katamenāpi vyākhyātam |*

—o)0(o—

**|| 3.2.26-27 ||**

atha **jñāni-carāḥ—**

ye mumukṣāṁ parityajya harim eva samāśritāḥ |

śaunaka-pramukhās te tu proktā jñāni-carāḥ budhaiḥ ||

yathā vā hari-hakti-sudhodaye—

aho mahātman bahu-doṣa-duṣṭo

’py ekena bhāty eṣa bhavo guṇena |
sat-saṅgamākhyena sukhāvahena

kṛtādya no yena kṛśā mumukṣā ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** sārvadikānanya-gatitva-nivedanāya bahu-doṣa-duṣṭo’pi eṣa bhavaḥ manuṣya-loke janma satsaṅgam ākheynaikena guṇena bhāti yena satsaṅgena mumukṣā kṛśā kṛtā ||27||

—o)0(o—

**|| 3.2.28 ||**

yathā vā padyāvalyām (77)—

dhyānātītaṁ kim api paramaṁ ye tu jānanti tattvaṁ

teṣām āstāṁ hṛdaya-kuhare śuddha-cinmātra ātmā |

asmākaṁ tu prakṛti-madhuraḥ smera-vaktrāravindo

megha-śyāmaḥ kanaka-paridhiḥ paṅkajākṣo’yam ātmā ||

**śrī-jīvaḥ, viśvanāthaḥ :** dhyānātītam iti | pūrvārdhe heyatva-vivakṣayā jñātasyāpy ajñātavan nirdeśāt | paṅkajākṣo’yam ātmeti parameśitṛtvāt parama-priyatvāc ca ||28||

**mukundaḥ :** dhyānātītaṁ kim api paramaṁ yad brahma, ye tattvaṁ upāsyaṁ vastu jānanti niścinvanti | ayaṁ brahmaṇi vitṛṣṭākaratvenānubhūyamāna ātmā mūrtimat param brahma-tattvaṁ bhavati | anena mumukṣā-tyāga-pūrvaṁ āśrayaṇaṁ bodhyate ||28||

—o)0(o—

**|| 3.2.29-30 ||**

atha **sevā-niṣṭhāḥ—**

mūlato bhajanāsaktāḥ sevā-niṣṭhā itīritāḥ |

candradhvajo harihayo bahulāśvas tathā nṛpāḥ |

ikṣvākuḥ śrutadevāś ca puṇḍarīkādayaś ca te ||

yathā—

ātmārāmān api gamayati tvad-guṇo gāna-goṣṭhīṁ

śūnyodyāne nayati vihagān apy alaṁ bhikṣu-caryām |

ity utkarṣaṁ kam api sa-camatkāram ākarṇya citraṁ

sevāyāṁ te sphuṭam aghahara śraddhayā gardhito’smi ||

**śrī-jīvaḥ :** śūnye nirjane udyāne vartamānān vihaga-sadṛśāṁs tapasvino’pi bhikṣu-caryāṁ tvad-guṇa-gāna-śravaṇecchayā tad-gāna-sabhāyāṁ bhikṣor iva caryāṁ nayati | yad vā, śūnyodyāne ity āveśāt prauḍhi-vacanam | [uttara-carite] jana-sthāne śūnye karuṇa-karuṇair ārya-caritair api grāvā rodity api dalati vajrasya hṛdayam itivat ||30||

**mukundaḥ :** ātmārāmān apīti | ākarṇya nivṛtta-tarṣair upagīyamānāt [bhā.pu. 10.1.4] iti, bahava iha vihaṅgā bhikṣā-caryāṁ caranti [bhā.pu. 10.47.18] ity āditaḥ śrutvā ||30||

**viśvanāthaḥ :** śūnye nirjane udyāne vartamānān vihaga-sadṛśāṁs tapasvino’pi bhikṣu-caryāṁ tvad-guṇa-gāna-śravaṇecchayā tad-sabhāyāṁ bhikṣor iva caryāṁ nayati | tava sevāyāṁ gardhito’smi ākāṅkṣito’smi | gṛdhu abhikāṅkṣāyāṁ iti dhātuḥ ||30||

—o)0(o—

**|| 3.2.31-32 ||**

atha **pāriṣadāḥ—**

uddhavo dāruko jaitraḥ śrutadevaś ca śatrujit |

nandopananda-bhadrādyāḥ pārṣadā yadu-pattane ||

niyuktāḥ santy amī mantra-sārathyādiṣu karmasu |

tathāpi kvāpy avasare paricaryāṁ ca kurvate |

kauraveṣu tathā bhīṣma-parīkṣid-vidurādayaḥ ||

**śrī-jīvaḥ :** śrutadeva-śatrujitāv api prathama-skandhe [bhā.pu. 1.14.32,29] proktāv atra jñeyau | paricaryātra sva-sva-yogyānugatiḥ ||31-32||

**mukundaḥ :** paricaryāṁ śrī-kṛṣṇa-bhogya-vastv-ādeḥ pariṣkriyāṁ, cāmara-cchatrādyais tasya sevāṁ ca ||32||

**viśvanāthaḥ :** yadu-pattane dvārakāyāṁ ||31||

—o)0(o—

**|| 3.2.33 ||**

**teṣāṁ rūpaṁ**, yathā—

sarasāḥ sarasīruhākṣa-veṣās

tridiveśāvali-jaitra-kānti-leśāḥ |

yadu-vīra-sabhāsadaḥ sadāmī

pracurālaṅkaraṇojjvalā jayanti ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** śrī-kṛṣṇasyeva veśo yeṣāṁ te tathoktāḥ ||33||

—o)0(o—

**|| 3.2.34 ||**

**bhaktiḥ**, yathā—

śaṁsan dhurjaṭi-nirjayādi-virudaṁ bāṣpāvaruddhākṣaraṁ

śaṅkā-pañca-lavaṁ madād agaṇayan kālāgni-rudrād api |

tvayy evārpita-buddhir uddhava-mukhas tvat-pārṣadānāṁ gaṇo

dvāri dvāravatī-purasya purataḥ sevotsukas tiṣṭhati ||

**śrī-jīvaḥ :** śaṁsann iti indraprastha-gataṁ śrī-kṛṣṇaṁ prati kasyacid vacanaṁ | śaṁsan praśaṁsan | śaṅkaiva paṅka udvega-dāyitvāt tasya lavam apy agaṇayan so’pi nāstīti niścinvann ity arthaḥ | yad vā, śaṅkaiva paṅka-lavo yasmin sa śaṅkā-paṅka-lava īṣac chaṅkamāna ity arthaḥ | tataś ca—samastasyāsamastena nityāpekṣeṇa saṅgatiḥ [ha.nā.vyā. 6.104] iti nyāyena kālāgnirudrād api śaṅkā-paṅka-lavo yo bhagavad-bhakta-janas tam api madād bhagavad-āśraya-māhātmya-garvād agaṇayan bhagavad-āśraye sati tad-ābhāso’pi nocita ity ato na bahu manvāna ity arthaḥ | tad evam eva pūrvebhyo jagaty adhikṛtebhya eṣāṁ niścayo darśitaḥ | dvāravatī-purasya purato dvāri atyutkaṇṭhayā sarvāgrima-dvāre ||34||

**mukundaḥ :** śaṁsann iti | indraprastha-gataṁ śrī-kṛṣṇaṁ prati śrī-nārada-vākyaṁ | śaṁsan kathayan | śaṅkaiva paṅka udvega-dāyitvāt tasya lavam apy agaṇayan saṅkhyā-viṣayaṁ apy akurvan parito viṣvag yathā syāt tathā dvāri tiṣthati ||34||

**viśvanāthaḥ :** śaṁsann iti indraprastha-gataṁ śrī-kṛṣṇaṁ prati kasyacid vacanaṁ | dhurjaṭeḥ śivasya parājayāder yo virudaḥ taṁ śaṁsan kathayan śaṅkeva paṅkam udvega-dāyitvāt tasya lavam apy agaṇayan so’pi nāstīti niścinvann ity arthaḥ | dvāravatī-purasya purato dvāri agrima-dvāri atyutkaṇṭhayā sevotsukaḥ san tiṣṭhati ||34||

—o)0(o—

**|| 3.2.35 ||**

eteṣāṁ pravaraḥ śrīmān uddhavaḥ prema-viklavaḥ ||

**śrī-jīvaḥ :** prema-viklavaḥ prema-paravaśaḥ | “klava bhaye” iti ghaṭādyātmanopaditvena vopadevaḥ paṭhati | viklavo vihvala iti viśeṣya-nighna-vargaḥ | tatra viklavate kātaro bhavatīti kṣīra-svāmī | bhayādy-abhibhūte dvayam iti ṭīkāntarāṇi | tataś ca bhayenātra pāravaśyaṁ lakṣyate iti | evam eva iti viklavitaṁ tāsām [bhā.pu. 10.29.39] ity atra svāmibhiḥ pāravaśya-pralapitam iti vyākhyātam ||35||

**mukundaḥ :** prema-viklavaḥ prema-vihvalaḥ ||35||

**viśvanāthaḥ :** prema-viklavaḥ prema-paravaśaḥ ||35||

—o)0(o—

**|| 3.2.36 ||**

**tasya rūpaṁ—**

kālindī-madhura-tviṣaṁ madhupater mālyena nirmālyatāṁ

labdhenāñcitam ambareṇa ca lasad-gorocanā-rociṣā |

dvandvenārgala-sundareṇa bhujayor jiṣṇum abjekṣaṇaṁ

mukhyaṁ pāriṣadeṣu bhakti-laharī-ruddhaṁ bhajāmy uddhavam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** kālindyā iva madhurā tviṭ kāntir yasya | nirmālyatāṁ prāptena śrī-kṛṣṇasya mālyena añcitaṁ yuktam ity arthaḥ | gorocanāyā iva pītā kāntir yasya | evambhūtenāmbareṇāñcitaṁ bhujayor dvandvena bhrājiṣṇuṁ bhakti-laharībhiḥ ruddhaṁ varṇīkṛtaṁ ||36||

—o)0(o—

**|| 3.2.37 ||**

**bhaktiḥ**, yathā—

mūrdhany āhuka-śāsanaṁ praṇayate brahmeśayoḥ śāsitā

sindhuṁ prārthayate bhuvaṁ tanutarāṁ brahmāṇḍa-koṭīśvaraḥ |

mantraṁ pṛcchati mām apeśala-dhiyaṁ vijñāna-vārāṁ nidhir

vikrīḍaty asakṛd vicitra-caritaḥ so’yaṁ prabhur mādṛśām ||

**śrī-jīvaḥ :** vikrīḍatīti vyājena tasya vinayam eva vyanakti ||37||

**mukundaḥ :** *na vyākhyātam |*

**viśvanāthaḥ :** mūrdhanīty uddhava-vacanam | mādṛśāṁ prabhuḥ śrī-kṛṣṇaḥ krīḍati | krīḍām evāha—brahmeśayoḥ śāśitāpi āhukasya ugrasenasya śāsanaṁ mūrdhani kurute | brahmāṇḍa-koṭīśvaro’pi tanutarāṁ svalpāṁ dvārakā-rūpa-bhuvaṁ samudraṁ prārthayate, vijñāna-samudro’pi apeśala-dhiyam alpa-jñaṁ māṁ mantraṇāṁ pṛcchati ||37||

—o)0(o—

**|| 3.2.38-40 ||**

atha **anugāḥ—**

sarvadā paricaryāsu prabhor āsakta-cetasaḥ |

purasthāś ca vrajasthāś cety ucyate anugā dvidhā ||

tatra **purasthāḥ—**

sucandro maṇḍanaḥ stambaḥ sutambādyāḥ purānugāḥ |

eṣāṁ pārṣadavat prāyo rūpālaṅkāraṇādayaḥ ||

**sevā** yathā—

upari kanaka-daṇḍaṁ maṇḍano vistṛṇīte

dhuvati kila sucandraś cāmaraṁ candra-cārum |

upaharati sutambaḥ suṣṭhu tāmbūla-vīṭīṁ

vidadhati paricaryāḥ sādhavo mādhavasya ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** maṇḍana-nāmā dāsaḥ śrī-kṛṣṇasyopari ratna-daṇḍaṁ chatraṁ vistṛṇīte, cāmaraṁ dhuvati kampayate, upaharati dadātīty arthaḥ ||40||

—o)0(o—

**|| 3.2.41-43 ||**

atha **vraja-sthāḥ—**

raktakaḥ patrakaḥ patrī madhukaṇṭho madhuvrataḥ |

rasāla-suvilāsāś ca premakando marandakaḥ ||

ānandaś candrahāsaś ca payodo vakulas tathā |

rasadaḥ śāradādyāś ca vrajasthā anugā matāḥ ||

eṣāṁ **rūpaṁ**, yathā—

maṇi-maya-vara-maṇḍanojjvalāṅgān

puraṭa-javā-madhuliṭ-paṭīra-bhāsaḥ |

nija-vapur-anurūpa-divya-vastrān

vraja-pati-nandana-kiṅkarān namāmi ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** puraṭaṁ suvarṇaṁ, javā rakta-puṣpam madhu-liṭ bhramaraḥ, paṭiraś candanam | eteṣām eva bhāsaḥ kāntayo yeṣām ||43||

—o)0(o—

**|| 3.2.44 ||**

**sevā**, yathā—

drutaṁ kuru pariṣkṛtaṁ bakula pīta-paṭṭāṁśukaṁ

varair agurubhir jalaṁ racaya vāsitaṁ vārida |

rasāla parikalpayor agalatādalair vīṭikāḥ

parāga-paṭalī gavāṁ diśam arundha paurandarīm ||

**śrī-jīvaḥ :** *na vyākhyātam |*

**mukundaḥ :** drutam iti raktaka-vākyam | parāgo dhūliḥ | parāgaḥ kausume reṇau snānīyādau rajasy api iti nānārtha-vargaḥ ||44||

**viśvanāthaḥ :** he bakula ! pīta-vastraṁ pariṣkṛtaṁ kuru | śreṣṭhaiḥ agurubhiḥ jalaṁ vāsitaṁ kuru, sugandhaṁ kuru | uragalatā nāgavallī tasyā dalaiḥ parṇaiḥ vīṭikāḥ parikalpaya racanāṁ kuru | gavāṁ parāga-paṭalī dhūli-śreṇī paurandarīṁ indra-sambandhinīm pūrva-diśam arundha, tathā ca śrī-kṛṣṇasya vanāt goṣṭha-gamana-samayo jātaḥ, tasmāt sevopayogī sāmagrī-samādhānaṁ śīghraṁ kurv iti bhāvaḥ ||44||

—o)0(o—

**|| 3.2.45-46 ||**

vrajānugeṣu sarveṣu varīyān raktako mataḥ ||

asya **rūpaṁ**, yathā—

ramya-piṅga-paṭam aṅga-rociṣā

kharvitoru-śata-parvikā-rucam |

suṣṭhu goṣṭha-yuvarāja-sevinaṁ

rakta-kaṇṭham anuyāmi raktakam ||

**śrī-jīvaḥ, mukundaḥ :** śataparvikā dūrvā | raktaḥ rāga-vidyā-nipuṇaḥ kaṇṭho yasya tam | anuyāmi anugato bhavāmi ||46||

**viśvanāthaḥ :** raktakaṁ kīdṛśaṁ ? pīta-paṭam aṅga-kāntyā | kharvitā tiraskṛtā uruḥ

śataparvikāyā dūrvāyā ruk kāntir yena tathā ca dūrvā-dala-śyāmam ity arthaḥ | raktaḥ vasantādi-rāga-yuktaḥ kaṇṭho yasya | anuyāmi anugato bhavāmīty arthaḥ ||46||

—o)0(o—

**|| 3.2.47 ||**

**bhaktiḥ**, yathā—

girivara-bhṛti bhartṛ-dārake’smin

vraja-yuvarājatayā gate prasiddhim |

śṛṇu rasada sadā padābhisevā-

paṭṭimaratā ratir uttamā mamāstu ||

**śrī-jīvaḥ :** nijeśitrā kadāpi sakhivad vyavahriyamāṇaṁ svaṁ saṅkucad-bhāvaṁ vīkṣya vijane prcchantaṁ rasadaṁ prati svayam evāha girīti ratā āviṣṭā ||47||

**mukundaḥ :** śrī-kṛṣṇena kadāpi sakhivad vyavahriyamāṇaṁ sva-saṅkocaṁ vīkṣya dāsa-goṣṭhyāṁ sakhya-sukhotkarṣaṁ parīkṣārthaṁ nijaṁ prati kathayantaṁ rasadaṁ prati svayam evāha—girīti ratā āviṣṭā ||47||

**viśvanāthaḥ :** śrī-kṛṣṇena kadācit sakhivad vyavahriyamāṇaṁ sva-saṅkoca-bhāvaṁ vīkṣya vijane pṛcchantaṁ rasadaṁ prati svayam evāha—girīti | bhartṛ-dārake rāja-putre asmin śrī-kṛṣṇe padābhisevā-cāturye ratā āviṣṭā ratir mamāstu ||47||

—o)0(o—

**|| 3.2.48-50 ||**

dhūryo dhīraś ca vīraś ca tridhā pāriṣad-ādikaḥ ||

tatra **dhūryaḥ**—

kṛṣṇe’sya preyasī-varge dāsādau ca yathāyatham |
yaḥ prītiṁ tanute bhaktaḥ sa dhūrya iha kīrtyate ||

yathā—

devaḥ sevyatayā yathā sphurati me devyas tathāsya priyāḥ

sarvaḥ prāṇa-samānatāṁ pracinute tad-bhakti-bhājāṁ gaṇaḥ |

smṛtvā sāhasikaṁ bibhemi tam ahaṁ bhaktābhimānonnataṁ

prītiṁ tat-praṇate khare’py avidadhad yaḥ svāsthyam ālambate ||

**śrī-jīvaḥ :** pāriṣadādika iti pāriṣadā anugāś cety ubhayor gaṇa ity arthaḥ ||48||

**mukundaḥ :** dhūrya ity āder yathottara-nyūnatvaṁ, pāriṣadādika iti pāriṣadā anugāś ca ity ubhayor gaṇa ity arthaḥ ||48|| pracinute prakarṣeṇa saṅgṛhṇāti, sarva eva prāṇa-tulyobhavatīty arthaḥ ||50||

**viśvanāthaḥ :** śrī-kṛṣṇasya bhakti-bhājāṁ gaṇaḥ sarvo’pi mama prāṇa-mamatāṁ vitanute, kintu śrī-kṛṣṇasya praṇate bhakte gardabhe’pi yaḥ prītim avidahat akurvan san svāsthyam ālambate, taṁ atvhābhimānenāhaṁkṛtaṁ smṛtvā ahaṁ bibhemi ||50||

—o)0(o—

**|| 3.2.51-52 ||**

atha **dhīraḥ—**

āśritya preyasīm asya nātisevā-paro’pi yaḥ |

tasya prasāda-pātraṁ syān mukhyaṁ dhīraḥ sa ucyate ||

yathā—

kam api pṛthag-anuccair nācarāmi prayatnaṁ

yadukula-kamalārka tvat-prasāda-śriye’pi |
samajani nanu devyāḥ pārijātārcitāyāḥ

parijana-nikhilāntaḥ-pātinī me yad-ākhyā ||

**śrī-jīvaḥ :** kam apīti | satyabhāmāyāḥ pitrā tad-anugatatayā dattasya tad-dhātrī-putrasya | ata eva śrī-kṛṣṇam anu snigdha-śyāmāyamānasya narma-prāyayā sevayā taṁ sukhayataḥ kasyacid vacanam | ata eva rasāvahām idaṁ syāt | kam api kañcid api anuccair alpam api ||52||

**mukundaḥ :** *na vyākhyātam |*

**viśvanāthaḥ :** satyabhāmāyāḥ pitrā tad-anugatatayā dattasya tad-dhātrī-putrasya | ata eva śrī-kṛṣṇaṁ prati susnigdha-śyāmāyamānasya narma-prāyayā sevayā taṁ sukhayataḥ kasyacid vacanam | ata eva rasāvahām idaṁ syāt | he yadu-kula-kamalārka śrī-kṛṣṇa ! tvat-prasāda-dampattyai anuccaiḥ svalpam api prayatnaṁ pṛthak nācarāmi, yat yasmāt pārijātena tvayā arcitāyāḥ pūjitāyāḥ satyabhāmāyāḥ parijana-likhanāntaḥ-pātinī mamākhyā nāmadheyaṁ samajani ||52||

—o)0(o—

**|| 3.2.53-54 ||**

**atha vīraḥ—**

kṛpāṁ tasya samāśritya prauḍhāṁ nānyam apekṣate |

atulāṁ yo vahan kṛṣṇe prītiṁ vīraḥ sa ucyate ||

yathā—

pralamba-ripur īśvaro bhavatu kā kṛtis tena me

kumāra-makara-dhvajād api na kiñcid āste phalam |

kim anyad aham uddhataḥ prabhu-kṛpā-kaṭākṣa-śriyā

priyā pariṣad-agrimāṁ na gaṇayāmi bhāmām api ||54||

**śrī-jīvaḥ :** pralambeti | asya tatra tatrāntaḥ-sarasatve’pi praṇaya-kautuka-viśeṣeṇaiva bahir garvasya vyañjanā jñeyā | sarvathā tad-bhāvatve vairasyāpatteḥ | evam uttaratra jagaj-jananyām [bha.ra.si. 3.2.55] ity ādāv api jñeyam | vakṣyate ca—īrṣyā-lavena [bha.ra.si. 3.2.61] ity ādi | tad etac ca satyabhāmāyāḥ kañcid antaraṅgaṁ prati rahasi vīra-bhaktasya vacanam | spaṣṭa-vacanatve pralamba-ripum apy atikramya satyabhāmādhikya-vyañjanāyāṁ śrī-kṛṣṇasya lajjā syād iti ||54||

**mukundaḥ :** *na vyākhyātam |*

**viśvanāthaḥ :** pralamba-ripur baladevaḥ tena kā kṛtiḥ ? kiṁ kāryaṁ ? makaradhvajāt pradyumnāt ||54||

—o)0(o—

**|| 3.2.55 ||**

caturthe ca (4.20.28)—

jagaj-jananyāṁ jagad-īśa vaiśasaṁ

syād eva yat-karmaṇi naḥ samīhitam

karoṣi phalgv apy uru dīna-vatsalaḥ

sva eva dhiṣṇye’bhiratasya kiṁ tayā ||

**śrī-jīvaḥ :** *na vyākhyātam |*

**mukundaḥ :** sva eva dhiṣṇye tava caraṇāravinda-rūpāśraye’bhiratasya mama tayā jagaj-jananyā kim ? ||55||

**viśvanāthaḥ :** jagaj-jananyām iti pṛthu-vacanam | he jagadīśa ! jagaj-jananyāṁ lakṣmyāṁ mama vaiśasam aparādhaḥ syād eva | tatra hetuḥ—yasyāḥ lakṣmyāḥ caraṇa-sevā-rūpa-karmaṇi no’smākaṁ samīhitaṁ, ata eva dravyābhilāṣitvāt virodho bhaviṣyaty eva | nanu sā bhagavat-preyasī parama-śreṣṭhā | tvam arvācīna-dāsaḥ parama-nyūnaḥ | kathaṁ tvayā saha virodha-sambhāvanāpīty ataḥ āha—karoṣīti | phalgu atituccham api uru sarvato’dhikaṁ karoṣi | ataḥ svaṁ dīna-vatsalaḥ | sve svarūpe dhiṣṇye sthāne abhiratasya tava tayā lakṣmyā ||55||

—o)0(o—

**|| 3.2.56 ||**

eteṣu tasya dāseṣu trividheṣv āśritādiṣu |

nitya-siddhāś ca siddhāś ca sādhakāḥ parikīrtitaḥ ||

**śrī-jīvaḥ :** eteṣv iti tadvad adhikṛteṣv api bhedā ime jñeyāḥ | tathā śāntādiṣv api ||56||

**mukundaḥ :** āśritādiṣv iti | adhikṛtās t āvaraṇasthā nitya-siddhā eva | atas teṣāṁ trvidhyaṁ na kṛtaṁ | yathā pādme—indrānyaiḥ saptamaṁ tathā | sādhyā marudgaṇāś caiva viśvedevās tathaiva ca | nityāḥ sarvepare dhāmni ye cānye’tra divaukasaḥ | te vai prākṛta-nāke’smin anityās tridiveśvarā iti | prākṛtās tu tadābhāsa-rūpatvāt tad-abhedena kutrāpi vyavahriyant | rūpaṁ prasiddham evaiṣām ity atra yathā ||56||

**viśvanāthaḥ :** *na vyākhyātam |*

—o)0(o—

**|| 3.2.57 ||**

atha **uddīpanāḥ—**

anugrahasya samprāptis tasyāṅghri-rajasāṁ tathā |

bhuktāvaśiṣṭa-bhaktāder api tad-bhakta-saṅgatiḥ |

ity ādayo vibhāvāḥ syur eṣv asādhāraṇā matāḥ ||

**śrī-jīvaḥ :** anugraha-samprāpty-ādīnāṁ uddīpanatvaṁ vatsaleṣu na sambhavaty eva, samaya-bhedena kutracid anyatāpīty asādhāraṇatvaṁ jñeyam | tad-bhakta-saṅgatis tu viśeṣa-vivakṣayaiva gaṇitā ||57||

**mukundaḥ :** vibrahmā uddīpanāḥ ||57||

**viśvanāthaḥ :** anugrahasya samrāpty-ādīnāṁ uddīpanatvaṁ vatsalādiṣu na sambhavaty eva, bhaktasyānnāder bhkutāvaśiṣṭaṁ mahā-prasāda ity arthaḥ | tad-bhakta-saṅgatir ity atrāpi bhakti-viśeṣeṇa dāsya-bhedena saha saṅgatiḥ ||57||

—o)0(o—

**|| 3.2.58 ||**

tatra **anugraha-samprāptiḥ**, yathā—

kṛṣṇasya paśyata kṛpāṁ kṛpādyāḥ kṛpaṇe mayi |

dhyeyo’sau nidhane hanta dṛśor adhvānam abhyagāt ||

**śrī-jīvaḥ :** kṛṣṇasyeti bhīṣma-vacanam ||58||

**mukundaḥ :** kṛṣṇasyeti bhīṣmoktiḥ ||58||

**viśvanāthaḥ :** *na vyākhyātam |*

—o)0(o—

**|| 3.2.59 ||**

muralī-śṛṅgayoḥ svānaḥ smita-pūrvāvalokanam |

guṇotkarṣa-śrutiḥ padma-padāṅka-nava-nīradāḥ |

tad-aṅga-saurabhādyās tu sarvaiḥ sādhāraṇā matāḥ ||

**śrī-jīvaḥ :** smitety atra guṇety atra padāṅkety atra ca tadīyatvaṁ gamyam ||59||

**mukundaḥ :** sarvaiḥ śānta-saṅkhyā-caturbhiḥ ||59||

**viśvanāthaḥ :** smitety atra guṇety atra ca tadīyatvaṁ gamyaṁ | padmaṁ ca dhvaja-vajrādi-pada-cihnāni ca navīna-meghaś ca ||59||

—o)0(o—

**|| 3.2.60 ||**

atra **muralī-svano**, yathā vidagdha-mādhave (1.30)—

sotkaṇṭhaṁ muralī-kalā-parimalān ākarṇya ghūrṇat-tanor

etasyākṣi-sahasrataḥ surapater aśrūṇi sasrur bhuvi |

citraṁ vāri-dharān vināpi tarasā yair adya dhārā-mayair

dūrāt paśyata deva-mātṛkam abhūd vṛndāṭavī-maṇḍalam ||

**śrī-jīvaḥ :** deva-mātṛkaṁ vṛṣṭy-ambu-pālitam ||60||

**mukundaḥ :** muralyāḥ kalānāṁ svarādi-kauśalānāṁ parimalān parasparāśleṣa-rūpān vimardān, parimalo vimardo’pi syān mano-hāri-gandhavat iti viśvaḥ | deva-mātṛkaṁ vṛṣṭy-ambu-sampannam ||60||

**viśvanāthaḥ :** śrī-kṛṣṇasya līlā-darśanārtham āgatānāṁ veda-vādināṁ muralī-śravaṇa-janyam indrasya vikāraṁ dṛṣṭvā paraspara-vacanaṁ sotkaṇṭham iti | surapater indrasya netra-sahasratḥ bhuvi aśrūṇi sasruḥ | vāri-dharān meghān vināpi vṛndāṭavī-maṇḍalaṁ yair aśrubhiḥ karaṇaiḥ deva-mātṛkaṁ vṛṣṭy-ambu-pālitam abhūt ||60||

—o)0(o—

**|| 3.2.61 ||**

atha **anubhāvāḥ—**

sarvataḥ svaniyogānām ādhikyena parigrahaḥ |

īrṣyā-lavena cāspṛṣṭā maitrī tat-praṇate jane |

tan-niṣṭhādyāḥ śītāḥ syur eṣv asādhāraṇāḥ kriyāḥ ||61||

**śrī-jīvaḥ :** tan-niṣṭhatā prīti-mātra-niṣṭhatā ||61||

**mukundaḥ :** tan-niṣṭhatā kṛṣṇaika-niṣṭhatvam ||61||

**viśvanāthaḥ :** paricaryādau prabhor niyogānāṁ sarvādhikyena svīkāraḥ | parasparotkarṣa-darśanerṣyā-leśena cāspṛṣṭā | tat-praṇate dāse tan-niṣṭhatā, dāsya-mātra-niṣṭhatā ||61||

—o)0(o—

**|| 3.2.62 ||**

tatra **sva-niyogasya sarvata ādhikyaṁ**, yathā—

aṅga-stambhārambham uttuṅgayantaṁ

premānandaṁ dāruko nābhyanandat |

kaṁsārāter vījane yena sākṣād

akṣodīyān antarāyo vyadhāyi ||

udbhāsvarāḥ puroktā ye tathāsya suhṛd-ādayaḥ |

virāgādyāś ca ye śītāḥ proktāḥ sādhāraṇās tu te ||

**śrī-jīvaḥ :** aṅga-stambheti | premānandaṁ stambhārambham uttuṅgayantaṁ satnaṁ nābhyanandad ity anvayaḥ | ayam arthaḥ—premā tāvad dvidhā viśeṣaṇa-bhāk | stambhādinā ānukulyecchayā ca | tatra dāsādīnāṁ ānukūlyecchayaivāti-hṛdyā | sevā-rūpa-sva-puruṣārtha-sampādatvāt | stambhādikaṁ tv ahṛdyam eva | tad-vighātakatvāt | tasmāt stambha-karatvāṁśenaiva taṁ nābhyanandat | kintu ānukūlya-karatvenaivābhyanandad iti, sa-viśeṣaṇe vidhi-niṣedhau viśeṣaṇam upasaṅkrāmataḥ sati viśeṣye bādhe iti nyāyena | ārambha āṭopaḥ | aṅga-sthambhāsaṅgam iti vā pāṭhaḥ ||62||

**mukundaḥ :** stambhārambhaṁ stambhodyamam uttuṅgayantam atyunnataṁ kurvantam | ayam arthaḥ—premṇo dvidhā kāryam | stambhādyā ājñā-pratipālanaṁ ca | dāseṣūttarasyādhikyam | ataḥ premānandaṁ stambhakarāṁśena nābhyanandat | ājñā-pālanāṁśena tv abhyanandad eva | sa-viśeṣeṇa vidhi-niṣedhau viśeṣaṇam upasaṅkrāmataḥ sati viśeṣye bādhe iti nyāyena ||62||

**viśvanāthaḥ :** uttuṅgayantaṁ vardhayantaṁ premānandaṁ yena stambhena sākṣāt akṣodīyān mahān antarāyo vighnaḥ vyadhāyi ||62|| nṛtya-viluṭhādaya eva udbhasvarāḥ ||63||

—o)0(o—

**|| 3.2.64 ||**

tatra **nṛtyam**, yathā śrī-daśame (10.86.38)—

śrutadevo’cyutaṁ prāptaṁ sva-gṛhān janako yathā |

natvā munīṁś ca saṁhṛṣṭo dhunvan vāso nanarta ha ||64||

*na vyākhyātam |*

—o)0(o—

**|| 3.2.65 ||**

yathā vā—

tvaṁ kalāsu vimukho’pi nartanaṁ

prema-nāṭya-guruṇāsi pāṭhitaḥ |

yad vicitra-gati-caryayāñcitaś

citrayasy ahaha cāraṇān api ||

**śrī-jīvaḥ :** taṁ kalāsu vimukho’pi yad vicitra-gati-caryayāṅkitaḥ sann ahaha cāraṇān api citrayasi, tat prema-nāṭya-guruṇaiva nartanaṁ pāṭhita ity arthaḥ | cāraṇāś ca nartaka-sadṛśā iti tad-abhedenoktiḥ ||65||

**mukundaḥ :** taṁ kalāsu vimukho’pi prema-nāṭya-guruṇā nartanaṁ pāṭhito’si | yad yasmād dhetoḥ victrety ādi | nṛtyādiṣu vimukhasyāpi tavāpūrva-nṛtya-darśanād guror apy apūrvasyaivānmānam ity arthaḥ ||65||

**viśvanāthaḥ :** taṁ kalāsu vimukho’pi nṛtya-vaidaghī-rahito’pi yad yasmād citra-gati-caryayā yuktaḥ sann ahaha cāraṇān api citrayasi, tat tasmāt prema-nāṭya-guruṇaiva nartanaṁ pāṭhita ity arthaḥ | cāraṇāś ca nartaka-viśeṣāḥ ||65||

—o)0(o—

**|| 3.2.66-67 ||**

atha **sāttvikāḥ**—

stambhādyāḥ sāttvikāḥ sarve prītādi-tritaye matāḥ ||

yathā,

gokulendra-guṇa-gāna-rasena

stambham adbhutam asau bhajamānaḥ |

paśya bhakti-rasa-maṇḍapa-mūla-

stambhatāṁ vahati vaiṣṇava-varyaḥ ||

*na katamenāpi vyākhyātam |*

—o)0(o—

**|| 3.2.68 ||**

śrī-daśame (10.85.38)—

sa indraseno bhagavat-padānujaṁ

bibhran muhuḥ prema-vibhinnayā dhiyā |

uvāca hānanda-jalākulekṣaṇaḥ

prahṛṣṭa-romā nṛpa gadgadākṣaram ||

**sarve :** indraseno baliḥ ||68||

—o)0(o—

**|| 3.2.69-71 ||**

atha **vyabhicāriṇaḥ—**

harṣo dhṛtiś cātra nirvedo’tha viṣaṇṇatā |

dainyaṁ cintā smṛtiḥ śaṅkā matir autsukya-cāpale ||

vitarkāvega-hrī-jāḍya-mohonmādāvahitthikāḥ |

bodhaḥ svapnaḥ klamo vyādhir mṛtiś ca vyabhicāriṇaḥ ||

itareṣāṁ madādīnāṁ nātipoṣakatā bhavet |

yoge trayaḥ syur dhṛty-antā ayoge tu klamādayaḥ |

ubhayatra pare śeṣā nirvedādyāḥ satāṁ matāḥ ||

**śrī-jīvaḥ :** madādīnāṁ mada-śrama-trāsāpasmārālasyaugryāmarṣāsūyā-nidrāṇāṁ | tatra madasya poṣakatā nāsty eva | madhupānānaṅga-vikārajatayā dvividhatvenāpy ayogyatvāt | śramasya tu kathañcij jātasya sevotkaṇṭhā-poṣakatvāt kadācid bhavaty api na punar ālasya-janmāpi syāt | atra trāsādayas tad-vairi-yogāj jātāś cet tarhi poṣakāś ca bhavantīti manasi kṛtvāha nātīti | evaṁ preya-ādiṣv api vivecanīyam ||71||

**mukundaḥ :** madādīnāṁ mada-śrama-trāsāpasmārālasyaugryāmarṣāsūyā-nidrāṇāṁ kasyacit kutrāpi poṣakatvād ati-śabdo dattaḥ | klamādayaḥ klama-vyādhi-mṛtaya iti trayaḥ ||71||

**viśvanāthaḥ :** madādīnāṁ mada-śrama-trāsāpasmārālasyaugryāmarṣāsūyā-nidrāṇāṁ | tatra madasya poṣakatā nāsty eva | madhupānānaṅga-vikārajatvena dvividho’pi mado’tra na, ayogyatvāt | śramasya kathañcij jātasya sevotkaṇṭhā-poṣakatvāt | atra trāsādayas tad-vairi-yogāj jātāś cet tarhi poṣakāś ca bhavantīti manasi kṛtvāha nātīti | evaṁ preya-ādiṣv api vivecanīyam ||71||

—o)0(o—

**|| 3.2.72-74 ||**

tatra **harṣo**, yathā prathame (1.11.5)—

prīty-utphulla-mukhāḥ procur harṣa-gadgadayā girā |

pitaraṁ sarva-suhṛdam avitāram ivārbhakāḥ ||

yathā vā—

harim avalokya puro bhuvi

patito daṇḍa-praṇāma-śata-kāmaḥ |

pramada-vimugdho nṛpatiḥ

punar utthānaṁ visasmāra ||

**klamo**, yathā skānde—

aśoṣayan manas tasya mlāpayan mukha-paṅkajam |

ādhis tad-virahe deva grīṣme sara ivāṁśumān ||

*na katamena vyākhyātam |*

—o)0(o—

**|| 3.2.75 ||**

**nirvedo**, yathā—

dhanyāḥ sphurati tava sūrya karāḥ sahasraṁ

ye sarvadā yadupateḥ padayoḥ patanti |

bandhyo dṛśāṁ darśaśatī dhriyate mamāsau

dūre muhūrtam api yā na vilokate tam ||

**śrī-jīvaḥ :** dhriyate avatiṣṭhate | dūre’pi ity ubhayatrānvayaḥ ||75||

**mukundaḥ :** dhriyate avatiṣṭhate | dūre’pi muhūrte’pīty ubhayatrānvayaḥ ||75||

**viśvanāthaḥ :** dhanyā iti indrasya uktiḥ | he sūrya ! tava sahasraṁ karāḥ kiraṇāḥ dhanyāḥ | mamāsau dṛśāṁ daśa-śatī netra-sahasraṁ vandhyā vyarthā satī dhriyate avatiṣṭhate | dūre muhūrte’pīty ubhayatrānvayaḥ ||75||

—o)0(o—

**|| 3.2.76-78 ||**

atha **sthāyī—**

sambhramaḥ prabhutā-jñānāt kampaś cetasi sādaraḥ |

anenaikyaṁ gatā prītiḥ sambhrama-prītir ucyate |

eṣā rase’tra kathitā sthāyi-bhāvatayā budhaiḥ ||

āśritādeḥ puraivoktaḥ prakāro rati-janmani |

tatra pāriṣadādes tu hetuḥ saṁskāra eva hi |

saṁskārodbodhakās tasya darśana-śravaṇādayaḥ ||

eṣā tu sambhrama-prītiḥ prāpnuvaty uttarottaram |

vṛddhiṁ premā tataḥ snehas tato rāga iti tridhā ||

**śrī-jīvaḥ :** kampo’tra kena kathaṁ kuryām ity asthairyam ||76|| puraiveti bhāva-sāmānya-prakaraṇe sādhanābhiniveśena [bha.ra.si. 1.3.6] ity ādinā ||77||

**mukundaḥ :** puraiveti bhāva-sāmānya-prakaraṇe sādhanābhiniveśena [bha.ra.si. 1.3.6] ity ādinā | tatra rati-janmani ||77||

**viśvanāthaḥ :** puraiveti bhāva-sāmānya-prakaraṇe sādhanābhiniveśena [bha.ra.si. 1.3.6] ity ādinā pārṣadānāṁ rati-janmani tu anādi-siddha-saṁskāra eva hetuḥ | śrī-kṛṣṇa-darśana-śravaṇādaya eva teṣāṁ prācīna-saṁskārodbodhakāḥ ||77||

—o)0(o—

**|| 3.2.79-80 ||**

tatra **sambhrama-prītiḥ**, yathā śrī-daśame (10.38.6)—

mamādyāmaṅgalaṁ naṣṭaṁ phalavāṁś caiva me bhavaḥ |

yan namasye bhagavato yogi-dhyeyāṅghri-paṅkajam ||

yathā vā—

kalinda-nandinī-kula-kadamba-vana-vallabham |

kadā namaskariṣāmi gopa-rūpaṁ tam īśvaram ||80||

*na katamena vyākhyātam |*

—o)0(o—

**|| 3.2.81-82 ||**

atha **premā—**

hrāsa-śaṅkā-cyutā baddha-mūlā premeyam ucyate |

asyānubhāvāḥ kathitās tatra vyasanitādayaḥ ||

yathā—

aṇimādi-saukhya-vīcīm avīci-duḥkha-pravāhaṁ vā |

naya māṁ vikṛtir na hi me tvat-pada-kamalāvalambasya ||

**śrī-jīvaḥ :** hrāseti | iyaṁ sambhrama-prītiḥ baddha-mūlā | ata eva hrāsa-śaṅkā-cyutā ||81|| aṇimādīti daṇḍa-prasādayor anantaraṁ śrī-bali-vacanaṁ | avīcir naraka-viśeṣaḥ ||82||

**mukundaḥ :** hrāsa-śaṅketi | iyaṁ sambhrama-prītiḥ baddha-mūlā | ata eva hrāsa-śaṅkā-cyutā satī ||81|| aṇimādīti daṇḍānantaraṁ svaṁ sutalaṁ prasthāpayantaṁ bhagavantaṁ prati śrī-bali-vacanaṁ | avīcir naraka-viśeṣaḥ ||82||

**viśvanāthaḥ :** hrāseti | iyaṁ sambhrama-prītiḥ baddha-mūlā | ata eva hrāsa-śaṅkā-rahitā sā prema ucyate ||81|| daṇḍa-prasādayor anantaraṁ śrī-bali-vacanaṁ | aṇimādi-sukha-samudrasya taraṅgam, avīcir naraka-viśeṣaḥ, taj-janya-duḥkha-pravāhaṁ vā māṁ naya ||82||

—o)0(o—

**|| 3.2.83 ||**

yathā vā—

ruṣājvalita-buddhinā bhṛgu-sutena śapto’py alaṁ

mayā hṛta-jagat-trayo’py atanu-kaitavaṁ tanvatā |

vinindya kṛta-bandhano’py uraga-rāja-pāśair balād

arajyata sa mayy aho dviguṇam eva vairocaniḥ ||

**śrī-jīvaḥ :** ruṣeti | bali-sadanād āgamanānantaram uddhavaṁ prati śrī-kṛṣṇa-vacanam ||83||

**mukundaḥ :** ruṣeti | bali-sadanād āgamanānantaram uddhavaṁ prati śrī-kṛṣṇa-vacanam | bhṛgu-sutaḥ śukraḥ | śukro bhṛgur bhṛgu-sutaḥ sita āsphūrjitaś ceti varāha-saṁhitādau |83||

**viśvanāthaḥ :** ruṣeti | bali-sadanād āgamanānantaram uddhavaṁ prati śrī-kṛṣṇasya vacanam | bhṛgu-sutena śukrācāryeṇa vairocanir baliḥ ||83||

—o)0(o—

**|| 3.2.84-85 ||**

atha **snehaḥ—**

sāndraś citta-dravaṁ kurvan premā sneha itīryate |

kṣaṇikasyāpi neha syād visleṣasya sahiṣṇutā ||

yathā—

dambhena bāṣpāmbu-jharasya keśavaṁ

vīkṣya dravac-cittam asusruvat tava |

ity uccakair dhārayato vicittatāṁ

citrā na te dāruka dāru-kalpatā ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** iha snehe jāte sati kṣaṇikasyāpi viyogasya na hi sahiṣṇutā syāt ||84|| keśavaṁ vīkṣya bāspāmbu-jharasya netra-jala-pravāhasya dambhena miṣeṇa tava dravībhūtaṁ cittam asusravat iti cittasya sāmstyenaiva sravaṇād dhetoḥ uccair yathā syāt tathā vicittatāṁ citta-śūnyatāṁ dhārayatas tava, he dāruka ! dāru-kalpatā na citrā, acetanasya dāru-sadṛśatā yuktaivety arthaḥ | asya śrī-kṛṣṇasya darśanāj jātasya stambha-bhāvasyānya-kāraṇa-janyatva-kathanād utprekṣā gamyā iti bhāvaḥ ||85||

—o)0(o—

**|| 3.2.86 ||**

yathā vā—

patnīṁ ratna-nidheḥ parām upaharan pūreṇa bāṣpāmbhasāṁ

rajyan-mañjula-kaṇṭha-garbha-luṭhita-stotrākṣaropakramaḥ |

cumban phulla-kadamba-ḍambara-tulāṅgaiḥ samīkṣyācyutaṁ

stabdho’py abhyadhikāṁ śriyaṁ praṇamatāṁ vṛndād dadhāroddhavaḥ ||

**śrī-jīvaḥ :** rajyan sneha-janita-svara-viśeṣa-mādhuryaṁ bibhrat, tathā svabhāvata eva mañjulas tat-tad-gīr-mādhurī manoharas tādṛśo yaḥ kaṇṭhaḥ, tasya yo garbho madhya-bhāgas tatraiva luṭhita itas tataḥ skhalann eva bhraman stotrākṣarāṇāṁ upakramo yatra saḥ ||86||

**mukundaḥ :** rajyan sneha-janita-svara-viśeṣa-mādhuryaṁ bibhrat, tathā svabhāvata eva mañjulas tat-gīta-mādhurī manoharas tathā kaṇṭha-garbha-luṭhitaḥ, kaṇṭha-madhye itas tataḥ skhalann eva bhraman stotrākṣarāṇāṁ upakramo yatra saḥ ||86||

**viśvanāthaḥ :** bāṣpāmbhasāṁ pravāheṇa karaṇena ratnanidheḥ samudrasya parāṁ śreṣṭhāṁ patnīṁ nadīṁ upaharan arthāt utpādayan stava-pāṭhārthaṁ sneha-janita-svara-viśeṣa-mādhuryaṁ bibhrat, tathā svabhāvata eva mañjulo yaḥ kaṇṭhaḥ, tasya yo garbho madhya-bhāgas tatraiva luṭhita itas tataḥ skhalann eva stotrākṣarāṇāṁ upakramo yatra | anena svara-bhaṅga uktaḥ, phulla-kadambasya ḍambara-tulāṁ atiśaya-tulanāṁ aṅgaiḥ karaṇaiḥ cumban arthā svīkurvan ity anena romañca uktaḥ | praṇatānāṁ samūhāt adhikāṁ śriyaṁ dadhāra ||86||

—o)0(o—

**|| 3.2.87 ||**

atha **rāgaḥ**—

snehaḥ sa rāgo yena syāt sukhaṁ duḥkham api sphuṭam |

tat-sambandha-lave’py atra prītiḥ prāṇa-vyayair api ||

**śrī-jīvaḥ :** sa sneha eva rāgaḥ syāt | kīdṛśaḥ san ? tasya śrī-kṛṣṇasya sākṣāt-kāreṇa vā, tat-tulya-sphuraṇena vā, kṛpā-lābhena vā, yaḥ sambandha-viśeṣas tad-antaraṅgatā-lābhas tasya leśe’pi jāte, yena snehena duḥkhaṁ api sukhaṁ sphuṭaṁ syāt, sukhatayā pratibhātīty arthaḥ | tatra ca sati yena prāṇa-vyayaiḥ nāśa-paryantair api prāṇasya kṣayaiḥ prītis tad-ānukūlyaṁ kriyate ity arthaḥ | tat-sambandhābhāve tu sukha api duḥkhaṁ syād iti śeṣaḥ | tad eva tādṛśaḥ san ity arthaḥ ||87||

**mukundaḥ :** yena snehena smaraṇādija-mano-draveṇa duḥkhaṁ api sphuṭam sukhaṁ syāt | sa rāgaḥ syāt | atra rāge sati tat-sambandha-lave’pi prāṇa-vyayaih vināśa-paryantair api prāṇasyāpakṣayaiḥ prītiḥ sukhaṁ bhavati | tat-sambandha-rahite parama-sukhe’pi duḥkhaṁ ity arthād bodhyam ||87||

**viśvanāthaḥ :** yena snehena hetunā duḥkha-janakam api vastu śrī-kṛṣṇa-sambandha-leśa-vaśāt sukha-janakaṁ syāt, snehaḥ rāgaḥ kīrtyate | tat-sambandhābhāve tu sukham api dṛśsaṁ syāt ity api jñeyam | evaṁ yena hetunā prāṇānāṁ vyayaih nāśa-paryantair api prītis tad-ānukūlyaṁ kriyate ity arthaḥ | tathā ca snehasya yadā etādṛśotkarṣas tadaiva sa rāgo bhavatīti bhāvaḥ ||87||

—o)0(o—

**|| 3.2.88 ||**

yathā—

gurur api bhujagād bhīs takṣakāt prājya-rājya-

cyutir atiśayinī ca prāya-caryā ca gurvī |

atanuta mudam uccaiḥ kṛṣṇa-līlā-sudhāntar-

viharaṇa-sacivatvād auttareyasya rājñaḥ ||

**śrī-jīvaḥ :** atra tādṛśa-sphuraṇenodāharan sākṣāt-kāreṇa kaimutyaṁ vyañjayati—gurur iti | prājyaṁ pracuraṁ | prāya-caryā prāṇās tam anaśana-vratam | auttareyasya śrī-parīkṣitaḥ ||88||

**mukundaḥ :** gurur api mṛtyu-dāyikāpīty arthaḥ | atiśayinī punaḥ prāpti-sambhāvanā-rahitāpi | paricaryā strī-putrādi-saṅga-tyaga-saṅga-vad anaśana-vratam | gurvī jīvana-paryantā | prājya-rājya-cyuti-prāya-caryayor muda-vistāritvād rāgaḥ | bhiyo mud-vistārikātvād anubhāva-lakṣaṇaṁ, bhiyaḥ pūrvam api rājñi pāriṣadatvāt, kṛṣṇa-līlāntar-bahir-viharaṇasya sambhavāt tasyās tat-poṣitvāt sambandhavattvam ||88||

**viśvanāthaḥ :** takṣakāt gurur bhītaḥ tathātiśayinī pracura-rājya-cyutiḥ, evaṁ prāya-caryā prāṇāntam anaśana-vrataṁ, etat sarvaṁ parama-duḥkha-janakam api śrī-kṛṣṇa-līlā-sudhā-madhye viharaṇasya sacivatvāt sahāyatvāt auttareyasya rājñaḥ śrī-parīkṣitaḥ mudam atanuta, bhayādīnāṁ kṛṣṇa-kathāyāṁ gāḍhāsakti-janakatvāt sacivatvaṁ jñeyam iti bhāvaḥ ||88||

—o)0(o—

**|| 3.2.89 ||**

yathā vā—

keśavasya karuṇā-lave’pi ced

bāḍavo’pi kila ṣāḍavo mama |

asya yady adayatā-kuśa-sthalī

pūrṇa-siddhir api me kuśasthalī ||

**śrī-jīvaḥ :** atra tat-sambandhābhāve tud-āharaṇaṁ jñeyam | atha kṛpā-lābhālābhābhyāṁ udāharanti—keśavasyeti | ṣāḍavaḥ pānaka-viśeṣaḥ | kuśasthalī dvārakā ||89||

**mukundaḥ :** bāḍavo baḍavāgniḥ ṣāḍavaḥ pānaka-viśeṣaḥ | bāḍave pīte’sya karuṇālavo’pi cet tadā ṣāḍavaḥ sa peya ity arthaḥ | bāḍavaḥ ṣāḍava iti rāgatvaṁ, karuṇā-lavārthaṁ bāḍava-pānena prāṇa-vyaye tatra bāḍavatva-mananād anubhāvatā ca | kuśasthalī dvārakā | kuśasthalī kuśair vṛtā sthalī, tatra vāse yady adayatā tadā kuśa-sthalīva sātyājyety arthaḥ ||89||

**viśvanāthaḥ :** ṣāḍavaḥ pānaka-viśeṣaḥ | tat-sambandhābhāve udāharaṇam āha—asyeti | kuśasthalī dvārakā ||89||

—o)0(o—

**|| 3.2.90-91 ||**

prāya ādya-dvaye premā snehaḥ pāriṣadeṣv asau |

parīkṣiti bhaved-rāgo dāruke ca tathoddhave ||

vrajānugeṣv anekeṣu raktaka-pramukheṣu ca |

asminn abhyudite bhāvaḥ prāyaḥ syāt sakhya-leśa-bhāk ||

**śrī-jīvaḥ :** tatrādhikṛtāśrita-pārṣadānugeṣu vyavasthām āha—prāya ādya-dvaya iti | prāyo-grahaṇaṁ—yarhy ambujākṣāpasasāra bho bhavān [bhā.pu. 1.11.9] ity ādi dvārakā-vāsi-vacane rāgasyāpi sparśa-darśanāt | parīkṣitīti—naiṣātiduḥsahā kṣuṇ māṁ [bhā.pu. 10.1.13] ity ādi tad-vākyāt | dāruke ca yathā, apaśyatas te caraṇāmbujaṁ prabho dṛṣṭiḥ praṇaṣṭā [bhā.pu. 11.30.43] ity ādi tad-vākyāt | uddhave ca, yathā—sudustyaja-sneha-viyoga-kātaraḥ [bhā.pu. 11.29.46] ity ādeḥ | sādhāraṇeṣv apy anugeṣu prāya īdṛśa evety abhipretya tad-viśeṣeṣu viśeṣam āha—vrajānugeṣv iti | asminn abhyudite rāge bhāvaḥ prītyākhyo’pi prāyaḥ syād iti praṇayāṁśa-mayatve satīty arthaḥ ||90-91||

**mukundaḥ :** ādya-dvaye adhikṛtāśrayayoḥ | prāya iti sotkaṇṭhaṁ muralī-kalā-parimalān ity ādau snehasyāpi darśanāt vrajānugāsv anekeṣv ity anena purānugeṣv ekasmin sa-dvitīye vā rāgo’nyeṣu sarveṣu vrajānugeṣu keṣucid eva sneha iti gamyate ||90|| asmin rāge | bhāvaḥ sambhrama-prītyākhyaḥ sthāyī | sakhyaṁ viśrambha-rūpaṁ | prāya iti kasyacid ity udite’pi rāge bhāvaḥ sakhya-leśa-bhāg na syād iti ||91||

**viśvanāthaḥ :** atrādhikṛtāśrita-pārṣadānugeṣu vyavasthām āha—prāya ādya iti | ādya-dvaye adhikṛtāśrita-dvaye prāyo-grahaṇaṁ—yarhy ambujākṣāpasasāra bho bhavān [bhā.pu. 1.11.9] ity-ādy-āśrita-dvārakā-vāsi-vacanena rāgasyāpi sparśanāt | parīkṣitīti—naiṣātiduḥsahā kṣuṇ māṁ [bhā.pu. 10.1.13] iti vākyāt | dāruke ca yathā, apaśyatas te caraṇāmbujaṁ prabho dṛṣṭiḥ praṇaṣṭā [bhā.pu. 11.30.43] iti tad-vākyāt | uddhave, yathā—sudustyaja-sneha-viyoga-kātaraḥ [bhā.pu. 11.29.46] ity ādeḥ || asmin rāge bhāvaḥ prītyākhyaḥ syāt ||90-91||

—o)0(o—

**|| 3.2.92 ||**

yathā—

śuddhāntān militaṁ bāṣpa-ruddha-vāg uddhavo harim |

kiñcit-kuñcita-netrāntaḥ svāntena pariṣasvaje ||

**śrī-jīvaḥ :** atra keṣucid vrajānugeṣu sambhavaty api praṇayāṁśamayatve, tvaṁ bhṛtyaḥ suhṛt sakhā [bhā.pu. 11.11.49] iti prasiddhim upalakṣya śrīmad-uddhavam udāharati—śuddhāntād iti | śuddhāntād antaḥpurāt ||92||

**mukundaḥ :** *na vyākhyātam |*

**viśvanāthaḥ :** pariṣasvaje ity atrāliṅganaṁ sakhya-cihnam ||92||

—o)0(o—

**|| 3.2.93-95 ||**

ayoga-yogāv etasya prabhedau kathitāv ubhau ||

atha **ayogaḥ—**

saṅgābhāvo harer dhīrair ayoga iti kathyate |

ayoge tan-manaskatvaṁ tad-guṇādy-anusandhayaḥ ||

tat-prāpty-apāya-cintādyāḥ sarveṣāṁ kathitāḥ kriyāḥ |

utkaṇṭhitaṁ viyogaś cety ayoge’pi dvidhocyate ||

**sarve :** etasya prīti-bhakti-rasasya ||93||

—o)0(o—

**|| 3.2.96-97 ||**

tatra **utkaṇṭhitam—**

adṛṣṭa-pūrvasya harer didṛkṣotkaṇṭhitaṁ matam ||

yathā nārasiṁhe—

cakāra meghe tad-varṇe bahu-māna-ratiṁ nṛpaḥ |

pakṣa-pātena tan-nāmni mṛge padme ca tad-dṛśi ||

**śrī-jīvaḥ :** nṛpa ikṣvākuḥ | pakṣapātenātyāsaktyā, tan-nāmni tasya nāma yatra tādṛśe kṛṣṇa-sārākhye | tad-dṛśi tasya dṛk-tulya ity arthaḥ ||97||

**mukundaḥ :** nṛpa ikṣvākuḥ | pakṣapātena svayam anya-dvārāca duṣṭa-jantv-ādibhyo rakṣayā poṣaṇena ca | tan-nāmni tasya nāma yatra tādṛśe kṛṣṇa-sārākhye | tad-dṛśi tasya kṛṣṇasya dṛk darśana-rūpaṁ yasya tasmin ||97||

**viśvanāthaḥ :** nṛpa ikṣvākuḥ | pakṣapātenātyāsaktyā tan-nāmni tasya nāma yatra tādṛśe kṛṣṇa-sārākhye mṛge | tasya dṛśi tasya dṛk-tulya ity arthaḥ ||97||

—o)0(o—

**|| 3.2.98 ||**

yathā va, śrī-daśame (10.38.10)—

apy adya viṣṇor manujatvam īyuṣo

bhārāvatārāya bhuvo nijecchayā |

lāvaṇya-dhāmno bhavitopalambhanaṁ

mahyaṁ na na syāt phalam añjasā dṛśaḥ ||

**śrī-jīvaḥ :** manujatvaṁ manuja-jātitvam īṣuyaḥ prāptavatas tatra prakāśamānasyety arthaḥ ||98||

**mukundaḥ :** viṣṇoḥ sarva-vyāpakasya paripūrṇasya svāṁ bhagavata ity arthaḥ | upalambhanaṁ nikaṭa-prāptir adya bhavitety anvayaḥ | tādṛśasyāpi nijecchayā manujatvam īyuṣaḥ līlā-mādhuryāya prasiddha-manuja-sādhāraṇyaṁ nityaṁ eva prāptavataḥ | ayam ātmāpahata-pāpmā itivat | na kevalaṁ līlā-mādhuryāṇāṁ evāśrayatvaṁ | saundaryāṇāṁ apīty āha—lāvaṇya-dhāmna iti | mahyaṁ mama | apīti prākāśye ||98||

**viśvanāthaḥ :** manujatvaṁ manuṣya-jātim | īyuṣaḥ prāptavatas tatra prakāśamānasyety arthaḥ | mahyaṁ mama dṛśaḥ phalaṁ na na syāt | api tu syād eva ||98||

—o)0(o—

**|| 3.2.99 ||**

atrāyoga-prasaktānāṁ sarveṣām api sambhave |

autsukya-dainya-nirveda-cintānāṁ cāpalasya ca |

jaḍatonmāda-mohānām api syād atiriktatā ||

**śrī-jīvaḥ :** sarveṣāṁ vyabhicāriṇāṁ sambhave saty api, atiriktatā udrekaḥ ||99||

**mukundaḥ :** sarveṣāṁ nirvedo’tha viṣaṇṇatety ādyekaviṁśateḥ sambhave saty api, atiriktatā atiśayatā ||99||

**viśvanāthaḥ :** sarveṣāṁ vyabhicāriṇāṁ sambhave saty api, autsukyādīnām atiriktatā udrekaḥ ||99||

—o)0(o—

**|| 3.2.100 ||**

tatra **autsukyaṁ**, yathā śrī-kṛṣṇa-karṇāmṛte (41)—

amūny adhanyāni dināntarāṇi

hare tvad-ālokanam antareṇa |

anātha-bandho karuṇaika-sindho

hā hanta hā hanta kathaṁ nayāmi ||

**śrī-jīvaḥ :** na vidyate nātho nāthāntaraṁ yasya tasya bandho pratipālaka ||100||

**mukundaḥ :** dinasyāhorātrasyāntarāṇi madhya-gatāni kṣaṇa-jātānīti śeṣaḥ ||100||

**viśvanāthaḥ :** *na vyākhyātam |*

—o)0(o—

**|| 3.2.101 ||**

yathā vā,

vilocana-sudhāmbudhes tava padāravinda-dvayī

vilocana-rasa-cchaṭām anupalabhya vikṣubhyataḥ |

mano mama manāg api kvacid anāpnuvan nirvṛtiṁ

kṣaṇārdham api manyate vraja-mahendra varṣa-vrajam ||

**śrī-jīvaḥ :** vilocaneti | mathurātaḥ śrī-uddhavasya gupta-patrikā ||101||

**mukundaḥ :** vilocaneti | mathurātaḥ uddhavasya gupta-patrikā ||101||

**viśvanāthaḥ :** vilocaneti | mathurātaḥ śrīmad-uddhavasya gupta-patrikā | kṣaṇārdham api varṣa-samūhaṁ manyate ||101||

—o)0(o—

**|| 3.2.102 ||**

**dainyaṁ**, yathā tatraiva[[3]](#footnote-4)—

nibaddha-mūrdhāñjalir eṣa yāce

nīrandhra-dainyonnati-mukta-kaṇṭham |

dayāmbudhe deva bhavat-kaṭākṣa-

dākṣiṇya-leśena sakṛn niṣiñca ||

**śrī-jīvaḥ :** *na vyākhyātam |*

**mukundaḥ :** nibaddho mūrdhāṅjalir yena tādṛśaḥ | nīrandhraṁ niśchidraṁ yad dainyaṁ tasya yā unnatis tayā mukta-kaṇṭhaṁ yathā syāt tathā ||102||

**viśvanāthaḥ :** eṣa mal-lakṣaṇo jano nīrandhra-dainyasya unnatir yatra, tad yathā syāt tathā yāce ||102||

—o)0(o—

**|| 3.2.103 ||**

yathā vā—

asi śaśi-mukuṭādyair apy alabhyekṣaṇas tvaṁ

laghur aghahara kīṭād apy ahaṁ kūṭa-karmā |

iti visadṛśatāpi prārthane prārthayāmi

snapaya kṛpaṇa-bandho mām apāṅga-cchaṭābhiḥ ||

**śrī-jīvaḥ :** kuṭa-karmāhaṁ kītād api laghur iti prārthane visadṛśatāpi prārthayāmy apīty anvayaḥ | prārthaye’pīti vā pāṭhaḥ | yadyapy ayogyatā tathāpi prārthaya ity arthaḥ ||103||

**mukundaḥ :** iti hetoḥ prārthane visadṛśatāpi tathāpi prārthayāmīty arthaḥ | tatra hetu-garbha-sambodhanaṁ—kṛpaṇa-bandho iti ||103||

**viśvanāthaḥ :** mahādevādyair api alabhyekṣaṇatvam asi, kuṭa-karmāhaṁ kīṭād api laghur iti prārthane visadṛśatāpi prārthayāmīty anvayaḥ | yadyapy ayogyatā, tathāpi prārthaya ity arthaḥ ||103||

—o)0(o—

**|| 3.2.104 ||**

**nirvedo**, yathā—

sphuṭaṁ śritavator api śruti-niṣevayā ślāghyatāṁ

mamābhava-niratayor bhavatu netrayor mandayoḥ |

bhaven na hi yayoḥ padaṁ madhurima-śriyām āspadaṁ

padāmbujanakhāṅkurād api visāri rocis tava ||

**śrī-jīvaḥ :** sphuṭam iti ca pūrvavad evoddhavasya sandeśaḥ | padāmbujasya nakha-rūpaḥ aṅkuro’gra-bhāgaḥ śruti-niṣevayeti dīrghayor apīty arthaḥ | bahutara-śrauta-grantha-darśinor iti vā | abhavaniḥ nāśaḥ ||104||

**mukundaḥ :** sphuṭam iti ca vilocana [bha.ra.si. 3.2.101] itivad uddhava-sandeśaḥ | śruti-niṣevayeti dīrghayor apīty arthaḥ | padāmbujasya nakha-rūpaḥ aṅkuro’gra-bhāgaḥ ||104||

**viśvanāthaḥ :** sphuṭam iti ca pūrvavad evoddhava-sandeśaḥ | śruti-niṣevayā, pakṣe śrutiḥ śāstraṁ tasya niṣevayā ślāghyatāṁ śritavator netrayoḥ abhavanir nāśaḥ bhavatu, tava padāmbujasya nakha-rūpaḥ yo’ṅkuro’gra-bhāgaḥ | tasmād visārī prasaraṇa-śīlaṁ rociṣayor netrayor āspadaṁ na bhavet taayor iti pūrveṇānvayaḥ ||104||

—o)0(o—

**|| 3.2.105 ||**

**cintām**, yathā—

hari-pada-kamalāvaloka-tṛṣṇā

taralamater api yogyatām avīkṣya |

avanata-vadanasya cintayā me

hari hari niḥśvasato niśāḥ prayāti ||

**śrī-jīvaḥ :** hari-padeti kasyacid bhaktasya nirjana-vilāpaḥ | hari hari khede | me mama yogyatām avīkṣya so’yam ayogyo duḥkhito bhavatu nāmetīva vibhāvya niśāḥ prayāntīty arthaḥ | kīdṛśasyāpi mama ? hari-padety ādi-lakṣaṇasya | ata eva cintayāvanata-vadanasyeti | ṣaṣṭhī ceyam anādare ||105||

**mukundaḥ :** cintayā niḥśvasataḥ sato me niśāh prayānti | kīdṛśasya mama ? hari-padety-ādi-lakṣaṇasya tad-darśana-yogyatāṁ sampattim avīkṣyāvijñāyāvanata-vadanasya ||105||

**viśvanāthaḥ :** kasyacid bhaktasya nirjana-vilāpaḥ | hari hari khede | mama yogyatām avīkṣya svayam ayogyo duḥkhito bhavatu nāmetīva niśāḥ prayānti | kīdṛśasya mama ? hari-padety-ādy-viśeṣaṇa-viśiṣṭasya | ata eva cintayāvanata-vadanasyety anādare ṣaṣṭhī | evaṁ-bhūtaṁ mām anādṛtya niśāḥ prayānti iti phalitārthaḥ ||105||

—o)0(o—

**|| 3.2.106 ||**

**cāpalaṁ**, yathā śrī-kṛṣṇa-karṇāmṛte (32)—

tvac-chaiśavaṁ tri-bhuvanādbhutam ity avehi

mac-cāpalaṁ ca tava vā mama vādhigamyam |

tat kiṁ karomi viralaṁ muralī-vilāsi

mugdhaṁ mukhāmbujam udīkṣitum īkṣaṇābhyām ||

**śrī-jīvaḥ :** viralaṁ kvacit kvacid bhāgyavadbhir eva upalabhyam ||106||

**mukundaḥ :** tvac-chaiśavaṁ tava kaiśoraṁ, tasmāt tvan-mukhāmbujam īkṣaṇābhyām uccair īkṣituṁ kiṁ karomi, yasmin kṛte tad-dṛṣṭaṁ syāt tattvam evopadiśa | nanu na dṛṣṭaṁ, tat tena kim ? tatrāha—mugdhaṁ manoharaṁ tad-adarśanān netra-vaiphalyāpatter ity arthaḥ | nanu tat-samaṁ kim api paśya ? tatrāha—viralaṁ sāmya-rahitam | tatra hetuḥ—muralī-vilāsaḥ ||106||

**viśvanāthaḥ :** tat tasmāt viralaṁ kvacit kvacid eva bhāgyavadbhir evopalabhyaṁ tava mukhāmbujam īkṣitum ahaṁ kiṁ sādhanaṁ karomi ? ||106||

—o)0(o—

**|| 3.2.107 ||**

yathā vā—

hriyam aghahara muktvā dṛk-pataṅgī mamāsau

bhayam api damayitvā bhakta-vṛndāt tṛṣārtā |

niravadhim avicārya svasya ca kṣodimānaṁ

tava caraṇa-sarojaṁ leḍhum anivcchatīśa ||

**śrī-jīvaḥ :** hṛt-pataṅgīti luptopamā | kyaṅ-arthe kvib-antāt | punaḥ kartari kṛd vihitaḥ kvib ity upamā-vācakasya pūrvasya kvipo lopāt | rūpakaṁ tu nātreṣyate | tat-puruṣasyottara-pada-pradhānatvāt | pradhāna-bhūtāyā pataṅgyā hrīr na sambhavati | guṇī-bhūtāyāṁ dṛśi yojayituṁ na śakyata ity abhavan mata-yogākhya-doṣaḥ syāt | tataś ca dṛk kartrī hriyaṁ muktvā bhayam api damayitvā svasya ca kṣodimānam avicārya pataṅgīvācarantī satī tava caraṇa-sarojaṁ leḍhum anvicchatīti yojyam | dṛk tapasviny asau me iti vā pātḥaḥ | anvicchatīti, iṣu gamiyamāṁ cha iti vidhānāt ||107||

**mukundaḥ :** dṛg eva pataṅgī dṛk-pataṅgī anvicchati mṛgayati, iṣ gatau daivādiko dhātuḥ | āropyamāṇāyāḥ pataṅgyā viṣayātmatayā eva trapādīnāṁ tyāgādy-upayogitvāt pariṇāmālaṅkāraḥ | dṛg-abjena prasannena vīkṣate madirekṣaṇā itivat, viṣayātmatayāropye prakṛtaṛthopayogini pariṇāmaḥ iti tal-lakṣaṇam ||107||

**viśvanāthaḥ :** pataṅgīti luptopamā | rūpakaṁ tu nātreṣyate, tat-puruṣasyottara-pada-pradhānatvāt | pradhāna-bhūtāyā pataṅgyā hrīr na sambhavati | guṇī-bhūtāyām īkṣituṁ yojayituṁ na śakyata ity abhavan-matākhyo doṣaḥ syāt | tataś ca dṛk kartrī hriyaṁ tyaktvā bhayam api damayitvā svasya ca kṣudratām avicārya pataṅgīvācarantī tava caraṇa-sarojaṁ leḍhum anvicchatīti yojyam ||107||

—o)0(o—

**|| 3.2.108 ||**

**jaḍatā**, yathā saptame (7.4.37)—

nyasta-krīḍanako bālo jaḍavat tan-manastayā |

kṛṣṇa-graha-gṛhītātmā na veda jagad īdṛśam ||

**śrī-jīvaḥ :** nyasteti | tan-manastayā kṛṣṇa-manastayā nyasta-krīḍanakaḥ | tad-anantaraṁ tayaiva jaḍavat tat-tulyaḥ | tat-paścāt kṛṣṇa-graha-gṛhītātmā graheṇeva kṛṣṇenāviṣṭaḥ san jagad īdṛśaṁ na veda na dadarśa, yathā lokāḥ paśyanti tathā na, kintu tat-sphurti-karatvenaiva dadarśety arthaḥ |*|*37||

**mukundaḥ :** kṛṣṇa eva grahas tena gṛhītātmā āviṣṭa-svarūpaḥ, atas tan-manastayā jaḍavat tat-tulyaḥ | īdṛśaṁ nānā-vaicitrīmad api jagat na dadarśa ||37||

**viśvanāthaḥ :** nyasteti | tan-manaskayā kṛṣṇa-manaskayā nyasta-krīḍanakaḥ, tad-anantaraṁ tayaiva jaḍavat tat-tulyaḥ | tat-paścāt kṛṣṇa-graha-gṛhītātmā graheṇaiva kṛṣṇenāviṣṭaḥ san jagad īdṛśaṁ na veda na dadarśa, yathā lokāḥ paśyanti, tathā na, kintu tat-sphurti-karatvenaiva dadarśety arthaḥ |*|*37||

—o)0(o—

**|| 3.2.109 ||**

yathā vā—

nimeṣonmuktākṣaḥ katham iha parispanda-vidhurāṁ

tanuṁ bibhrad bhavyaḥ pratikṛtir ivāste dvija-patiḥ |

aye jñātaṁ vaṁśī-rasika-nava-rāga-vyasaninā

puraḥ śyāmāmbhode bata vinihitā dṛṣṭir amunā ||

**śrī-jīvaḥ:** bhavyaḥ sarvatra yogyaḥ | bhavyaṁ satye śubhe cātha bhedyavad yogya-bhāvinoḥ iti viśva-prakāśāt ||109||

**mukundadāsaḥ :** yo nava-rāgaḥ prīti-viśeṣas tena vyasaninā tat-sadṛśa-darśane āsaktimatā | bata harṣe ||109||

**viśvanāthaḥ:** bhavyaḥ sarvatra yogyaḥ | bhavyaṁ satye śubhe cātha bhedyavad yogya-bhāvinoḥ iti viśva-prakāśāt | pratikṛtiḥ pratimā ||109||

—o)0(o—

**|| 3.2.110 ||**

**unmādo**, yathā saptame (7.4.40)—

nadati kvacid utkaṇṭho vilajjo nṛtyati kvacit |

kvacit tad-bhāvanā-yuktas tanmayo’nucakāra ha ||

*na katamenāpi vyākhyātam |*

**viśvanāthasya sārārtha-darśinī :** nadatīti | sphūrti-prāptaṁ harim atidūre dṛṣṭvā utkaṇṭhaḥ uccīkṛta-kaṇṭhaḥ, bho prahlāda vatsa tvām anālkyāhaṁ naiva nirvṛṇomi yatas tvam eva mamātipriya ity uktaḥ san, ānandātiśayena vikṣipta eva vilajjo nṛtyati | tadaiva sphūrti-bhaṅge sati tad-viraha-khedādhikyena tad-bhāvanātiśaya-yukta unmāda-sañcāri-prābalyena aham eva harir iti tan-mayaḥ san tal-līlāṁ rāma-kṛṣṇādy-avatāra-gatām api anucakāra anukṛtavān ||

—o)0(o—

**|| 3.2.111 ||**

yathā vā—

kvacin naṭati niṣpaṭaṁ kvacid asambhavaṁ stambhate

kvacid vihasati sphuṭaṁ kvacid amandam ākrandati |

lasaty analasaṁ kvacit kvacid apārtham ārtāyate

harer abhinavoddhura-praṇaya-sīdhum atto muniḥ ||

**śrī-jīvaḥ :** lasati krīḍati | apārthaṁ dṛṣṭārti-sāmagrīṁ vinety arthaḥ | munir nāradaḥ ||111||

**mukundaḥ :** lasati krīḍati | apārtham aihikārti-sāmagrīṁ vinety arthaḥ ||111||

**viśvanāthaḥ :** lasati krīḍati | analasaṁ yathā syāt tathā apārthaṁ vyarthaṁ dṛṣṭārti-sāmagrīṁ vinety arthaḥ ||111||

—o)0(o—

**|| 3.2.112 ||**

**moho**, yathā hari-bhakti-sudhodaye—

ayogyam ātmānam itīśa-darśane

sa manyamānas tad-anāpti-kātaraḥ |

udbela-duḥkhārṇava-magna-mānasaḥ

śrutāśrudhāro dvija mūrcchitāpatat ||

**śrī-jīvaḥ, mukundaḥ :** sa śrī-prahlādaḥ ||112||

**viśvanāthaḥ :** sa prahlādaḥ īśa-darśane ātmānam ayogyaṁ manyamāna iti hetoḥ mūrcchito’patat | udvela udgata-maryādo yo duḥkha-samudras tasmin magna-mānasaḥ ||112||

—o)0(o—

**|| 3.2.113 ||**

yathā vā—

hari-caraṇa-vilokābdhi-tāpāvalībhir

bata vidhūta-cid-ambhasy atra nas tīrtha-varye |

śruti-puṭa-parivāheneśanāmāmṛtāni

kṣipata nanu satīrthāś ceṣṭatāṁ prāṇa-haṁsaḥ ||

**śrī-jīvaḥ :** cit caitanyam | tīrtham atra guruḥ | pakṣe ṛṣi-juṣṭa-jalam ||113||

**mukundaḥ :** cit caitanyam | tīrtham atra guruḥ | haṁsa-pakṣe ṛṣi-juṣtaṁ jalam | hari-caraṇa-volokena sūrya-kiraṇa-prakāśena ālabdhiḥ samyak prāptir yāsāṁ tābhis tāpāvalībhiḥ ||113||

**viśvanāthaḥ :** nanu satīrthāḥ ! he bhrātaraḥ ! tādṛśa-tāpāvalībhir vidhūtaṁ citta-caitanya-rūpam ambho jalaṁ cātra tathā-bhūte tīrtha-varye no’smākaṁ guru-śreṣṭhe | pakṣe, tīrtha-śabdaḥ ṛṣi-juṣṭa-jala-vācakaḥ | tasmin karṇa-puṭa-svarūpeṇa parivāheṇa praṇālikayā īśa-nāma-rūpa-jalāni yūyaṁ kṣipata | labdha-saṅgena śrī-kṛṣṇena saha vicchedaḥ ||113||

—o)0(o—

**|| 3.2.114-115 ||**

atha **viyogaḥ—**

viyogo labdha-saṅgena vicchedo danuja-dviṣā ||

yathā—

bali-suta-bhuja-ṣaṇḍa-khaṇḍanāya

kṣataja-puraṁ puruṣottame prayāte |

vidhūta-vidhura-buddhir uddhavo’yaṁ

viraha-niruddha-manā niruddhavo’bhūt ||

**śrī-jīvaḥ :** kṣataja-puraṁ śoṇita-puram | vidhutā kampitā yato vidhurā duḥkhitā ca tādṛśī buddhir yasya saḥ, vidhura-vidhuteti vā pāṭhaḥ | vidhuraṁ tu praviśeṣaḥ ity amaraḥ ||115||

**mukundaḥ :** kṣataja-puraṁ śoṇita-puraṁ prayāte sati vidhutā kṣobhaṁ prāptā, ato vidhurā duḥkhitā ca buddhir yasya saḥ | niruddhavo nirutsavaḥ ||115||

**viśvanāthaḥ :** bāṇāsurasya bhuja-samūha-khaṇḍanāya kṣataja-puraṁ śoṇita-puraṁ śrī-kṛṣṇe prayāte sati vidhutā kampitā vidhurā duḥkhitā ca tādṛśī buddhir yasya niruddhavo nirutslāho’bhūt ||115||

—o)0(o—

**|| 3.2.116-117 ||**

aṅgeṣu tāpaḥ kṛśatā jāgaryālamba-śūnyatā |

adhṛtir jaḍatā vyādhir unmādo mūrcchitaṁ budhaiḥ |

viyoge sambhrama-prīter daśāvasthāḥ prakīrtitāḥ ||

anavasthitir ākhyātā cittasyālamba-śūnyatā |

arāgitā tu sarvasminn adhṛtiḥ kathitā budhaiḥ |

anye’ṣṭau prakaṭārthatvāt tāpādyā na hi lakṣitāḥ ||

**śrī-jīvaḥ :** *na vyākhyātam |*

**mukundaḥ :** na lakṣito na lakṣaṇa-viṣayī-kṛtāḥ ||117||

**viśvanāthaḥ :** ālambana-śūnyatety asya vyākhyā cittasyānavasthitiḥ | adhṛtir ity asya vyākhyā sarvatra rāga-śūnyatā | anye tāpādyā na hi lakṣitāḥ, prakaṭārthatvāt ||116-117||

—o)0(o—

**|| 3.2.118 ||**

tatra **tāpo**, yathā—

asmān dunoti kamalaṁ tapanasya mitraṁ

ratnākaraś ca baḍavānala-gūḍha-mūrtiḥ |

indīvaraṁ vidhu-suhṛt katham īśvaraṁ vā

taṁ smārayan muni-pate dahatīha sabhyān ||

**śrī-jīvaḥ :** asmān ity ādikaṁ nāradaṁ praty uddhava-vākyam | vārtavānalena gūḍhācchātitā mūrtis tan-madhye bhāgo yasya saḥ | atra tāpārthaṁ tapana-mitratvādi-dvayasya hetor ābhāsatvaṁ vyajya vidhu-suhṛt tasya tu viruddhatvaṁ vyajya viyogasyaiva durantateyaṁ yat kamalādikam api tārakatvena sampādayatīti vyañjitam | “taṁ smārayad dahati pāriṣadān munīdra” iti pāṭhe smārayad ity atra liṅga-vipariṇāmaḥ kartavyaḥ | “taṁ smārayan muni-pate dahatīti sabhyān” iti pāṭhe tu sandhi-viśleṣāt sarvatrāpy anvayaḥ sugamaḥ ||118||

**mukundaḥ :** asmān iti nāradaṁ prati uddhava-vacanam | baḍavānalena gūḍhācchāditā mūrtis tan-madhya-bhāgo yasya saḥ | smārayad ity asya sarvatra yojanāyai liṅga-pariṇāmaḥ kāryaḥ ||118||

**viśvanāthaḥ :** asmān ity ādikaṁ nāradaṁ praty uddhava-vākyam | kamalaṁ śrī-kṛṣṇasya mukhādy-aṅga-smārakatvena no’smān dunotu, yatas tapanasya sūryasya mitraṁ, ratnākaraḥ samudro’pi śyāma-rūpa-smārakatvena dunotu, yato baḍavānalena gūḍhā ācchāditā mūrtis tan-madhya-bhāgo yasya, kintu indīvaraṁ nīla-kamalaṁ kathaṁ tam īśvaraṁ smārayat dahati, yato vidhoḥ parama-śīlatasya candrasya suhṛt, tathā ca viyogasya tāvat durantatā yat parama-śītala-kamalādikam api tāpakatvena sampādayatīti bhāvaḥ ||118||

—o)0(o—

**|| 3.2.119 ||**

**kṛśatā**, yathā—

dadhati tava tathādya sevakānāṁ

bhuja-parighāḥ kṛśatāṁ ca pāṇḍutāṁ ca |

patati bata yathā mṛṇāla-buddhyā

sphuṭam iha pāṇḍava-mitra pāṇḍu-pakṣaḥ ||

**śrī-jīvaḥ :** sevakānāṁ keṣāṁcid āvaśyaka-kāryārthaṁ dvārakā-tāpin ity arthaḥ | sphuṭam ity utprekṣāyām | sā cātrodātta-nāmālaṅkāraṁ vyañjayantī virahātiśayaṁ vyañjayati | pāṇḍu-pakṣo haṁsaḥ ||119||

**mukundaḥ :** bata khede | iha bhuja-parigheṣu | pāṇḍu-pakṣo haṁsaḥ ||119||

**viśvanāthaḥ :** he pāṇḍava-mitra śrī-kṛṣṇa ! pāṇḍu-pakṣo haṁsaḥ ||119||

—o)0(o—

**|| 3.2.120 ||**

**jāgaryā**, yathā—

virahān mura-dviṣaś ciraṁ

vidhurāṅge parikhinna-cetasi |

kṣaṇadāḥ kṣaṇa-dāyitojjhitā

bahulāśve bahulās tadābhavan ||

**śrī-jīvaḥ, mukundaḥ :** kṣaṇadā rātryas tad-upalakṣitatvād dināny api | utsava-dātryo’pīti śleṣa-mūlo virodhābhāsaḥ ||120||

**viśvanāthaḥ :** śrī-kṛṣṇasya virahāt vidhurāṅge duḥkhitāṅge parikṣiṇṇa-cetasi bahulāśve rajani kṣaṇaḍāvatyo rātrayaḥ tad-upalakṣitatvād[[4]](#footnote-5) ||120||

—o)0(o—

**|| 3.2.121 ||**

**ālambana-śūnyatā**, yathā—

vijaya-ratha-kuṭumbinā vinānyan

na kila kuṭumbam ihāsti nas trilokyām |

bhramad idam anavekṣya yat-padābjaṁ

kvacid api na vyavatiṣṭhate’dya cetaḥ ||

**śrī-jīvaḥ :** vijaya-ratheti samaya-viśeṣe śrī-yudhiṣṭhira-vākyam | vijayo’rjunaḥ | ratha-kuṭumbī sārathiḥ ||121||

**mukundaḥ :** vijaya-ratheti dvārakā-sthānām uddhavādīnāṁ vākyam | vijayo’rjunaḥ | ratha-kuṭumbī sārathiḥ | bhramat ghūrṇat ||121||

**viśvanāthaḥ :** vijaya-ratheti samaya-viśeṣe śrī-yudhiṣṭhira-vākyam | vijayo’rjunaḥ | tasya kuṭumbī sārathinā kṛṣṇena idaṁ jagat bhramat cetaḥ yat padābjam anavekṣya ||121||

—o)0(o—

**|| 3.2.122 ||**

**adhṛtiḥ**, yathā—

prekṣya piñcha-kulam akṣi pidhatte

naicikī-nicayam ujjhati dūre |

vaṣṭi yaṣṭim api nādya murāre

raktakas tava padāmbuja-raktaḥ ||122||

**śrī-jīvaḥ :** prekṣyety anusāreṇa pūrvam arāgitā [bha.ra.si. 3.2.117] iti lakṣaṇena nañ virodha eva jñeyaḥ | rāga-prātikūlyam ity arthaḥ ||122||

**mukundaḥ :** *na vyākhyātam |*

**viśvanāthaḥ :** he murāre ! tava raktaka-nāmā dāsaḥ tvad-virahe mayūra-picchaṁ dṛṣṭvā netraṁ pidhatte | go-samūhaṁ dūre tyajati, yaṣṭiṁ laguḍam api na vaṣṭi, necchati ||122||

—o)0(o—

**|| 3.2.123 ||**

**jaḍatā**, yathā—

yaudhiṣṭhiraṁ puram upeyuṣi padmanābhe

khedānala-vyatikarair ativiklavasya |

svedāśrubhir na hi paraṁ jalatām avāpur

aṅgāni niṣkriyatayā ca kiloddhavasya ||

**śrī-jīvaḥ, mukundaḥ :** jalatāṁ dravatvam | pakṣe jāḍyam ||123||

**viśvanāthaḥ :** yaudhiṣṭhiraṁ puraṁ hastināpuraṁ, khedānala-vyātikareir iti khedānalasya pratibandhakatvena svedāśrubhiḥ karaṇaiḥ paraṁ kevalam aṅgāni jalatāṁ dravatāṁ nāvāpuḥ | pakṣe, niṣkriyatayā jalatāṁ jāḍyam avāpuḥ ||123||

—o)0(o—

**|| 3.2.124 ||**

**vyādhir**, yathā—

cirayati maṇim anveṣṭuṁ

calite murabhidi kuśasthalī-purataḥ |

samajani dhṛta-nava-vyādhiḥ

pavana-vyādhir yathārthākhyaḥ ||

**śrī-jīvaḥ :** pavana-vyādhir uddhavaḥ | bālyād eva bhagavat-premonmattena tasya tathā loka-bhāvanāt tathā khyāteḥ ||124||

**mukundaḥ :** pavana-vyādhir uddhavaḥ ||124||

**viśvanāthaḥ :** dvārakā-purataḥ calite śrī-kṛṣṇe cirayati cira-kālaṁ vyāpya sthite satīty arthaḥ | pavanavyādhir uddhavaḥ, bālyād eva bhagavat-premonmattatvena tasya tathā loke bhāvanāt tathā khyātaḥ ||124||

—o)0(o—

**|| 3.2.125 ||**

**unmādo**, yathā—

proṣite bata nijādhidaivate

raivate navam avekṣya nīradam |

bhrānta-dhīr ayam adhīram uddhavaḥ

paśya rauti ramate namasyati ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** raivata-parvate meghaṁ vīkṣya unmāda-vaśāt kadācit nauti stauti kadācitd ramate krīḍati ||125||

—o)0(o—

**|| 3.2.126 ||**

**mūrcchitaṁ**, yathā—

samajani daśā viśleṣāt te padāmbuja-sevināṁ

vraja-bhuvi tathā nāsīn nidrā-lavo’pi yathā purā |

yadu-vara dara-śvāsenāmī vitarkita-jīvitāḥ

satatam adhunā niśceṣṭāṅgās taṭāny adhiśerate ||

**śrī-jīvaḥ, viśvanāthaḥ :** tathā daśā samajani yathā purā prathamaṁ nidrā-lavo’pi nāsīt | adhunā tu satataṁ niśceṣṭāṅgāḥ santas taṭāny adhiśerate iti yojyam ||126||

**mukundaḥ :** tathā daśā samajani yathā purā nidrā-lavo’pi nāsīt | adhunā tu satataṁ niśceṣṭāṅgāḥ santas taṭāny adhiśerate iti yojyam ||126||

—o)0(o—

**|| 3.2.127 ||**

**mṛtiḥ**, yathā—

danuja-damana yāte jīvane tvayy akasmāt

pracura-viraha-tāpair dhvanta-hṛt-paṅkajāyām |

vrajam abhi paritas te dāsa-kāsāra-paṅktau

na kila vasatim ārtāḥ kartum icchanti haṁsāḥ |||

**śrī-jīvaḥ :** kāsāraḥ saraḥ | pakṣe, haṁsāḥ prāṇāḥ ||127||

**mukundaḥ :** jīvane jale, pakṣe jīvana-hetau | kāsāraḥ saraḥ | pakṣe, haṁsāḥ prāṇāḥ ||127||

**viśvanāthaḥ :** he śrī-kṛṣṇa ! jīva-rūpe pakṣe jala-rūpe tvayi dūra-deśaṁ yāte sati vrajaṁ lakṣīkṛtya parito vartamānā yā dāsa-rūpā kāsāra-paṅktiḥ tasyāṁ prāṇa-rūpā haṁsāḥ ārtāḥ santaḥ vasatiṁ kartuṁ necchanti ||127||

—o)0(o—

**|| 3.2.128 ||**

aśivatvān na ghaṭate bhakte kutrāpy asau mṛtiḥ |

kṣobhakatvād viyogasya jāta-prāyeti kathyate ||

**śrī-jīvaḥ :** na kutrāpīti kutracid eva bhakte siddha-lakṣaṇa evety arthaḥ | tatra mṛtir na ghaṭata ity atra hetuḥ—aśivatvād iti | tatrāmaṅgala-mātraṁ hi na sambhavatīty arthaḥ | sādhaka-bhakte mṛtir api varṇitā | prāṇān jahati mathurāyāṁ sukṛtinaḥ iti | tataś ca siddha-bhakte viyogasya kṣobhakatam uddiśyaiva jāta-prāyā mṛtir iti kathyate ity arthaḥ ||128||

**mukundaḥ :** bhakte viyogo labdha-saṅgena vicchedo danujadviṣety ukteḥ siddhe kutrāpi pañcavidheṣv ekatame’pi ||128||

**viśvanāthaḥ :** kutrāpīti kutracid eva bhakte siddha evety arthaḥ | tatra mṛtir ghaṭate | ity atra hetuḥ—aśivatvād iti | tatrāmaṅgala-mātraṁ hi na sambhavatīty arthaḥ | sādhaka-bhakte mṛtir api varṇitā | prāṇān jahati mathurāyāṁ sukṛtinaḥ iti | tathā ca siddha-bhakte viyogasya kṣobhakatvāt kṣobhakatam uddiśyaiva jāta-prāyā mṛtiḥ | mṛti-śabdena varṇyate, tathā ca maraṇa-pūrva-daśaiva jātā, na tu maraṇam iti bhāvaḥ ||128||

—o)0(o—

**|| 3.2.129 ||**

atha **yogaḥ—**

kṛṣṇena saṅgamo yas tu sa yoga iti kīrtyate |

yoge’pi kathitaḥ siddhis tuṣṭiḥ sthitir iti tridhā ||

*na katamenāpi vyākhyātam |*

—o)0(o—

**|| 3.2.130-131 ||**

tatra **siddhiḥ—**

utkaṇṭhite hareḥ prāptiḥ siddhir ity abhidhīyate ||

yathā śrī-kṛṣṇa-karṇāmṛte (57)—

mauliś candraka-bhūṣaṇo marakata-stambhābhirāmaṁ vapur

vaktraṁ citra-vimugdha-hāsa-madhuraṁ bāle vilole dṛśau |

vācaḥ śaiśava-śītayā mada-gaja-ślāghyā vilāsa-sthitir

mandaṁ mandam aye ka eṣa mathurā-vīthīṁ mitho gāhate ||

**śrī-jīvaḥ :** yasya maulyādaya īdṛśāḥ sa eṣa ity adhyāhāreṇānvayaḥ | bāle komale | śaiśavena śītalās tāpa-harā ity arthaḥ | mathurāyā vīthīṁ nikaṭa-bhūmiṁ vṛndāvanam iti yāvat | mitho’nyonyaṁ rahasy api ity amaraḥ ||131||

**mukundaḥ :** aye ity ākāśe sambodhanam | yasya mauly-ādaya īdṛśāḥ sa eṣa ity adhyāhāreṇānvayaḥ | mauliś cūḍā candrakī bhūṣaṇaṁ yasya sa tathā | bālye komale śaiśavena kaiśoreṇa vilāsa-sthitiḥ vismayānvitā sthitiḥ | mathurāyā vīthīṁ nikaṭa-bhūmiṁ vṛndāvanam iti yāvat | mitho rahasi, mitho’nyonyaṁ rahasy api ity amaraḥ ||131||

**viśvanāthaḥ :** yasya maulyādaya īdṛśāḥ sa eṣa ity adhyāhāreṇānvayaḥ | bāle komale | śaiśavena tad-aṁśena śītalās tāpa-harā ity arthaḥ | mada-gajād api ślāghyā | ata eva vilāsā vismayānvitā sthitiḥ | mathurāyā vīthīṁ nikaṭa-bhūmiṁ vṛndāvanam iti yāvat | mitho’nyonyaṁ rahasy api ity amaraḥ ||131||

—o)0(o—

**|| 3.2.132 ||**

yathā vā śrī-daśame (10.38.34)—

rathāt tūrṇam avaplutya so’krūraḥ prema-vihvalaḥ |

papāta caraṇopānte daṇḍavad rāma-kṛṣṇayoḥ ||

*na katamena vyākhyātam |*

—o)0(o—

**|| 3.2.133-134 ||**

**tuṣṭiḥ—**

jāte viyoge kaṁsāreḥ samprāptis tuṣṭir ucyate ||

yathā prathame (1.11.10)—

kathaṁ vayaṁ nātha ciroṣite tvayi

prasanna-dṛṣṭyākhila-tāpa-śoṣaṇam |

jīvema te sundara-hāsa-śobhitam

apaśyamānā vadanaṁ manoharam ||

**śrī-jīvaḥ :** kathaṁ vayam iti śrī-prathamasya yarhy ambujākṣa [bhā.pu. 1.11.9] ity-ādy-anantaraṁ padyaṁ kvācitkam eva ||134||

**mukundaḥ :** *na vyākhyātam |*

**viśvanāthaḥ :** kathaṁ vayam iti śrī-prathama-skandhasya yarhy ambujākṣa [bhā.pu. 1.11.9] ity-ādy-anantaraṁ padyaṁ kvācitkam eva, na tu sarva-pustake ||134||

—o)0(o—

**|| 3.2.135 ||**

yathā vā—

samakṣ**am akṣamaḥ prekṣya harim añjali-bandhane |
dāruko** dvārakā-dvāri tatra citra-daśāṁ yayau ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** samakṣam agre śrī-kṛṣṇaṁ prekṣya añjali-bandhane’samartho dārukaḥ ||135||

—o)0(o—

**|| 3.2.136-137 ||**

**sthitiḥ—**

saha-vāso mukundena sthitir nigaditā budhaiḥ ||

yathā haṁsadūte (50)[[5]](#footnote-6)

purastād ābhīrī-gaṇa-bhayada-nāmā sa kaṭhino

maṇi-stambhālambī kuru-kula-kathāṁ saṅkalayitā |

sa jānubhyām aṣṭāpada-bhuvanam avaṣṭabhya bhavitā

guroḥ śiṣyo nūnaṁ pada-kamala-saṁvāhana-rataḥ ||

**śrī-jīvaḥ :** tatropalakṣaṇatvena kāñcit sthitim āha—purastād iti | guror bṛhaspateḥ śiṣyaḥ śrīmad-uddhavaḥ | atra śrīmad-vraja-sevakānām api tan-mahā-virahānantaraṁ nityā sthitir vakṣyamāṇasya preyaso vatsalasya cāntima-ṭīkānusāreṇa [3.3.128, 3.4.76] jñeyā | teṣāṁ dig-darśanaṁ tu gaṇoddeśa-dīpikā-dṛṣṭyā kriyate |

aṅgābhyaṅga-karaṁ subandham upari snāna-pradaṁ vāridaṁ

vastra-prāpaṇa-śarma-dhāma bakulaṁ gandhārpaṇaṁ puṣpakam |

miṣṭa-dravya-samarpakaṁ madhukaraṁ tāmbūladaṁ jambūlaṁ

nityaṁ goṣṭha-sudhāṁśu-kānti-sudhayā puṣṭaṁ didṛkṣāmahe ||137||

**mukundadāsaḥ :** guror bṛhaspateḥ śiṣya uddhavaḥ ||137||

**viśvanāthaḥ :** mathurāyāṁ gatena mayā śrī-kṛṣṇaḥ kathaṁ jñātavya iti sandehe śrī-kṛṣṇasya jñāpakaṁ cihnaṁ haṁsaṁ pratyupadiśati—ābhīrī-gaṇa-bhayada-nāmā akrūraḥ purastāt śrī-kṛṣṇasyāgre maṇi-maya-stambhāvalambī san kuru-kula-kathāṁ saṅkathayitā tathā guror bṛhaspateḥ śiṣyaḥ śrīmad-uddhavaḥ aṣṭāpada-bhuvam avaṣṭabhya bhavitā | guror śiṣyaḥ svarṇa-sthalīṁ jānubhyām avaṣṭābhya yasya pada-kamala-saṁvāhana-rataḥ sa kṛṣṇas tayā sukhena jñātavya iti bhāvaḥ ||137||

—o)0(o—

**|| 3.2.138 ||**

nijāvasara-śuśrūṣā-vidhāne sāvadhānatā |

puras tasya niveśādyā yoge’mīṣāṁ kriyā matāḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** tasya śrī-kṛṣṇasya puro’gre āsane upaveśanādyā brahmāḥ amīṣāṁ dāsānāṁ kriyā matāḥ ||135||

—o)0(o—

**|| 3.2.139-140 ||**

kecid asyā rateḥ kṛṣṇa-bhakty-āsvāda-bahirmukhāḥ |

bhavatvam eva niścitya na rasāvasthatāṁ jaguḥ ||

iti tāvad asādhīyo yat purāṇeṣu keṣucit |

śrīmad-bhāgavate caiṣa prakaṭo dṛśyate rasaḥ ||

**śrī-jīvaḥ :** nanu bhavantu te tad-bahirmukhāḥ, teṣāṁ pūrva-nirdiṣṭaṁ tan-mataṁ tu sudṛḍham eva, rasa-śāstra-kṛn-muni-sammatatvāt, tatrāha—itīti | tāvat padaṁ vākyopanyāse’vyayam | iti etan-matam asādhīyaḥ śrī-bhāgavataṁ rasaṁ vyāptum asamarthatvān nātidṛḍham ity arthaḥ | kutaḥ ? tatrāha—yad iti | mate’pīti-śabdaḥ iti kṣīra-svāmī | tatra tatra tad-darśitam ity āpiśalir iti tatrāpi āpiśalir idaṁ mataṁ svīkṛtavān ity arthaḥ ||139-140||

**mukundaḥ :** kecid iti ye bhaktyāsvāda-bahirmukhāḥ, ta eva, na tu sarve | sudevādyair upavarṇitatvāt ||139|| tāvat-padaṁ vākyopanyāse’vyayam | iti pūrvoktaṁ matam | asādhīyaḥ atyadṛḍhaṁ, tatra hetuḥ—yad iti ||140||

**viśvanāthaḥ :** itīti | tāvat-padaṁ vākyopanyāse | iti etan-matam asādhīyaḥ, mate’pīti-śabdaḥ iti kṣīra-svāmī ||140||

—o)0(o—

**|| 3.2.141-142 ||**

tathā hi ekādaśe (11.3.32)—

kvacit rudanty acyuta-cintayā kvacid

dhasanti nandanti vadanty alaukikāḥ |

nṛtyanti gāyanty anuśīlayanty ajaṁ

bhavanti tūṣṇīṁ param etya nirvṛtāḥ ||

saptame ca (7.7.34)—

niśamya karmāṇi guṇān atulyān

vīryāṇi līlā-tanubhiḥ kṛtāni |

yadātiharṣotpulakāśru-gadgadaṁ

protkaṇṭha udgāyati rauti nṛtyati ||

**śrī-jīvaḥ :** kvacid rudantīty ādikaṁ sāmānya-bhakti-rasa-param api viśeṣe paryavasyed iti bhāvaḥ | tatra kvacid rudantīty ādikam ekādaśa-skandha-stha-padyam | niśamya [bhā.pu. 7.7.34] iti tu saptama-skandha-sthaṁ jñeyam ||141-142||

**mukundaḥ :** kvacid rudantīty ādikaṁ sakhya-rasāder eva varṇanaṁ, prīti-rasa-param eveti bhāvaḥ | tatra kvacid rudantity ādikam ekādaśa-skandha-padyam ||141-142||

**viśvanāthaḥ :** kvacid rudantīty ādikam ekādaśa-skandha-padyam | niśamya [bhā.pu. 7.7.34] iti tu saptama-skandha-sthaṁ jñeyam ||141-142||

—o)0(o—

**|| 3.2.143 ||**

eṣātra bhakta-bhāvānāṁ prāyikī prakriyoditā |

kintu kālādi-vaiśiṣṭyāt kvacit syāt sīma-laṅghanam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** bhidyate sambhrama-prītir gaurava-prītr ity apīti pūrvam uktatvāt eṣā śrī-bhāgavate uditā bhakta-bhāvānāṁ rudantīty ādi prakriyā prāyikī, kintu deśa-kālādi-vaiśiṣṭyāt ito’py adhikaṁ sīmollaṅghanaṁ syāt ||143||

—o)0(o—

**|| 3.2.144 ||**

atha **gaurava-prītiḥ—**

lālyābhimānināṁ kṛṣṇe syāt prītir gauravottarā |

sā vibhāvādibhiḥ puṣṭā gaurava-prītir ucyate ||

**śrī-jīvaḥ :** gauravaṁ śrī-kṛṣṇa-rūpa-guru-niṣṭhatvaṁ gurutvam evottaraṁ prauḍhatve paryavasitaṁ yasyām ||144||

**mukundaḥ :** gauravam uttaraṁ śreṣṭhaṁ prauḍhaṁ yasyāḥ sā ||144||

**viśvanāthaḥ :** *na vyākhyātam |*

—o)0(o—

**|| 3.2.145-146 ||**

tatra **ālambanāḥ—**

hariś ca tasya lālyāś ca bhavanty ālambanā iha ||

tatra **hariḥ**, yathā**—**

ayam upahita-karṇaḥ prastute vṛṣṇi-vṛddhair

yadupatir itihāse manda-hāsojjvalāsyaḥ |

upadiśati sudharmā-madhyam adhyāsya dīvyan

hitam iha nijayāgre ceṣṭayaivātmajān naḥ ||

**śrī-jīvaḥ :** ayam iti | ceṣṭayā upahita-karṇa ity ādi-lakṣaṇayā, hitam evam eva pūrveṣāṁ mahatāṁ vṛttam anusaraṇīyam ity arthaḥ ||146||

**mukundaḥ :** dīvyann iti hāsānusāri-dharmāi-karmaṇā krīḍana-ceṣṭayā tena karmaṇā | eva-kāro virdhāraṇe | hitaṁ guru-janaiḥ prastutaṁ mahatāṁ vṛttaṁ teṣāṁ sākṣād-upadeśaṁ vinaiva mayaivānusaraṇīyam ity arthaḥ ||146||

**viśvanāthaḥ :** vṛṣṇi-vṛndaiḥ itihāse prastute sati itihāsa-śravaṇārtham upahita-karṇo’yaṁ yadupatiḥ sudharmā-sabhā-madhyam adhyāsya upaviśya, upahita-karṇa ity ādi lakṣaṇayā hitam | evam eva pūrveṣāṁ mahatāṁ vṛttam anusaraṇīyam ity arthaḥ | no’smān ātmajānupadiśati ||146||

—o)0(o—

**|| 3.2.147-149 ||**

mahā-gurur mahā-kīrtir mahā-buddhir mahā-balaḥ |

rakṣī lālaka ity ādyair guṇair ālambano hariḥ ||

atha **lālyāḥ—**

lālyāḥ kila kaniṣṭhatva-putratvādy-abhimāninaḥ |

kaniṣṭhāḥ sāraṇa-gada-subhadra-pramukhāḥ smṛtāḥ |

pradyumna-cārudeṣṇādyāḥ sāmbādyāś ca kumārakāḥ ||

**eṣāṁ rūpaṁ**, yathā—

api murāntaka-pārṣada-maṇḍalād

adhika-maṇḍana-veśa-guṇa-śriyaḥ |

āsata-pīta-sita-dyutibhir yutā

yadu-kumāra-gaṇāḥ puri remire ||

*na katamenāpi vyākhyātam |*

—o)0(o—

**|| 3.2.150 ||**

**eṣāṁ bhaktiḥ**, yathā—

sagdhiṁ bhajanti hariṇā mukham unnamayya

tāmbūla-carvitam adanti ca dīyamānam |

ghrātāś ca mūrdhni parirabhya bhavanty adasrāḥ

sāmbādayaḥ kati purā vidadhus tapāṁsi ||

**śrī-jīvaḥ :** sagdhiṁ saha-bhojanam ||150||

**mukundaḥ :** sagdhiṁ saha-bhojanam | vākyam idaṁ pradyumnasya ||150||

**viśvanāthaḥ :** sagdhiṁ saha-bhojanaṁ bhajanti | hariṇā dīyamānaṁ tāmbūla-carvitam adanti ||150||

—o)0(o—

**|| 3.2.151-153 ||**

rukmiṇī-nandanas teṣu lālyeṣu pravaro mataḥ ||

**tasya rūpam—**

sa jayati śambara-damanaḥ

sukumāro yadu-kumāra-kula-mauliḥ |

janayati janeṣu janaka-

bhrāntiṁ yaḥ suṣṭhu rūpeṇa ||

**asya bhaktiḥ—**

prabhāvati samīkṣyatāṁ divi kṛpāmbudhir mādṛśāṁ

sa eṣa paramo gurur garuḍa-go yadūnāṁ patiḥ |

yataḥ kim api lālanaṁ vayam avāpya daroddhurāḥ

purārim api saṅgare guru-ruṣaṁ tiraskurmahe ||

**śrī-jīvaḥ :** prabhāvatīti śrī-harivaṁśokta-prabhāvatī-haraṇe tat-samīpasthasya śrī-pradyumnasya vākyam ||153||

**mukundaḥ :** prabhāvatīti tasyaiva | purāriṁ rudram ||153||

**viśvanāthaḥ :** prabhāvatīti śrī-harivaṁśokta-prabhāvatī-haraṇa-samaye tat-samīpasthasya śrī-pradyumnasya vākyam ||153||

—o)0(o—

**|| 3.2.154-155 ||**

ubhayeṣāṁ sadārādhya-dhiyaiva bhajatām api |

sevakānām ihaiśvarya-jñānasyaiva pradhānatā ||

lālyānāṁ tu sva-sambandha-sphūrter eva samantataḥ ||

vraja-sthānāṁ paraiśvarya-jñāna-śūnya-dhiyām api |

asty eva vallavādhīśa-putratvaiśvarya-vedanam ||

**śrī-jīvaḥ :** vallavādhīśa putratvenaiva hetunā yad aiśvaryaṁ svatantratve durlaṅghyājñatve tasya vedanaṁ jñānam ||154-155||

mukundaḥ : ubhayeṣām iti | iha śrī-kṛṣṇe || vallavādhīśa putratvena hetunā yad aiśvaryaṁ svatantratve durlaṅghyājñatve tasya vedanaṁ jñānam ||154-155||

viśvanāthaḥ : ubhayeṣāṁ sevakānāṁ lālyānām | vallavādhīśa-putreṇaiva yad aiśvaryam indra-jayādi-prabhāvas tasya vedanam anubhavaḥ ||154-155||

—o)0(o—

**|| 3.2.156-157 ||**

atha **uddīpanāḥ—**

uddīpanās tu vātsalya-smita-prekṣādayo hareḥ ||

yathā—

agre sānugrahaṁ paśyann agrajaṁ vyagra-mānasaḥ |

gadaḥ padāravinde’sya vidadhe daṇḍavan-natim ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** agrajaṁ śrī-kṛṣṇaṁ paśyan gadaḥ ||157||

—o)0(o—

**|| 3.2.158-159 ||**

atha **anubhāvāḥ—**

anubhāvās tu tasyāgre nīcāsana-niveśanam |

guror vartmānusāritvaṁ dhuras tasya parigrahaḥ |

svairācāra-vimokṣādyāḥ śītā lālyeṣu kīrtitāḥ ||

tatra **nīcāsana-niveśanam**, yathā**—**

yadu-sadasi surendrair drāg upavrajyamānāḥ

sukhada-karaka-vārbhir brahmaṇābhyukṣitāṅgaḥ |

madhuripum abhivandya svarṇa-pīṭhāni muñcan

bhuvam abhi makarāṅko rāṅkavaṁ svīcakāra ||

**śrī-jīvaḥ :**

**mukundaḥ :** surendraiḥ sura-śreṣṭhair indra-varuṇādyaiḥ upasthīyamāno divya-mālya-nati-stuty-ādibhir arcyamānaḥ ||159||

**viśvanāthaḥ :** tasya śrī-kṛṣṇasya dhuro bhārasya parigrahaḥ | tathā ca śrī-kṛṣṇa-dattasya kārya-bhārasya svīkāra ity arthaḥ ||158||

surendrair upavrajyamānaḥ agre gatvā samānīyamānaḥ upaveśārthaṁ pūrvam eva kḷptāni svarṇa-pīthāni tyaktvā bhuvam anu bhuvi pradyumnaḥ rāṅkavam āsanaṁ svīcakāra | rāṅkavaṁ mṛga-romajam ity amaraḥ ||159||

—o)0(o—

**|| 3.2.160-162 ||**

dāsaiḥ sādhārāṇāś cānye procyante’mīṣu kecana |

praṇāmo mauna-bāhulyaṁ saṅkocaṁ praśrayāḍhyatā |

nija-prāṇa-vyayenāpi tad-ājñā-paripālanam ||

adho-vadanatā sthairyaṁ kāsa-hāsādi-varjanam |

tadīyātirahaḥ-keli-vārtādy-uparamādayaḥ ||

atha **sāttvikāḥ—**

kandarpa vindati mukunda-padāravinda-

dvandve dṛśoḥ padam asau kila niṣprakampā |

prāleya-bindu-nicitaṁ dhṛta-kaṇṭakā te

svinnādya kaṇṭaki-phalaṁ tanur anvakārṣīt ||

**śrī-jīvaḥ :** dāsair ity ādau tadīyātirahaḥ-kelīti | yadyapi teṣv atyanṭasambhavān niṣedho’pi sa prasajjeta, tathāpy ādhunika-tad-bhāvānāṁ bodhanārtham eva niṣiddham iti jñeyam ||161||

**mukundaḥ :** vindati sati niṣprakampā stabdhā ||162||

**viśvanāthaḥ :** rahaḥ-keli-vārtā śṛṅgāra-kathā, yadyapi teṣū atyantāsambhavān niṣedho’pi na[[6]](#footnote-7) prasajjate, tathāpi ādhunika-tad-bhāva-bhāvita-sādhakānāṁ bodhanārtham eva niṣiddham api jñeyam ||161||

he kandarpa ! mukunda-pādāravinda-dvandve tava dṛśoḥ padaṁ vindati sati te dhṛta-kaṇṭakā svinnā tanuḥ kaṇṭaki-phalam anvakārṣīt anucakāra | kīdṛśaṁ ? prāleya-bindu-nicitaṁ hima-bindu-vyāptam ||162||

—o)0(o—

**|| 3.2.163-164 ||**

atha **vyabhicāriṇaḥ—**

anantaroktāḥ sarve’tra bhavanti vyabhicāriṇaḥ ||

tatra **harṣo**, yathā—

dūre darendrasya nabhasy udīrṇe

dhvanau sthitānāṁ yadu-rājadhanyām |

tanūruhais tatra kumārakāṇāṁ

naṭaiś ca hṛṣyadbhir akāri nṛtyam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** anantaroktā etad avyavahitam uktāḥ | darendrasya pāñcajanyasya | yadu-kumārakāṇāṁ tanūruhaiḥ naṭaiḥ saha nṛtyam akāri ||164||

—o)0(o—

**|| 3.2.165 ||**

**nirvedo**, yathā—

dhanyaḥ sāmba bhavān sa-riṅgaṇam ayan pārśve rajaḥ-karbūro

yas tātena vikṛṣya vatsalatayā svotsaṅgam āropitaḥ |

dhiṅ māṁ durbhagam atra śaṅkara-mayair durdaiva-visphūrjitaiḥ

prāptā na kṣaṇikāpi lālana-ratiḥ sā yena bālye pituḥ ||

**śrī-jīvaḥ :** śambara-mayair ity evam evārthe mayaṭ ||165||

**mukundaḥ :** śambara-mayaiḥ śambara-svarūpaiḥ ||165||

**viśvanāthaḥ :** riṅgaṇaṁ prāpnuvan ato rajasā karburo dhūsarāṅgas taṁ kṛṣṇena svotasaṅgām āropitaḥ ||165||

—o)0(o—

**|| 3.2.166 ||**

atha **sthāyī**—

deha-sambandhitāmānād guru-dhīr atra gauravam |

tanmayī lālake prītir gaurava-prītir ucyate ||

**śrī-jīvaḥ :** deha-sambandhiteti | atra guru-dhīr iti gurur ayam iti buddhir ity arthaḥ | sā gauravam iti sambandhi-lakṣaṇayā gamyam | atra nānā-sthāna-patitānāṁ sāmānya-prīti-nirūpikāṇāṁ kārikāṇāṁ samanvayaḥ kriyate |

svasmād bhavanti ye nyūnās te’nugrāhyā harer matāḥ |

ārādhyatvātmikā teṣāṁ ratiḥ prītir itīritā || [bha.ra.si. 2.5.27]

ye nyūnā vayam iti svābhimānamaya-ratimantas te’nugrāhyatayā harer matāḥ | teṣāṁ tv ārādhyo’yam iti jñānātmikā ratiḥ prīty-abhidhayā proktety arthaḥ | atha tasyā rasa-bheda-dvārā bheda-dvayam āha—

anugrāhyasya dāsatvāl lālyatvād apy ayaṁ dvidhā |

bhidyate sambhrama-prīto gaurava-prīta ity api || [bha.ra.si. 3.2.4]

dāsatvaṁ sva-kartṛka-tat-sevāyām icchutvaṁ—tasmāt sambhramo bhavati, sambhramātmatvāc ca sambhrama-prīta ucyate | evaṁ lālyatvaṁ tat-kartṛka-sva-lālanāyām icchutvam | tasmād gauravaṁ bhavati, gauravātmatvāc ca gaurava-prīta ucyate iti |atha sambhrama-prītiṁ vadan sambhramasya lakṣaṇam āha—

sambhramaḥ prabhutā-jñānāt kampaś cetasi sādaraḥ |

anenaikyaṁ gatā prītiḥ sambhrama-prītir ucyate || [bha.ra.si. 3.2.76] iti |

atra lakṣitasya gaurava-prīta-rasasya sthāyinaṁ gaurava-prītiṁ vadan gauravasya lakṣaṇam āha—deha-sambandhiteti | deha-sambandhitayā svābhāvikyā yo mānaḥ svabhāvata evātibālye’pi tadīyatābhimānaḥ tasmād yā guru-dhīr mamāyaṁ gurur lālaka iti buddhiḥ, sā gauravam ucyate | tan-mayī yā tasmin lālake prītiḥ sā gaurava-prītir ucyate iti | tatra yadyapi lālaka-dhīr atibālya eva kevalā, guru-dhī-miśrā tu tu prauḍha-daśāyāṁ dṛśyate, tathāpi kāraṇa-kāryātmakyos tayor abheda eveṣṭaḥ | evam eva tatra tatra kvacid ity uktam | kintu yathā-yogyaṁ bheda evāvagantavya iti ||166||

**mukundaḥ :** *na vyākhyātam |*

**viśvanāthaḥ :** deha-sambandhiteti | atra nānā-sthāna-patitānāṁ sāmānya-viśeṣa-prīti-nirūpikāṇāṁ kārikāṇāṁ samanvayaḥ kriyate | guru-dhīr gurur ayam iti buddhir ity arthaḥ |

svasmād bhavanti ye nyūnās te’nugrāhyā harer matāḥ |

ārādhyatvātmikā teṣāṁ ratiḥ prītir itīritā || [bha.ra.si. 2.5.27]

ye nyūnā vayaṁ nyūnā iti svābhimānamaya-ratimantas te’nugrāhyatayā harer matāḥ | teṣāṁ tv ārādhyo’yam iti jñānātmikā ratiḥ prīty-abhidhayā proktety arthaḥ | atha tasyā rasa-bheda-dvārā bheda-dvayam āha—

anugrāhyasya dāsatvāl lālyatvād apy ayaṁ dvidhā |

bhidyate sambhrama-prīto gaurava-prīta ity api || [bha.ra.si. 3.2.4]

dāsatvaṁ sva-kartṛka-tat-sevāyām icchutvaṁ—tasmāt sambhramo bhavati, sambhramātmatvāc ca gaurava-prītir (sic) ucyata iti | evaṁ lālyatvaṁ tat-kartṛka-sva-lālanāyām icchutvam | tasmād gauravaṁ bhavati, gauravātmatvāc ca gaurava-prītir ucyate iti | atha sambhrama-prītiṁ vadan sambhramasya lakṣaṇam āha—

sambhramaḥ prabhutā-jñānāt kampaś cetasi sādaraḥ |

anenaikyaṁ gatā prītiḥ sambhrama-prītir ucyate || [bha.ra.si. 3.2.76] iti |

atra lakṣitasya gaurava-prīta-rasasya sthāyinaṁ gaurava-prītiṁ vadan gauravasya lakṣaṇam āha—deha-sambandhiteti | deha-sambandhitayā svābhāvikyā yo mānaḥ svabhāvata evātibālye’pi tadīyatābhimānaḥ tasmād yā guru-dhīr mamāyaṁ gurur lālaka iti buddhiḥ, sā gauravam ucyate | tan-mayā yā tasmin lālake śrī-kṛṣṇe prītiḥ sā gaurava-prītir ucyate iti ||166||

—o)0(o—

**|| 3.2.167-168 ||**

sthāyi-bhāvo’tra sā caiṣām āmūlāt svayam ucchritā |

kañcid viśeṣam āpannā premeti sneha ity api |

rāga ity ucyate cātra gaurava-prītir eva sā ||

**tatra gaurava-prītiḥ**, yathā—

mudrāṁ bhinatti na rada-cchadayor amandāṁ

vaktraṁ ca nonnamayati sravad-asra-kīrṇam |

dhīraḥ paraṁ kim api saṅkucatīṁ jhaṣāṅko

dṛṣṭiṁ kṣipaty aghabhidaś caraṇāravinde ||

**śrī-jīvaḥ :** tad eva sthāpayati—sthāyīti ||167||

**mukundaḥ :** āmūlād ādyam ārabhyaivety arthaḥ ||167||

**viśvanāthaḥ :** eṣāṁ bhaktānām āmūlāt hṛdayam abhivyāpya svayam eva prādurbhūtā sā gaurava-prītir atra sthāyi-bhāvaḥ | sā eva gaurava-prītiḥ kañcid viśeṣaṁ prāptā cet premety ucyate | premaiva kañcid viśeṣaṁ prāptaś cet sneha ucyate | evaṁ rītyā rāgo jñeyaḥ ||167||

oṣṭhādharayoḥ śreṣṭhāṁ mudrāṁ na bhinatti, kim api na vadatīty arthaḥ | asru-jala-kīrṇaṁ vaktraṁ paraṁ kevalaṁ caraṇāravinde dṛṣṭiṁ kṣipati ||168||

—o)0(o—

**|| 3.2.169 ||**

**premā**, yathā—

dviṣadbhiḥ kṣodiṣṭhair jagad-avihitecchasya bhavataḥ

karād ākṛṣyaiva prasabham abhimanyāv api hate |

subhadrāyāḥ prītir danuja-damana tvad-viṣayikā

prapede kalyāṇī na hi malinimānaṁ lavam api ||

**śrī-jīvaḥ :** *na vyākhyātam |*

**mukundaḥ :** dviṣadbhir iti śrī-nārada-vākyam ||169||

**viśvanāthaḥ :** kṣodiṣṭhaiḥ kṣudraiḥ śatrubiḥ abhimanyo putre hate sati tatrāpi jagati avihatecchasya bhavataḥ karāt prasabhaṁ haṭhāt ākṛṣyaiva tasmāt tvad-icchayaiva putra mṛta iti niścaye’pi subhadrāyās tvad-viṣayikā kalyāṇī prītiḥ lavam api malinimānāṁ na prapede | dhvaṁsa-kāraṇe saty api dhvaṁsābhāva eva prema-lakṣaṇam iti pūrvoktam ||169||

—o)0(o—

**|| 3.2.170 ||**

**sneho**, yathā—

vimuñca pṛthu-vepathuṁ visṛja kaṇṭhākuṇṭhāyitaṁ

vimṛjya mayi nikṣipa prasarad-aśru-dhāre dṛśau |

karaṁ ca makara-dhvaja prakaṭa-kaṇṭakālaṅkṛtaṁ

nidhehi savidhe pituḥ kathaya vatsa kaḥ sambhramaḥ ||

**śrī-jīvaḥ :** *na vyākhyātam |*

**mukundaḥ :** varaṁ ca mayi nidhehi pituḥ savidhe nikaṭe kaḥ sambhramaḥ ? nāyam ucita ity arthaḥ ||170||

**viśvanāthaḥ :** dṛśau vimṛjya mayi nikṣipa karaṁ ca mayi nidhehi | pitur nikaṭe he vatsa kaḥ sambhramaḥ ||170||

—o)0(o—

**|| 3.2.171 ||**

**rāgo**, yathā—

viṣam api sahasā sudhām ivāyaṁ

nipibati cet pitur iṅgitaṁ jhaṣāṅkaḥ |

visṛjati tad-asammatir yadi syād

viṣam iva tāṁ tu sudhāṁ sa eva sadyaḥ ||

**śrī-jīvaḥ :** viṣam api sahasety ādikam eva paṭhanīyaṁ, na tu viṣam api mudita ity ādikam ||171||

**mukundaḥ :** muditaḥ san viṣaṇṇaḥ kim-arthaḥ mayā pātum ārabdheyam iti paścāttāpaḥ san ||171||

**viśvanāthaḥ :** śrī-kṛṣṇasya iṅgitaṁ cet viṣam api sudhām ivāyaṁ nitarām atiśayena pibati ||171||

—o)0(o—

**|| 3.2.172 ||**

triṣv evāyoga-yogādyā bhedāḥ pūrvavad īritāḥ ||

**śrī-jīvaḥ :** triṣv eva | prīta-preyo-vatsaleṣv evāyoga-yogādyā bhedā mukhyāvāntara-bhedena tat-tat-saṁjñāḥ | pūrvavad atraiva prīti-sāmānyaika-deśa-sambhrama-prīta iveritāḥ kathitāḥ | bhedā ity atra saṁjñā ity eva vā pāṭhaḥ | anyatra tu śāntasya pārokṣya-sākṣātkārāv ity eva saṁjñe, madhurasya sambhoga-vipralambhau iti mukhye saṁjñe | pūrva-rāgādyās tv avāntara-saṁjñā īritā ity arthaḥ ||172||

**mukundaḥ :** triṣv eva | gaurava-prīti-preyo-vatsaleṣv eva | ayoga-yogādyā ity atra ādya-śabdād anayor utkaṇṭhitādyā grāhyāḥ | bhedā mukhyāvāntara-saṁjñayā tat-tad-aviśeṣāḥ | pūrvavat sambhrama-prīter yathā tatheritāḥ kathitāḥ ||172||

**viśvanāthaḥ :** triṣv eva | prīta-preyo-vatsaleṣv evāyoga-yogādyā bhedyāḥ | anyatra tu śāntasya pārokṣya-sākṣātkārāv ity eva saṁjñe, madhurasya tu sambhoga-vipralambhau iti mukhye saṁjñe, pūrva-rāgādyās tv avāntara-saṁjñā īritā ity arthaḥ ||172||

—o)0(o—

**|| 3.2.173 ||**

tatra **utkaṇṭhitam**, yathā—

śambaraḥ sumukhi labdha-durvipaḍ-

ḍambaraḥ sa ripur ambarāyitaḥ |

ambu-rāja-mahasaṁ kadā guruḥ

kambu-rāja-karam īkṣitāsmahe ||

**śrī-jīvaḥ :** *na vyākhyātam |*

**mukundaḥ :** ambarāyito mṛta ity arthaḥ ||173||

**viśvanāthaḥ :** śambarāsura-vadhānantaraṁ ratiṁ prati pradyumnaḥ prāha—labdho durvipatteḥ ḍambaraḥ mṛtyu-rūpātiśayo yena sa śambaro ripuḥ ambaraṁ śūnyam ayitaḥ prāptaḥ | nīla-kamalasyeva mahaḥ kāntir yasya taṁ guruṁ pāñcajanya-karaṁ śrī-kṛṣṇam ||173||

—o)0(o—

**|| 3.2.174 ||**

atha **viyogaḥ—**

mano mameṣṭām api geṇḍu-līlāṁ

na vaṣṭi yogyāṁ ca tathāstra-yogyām |

gurau puraṁ kauravam abhyupete

kārām iva dvāravatīm avaiti ||

**śrī-jīvaḥ :** astra-yogyām astrābhyāsam | abhyāsaḥ khuralī yogyā iti trikāṇḍa-śeṣaḥ ||174||

**mukundaḥ :** astra-yogyām astrābhyāsam | abhyāsaḥ khuralī yogyā iti hārāvalyām ||174||

**viśvanāthaḥ :** na vaṣṭi necchati, astra-yogyām astrābhyāsam | abhyāsaḥ khuralī yogyā iti trikāṇḍa-śeṣaḥ | kaurava-puraṁ śrī-kṛṣṇe gate sati ||174||

—o)0(o—

**|| 3.2.175 ||**

**siddhiḥ—**

militaḥ śambara-purato madanaḥ purato vilokayan pitaram |

ko’ham iti svaṁ pramadān na dhīr adhīr apy asau veda ||

**śrī-jīvaḥ :** *na vyākhyātam |*

**mukundaḥ :** avajānāsi māṁ yasmād atas te na bhaviṣyati | mat-prasūtim anārādhya prajeti tvāṁ śaśāpa sety ādivat ||175||

**viśvanāthaḥ :** madanaḥ pradyumnaḥ ||175||

—o)0(o—

**|| 3.2.176 ||**

**tuṣṭiḥ—**

militam adhiṣṭhita-garuḍaṁ

prekṣya yudhiṣṭhira-purān murārātim |

ajani mudā yadu-nagare

sambhrama-bhūmā kumārāṇām ||

**śrī-jīvaḥ, viśvanāthaḥ :** *na vyākhyātam |*

**mukundaḥ :** prekṣyeti vartamānānām iti śeṣeṇa yojya-sambhrama-bhūmā āvegasyātiśayaḥ ||176||

—o)0(o—

**|| 3.2.177 ||**

**sthitiḥ—**

kuñcayann akṣiṇī kiñcid bāṣpa-niṣpandi-pakṣiṇī |

vandate pādayor dvandvaṁ pituḥ prati-dinaṁ smaraḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** aśru-jala-kṣaraṇa-yukte paksiṇī yayoḥ tathā-bhūte akṣiṇī kiñcit kuñcayan ||177||

—o)0(o—

**|| 3.2.178 ||**

utkaṇṭhita-viyogādye yad yad vistāritaṁ na hi |

sambhrama-prītivaj jñeyaṁ tat tad evākhilaṁ budhaiḥ ||

*na kenāpi vyākhyātam |*

—o)0(o—

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

prīti-bhakti-rasa-laharī dvitīyā |

(3.3)

# preyo-bhakti-rasākhyā tṛtīya-laharī

|| 3.3.1 ||

sthāyi-bhāvo vibhāvādyaiḥ sakhyam ātmocitair iha |

nītaś citte satāṁ puṣṭiṁ rasaḥ preyān udīryate ||

**viśvanāthaḥ :** sakhya-rūpa-sthāyi-bhāvaḥ vibhāvādyaiḥ satāṁ citte puṣṭiṁ nītaḥ san preyān rasa udīryate ||1||

 —o)0(o—

**|| 3.3.2-4 ||**

tatra **ālambanāḥ—**

hariś ca tad-vayasyāś ca tasminn ālambanā matāḥ ||

atra **hariḥ—**

dvibhujatvādi-bhāg atra prāgvad ālambano hariḥ ||

tatra **vraje**, yathā—

mahendra-maṇi-mañjula-dyutir amanda-kunda-smitaḥ

sphurat-puraṭa-ketakī-kusuma-ramya-paṭṭāmbaraḥ |

srag-ullasad-uraḥ-sthalaḥ kvaṇita-veṇur atrāvrajan

vrajād aghaharo haraty ahaha naḥ sakhīnāṁ manaḥ ||

**śrī-jīvaḥ :** *na vyākhyātam |*

**mukundaḥ :** kiñcid anurodhena paścād āgacchati śrī-kṛṣṇe tad-apekṣayā vana-sīmni tāpin sakhīnāṁ vākyaṁ—mahendreti ||4||

**viśvanāthaḥ :** aghaharo vrajād goṣṭhād atra vane āvrajan san no’smākaṁ sakhīnāṁ mano harati ||4||

 —o)0(o—

**|| 3.3.5 ||**

**anyatra**, yathā—

cañcat-kaustubha-kaumudī-samudayaṁ kaumodakī-cakrayoḥ

sakhyenojjvalitais tathā jalajayor āḍhyaṁ caturbhir bhujaiḥ |

dṛṣṭvā hāri-harin-maṇi-dyuti-haraṁ śauriṁ hiraṇyāmbaraṁ

jagmuḥ pāṇḍu-sutāḥ pramoda-sudhayā naivātma-sambhāvanām ||

**śrī-jīvaḥ :** dāruka-vākyaṁ—cañcan itas tataḥ prasaran kaustubha-kaumudī-samudayo yasya tam | ātma-sambhāvanāṁ ayam aham asmīti jñānaṁ | śirasi nṛpatir drāg aghrāsīd aghārim [bha.ra.si. 3.3.12] iti vakṣyamāṇāt yudhiṣṭhirādīnāṁ vātsalyādi-valitatve’py atra pāṇḍu-suta-sāmānyoktiḥ sauhṛdya-rūpe sakhye tat-tad-aṁśasya sambhavāt | vakṣyate ca—vātsalya-gandhi-sakhyāṁ tu kiñcit te vayasādhikāḥ [bha.ra.si. 3.3.22|, kaniṣṭha-kalpāḥ sakhyena sambandhāḥ prīti-gandhinā [bha.ra.si. 3.3.30|, eṣāṁ caturbhujatvāvirbhāve’pi sakhyaṁ, muhus tad-anubhavena nātivailakṣaṇya-mananāt | yathoktaṁ śrīmad-arjunena—tenaiva rūpeṇa caturbhujena [gītā 11.46] iti, sadā tu tatrāpi śrīman-narākāratayaiva sthitiḥ | yeṣāṁ gṛhān āvasatīti sākṣād gūḍhaṁ paraṁ brahma manuṣya-liṅgam [bhā.pu. 7.10.48] ity ādeḥ | atas tad-vayasyā rūpa-veṣa-guṇādyais tu samāḥ [bha.ra.si. 3.3.8] teṣāṁ ca caturbhujatvam āpadyate ||5||

**mukundaḥ :** cañcan itas tataḥ prasaran kaustubha-kaumudī-samudayo yasya tam | ātma-sambhāvanāṁ ayam aham asmīti jñānaṁ pāṇḍu-sutā iti yudhiṣṭhirasya gauṇatvena, nakula-sahadevayor mukhyatvena, sakhyasyāpi sattvāt | vatsala-rasānte tad vyakṣyate, yathā—yudhiṣṭhirasya vātsalyaṁ prītyā sakhyena cānvitam [bha.ra.si. 3.4.81], mādreya-nāradādīnāṁ sakhyaṁ prītyā karambitam [bha.ra.si. 3.4.83] iti ||5||

**viśvanāthaḥ :** anyatra, yathā—cañcan itas tataḥ prasaran kaustubha-kaumudī-samudayo yasya sa taṁ gadā-cakrayoḥ sakhyena milanena tathā jalajayoḥ padma-śaṅkhayor milanena ca ujjvalitaiḥ caturbhujaiḥ yuktaṁ śrī-kṛṣṇaṁ dṛṣṭvā ātma-sambhāvanāṁ ayam aham asmīti jñānaṁ naiva jagmuḥ prāpuḥ | darśanānandena jaḍā babhūvur iti bhāvaḥ | pāṇḍu-sutā ity atra yudhiṣṭhirādīnāṁ vātsalya-rati-viśiṣṭatve’pi sakhya-rasa-sambhavāt | vakṣyate hi—vātsalya-gandhi-sakhyāṁ tu kiñcit te vayasādhikāḥ [bha.ra.si. 3.3.22], kaniṣṭha-kalpāḥ sakhyena sambandhāḥ prīti-gandhinā [bha.ra.si. 3.3.30] ||5||

 —o)0(o—

**|| 3.3.6-7 ||**

suveṣaḥ sarva-sal-lakṣma-lakṣito balināṁ varaḥ |

vividhādbhuta-bhāṣā-vid vāvadūkaḥ supaṇḍitaḥ ||

vipula-pratibho dakṣaḥ karuṇo vīra-śekharaḥ |

vidagdho buddhimān kṣantā rakta-lokaḥ samṛddhimān |

sukhī varīyān ity ādyā guṇās tasyeha kīrtitā ||

**viśvanāthaḥ :** dhvaja-vajrāṅkuśādi-sac-cihnair lakṣitaḥ ||6||

 —o)0(o—

**|| 3.3.8 ||**

atha **tad-vayasyāḥ—**

rūpa-veṣa-guṇādyais tu samāḥ samyag-ayantritāḥ |

viśrambha-sambhṛtātmāno vayasyās tasya kīrtitāḥ ||8||

**śrī-jīvaḥ, viśvanāthaḥ :** samyag-ayantritā dāsavad-yantraṇā-śūnyāḥ | yato viśrambheti viśrambhas tu vakṣyate—viśrambho gāḍha-viśvāsa-viśeṣo yantraṇojjhitaḥ [bha.ra.si. 3.3.106] iti ||8||

**mukunda-dāsaḥ :** rūpa-veśeti rūpaṁ saundaryam ||8||

—o)0(o—

**|| 3.3.9-10 ||**

yathā—

sāmyena bhīti-vidhureṇa vidhīyamāna-

bhakti-prapañcam anudañcad-anugraheṇa |

viśrambha-sāra-nikuramba-karambitena

vandetarām aghaharasya vayasya-vṛndam ||

te pura-vraja-sambandhād dvi-vidhāḥ prāya īritāḥ ||

*na katamenāpi vyākhyātam |*

 —o)0(o—

**|| 3.3.11-13 ||**

tatra **pura-sambandhinaḥ—**

arjuno bhīmasenaś ca duhitā drupadasya ca |

śrīdāma-bhūsurādyāś ca sakhāyaḥ pura-saṁśrayāḥ ||

**eṣāṁ sakhyam**, yathā—

śirasi nṛpatir drag aghrāsīd aghārim adhīra-dhīr

bhuja-parighayoḥ śliṣṭau bhīmārjunau pulakojjvalau |

pada-kamalayoḥ sāsrau dasrātmajau ca nipetatus

tam avaśādhiyaḥ prauḍhānandād arundhata pāṇḍavāḥ ||

śreṣṭhaḥ pura-vayasyeṣu bhagavān vānaradhvajaḥ ||

**śrī-jīvaḥ :** śirasīty atra bhīmārjunāv evodāharaṇe jñeyau | śrīdāma-draupadyau ca tābhyāṁ upalakṣyete | bhuja-parighayoḥ pada-kamalayoś ca viṣayayoḥ prakaraṇād aghārer evaitāni jñeyāni | śliṣṭau śliṣṭavantau | gaty-arthākarmaka-śliṣety ādinā kartari ktaḥ ||12||

**mukundaḥ :** śirasīty atra bhīmārjunāv udāhṛtau | anye milana-samayānurodhād varṇitāḥ | śliṣṭau āśliṣṭavantau gaty-arthety ādinā kartari ktaḥ | dasrātmajau nakula-sahadevau | anayoḥ sakhyādike’pi pada-patanaṁ tādṛśa-sabhāyāṁ laghutvād dāsyasyaivodayaucityāt pada-kamalayoḥ sāsrau dasrātmajau ||12||

**viśvanāthaḥ :** drupadasya duhitā draupadī | śrīdāma-brāhmaṇaādyāś ca ||11|| nṛpatir yudhiṣṭhiraḥ śrī-kṛṣṇaṁ śirasi aghrāsīt, tathā bhuja-parighayor madhye śrī-kṛṣṇaṁ bhīmārjunau śliṣṭau | gaty-arthākarma-śliṣety ādinā kartari ktaḥ | dasrātmajau nakula-sahadevau | arundhata rurudhuḥ ||12|| vānara-dhvajo’rjunaḥ ||13||

 —o)0(o—

**|| 3.3.14 ||**

**asya rūpaṁ**, yathā—

gāṇḍīva-pāṇiḥ kari-rāja-śuṇḍā-

ramyorur indīvara-sundarābhaḥ |

rathāṅginā ratna-rathādhirohī

sa rohitākṣaḥ sutarām arājīt ||

**śrī-jīvaḥ :** *na vyākhyātam |*

**mukundaḥ :** sva-sakhya-bhāvena prasiddho gāṇḍīva-pāṇiḥ | rohitākṣaḥ rohite tāmre akṣiṇī yasya ||14||

**viśvanāthaḥ :** karirāja-śuṇḍeva ramyam uru-sthalaṁ yasya rathāṅginā śrī-kṛṣṇena saha ratna-nirmita-rathārūḍhaḥ ||14||

 —o)0(o—

**|| 3.3.15 ||**

**sakhyaṁ**, yathā—

paryaṅke mahati surāri-hantur aṅke

niḥśaṅka-praṇaya-nisṛṣṭa-pūrva-kāyaḥ |

unmīlan-nava-narma-karmaṭho’yaṁ

gāṇḍīvī smita-vadanāmbujo vyarājīt ||

*na katamenāpi vyākhyātam |*

 —o)0(o—

**|| 3.3.16 ||**

atha **vraja-sambandhinaḥ—**

kṣaṇādarśanato dīnāḥ sadā saha-vihāriṇaḥ |

tad-eka-jīvitāḥ proktā vayasyā vraja-vāsinaḥ |

ataḥ sarva-vayasyeṣu pradhānatvaṁ bhajanty amī ||

**śrī-jīvaḥ :** kṣaṇādarśanata iti | ūcuś ca suhṛdaḥ kṛṣṇam [bhā.pu. 10.14.45] ity atra tad-eka-jīvivitā ||16||

**mukundaḥ :** *na vyākhyātam |*

**viśvanāthaḥ :** kṣaṇādarśanata iti yathoktaṁ śrī-daśame—

ūcuś ca suhṛdaḥ kṛṣṇaṁ svāgataṁ te’tiraṁhasā |

naiko’py abhojka-bala ehītaḥ sādhu bhujyatām || [bhā.pu. 10.14.45] iti |

tad-eka-jīvivitā, tatraiva—

kṛṣṇaṁ mahā-baka-grastaṁ dṛṣṭvā rāmādayo’rbhakāḥ |

babhūvur indriyāṇīva vinā prāṇaṁ vicetasaḥ || [bhā.pu. 10.11.49] iti ||16||

—o)0(o—

**|| 3.3.17 ||**

**eṣāṁ rūpaṁ**, yathā—

balānuja-sadṛg-vayo-guṇa-vilāsa-veṣa-śriyaḥ

priyaṅkaraṇa-vallakī-dala-viṣāṇa-veṇv-aṅkitāḥ |

mahendra-maṇi-hāṭaka-sphaṭika-padma-rāga-tviṣaḥ

sadā praṇaya-śālinaḥ sahacarā hareḥ pāntu vaḥ ||

**śrī-jīvaḥ :** priyaṅkaraṇeti | apriyaṁ priyaṁ kriyate yais taiḥ sarva-śubhaṅkarair vallakī-dala-viṣāṇa-veṇubhir aṅkitā lakṣitāḥ | pāṭhāntaraṁ tu tyaktam ||17||

**mukundaḥ :** priyaṅkaraṇeti | apriyaṁ priyaṁ kriyate yais tair vallakī-muralī-śṛṅga-vādyair aṅkitāḥ | murali-śabdo hrasva-i-kārānta-prakṛtiḥ | kṛd i-kārād aktin iti sūtre vaikalpika-ṅīṣatvāt atra hrasvānta eṣaḥ ||17||

**viśvanāthaḥ** : balānujaḥ śrī-kṛṣṇaḥ priyaṅkaraṇaiḥ śubhaṅkaraiḥ vallakī-dala-viṣāṇa-vaṁśībhiḥ aṅkitāḥ mahendra-maṇi-prabhṛtīnāṁ iva tviṭ kāntir yeṣāṁ te tathoktāḥ ||17||

—o)0(o—

**|| 3.3.18 ||**

**sakhyaṁ**, yathā—

unnidrasya yayus tavātra viratiṁ sapta kṣapās tiṣṭhato

hanta śrānta ivāsi nikṣipa sakhe śrīdāma-pāṇau girim |

ādhir vidhyati nas tvam arpaya kare kiṁ vā kṣaṇaṁ dakṣiṇe

doṣṇas te karavāma kāmam adhunā savyasya saṁvāhanam ||

**śrī-jīvaḥ :** unnidrasyeti sakhīnāṁ vacanam | tadānīṁ śrī-harau śakter āvirbhāva-darśanena tad-āveśāj jñeyam | tad etaṁ padyaṁ samatva-bhāvanā-maya-sneha-vyañjakaṁ, uttaraṁ tu saha-vihāra-maya-tad-vyañjakam iti bhedaḥ ||18||

**mukundaḥ :** viratiṁ samāptim | śrānta iveti baliṣṭhatvena samyak-śrānter amananāt | asmākaṁ tvayā nyūna-balatvena mananāt mat-pāṇiṣu na nikṣipa, śrīdama-pāṇau tu nikṣipeti bhāvaḥ ||18||

**viśvanāthaḥ :** unnidreti sakhīnāṁ vacanam | tiṣṭhantas tava sapta-rātrayo virāmaṁ yayuḥ | ādhir manaḥ-pīḍā no’smān vidhyati, ato dakṣiṇe haste girim arpaya | savyasya vāmasya doṣṇaḥ saṁvāhanaṁ karavāma ||18||

 —o)0(o—

**|| 3.3.19 ||**

yathā vā śrī-daśame (10.12.11)—

**itthaṁ satāṁ brahma-sukhānubhūtyā**

**dāsyaṁ gatānāṁ para-daivatena |**

**māyāśritānāṁ nara-dārakeṇa**

**sākaṁ vijahruḥ kṛta-puṇya-puñjāḥ ||**

**śrī-jīvaḥ:** satāṁ parama-svarūpa-sattāvirbhāvavatām | yad vā, brahma-pada-sānnidhyāt sad-viśeṣāṇām | ubhayathā jñāninām ity eva, anubhūtiḥ jaḍa-pratiyogi sva-prakāśa-vastu | saiva sukham ātmatvena paryavastitatyā nirupādhi-premāspadatvāt | saiva bṛhattama-paryāya-brahmākhyā, sarveṣāṁ parama-svarūpatvāt | teṣāṁ kevala-tad-rūpeṇa sphuratā | dāsyaṁ gatānāṁ dāsya-bhaktimatām aiśvaryādi-pūrṇatayā tato’pi pareṇa daivatena sarvārādhyena rūpeṇa sphuratā, mahima-darśanārthaṁ tat-sphūrti-dvayasya viralatām āha | māyādhikāra-patitānāṁ tu manuṣya-dṛṣṭyā duṣprajñāḥ martyātmano na menire [bhā.pu. 10.23.11] ity ādi-rītyā yat kiṁcin nara-dāraka-rupeṇa jñāna-bhaktyor abhāvān na tu tat-tad-rūpeṇāpi | tena sārdhaṁ vijahruḥ | sahārtha-tṛtīyayā sva-premṇā vaśīkṛtyātma-saṅgitām āpāditena tena nara-dārakākāratve’pi tat-tat-sarvātikrami-madhuratayā sphuratā tena vihāram api kṛtavanta ity arthaḥ | atas tebhyaḥ sarvebhyaḥ kṛta-puṇya-puñjā iti lokoktiḥ | vastutas tu kṛtānāṁ caritānāṁ bhagavataḥ parama-prasāda-hetutvena puṇyāś cāravaḥ puñjā yeṣāṁ ta ity arthaḥ | puṇyaṁ tu cārv api ity amaraḥ | viśeṣa-jijñāsā ced vaiṣṇava-toṣaṇī dṛśyā ||19||

**mukundaḥ :** satāṁ parama-svarūpa-sattāvirbhāvavatām | yad vā, brahma-pada-sānnidhyāt sad-viśeṣāṇām | ubhayathā jñāninām ity evānubhūtiḥ | jaḍa-pratiyoge sva-prakāśa-vastu | saiva sukham ātmatvena paryavastitatyā nirupādhi-premāspadatvāt | saiva bṛhattama-paryāya-brahmākhyā | sarveṣāṁ parama-svarūpatvāt | teṣāṁ kevala-tad-rūpeṇa sphuratā | dāsyaṁ gatānāṁ dāsya-bhaktimatām aiśvaryādi-pūrṇatayā tato’pi pareṇa daivatena sarvārādhyena rūpeṇa sphuratā, mahima-darśanārthaṁ tat-sphūrti-dvayasya viralatām āha | māyādhikāra-patitānāṁ yat kiṁcin nara-dāraka-rupeṇa | jñāna-bhaktyor abhāvān na tu tat-tad-rūpeṇāpi | tena sārdhaṁ vijahruḥ | sahārthe tṛtīyayā sva-premṇā vaśīkṛtyātma-saṅgitām āpāditena tena nara-dārakākāratve’pi tat-tat-sarvātikrami-madhuratayā sphuratā tena vihāram api kṛtavanta ity arthaḥ | atas tebhyaḥ sarvebhyaḥ kṛta-puṇya-puñjā iti lokoktiḥ | vastutas tu kṛtānāṁ caritānāṁ bhagavataḥ parama-prasāda-hetutvena puṇyāś cāravaḥ puñjā yeṣāṁ ta ity arthaḥ | puṇyaṁ tu cārv api ity amaraḥ |

atra śrī-munīndra-caraṇānām idaṁ vivakṣitam | bhagavāṁs tāvad asādhāraṇa-svarūpaiśvarya-mādhuryas tattva-viśeṣaḥ | sa ca svarūpa-paramānanda aiśvaryam asamordhvānanta-svābhāvika-prabhutā | mādhuryam asamānordhvatayā sarva-manoharaṁ svābhāvika-svarūpa-guṇa-līlādi-sauṣṭhavam | tat-tad-anubhava-sādhanaṁ ca krameṇa jñānaṁ, bhaktyākhyā-gaurava-miśra-prītiḥ śuddha-prītiś ca | etat-trividha-sādhya-sādhana-bhāve māyāśritānāṁ sphūrty-ābhāsa eva | kenāpy aṁśena vastv-asparśāt | nāhaṁ prakāśaḥ sarvasya yogamāyā-samāvṛtaḥ [gītā 7.2] iti nyāyena,

taṁ brahma paramaṁ sākṣād bhagavantam adhokṣajam |

manuṣyadṛṣṭyā duṣprajñā martyātmāno na menire || [bhā.pu. 10.23.11] ity ādivat |

tatra bhaktair īśvaratayā sphūrtis tu tat-pūrvataḥ pūrṇā | yasyāsti bhaktir bhagavaty akiñcanā

sarvair guṇais tatra samāsate surāḥ [bhā.pu. 5.18.12] iti, bhaktyā mām abhijānāti [ṅītā 18.55] ity antarbhūta-jñāna-vṛttitvāt | tataś ca nirviśeṣa-jñānena svarūpānubhavaḥ, gaurava-maya-jñānenaiśvaryānubhavaḥ | prītimaya-jñānena mādhuryānubhava iti | śuddha-parama-madhuratā-sphūrtis tu jñāneṣu na vidyata eva | dāseṣv api gauraveṇa saṅkucita-cittatayā yethaṣṭa-grahaṇāsakter nātīvotpadyate | vastu-vicāre tu saiva sarvataḥ svāmī | atmārāmāś ca munayaḥ [bhā.pu. 1.7.10] ity ādi, pariṇiṣṭhito’pi nairguṇye [bhā.pu. 2.1.9] ity ādibhyaḥ | tathā brahmā bhavo’ham api yasya kalāḥ kalāyāḥ [bhā.pu. 10.68.37] ity ādy-aiśvarya-jñāna-vāridher api śrī-saṅkarṣaṇasya bhrātṛ-sneha-paripluta ity ādi | vṛṣāyamāṇau nardantau yuyudhānte parasparam [bhā.pu. 10.11.40] ity ādi bhāvebhyaḥ | tad evaṁ sthite sakhi-cetaso gauravāsaṅkucitatayā tat-prīteś ca tad-asaṅkīrṇatvena pūrṇatayā svabhāva-viśeṣeṇa ca pratikṣaṇam api vikāśitayā tena tac-cetasy api | punas tādṛśatayā śrī-kṛṣṇa-ceta ādor api tat tad eva tathā-vidhatayā sakhīnām eka-rūpa-guṇa-samudbhūta-līlā-mādhuryāṇām āsādhāraṇī sphūrtir ity eva | kiṁ vaktavyam vāridhāv iva | tatra nirmathya mādhuryāmṛta-samudbhava-kartṛtvaṁ ca sva-prīti-mādhurya-kṛta-tad-vaśībhāvatvaṁ ca dṛśyate | tat tac ca na tatra dṛśyata iti sarvebhyaḥ kṛta-puṇya-puñjatvam asyāś camatkārayatīti ||19||

**viśvanāthaḥ :** ittham iti | atra jagati prāyas trividhā eva janā gaṇyate | jñānino bhaktāḥ karmiṇaś ca | tatra satyaṁ bhaktimattvena sac-chabdenocyamānānāṁ jñānināṁ brahma ca tat sukhaṁ cānubhūtiś ca tayā saheti kṛṣṇa-śarīrasyaiva brahma-sukhānubhūtitvam, tenaiva saha bālakānāṁ vihārāt, tasmāt tad-ākārasya prākṛtatvaṁ ācakṣāṇā jñāni-mānino’nye sac-chabdena naivocyanta iti jñeyam | dāsyaṁ gatānāṁ kevala-bhaktimatāṁ satāṁ para-daivatena iṣṭa-deveneti | māyāṁ vaiṣayikaṁ sukham āśritānāṁ karmiṇāṁ nara-dārakeṇa prākṛta-bālakatayā pratīyamānena śrī-kṛṣṇena saha ete bālakā vijahrur iti jñānināṁ tad-anubhava eṣaḥ, na tu tena saha vihāraḥsambhavet | bhaktānāṁ gauraveṇa tad-bhajanam eva, na tu vihāra-yogyatā | karmiṇāṁ tu na tad-anubhavaḥ prīty-abhāvān na tad-bhajanam iti kutas tena saha vihāra ity arthaḥ | te tu vijahruḥ vihārais taṁ svānanda-pūrṇaṁ api prema-vilāsa-samayānanda-viśeṣaṁ prāpayyaiva svayam api sarvato vilakṣaṇam ānandaṁ prāpur ity arthaḥ | ataḥ sarvebhyaḥ sakāśād ete kṛta-puṇya-puñjā iti kiṁ vyaktavyam | kṛta-puṇya-puñjā eveti loka-pratītyaivoktir, na tu nitya-siddhānāṁ teṣāṁ nikhilebhyo jñānibhyo bhaktebhyaś cotkṛṣṭatamānāṁ tatra prācīna-puṇyavattvaṁ vastuto hetur iti jñeyam | puṇya-śabdena bhagavat-priyācāraṇaṁ vā lakṣaṇīyaṁ tad-vaśīkārātiśaya-rūpa-prayojana-lābhāya ||19||

—o)0(o—

**|| 3.3.20 ||**

**eṣu kṛṣṇasya sakhyaṁ**, yathā—

**sahacara-nikurambaṁ bhrātar ārya praviṣṭaṁ**

**drutam agha-jaṭharāntaḥ-koṭare prekṣamāṇaḥ |**

**skhalad-aśiśira-bāṣpa-kṣālita-kṣāma-gaṇḍaḥ**

**kṣaṇam aham avasīdan śūnya-cittas tadāsam ||**

—o)0(o—

**|| 3.3.21-24 ||**

**suhṛdaś ca sakhāyaś ca tathā priya-sakhāḥ pare |**

**priya-narma-vayasyāś cety uktā goṣṭhe catur-vidhāḥ ||**

tatra **suhṛdaḥ—**

**vātsalya-gandhi-sakhyāṁ tu kiñcit te vayasādhikāḥ |**

**sāyudhās tasya duṣṭebhyaḥ sadā rakṣā-parāyaṇāḥ ||**

**subhadra-maṇḍalībhadra-bhadravardhana-gobhaṭāḥ |**

**yakṣendrabhaṭa-bhadrāṅga-vīrabhadrā mahā-guṇāḥ |**

**vijayo balabhadrādyāḥ suhṛdas tasya kīrtitāḥ ||**

**eṣāṁ sakhyaṁ**, yathā—

dhunvan dhāvasi maṇḍalāgram amalaṁ tvaṁ maṇḍalībhadra kiṁ

gurvīṁ nārya gadāṁ gṛhāṇa vijaya kṣobhaṁ vṛthā mā kṛthāḥ |

śaktiṁ na kṣipa bhadravardhana puro govardhanaṁ gāhate

garjann eṣa ghano balī na tu balīvardākṛtir dānavaḥ ||

**śrī-jīvaḥ :** dhunvann iti | ariṣṭa-vadhāt pūrvaṁ vṛttam ||24||

**mukundaḥ :** maṇḍalāgraṁ khaḍgam | ittham āgamanānubhavena tasya māritatvaṁ bodhyate | evam uktis tu premṇā tad-ananusandhānāt ||24||

**viśvanāthaḥ :** he maṇḍalībhadra ! bhū-maṇḍalasyāgraṁ vraja-bhūmiṁ dhunvan kampayan ariṣṭāsura-vadhārthaṁ kathaṁ dhāvasi ? he ārya ! tad-vadhārthaṁ gurvīm gadāṁ na gṛhāṇa | evaṁ tad-vadhārthaṁ vṛthā kṣobhaṁ mā kṛthāḥ | kintu ghaṭanāvalī megha-śreṇī govardhane gacchati, na tu balīvardākṛtir ariṣṭāsuraḥ ||24||

 —o)0(o—

**|| 3.3.25-26 ||**

**suhṛtsu maṇḍalībhadra-balabhadrau kilottamau ||**

atra **maṇḍalībhadrasya rūpam**, yathā—

pāṭala-paṭala-sad-aṅgo lakuṭa-karaḥ śekharī śikhaṇḍena |

dyuti-maṇḍalī-mali-nibhāṁ bhāti dadhan maṇḍalībhadraḥ ||

**śrī-jīvaḥ :** śveta-raktas tu pāṭalaḥ ity amaraḥ ||26||

**mukundaḥ :** pāṭalena śveta-raktena paṭena lasad-aṅgaḥ ||26||

**viśvanāthaḥ :** śveta-raktas tu pāṭalaḥ ity amaraḥ | tādṛśena paṭena lasad-aṅgaḥ śikhaṇḍena śekharī kṛta-śiro-bhūṣaṇaḥ, ali-nibhāṁ dyuti-maṇḍalīṁ dadhat ity anena śyāma-varṇo dhvanitah ||26||

 —o)0(o—

**|| 3.3.27 ||**

asya **sakhyaṁ**, yathā—

vana-bhramaṇa-kelibhir gurubhir ahni khinnīkṛtaḥ

sukhaṁ svapitu naḥ suhṛd vraja-niśānta-madhye niśi |

ahaṁ śirasi mardanaṁ mṛdu karomi karṇe kathāṁ

tvam asya visṛjann alaṁ subala sakthinī lālaya ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** vraja-niśānta-madhye vrajastha-mandira-madhye, tasmāt he subala ! tvaṁ karṇe kathāṁ visṛjan sakthinī caraṇayor upari-bhāga-dvayaṁ lālaya mardaya ||27||

 —o)0(o—

**|| 3.3.28 ||**

**baladevasya rūpaṁ**, yathā—

gaṇḍāntaḥ-sphurad-eka-kuṇḍalam ali-cchannāvataṁsotpalaṁ

kastūrī-kṛta-citrakaṁ pṛthu-hṛdi bhrājiṣṇu guñjā-srajam |

taṁ vīraṁ śarad-ambuda-dyuti-bharaṁ saṁvīta-kālāmbaraṁ

gambhīra-svanitaṁ pralamba-bhujam ālambe pralamba-dviṣam ||

**śrī-jīvaḥ :** gaṇḍāntar ity ādau | kastūrīkṛta-citrakaṁ pṛthu hṛdi bhrājiṣṇu guñjāsrajam ity eva dvitīya-caraṇa-pāṭhaḥ | citrakaṁ tilakam ||28||

**mukundaḥ :** gaṇḍāntar ity ādau | kastūrī-vilasat-tūrīyam urasi bhrājiṣṇu guñjāsrajam iti dvitīya-caraṇa-pāṭhaḥ ||28||

**viśvanāthaḥ :** ekasminn eva karṇe kuṇḍalam iti mattatā-vyañjakam | alinā ācchannaṁ dvitīya-karṇa-sthāvataṁsa-rūpam utpalaṁ yasya | citrakaṁ tilakam | śarad udeti śveta-varṇatvaṁ āyātam | kālāmbaraṁ nīla-vastram ||28||

 —o)0(o—

**|| 3.3.29 ||**

asya **sakhyaṁ**, yathā—

jani-tithir iti putra-prema-saṁvītayāhaṁ

snapayitum iha sadmany ambayā stambhito’smi |

iti subala girā me sandiśa tvaṁ mukundaṁ

phaṇi-pati-hrada-kacche nādya gaccheḥ kadāpi ||

**śrī-jīvaḥ :** jani-tithir iti māsikīyaṁ janmarkṣur yuktā tithiḥ, na tu vārṣikī | mahā-mahotsavāyāṁ tasyāṁ tasyāṁ svata eva śrī-kṛṣṇasya gamanāsambhavāt | so’yaṁ ca sandeśaḥ subalena vilambamānatayā gatena jhaṭiti samāsādayituṁ na śeka iti gamyate, anyathā pūrva-pūrvavat tadāpi tad-ājñā tu tena nālaṅghayiṣyata iti ||29||

**mukundaḥ :** *na vyākhyātam |*

**viśvanāthaḥ :** śrī-kṛṣṇasya śikṣārthaṁ subalaṁ prati baladeva āha—he putra ! adya tava janma-tithiḥ iti prema-yuktayā mama mātrā snapayituṁ gṛha eva stambhito’smi | ato mama vana-gamanaṁ nivṛttam | iti hetoḥ mad-girā śrī-kṛṣṇaṁ sandiśa, he kṛṣṇa ! kāliya-hradasya kacche nikaṭe tvaṁ kadāpi adya na gaccha, na yāhi | māsikīyaṁ janmarkṣa-yuktā tithiḥ, na tu vārṣikīyaṁ mahā-mahotsavāyāṁ tasyāṁ svata eva śrī-kṛṣṇasyāpi gamanāsambhavāt ||29||

 —o)0(o—

**|| 3.3.30-31 ||**

atra **sakhāyaḥ—**

**kaniṣṭha-kalpāḥ sakhyena sambandhāḥ prīti-gandhinā |**

**viśāla-vṛṣabhaurjasvi-devaprastha-varūthapāḥ ||**

**maranda-kusumāpīḍa-maṇibandha-karandhamāḥ |**

**ity-ādayaḥ sakhāyo’sya sevā-sakhyaika-rāgiṇaḥ ||**

**śrī-jīvaḥ :** viśāla-vṛṣabhaujasvīti śrī-bhāgavate gauḍādi-sammataḥ pāṭhaḥ | vṛṣāla-vṛṣatejasvīti tu kāśyādi-sammataḥ ||30-31||[[7]](#footnote-8)

**mukundaḥ, viśvanāthaḥ :** *na vyākhyātam |*

 —o)0(o—

**|| 3.3.32 ||**

**eṣāṁ sakhyaṁ**, yathā—

viśāla visinī-dalaiḥ kalaya vījana-prakriyāṁ

varūthapa vilambitālaka-varūtham utsāraya |

mṛṣā vṛṣabha jalpitaṁ tyaja bhajāṅga-saṁvāhanaṁ

yad-ugra-bhuja-saṅgare gurum agāt klamaṁ naḥ sakhā ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** visinī-dalaiḥ kamala-patraiḥ | kalaya vījana-prakriyāṁ | varūthapa ! vilambitālaka-varūthaṁ lambāyamāno yo’lakānāṁ varūthaḥ samūhas tam utsāraya lalāṭopari naya ||32||

 —o)0(o—

**|| 3.3.33-34 ||**

sarveṣu sakhiṣu śreṣṭho devaprastho’yam īritaḥ ||

**tasya rūpaṁ**, yathā—

bibhrad geṇḍuṁ pāṇḍurodbhāsa-vāsāḥ

pāśā-baddhottuṅga-maulir balīyān |

bandhūkābhaḥ sindhur aspardhi-līlo

devaprasthaḥ kṛṣṇa-pārśvaṁ pratasthe ||

**śrī-jīvaḥ :** *na vyākhyātam |*

**mukundaḥ :** devaprastho’yam īritaḥ iti atrāyam iti | viśāla visinīty ādi yasya vakyaṁ sa ity arthaḥ ||33-34||

**viśvanāthaḥ :** krīḍā-sādhanaṁ voḍhuṁ bibhrat śveta-vāsāḥ pāśair dohana-samaye gavāṁ pāda-bandhanārtham paṭṭa-ḍoraiḥ ābaddhaḥ uttuṅgaḥ mauliḥ ucca-śiro-bhūṣaṇaṁ yena saḥ | bandhūkasyaivābhā yasya iti rakta-varṇatvam āyātaṁ, matta-hasti-spardhinī līlā yasya saḥ ||34||

 —o)0(o—

**|| 3.3.35 ||**

**asya sakhyaṁ**, yathā—

śrīdāmnaḥ pṛthulāṁ bhujām abhi śiro vinyasya viśrāmiṇaṁ

dāmnaḥ savya-kareṇa ruddha-hṛdayaṁ śayyā-virājat-tanum |

madhye sundari kandarasya padayoḥ saṁvāhanena priyaṁ

devaprastha itaḥ kṛtī sukhayati premṇā vrajendrātmajam ||

**śrī-jīvaḥ :** sneha-vaśād dāmnaḥ savya-kareṇa ruddhaṁ hṛdayaṁ nija-vakṣo yena tam | samastāsamastena nityāpeṣeṇa saṅgatiḥ [ha.nā.vyā. 6.104] iti nyayena rudha-hṛdayayoḥ samāse kṛte savya-kareṇety asya sambandhaḥ ||35||

**mukundaḥ :** dāmnaḥ savya-kareṇa ruddhaṁ hṛdayaṁ yasya tam | samastāsamastena nityāpeṣeṇa saṅgatiḥ [ha.nā.vyā. 6.104] iti nyāyena ruddha-hṛdayayoḥ samase kṛte savya-kareṇety asya sambandhaḥ | uttāna-suptasyāsya dakṣiṇa-vāmayoḥ śrīdāma-dāmnoḥ sthitir bodhyā ||35||

**viśvanāthaḥ :** śrīdāmnaḥ adhi śiraḥ śirasi puṣṭāṁ bhujāṁ vinyasya malla-yuddhānantaraṁ viśrāmiṇaṁ sneha-vaśād dāmnaḥ savya-kareṇa ruddhaṁ hṛdayaṁ vakṣo yena, govardhana-kandara-madhye pāda-saṁvāhanena priyaṁ prīti-kartāraṁ śrī-kṛṣṇaṁ tataḥ pāda-saṁvahana-rūpa-kāraṇād eva premṇā devaprasthaṁ sukhayati ||35||

 —o)0(o—

**|| 3.3.36-38 ||**

atha **priya-sakhāḥ—**

vayas-tulyāḥ priya-sakhā sakhyaṁ kevalam āśritāḥ |

śrīdāmā ca sudāmā ca dāmā ca vasudāmakaḥ ||

kiṅkiṇi-stokakṛṣṇāṁśu-bhadrasena-vilāsinaḥ |

puṇḍarīka-viṭaṅkākṣa-kalaviṅkādayo’py amī ||

ramayanti priya-sakhāḥ kelibhir vividhaiḥ sadā |

niyuddha-daṇḍa-yuddhādi-kautukair api keśavam ||

**śrī-jīvaḥ :** śrīdāmety atra dāma-sudāma-vasudāma-kiṅkiṇyaḥ paṭhitā api priya-narma-sakhagaṇe’pi jñeyāḥ | te hi śrī-kṛṣṇāntaḥ-karaṇa-rūpatvāt sarvatraiva praviśanti | yathāha prathamāvaraṇa-pūjāyāṁ gautamīye—

dāma-vasudāma-sudāma-kiṅkiṇīn gandha-puṣpakaiḥ |

antaḥ-karaṇa-rūpās te kṛṣṇasya parikīrtitāḥ |

ātmābhedena te pūjyā yathā kṛṣṇas tathaiva te || iti ||36-38||

**mukundaḥ, viśvanāthaḥ :** *na vyākhyātam |*

 —o)0(o—

**|| 3.3.39 ||**

**eṣāṁ sakhyaṁ**, yathā—

sagadgada-padair hariṁ hasati ko’pi vakroditaiḥ

prasārya bhujayor yugaṁ pulaki kaścid āśliṣyati |

kareṇa calatā dṛśau nibhṛtam etya rundhe paraḥ

kṛśāṅgi sukhayanty amī priya-sakhāḥ sakhāyaṁ tava ||

**śrī-jīvaḥ, mukundaḥ :** *na vyākhyātam |*

**viśvanāthaḥ:** pulaki pulaka-yuktaṁ nibhṛtam āgatya cañcalena hastena śrī-kṛṣṇasya dṛśau rudhe āvṛṇoti ||39||

 —o)0(o—

**|| 3.3.40-42 ||**

eṣu priya-vayasyeṣu śrīdāmā pravaro mataḥ ||

**tasya rūpam**, yathā—

vāsaḥ piṅgaṁ bibhrataṁ śṛṅga-pāṇiṁ

baddha-spardhaṁ sauhṛdān mādhavena |

tāmroṣṇīṣaṁ śyāma-dhāmābhirāmaṁ

śrīdāmānaṁ dāma-bhājaṁ bhajāmi ||

**sakhyaṁ**, yathā—

tvaṁ naḥ projjhya kaṭhora yāmuna-taṭe kasmād akasmād gato

diṣṭyā dṛṣṭim ito’si hanta niviḍāśleṣaiḥ sakhīn prīṇaya |

brūmaḥ satyam adarśane tava manāk kā dhenavaḥ ke vayaṁ

kiṁ goṣṭhaṁ kim abhīṣṭam ity acirataḥ sarvaṁ viparyasyati ||

**śrī-jīvaḥ :** tatrotsāhādi-varṇane, kālindī-taṭa-bhuvi [bha.ra.si. 2.5.59] ity-ādibhir baddha-spṛrdhitaṁ varṇitam eva | sauhṛdaṁ tu tatra guptaṁ syād iti pṛthag eva tad varṇayati—tvaṁ na iti | kā dhenava ity ādau dhenvādayo’py adhenvādayo bhavantīty arthaḥ | yata ity anena prakāreṇa sarvam anyad api viparyasyati ||42||

**mukundaḥ :** kā dhenava ity ādau dhenvādīni priyāṇy api vismṛtāni bhavantīty arthaḥ |ity acirataḥ mohānantara-kṣaṇa eva sarvaṁ tāni | anyad api viparyasyati manaḥ pratikūlaṁ bhavati ||42||

**viśvanāthaḥ :** mādhavena saha sauhṛdāt baddhā spardhā yena tat | ramaṇīyatāyā dhāma āśrayam abhirāmaṁ manoharaṁ, dāma-bhājaṁ mālādhāriṇam ||41||

tatrotsāhādi-varṇane, kālindī-taṭa-bhuvi [bha.ra.si. 2.5.59] ity-ādibhir baddha-spardhatvaṁ varṇitam eva | sauhṛdaṁ tu tatra guptaṁ syād iti pṛthag eva tad varṇayati—tvaṁ na iti | kā dhenava ity ādau tvāṁ prāpya dhenv-ādayo bhavantīti bhāvaḥ | anena prakāreṇa sarvam anyad api viparyasyati ||42||

 —o)0(o—

**|| 3.3.43 ||**

atha **priya-narma-vayasyāḥ—**

**priya-narma-vayasyās tu pūrvato’py abhito varāḥ |**

**ātyantika-rahasyeṣu yuktā bhāva-viśeṣiṇaḥ |**

**subalārjuna-gandharvās te vasantojjvalādayaḥ ||43 ||**

**mukundaḥ :**  bhāva-viśeṣaḥ sakhī-bhāvaḥ | ata ātyantika-rahasyeṣu yuktāḥ ||

*anyābhyāṁ na vyākhyātam |*

—o)0(o—

**|| 3.3.44 ||**

**eṣāṁ sakhyaṁ**, yathā—

**rādhā-sandeśa-vṛndaṁ kathayati subalaḥ paśya kṛṣṇasya karṇe**

**śyāmā-kandarpa-lekhaṁ nibhṛtam upaharaty ujjvalaḥ pāṇi-padme |**

**pālī-tāmbūlam āsye vitarati caturaḥ kokilo mūrdhni dhatte**

**tārā-dāmeti narma-praṇayi-sahacarās tanvi tanvanti sevām ||**

**śrī-jīvaḥ :** sa ca bhāva-viśeṣas tat-preyasī-sāhāyya-maya-tat-sukha-ditsaiveti darśayati—rādheti | tad idaṁ śrī-kṛṣṇasya dūtyor mithaḥ saṁvādaḥ ||44||

**mukundaḥ :** rādhā-sandeśeti | pṛcchatīṁ navānurāginīṁ prati śrī-kṛṣṇa-dñtyā vacanam ||44||

**viśvanāthaḥ :** kācit śrī-kṛṣṇasya dūtī anyāṁ dūtīṁ pratyāha—rādheti | śyāmāyā yūtheśvaryāḥ kandarpa-patrīṁ | pālyā yūtheśvaryā nirmitāṁ tāmbūla-vīṭīṁ caturaḥ sakhyur mukhe vitarati | tārā-nirmitaṁ mālyaṁ śrī-kṛṣṇasya mūrdhni dhatte ||44||

—o)0(o—

**|| 3.3.45-46 ||**

### priya-narma-vayasyeṣu prabalau subalārjunau ||

tatra **subalasya rūpaṁ**, yathā—

**tanu-ruci-vijita-hiraṇyaṁ**

**hari-dayitaṁ hāriṇaṁ harid-vasanam |**

**subalaṁ kuvalaya-nayanaṁ**

**naya-nandita-bāndhavaṁ vande ||**

**viśvanāthaḥ :** hāriṇaṁ hāra-viśiṣṭam | nayena nītyā ānanditaḥ śrī-kṛṣṇo yena ||46||

*anyābhyāṁ na vyākhyātam |*

— o)0(o—

**|| 3.3.47 ||**

**asya sakhyaṁ**, yathā—

**vayasya-goṣṭhyām akhileṅgiteṣu**

**viśāradāyām api mādhavasya |**

**anyair durūhā subalena sārdhaṁ**

**saṁjñā-mayī kāpi babhūva vārtā ||**

**śrī-jīvaḥ :** saṁjñā syāc cetanā nāma hastādyaiś cārtha-sūcanā ity amaraḥ ||47 ||

**mukundaḥ :** saṁjñā hastādyair artha-sūcanā ||47 ||

**viśvanāthaḥ :** akhileṅgiteṣu viśāradāyāṁ vayasya-goṣṭhyāṁ madhye anyair durūhā śrī-kṛṣṇasya subalena saha kāpi saṁjñā-mayī vārtā babhūva | saṁjñā syāc cetanā nāma hastādyaiś cārtha-sūcanā ity amaraḥ ||47 ||

—o)0(o—

**|| 3.3.48 ||**

**ujjvalasya rūpaṁ**, yathā—

aruṇāmbaram uccalekṣaṇaṁ

madhu-puṣpa-balibhiḥ prasādhitam |

hari-nīla-ruciṁ hari-priyaṁ

maṇi-hārojjvalam ujjvalaṁ bhaje ||

**viśvanāthaḥ :** madhu-puṣpeti vasanta-kālīna-puṣpāvalībhiḥ | prasādhitaṁ kṛta-bhūṣaṇam ||48||

—o)0(o—

**|| 3.3.49 ||**

**asya sakhyaṁ**, yathā—

śaktāsmi mānam avituṁ katham ujjvalo’yaṁ

dūtaḥ sameti sakhi yatra milaty adūre |

sāpatrapāpi kulajāpi pativratāpi

kā vā vṛṣasyati na gopa-vṛṣaṁ kiśorī ||

**śrī-jīvaḥ :** śaktāsmīty atra katham ity antam ekaṁ vākyaṁ sametīty antam anyat | śeṣam aparam | sāpatrapety ādau yadyapi lajjā-kula-dharma-bhayānām ekatare’pi sati maryādā-laṅghanaṁ na syāt, tathāpi sarveṣv api teṣu satsu kā gopa-vṛṣaṁ gopa-śreṣṭhaṁ śrī-kṛṣṇaṁ na vṛṣasyati na kāmayate, kintu sarvaiva kāmayata ity arthaḥ ||49 ||

**mukundaḥ :** śaktāsmīti | tatra hetuḥ— ujjvalo’yaṁ dūtaḥ sameti iti na tu lajjā-kulajatva-pātivratyānāṁ guṇānām ekatamena yuktānāṁ tena ramaṇecchā na sambhavet | tvaṁ tu sarvair yuktā kathaṁ tāṁ karoṣi ? tatrāha sātapatrety ādi sakhīti | gopa-vṛṣaṁ gopa-śreṣṭhaṁ śrī-kṛṣṇaṁ na vṛṣasyati na kāmayate ||49 ||

**viśvanāthaḥ :** kācit vraja-sundarī sva-sakhīṁ praty āha— he sakhi ! mānam avituṁ rakṣituṁ katham śaktāsmi ? yata ujjvalo dūtaḥ sameti | yatra dūte nikaṭe milati sati sāpatrapety ādi yadyapi lajjā-kula-bhaya- dharmānām ekatare’pi sati maryādā-laṅghanaṁ na syāt | tathāpi sarveṣv api teṣu satsu kā kiśorī gopa-vṛṣaṁ gopa-śreṣṭhaṁ śrī-kṛṣṇaṁ na vṛṣasyati na kāmayate, kintu sarvaiva kāmayate ||49 ||

—o)0(o—

**|| 3.3.50-51 ||**

ujjvalo’yaṁ viśeṣeṇa sadā narmokti-lālasaḥ ||

yathā—

sphurad-atanu-taraṅgāvardhitānalpa-velaḥ

sumadhura-rasa-rūpo durgamāvāra-pāraḥ |

jagati yuvati-jātir nimnagā tvaṁ samudras

tad iyam aghahara tvām eti sarvādhvanaiva ||

**śrī-jīvaḥ :** kṛṣṇa-pakṣe—vardhitā chinnā analpā velā maryādā yena | samudra-pakṣe vardhitā edhitā velā jalaṁ yena | velā syāt tīra-nīrayor ity amaraḥ ||51||

**mukundaḥ :** ambikā-vanaṁ gacchantaṁ praty uktiḥ— sphurad iti | vardhitā chinnā analpā velā maryādā yena | samudra-pakṣe vardhitā edhitā velā jalaṁ yena ||51||

**viśvanāthaḥ :**

harir iti pārihāsyaṁ śuśruvān ujjvalasya |

smita-śavala-bhramad-bhrū-vibhramo vaḥ punātu ||

nimnagā nadī | tat tasmād iyaṁ yuvati-jātis tvāṁ sarvātmanā eti prāpnoti | yuvatī-pakṣe— sphuran kandarpa-taraṅgo yasyāṁ sā, madhura-rasaḥ | kṛṣṇa-pakṣe—vardhitā chinnā analpā velā maryādā yena | nadī-pakṣe—vardhitā edhitā velā jalaṁ yena | velā syāt tīra-nīrayor ity amaraḥ ||51||

—o)0(o—

**|| 3.3.52-53 ||**

eteṣu ke’pi śāstreṣu ke’pi lokeṣu viśrutāḥ ||

nitya-priyāḥ sura-carāḥ sādhakāś ceti te tridhā |

kecid eṣu sthirā jātyā mantrivat tam upāsate ||

**śrī-jīvaḥ :** sādhakāḥ sādhana-siddhāḥ | yadyapi suracarā api sādhakā eva, tathāpi viśeṣaṁ darśayituṁ pṛthag ucyante ||53||

**mukundaḥ :** suracarāḥ śrīdāmādīnāṁ ye’ṁśāḥ pūrvaṁ divi-jātās tu ity arthaḥ | sādhakāḥ sādhana-siddhāḥ ||53||

**viśvanāthaḥ :** nitya-priyā nitya-siddhāḥ sura-carā iti bhūta-pūrve caraṭ, ādau devatā āsan | paścāt sādhana-siddhā babhūvuḥ | yadyapi suracarā api sādhakā eva, tathāpi viśeṣaṁ darśayituṁ pṛthag ucyante ||53||

—o)0(o—

**|| 3.3.54-56 ||**

taṁ hāsayanti cāpalāḥ kecid vaihāsikopamāḥ |

kecid ārjava-sāreṇa saralāḥ śīlayanti tam ||

vāmā vakrima-cakreṇa kecid vismāyayanty amum |

kecit pragalbhāḥ kurvanti vitaṇḍām amunā |

saumyāḥ sūnṛtayā vācā dhanyā dhinvanti taṁ pare ||

evaṁ vividhayā sarve prakṛtyā madhurā amī |

pavitra-maitrī-vaicitrī-cārutām upacinvate ||

**śrī-jīvaḥ :** vismāyayanty antaḥstha-ya-kāra-dvaya-madhya eva pāṭhaḥ | hetu-ṇij-antatve’pi hetu-bhayatvābrahmān na vismāpayanti iti syāt, vismerayantīti mūla-pāṭhe tu kṛte’pi, tat karoti tad ācaṣṭe iti kṛd-antān nici kurvantam ācaṣṭe kārayatītivat | vāditavantaṁ prayojitavān avīvadad itivac ca | prakṛti-pratyāvṛttiḥ syāt | uḍhimākhyātavṇ aujiḍhad ity atra | [haṭham ākhyātavān aujiṣthad ity atra] sā na dṛśyate’pīti cet, na dṛśyatāṁ nāma | kiṁ tāvatā kaṣṭena ? ||55||

**mukundaḥ :** jātyeti dhanyā iti ca sarvatra yojyam | ye vismāyayanti vismaya-śīlaṁ kurvanti | dhātorṇau prakṛtivattā tad-ākhyānārtha eva | tatrāpi yuṣuṭ-gha-ghañ-akta-ktava-tutṛ-ṭṛṇa iti saptānāṁ eva lopāt sā jumarādau[[8]](#footnote-9) nirṇītā ||55||

**viśvanāthaḥ :** jātyā svabhāvena sthirāḥ vidūṣakopamāś capalāḥ saralā śīlayanti bhajanti || vāmā baṅkima-cakreṇeti | vāmā nāyikā yathāvaguṇṭhana-dvārā vakrimāvalokyate, tathā ete’pi strī-veśaṁ dhṛtvā kurvantīty arthaḥ | tathaiva līlayā amuṁ śrī-kṛṣṇaṁ vismāpayanti, maitryā sakhyasya yā vaicitrī tasyā vā cārutātiśayas tāṁ kurvanti rājādīnāṁ ceṣṭānukaraṇādayaḥ ||54-56||

—o)0(o—

**|| 3.3.57-58 ||**

atha **uddīpanāḥ—**

uddīpanā vayo-rūpa-śṛṅga-veṇu-darā hareḥ |

vinoda-narma-vikrānti-guṇāḥ preṣṭha-janās tathā |

rāja-devāvatārādi-ceṣṭānukaraṇādayaḥ ||

atha **vayaḥ—**

vayaḥ kaumāra-paugaṇḍa-kaiśoraṁ ceha sammatam |

goṣṭhe kaumāra-paugaṇḍe kaiśoraṁ pura-goṣṭhayoḥ ||

*na katamenāpi vyākhyātam |*

—o)0(o—

**|| 3.3.59-60 ||**

tatra **kaumāraṁ**, yathā—

kaumāraṁ vatsale vācyaṁ tataḥ saṅkṣipya likhyate ||

yathā śrī-daśame (10.13.11)—

bibhrad veṇuṁ jaṭhara-paṭayoḥ śṛṅga-vetre ca kakṣe

vāme pāṇau masṛṇa-kavalaṁ tat-phalāny aṅgulīṣu |

tiṣṭhan madhye sva-parisuhṛdo hāsayan narmabhiḥ svaiḥ

svarge loke miṣati bubhuje yajña-bhug bāla-keliḥ ||

**śrī-jīvaḥ :** bibhrad iti | asyāyam arthaḥ—jaṭhara-paṭayor madhye veṇuṁ bibhrat | vāme kakṣe śṛṅga-vetre bibhrat | masṛṇa-kavalaṁ dadhy-ādi-saṁskṛta-bhakta-piṇḍaṁ patra-pātra-saṁsthite vāme pāṇau bibhrat | tat-phalāni tad-antar-arthanīyān āsvādya-bhāgāṁś ca krameṇa dakṣiṇa-pāṇy-aṅgulīṣu bibhrat | bhojane’pi yathā mukha-sparśo na syāt, tathā savinodaṁ gṛhṇann ity arthaḥ | svaṁ parito vartamānān suhṛdaś ca svaira-sādhāraṇair narmabhir hāsayan | svarge svarga-sthe loke miṣati kim idam apūrvaṁ iti paśyati sati, apūrvatve kāraṇaṁ āha—yajña-bhug bāla-kelir iti | yo’yaṁ yajñe dṛṣṭi-mātreṇa bhoktā, so’yam eva bāla-keliḥ san bubhuje iti ||60||

**mukundaḥ :** tat-phalāni masṛṇa-kavalocitopakaraṇāni nimba-sandhita-lavalī-karīra-phala-prabhṛtīni svaira-sādhāraṇaiḥ | svargeloke sarveṣu svarga-vāsiṣv ity arthaḥ | yajñabhuk uddeśa-mātreṇa samarpitasya haviṣaḥ kathañcit svīkāra-mātreṇa tad-bhaktenopacaryamāṇo’pi laukika-bālakavatkelir yasyeti paramāścaryeṇa miṣati paśyati sati ||60||

**viśvanāthaḥ :** bibhrad iti | jaṭhara-paṭayor udara-vastrayor madhye veṇuṁ bibhrad dadhad dakṣiṇa-kukṣāv iti śobhaucityād iti jñeyam | vāme kakṣe śṛṅga-vetre bibhrat, vāme pāṇau masṛṇaṁ snigdhaṁ bṛhad dadhy-odana-kavalaṁ bibhrat | tat-phalāni tat-prayojanī-bhṛtān kṣudra-grāsān | tataḥ pṛthak kṛtvā grahītum eva vāme pāṇau bṛhat-kavala-grahaṇaṁ jñeyam | karṇiketi—sarvābhimukhya-madhye tiṣṭhan svair narmabhiḥ suhṛdaḥ sakhīn hāsayan svarge loke svar-vāsi-jana-vṛnde miṣati āścaryeṇa paśyati sati yajña-bhuk yajñeṣūddeśa-mātreṇa samarpitam anupahaaṁ mantra-pūtam eva hariḥ svīkāra-mātreṇaiva bhuñjāno’pi bālaiḥ saha kelir mitho bhuktānna-dāna-pradāna-bhojana-ślāghana-nindanādi-mayī yasya saḥ ||60||

—o)0(o—

**|| 3.3.61-63 ||**

atha **paugaṇḍam—**

ādyaṁ madhyaṁ tathā śeṣaṁ paugaṇḍaṁ ca tridhā bhavet ||

tatra **ādyaṁ paugaṇḍaṁ—**

adharādeḥ sulauhityaṁ jaṭharasya ca tānavam |

kambu-grīvodgamādyaṁ ca paugaṇḍe prathame sati ||

yathā—

tundaṁ vindati te mukunda śanakair aśvattha-patra-śriyaṁ

kaṇṭhaṁ kambuvad ambujākṣa bhajate rekhā-trayīm ujjvalām |

ārundhe kuruvinda-kandala-ruciṁ bhū-candra danta-cchado

lakṣmīr ādhunikī dhinoti suhṛdām akṣīṇi sā kāpy asau ||

**śrī-jīvaḥ :** tundam ity āgata-carāṇāṁ adhunā punar āgatānāṁ vaideśika-vandināṁ vacanam | ārundhe vaśīkaroti | kambuvad iti tena tulyaṁ kriyā ced vatiḥ [pā. 5.1.115] evaṁ-lakṣaṇe’pi kambuvad-grīvāyā udgama ity arthaḥ | sā kāpīti varṇayitum aśakyety arthaḥ ||63||

**mukundaḥ :** kambuvad iti, tena tulyaṁ kriyā ced vatiḥ [pā. 5.1.115] evaṁ-lakṣaṇe’pi kambu-grīvavad-grīvāyā udgama ity arthaḥ | ārundhe vaśīkaroti kuruvindaṁ padmarāgaḥ, suhṛdām akṣīṇi naḥ kāpy asāv iti pāṭhaḥ ||63||

**viśvanāthaḥ :** tundam iti | pūrvam atrāgatānāṁ punar api kiyad-dinānantaram adhunāgatānāṁ vaideśika-vandinīnāṁ vacanam | he mukunda ! tundam udaram | he ambujākṣa ! tava kaṇṭhaṁ śaṅkhasyeva ujjvalāṁ rekhā-trayīṁ bhajate | he bhūcandra ! kuruvinda-kandalasya pravālāṅkurasya ruciṁ rakta-kāntiṁ tava oṣṭhādharaḥ ārundhe vaśīkaroti, sā kāpy anirvacanīyā lakṣmīḥ śobhā dhinoti sukhayati ||63||

—o)0(o—

**|| 3.3.64-66 ||**

puṣpa-maṇḍana-vaicitrī citrāṇi giri-dhātubhiḥ |

pīta-paṭṭa-dukūlādyam iha proktaṁ prasādhanam ||

sarvāṭavī-pracāreṇa naicikī-caya-cāraṇam |

niyuddha-keli-nṛtyādi-śikṣārambho’tra ceṣṭitam ||

yathā—

vṛndāraṇye samastāt surabhiṇi surabhī-vṛnda-rakṣā-vihārī

guñjāhārī śikhaṇḍa-prakaṭita-mukuṭaḥ pīta-paṭṭāmbara-śrīḥ |

karṇābhyāṁ karṇikāre dadhad alam urasā phulla-mallīka-mālyaṁ

nṛtyan dor-yuddha-raṅge naṭavad iha sakhīn nandayaty eṣa kṛṣṇaḥ ||

**śrī-jīvaḥ :** phullā mallyo yasmiṁs tādṛśaṁ mālyaṁ dadhat | atra yadyapi ūṇādāv ujjvala-dattena mallikā śabda eva sādhitaḥ, mallī-śabdas tu prāmādika eva mataḥ | amareṇa ca “tṛṇa-śūnyaṁ tu mallikā” iti paṭhitaṁ | tathāpi dara-vidalita-mallī [gī.go. 1.36] iti, sphuran-mallī-hallīśakā iti, milan-mandākinī mallī-dāma iti kavibhiḥ svīkṛtatvād atrāpi prayujyate | hrasvāntas tu tac-chabdaḥ kutrāpi na dṛśyate iti pāṭhāntaraṁ tu tyaktam ||66||

**mukundaḥ :** malli-mālyaṁ ca phullam iti pāṭhaḥ | siddhānta-kaumudyāṁ uṇādi-caturtha-pādiyasya, sarva-dhātubhya in [557] ity asya udāharaṇe malli mallīti dvayam eva mallīnāṁ malli-puṣpāṇāṁ mālyaṁ mālā malli-mālāṁ—

jvalatu jaladhi-kroḍa-krīḍat-kṛpīṭa-bhara-prabhāvati

bhaṭa-paṭu-jvālā-mālā-kule jaṭharānalaḥ |

tṛṇam api vayaṁ samphullaṁ malla-matallikā-

parimala-mucā vācā yācāmahe na maheśvaram ||

iti vedāntācāryāṇāṁ padye’pi ||66||

**viśvanāthaḥ :** phullā mallyaḥ yasmin tādṛśaṁ mālyaṁ bibhrat ||66||

—o)0(o—

**|| 3.3.67-68 ||**

atha **madhya-paugaṇḍam—**

nāsā suśikharā tuṅgā kapolau maṇḍalākṛtī |

pārśvādy-aṅgaṁ suvalitaṁ paugaṇḍe sati madhyame ||

yathā—

tila-kusuma-vihāsi-nāsikā-śrīr

nava-maṇi-darpaṇa-darpa-nāśi-gaṇḍaḥ |

harir iha parimṛṣṭa-pārśva-sīmā

sukhayati suṣṭhu sakhīn sva-śobhayaiva ||

**śrī-jīvaḥ :** tila-kusumeti parimṛṣṭa-pārśva-sīmeti parimṛṣṭa-tulya-pārśvānāṁ sīmā maryādā teṣāṁ ūrdhvaṁ virājamāna ity arthaḥ ||68||

**mukundaḥ :** parimṛṣṭā suvalitā pārśvayoḥ sīmā sthitir yasya saḥ ||68||

**viśvanāthaḥ :** suśikharā śobhanāgra-bhāgā | tuṅgā uccā ca nāsikā ||67|| maṇi-maya-darpaṇasya darpa-nāśakaṁ gaṇḍa-sthalaṁ yasya saḥ ||68||

—o)0(o—

**|| 3.3.69 ||**

uṣṇīṣaṁ paṭṭa-sūtrottha-pāśenātra taḍit-tviṣā |

yaṣṭiḥ śyāmā tri-hastoccā svarṇāgrety ādi-maṇḍanam |

bhāṇḍīre krīḍanaṁ śailoddhāraṇādyaṁ ca ceṣṭitam ||

**śrī-jīvaḥ :** *na vyākhyātam |*

**mukundaḥ :** paṭṭa-sūtrottha-pāśena ||69||

**viśvanāthaḥ :** paṭṭa-sūtrottha-pīta-varṇa-pāśena viśiṣṭaḥ uṣṇīṣaḥ | tathā ca śobhārthaṁ paṭṭa-sūtreṇa yat kiñcit veṣṭita ity arthaḥ | śyāma-varṇā yaṣṭiḥ trihasta-parimitā ca svarṇa-viddhāgra-bhāgā ca | śailo govardhanaḥ | madhyama-paugaṇḍa eva govardhanoddharaṇa-prasiddheḥ ||69||

—o)0(o—

**|| 3.3.70 ||**

yathā—

yaṣṭiṁ hasta-traya-parimitāṁ prāntayoḥ svarṇa-baddhāṁ

bibhral-līlāṁ caṭula-camarī-cāru-cūḍojjvala-śrīḥ |

baddhoṣṇīṣaḥ puraṭa-rucinā paṭṭi-pāśena pārśve

paśya krīḍan sukhayati sakhe mitra-vṛndaṁ mukundaḥ ||

**śrī-jīvaḥ :** camarībhir mañjarībhiś cārur yā cūḍā mastaka-madhya-baddha-keśa-tatis tayā nātyunnatayā sūkṣma-svacchoṣṇīṣāñcala-vṛtayā ujjvalā śrīr yasya | paṭṭa-pāśena baddhaḥ sa-śobhaṁ kiñcid veṣṭita uṣṇīṣo yasya saḥ ||70||

**mukundaḥ :** cūḍā śikhā sā ca uṣṇīṣāgra-vācikā | pārśve uṣṇīṣa-dakṣiṇa-vāma-bhāge paṭṭa-pāśena baddho veṣṭita uṣṇīṣo yena saḥ ||70||

**viśvanāthaḥ :** evam-bhūtāṁ nīla-varṇāṁ yaṣṭiṁ bibhrat | camarībhiḥ mañjarībhiḥ cārur yā cūḍā ūrdhva-baddha-kacatayā ujjvalā śrīḥ yasya saḥ | paṭṭa-pāśena baddhaḥ sa-śobhaṁ kiñcid veṣṭita uṣṇīṣo yasya saḥ ||70||

—o)0(o—

**|| 3.3.71 ||**

paugaṇḍa-madhya evāyaṁ harir dīvyan virājate |

mādhuryādbhuta-rūpatvāt kaiśorāgrāṁśa-bhāg iva ||

**śrī-jīvaḥ, viśvanāthaḥ :** mādhuryeṇa varṇa-puṣṭatādīnāṁ manoramatvenādbhutaṁ loka-vismaya-kārakaṁ rūpam ākāro yasya saḥ | tad-rūpatvāt kaiśorāgrāṁśa-bhāg iva vibhāti | yathānyaḥ sarva-lakṣaṇa-sampanno rāja-kumāras tad-agrāṁśa-bhāk san virājate, tathā tasya kaiśorāgrāṁśa-bhāgas tu sarvato vilakṣaṇa ity arthaḥ ||71||

**mukundaḥ :** paugaṇḍa-madhye madhya-paugaṇḍārambhe kaiśorāgrāṁśaḥ prathama-kaiśorārambhas tad-bhāg yaḥ sa iva dīvyan virājate, viśeṣeṇa prakāśate | tatra hetuḥ—mādhuryeṇa parama-rocamānatayā adbhutaṁ parama-vyoma-nāthāder api vismaya-karaḥ rūpaṁ bhūṣaṇa-bhūṣaṇa-saubhagaṁ samṛddhir yasya tad-rūpatvāt, anenāsya sārdha-varṣa-prakāśenāsya varṣa-prakāśa-parimitaḥ ||71||

—o)0(o—

**|| 3.3.72-73 ||**

atha **śeṣa-paugaṇḍam—**

veṇī nitamba-lambāgrā līlālaka-latā-dyuti |

aṁsayos tuṅgatety ādi paugaṇḍe carame sati ||

yathā—

agre līlālaka-latikayālaṅkṛtaṁ bibhrad āsyaṁ

cañcad-veṇī-śikhara-śikhayā cumbita-śreṇi-bimbaḥ |

uttuṅgāṁsa-cchavir aghaharo raṅgam aṅga-śriyaiva

nyasyann eva priya-savayasāṁ gokulān nirjihīte ||

**śrī-jīvaḥ :** śīlayā vinyastāyā alaka-latāyā dyutiḥ śobhā ||72||

**mukundaḥ :** līlayā vinyastā yā alaka-latāyā dyutiḥ śobhā līlāyai yā alaka-latā tasyā iti vā ||72|| agre līleti sakhi-bhāgyābhinandanaṁ vraja-sundarī-vākyam ||73||

**viśvanāthaḥ :** agre mukhasya prānta-bhāge pūrvāpekṣayā atiśaya-nīla-varṇayā alakā-latikayā alaṅkṛtaṁ mukhaṁ bibhrat, cañcala-veṇy-agra-bhāgasya śikharā carama-bhāgena yuktaṁ nitamba-bimbaṁ yasya saḥ | uttuṅgasya skandhasya chavir yatra sa śrī-kṛṣṇaḥ | aṅga-śriyā sakhīnāṁ raṅgaṁ vistārayan ||73||

—o)0(o—

**|| 3.3.74-75 ||**

uṣṇīṣe vakrimā līlā-sarasī-ruha-pāṇitā |

kāśmīreṇordhva-puṇḍrādyam iha maṇḍanam īritam ||

yathā—

uṣṇīṣe dara-vakrimā kara-tale vyājṛmbhi-līlāmbujaṁ

gaura-śrīr alike kilordhva-tilakaḥ kastūrikā-bindumān |

veṣaḥ keśava peśalaḥ subalam apy āghūrṇayaty adya te

vikrāntaṁ kim uta svabhāva-mṛdulāṁ goṣṭhābalānāṁ tatim ||

**śrī-jīvaḥ :** uṣṇīṣe dareti | gaurety ādau bhāle kuṅkuma-divyad-ūrdhva-tilaka iti vā pāṭhaḥ | vikrāntam api subalam ity anvayaḥ ||74-75||

**mukundaḥ :** uṣṇīṣe dareti ujjvalasya vacanam | subalam api puruṣam api tatrāpi vikrāntam ||75||

**viśvanāthaḥ :** līlā-kamala-viśiṣṭa-pāṇitvaṁ kāśmīreṇa keśareṇa ||74|| kara-tale vikasita-līlā-kamalaṁ | gaurī kāntir yasya evam-bhūta-mūrdhni tilakaṁ yasya saḥ | he keśava ! te tava peśalaḥ vraja-sundarīṇāṁ mano-haraṇe caturo veśaḥ vikrāntaṁ vikrama-yuktaṁ sublaam apy āghūrṇayati, kim uta svabhāva ity ādi ||75||

—o)0(o—

**|| 3.3.76-77 ||**

atra bhaṅgī girāṁ narma-sakhaiḥ karṇa-kathā-rasaḥ |

eṣu gokula-bālānāṁ śrī-ślāghety-ādi-ceṣṭitam ||

yathā—

dhūrtas tvaṁ yad avaiṣi hṛd-gatam ataḥ karṇe tava vyāhare

keyaṁ mohanatā-samṛddhir adhunā godhuk-kumārī-gaṇe |

atrāpi dyuti-ratna-rohaṇa-bhuvo bālāḥ sakhe pañca-ṣāḥ

pañceṣur jagatāṁ jaye nija-dhurāṁ yatrārpayan mādyati ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** subalaṁ prati śrī-kṛṣṇa āha—dhūrta iti | atrāpi kānti-rūpa-ratnasya khanīti prasiddhā utpatti-bhuvaḥ rādhādyāḥ pañcaṣā bālā vartante | yatra yāsu bālāsu pañceṣuḥ kandarpaḥ jagatāṁ vijaye nija-dhurāṁ svasya bhāvaṁ arpayan mādyati hṛṣṭau bhavatīty arthaḥ ||77||

—o)0(o—

**|| 3.3.78-79 ||**

atha **kaiśoram—**

kaiśoraṁ pūrvam evoktaṁ saṅkṣepeṇocyate tataḥ ||

yathā—

paśyotsikta-valī-trayī-vara-late vāsas taḍin-mañjule

pronmīlad-vana-mālikā-parimala-stome tamāla-tviṣi |
ukṣaty ambaka-cātakān smita-rasair dāmodarāmbhodhare

śrīdāmā ramaṇīya-roma-kalikākīrṇāṅga-śākhī babhau ||

**śrī-jīvaḥ :** utsikteti pronmīlad iti ca śrī-dāmodara-pakṣe saptamy-anya-padārthaḥ | ambhodhara-pakṣe, tṛtīyānya-padārthaḥ | yad vā, śrīdāma-dāmodarayor vanāmbhodarayor ivātyantāveśena parasparam āliṅgitayor varṇanam idam | tasmāl latā-vana-mālā-śākhināṁ tatra tatra svācchandyena varṇanaṁ rasāvaham eva jñeyam | tathā hi—ambakāni sarveṣāṁ akṣīṇy eva cātakāḥ tān ukṣati siñcati, dāmodarāmbhodhare śrīdāmā babhau tat-saṁlagnatayā vireja ity arthaḥ | tad evaṁ tad abhedam iva prāptaṁ dāmodarāmbhodharaṁ viśinaṣṭi—utsiktety ādinā | vana-sthānīyatvena śrīdāmānṁ viśinaṣṭi—ramaṇīyety anena | ramaṇīya-roma-kalikābhir ākīrṇā vyāptā aṅga-rūpā bāhvādi-lakṣaṇāḥ śākhino yatra saḥ ||79||

**mukundaḥ :** paśyotsiketi śrī-rādhāṁ prati viśākhā-vacanaṁ | ambakāni sakhīnāṁ netrāṇy eva cātakān ukṣati siñcati sati utsiktā utsalitā pronmīlad ity atra dāmodara-pakṣe saptamy-anya-padārthaḥ ||79||

**viśvanāthaḥ :** atha kaiśoraṁ—ādyaṁ madhyaṁ tathā śeṣaṁ kaiśoraṁ trividhaṁ bhavet [bha.ra.si. 2.1.312] iti ||78||

ambakāni sarveṣāṁ akṣīṇy eva cātakās tān ukṣati śrī-kṛṣṇa-rūpāmbhodhare siñcati sati śrīdāmnaḥ roma-kalikā yuktāṅga-rūpaḥ śākhī vṛkṣaḥ babhau | tathā ca jala-mātraika-jīvanatvena cātaka-svadharmā vṛkṣaḥ, ākāśe cātakānāṁ jala-secanārambhaṁ dṛṣṭvā tat-prāpty-āśayā hṛṣṭaḥ san babhāv ity evaṁ-rītyā sati saptamyā arthaḥ saṅgacchate iti bhāvaḥ | megha-sādharmyam āha—utsiktā udriktā trivali-rūpā śreṣṭha-latā yatra, megha-pakṣe yeneti tṛtīyā anya-padārthe jñeyā | pronmīlan vana-mālikāyāḥ parimala-samūho yena, pakṣe vana-śreṇyāḥ parimala-samūho yenety arthaḥ ||79||

—o)0(o—

**|| 3.3.80 ||**

prāyaḥ kiśora evāyaṁ sarva-bhakteṣu bhāsate |

tena yauvana-śobhāsya neha kācit prapañcitā ||

**śrī-jīvaḥ :** ayaṁ śrī-kṛṣṇaḥ kiśoraḥ śaiśava-miśra-yauvana eva san sarva-bhakteṣu prāyaḥ prācuryeṇa bhāsate, tebhyo rocate, kaumāra-paugaṇḍa-rūpaṁ tu nyūnatara-nyūnatvenety arthaḥ | tena tata ūrdhva-vayasaḥ eṣv āsābhāsamānatvena kevalā yauvana-śobhā tu iha śrī-kṛṣṇe nodayata iti kācit svalpāpi na prapañcitety arthaḥ ||80||

**mukundaḥ :** prāya ity uktiḥ śuddha-vatsalānāṁ vyāvartikā, teṣu nava-yauvane’pi paugaṇḍa-bhāktvena bhāsamānasya vakṣyamāṇatvāt ||80||

**viśvanāthaḥ :** *na vyākhyātam |*

—o)0(o—

**|| 3.3.81 ||**

atha **rūpaṁ**, yathā—

alaṅkāram alaṅkṛtvā tavāṅgaṁ paṅkajekṣaṇa |

sakhīn kevalam evedaṁ dhāmnā dhīman dhinoti naḥ ||

**śrī-jīvaḥ :** alaṅkāram alaṁ kṛtveti tat-karaṇenālam ity arthaḥ ||81||

**mukundaḥ :** idam aṅgaṁ dhāmnā dīpti-rāśinā alaṅkāraṁ bhūṣaṇaṁ alaṁ kṛtvā bhūṣitvā ||81||

**viśvanāthaḥ :** he dhīman ! tad evam aṅgaṁ kevalaṁ dhāmnā sva-kāntyaivālaṅkāraṁ kṛtvā bhūṣitaṁ kṛtvā no’smān sakhīn dhinoti sukhayati | tathā ca tṛtīya-skandhe bhūṣaṇa-bhūṣaṇāṅgam [bhā.pu. 3.2.12] iti | vibhūṣaṇaṁ vibhūṣyaṁ syād yena tad rūpam ucyate [bha.ra.si. 2.1.338] iti pūrvoktatvāt | atra tal-lakṣaṇaṁ noktam iti jñeyam ||81||

—o)0(o—

**|| 3.3.82 ||**

atha **śṛṅgaṁ**, yathā—

vraja-nija-vaḍabhī-vitardikāyām

uṣasi viṣāṇa-vare ruvaty udagram |

ahaha savayasāṁ tadīya-romṇām

api nivahāḥ samam eva jāgrati sma ||

**śrī-jīvaḥ :** vraje vā nijā sva-śayanāvāsa-rūpā vaḍabhī candraśālikā | yasyām asevanta namad-valīkā samaṁ vadhūbhir baḍabhīr yuvān [śi.va. 3.53] iti māgha-kāvyāt | tasyā vitardikā dvārāgra-vedikā tasyām ||82||

**mukundaḥ :** vraja-pater goṣṭha-rājasya vaḍabhī prāsāda-śikhare śālā tasyā vitardikā caturasrā dvārāgra-viśrāma-vedikā tasyā ||82||

**viśvanāthaḥ :** vraje yā nijā sva-śayanāvāsa-rūpā vaḍabhī candra-śālikā tasyā vitardikā dvārāgra-vedikā tasyāṁ śṛṅga-śreṣṭhe ruvati satī sakhīnāṁ tadīya-romṇām api samūhāḥ samam eka-kālam eva jāgrati sma ||82||

—o)0(o—

**|| 3.3.83 ||**

**veṇur**, yathā—

suhṛdo na hi yāta kātarā

harim anveṣṭum itaḥ sutāṁ raveḥ |

kathayann amum atra vaiṇava-

dhvani-dūtaḥ śikhare dhinoti naḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** he suhṛdaḥ ! yūyaṁ kātarāḥ santaḥ itaḥ sthānāt harim anveṣṭuṁ raveḥ sutāṁ yamunāṁ na hi yāta | atra giri-śikhare parvatāgre amuṁ śrī-kṛṣṇaṁ kathayan ||83||

—o)0(o—

**|| 3.3.84 ||**

**śaṅkho**, yathā—

pāñcālī-patayaḥ śrutvā pāñcajanyasya nisvanam |

pañcāsya paśya muditāḥ pañcāsya-pratimāṁ yayuḥ ||

**śrī-jīvaḥ :** *na vyākhyātam |*

**mukundaḥ** : asya śrī-kṛṣṇasya | pañcāsya-pratimāḥ siṁha-tulya-śīghra-gamanāḥ santa ity arthaḥ ||84||

**viśvanāthaḥ :** pāñcālyā draupadyāḥ patayaḥ pañca yudhiṣṭhirādyā asya śrī-kṛṣṇasya pāñcajanyasya dhvaniṁ śrutvā pañcāsyasya mahādevasya pratimāṁ sādṛśyaṁ yayuḥ prāpuḥ | sarve śveta-varṇā babhūvur ity arthaḥ | anena vaivarṇya-rūpāḥ sāttvikā iti ||84||

—o)0(o—

**|| 3.3.85 ||**

**vinodo**, yathā—

sphurad-aruṇa-dukūlaṁ jāguḍair gaura-gātraṁ

kṛta-vara-kavarīkaṁ ratna-tāṭaṅka-karṇam |

madhuripum iha rādhā-veṣam udvīkṣya sākṣāt

priya-sakhi subalo’bhūd vismitaḥ sa-smitaś ca ||

**śrī-jīvaḥ :** *na vyākhyātam |*

**mukundaḥ :** sphurad ity atra rādhā-veśa-karaṇaṁ kāraṇaṁ coktaṁ śrī-dāsa-gosvāminā, yathā—

mānenālaṁ kavalita-dhiyā śyāmayā rādhikārdrā

drāg āhūtā vyasana-kathanāyeti saṁvidya kīrāt |

tasyā veśair gatam agha-haraṁ tasya doṣaṁ lapantaṁ

tuṣṭyāliṅgya tvaritam atha sā jñāta-tattvā jaḍāsīt || [prārthanāmṛta 6] iti ||85||

**viśvanāthaḥ :** śrī-rādhāyā eva veśo yatra tathābhūtaṁ śrī-kṛṣṇaṁ vīkṣya | veśam evāha—jāguḍaiḥ keśaraiḥ karaṇaiḥ rādhā iva gauraṁ gātraṁ tasya taṁ, ratnamaya-kuṇḍala-yuktau karṇau yasya tam ||85||

—o)0(o—

**|| 3.3.86-88 ||**

**athānubhāvāḥ—**

niyuddha-kanduka-dyūta-vāhya-vāhādi-kelibhiḥ |

laguḍālaguḍi-krīḍā-saṅgaraiś cāsya toṣaṇam ||

palyaṅkāsana-dolāsu saha-svāpopaveśanam |

cāru-citra-parīhāso vihāraḥ salilāśaye ||

yugmatve lāsya-gānādyāḥ sarva-sādhāraṇāḥ kriyāḥ ||

**śrī-jīvaḥ :** yugmatvaṁ yugma-dharmo milanam ity arthaḥ | yugmatve lāsyeti tena sahety arthaḥ | sarveṣāṁ sakhi-mātrāṇāṁ sādhāraṇāḥ prakriyāḥ ||88||

**mukundaḥ :** yugmatvaṁ yugma-dharmo milanam ity arthaḥ ||88||

**viśvanāthaḥ :** niyuddhādibhiḥ karaṇaiḥ asya śrī-kṛṣṇasya toṣaṇaṁ, khaṭṭvāsana-hindolāsu śrī-kṛṣṇena saha svāpaḥ śayanaṁ upaveśanaṁ ca asya śrī-kṛṣṇasya yugmatvena yugma-dharmeṇa milaneneti yāvat, sarveṣāṁ sakhī-mātrāṇāṁ sādhāraṇāḥ kriyāḥ ||86-88||

—o)0(o—

**|| 3.3.89 ||**

tatra **niyuddhena toṣaṇaṁ**, yathā—

aghahara jitakāśī yuddha-kaṇḍūla-bāhus

tvam aṭasi sakhi-goṣṭhyām ātma-vīryaṁ stuvānaḥ |

kathaya kim u mamoccaiś caṇḍa-dor-daṇḍa-ceṣṭā-

viramita-raṇa-raṅgo niḥsahāṅgaḥ sthito’si ||

**śrī-jīvaḥ :** jitakāśī jayāvaha iti kṣīra-svāmī, sva-jayābhimānīty arthaḥ ||89||

**mukundaḥ :** *na vyākhyātam |*

**viśvanāthaḥ :** he aghahara ! yuddha-rūpa-kaṇḍūyayā yukto bāhur yasya tathā-bhūtatvaṁ jitakāśī mayaiva jitam iti jayābhimānī, ātma-parākramaḥ stuvānaḥ san sakhi-goṣṭhyām aṭasi | bhoḥ ! tavaiva jayaś cet, mama caṇḍa-dor-daṇḍa-ceṣṭābhir viramita-raṇa-raṅgatvaṁ durbalāṅgaḥ san sthito’si ||89||

—o)0(o—

**|| 3.3.90-92 ||**

yuktāyuktādi-kathanaṁ hita-kṛtye pravartanam |

prāyaḥ puraḥsaratvādyāḥ suhṛdām īritāḥ kriyāḥ ||

tāmbulādy-arpaṇaṁ vaktre tilaka-sthāsaka-kriyā |

patrāṅkura-vilekhādi sakhīnāṁ karma kīrtitam ||

nirjitī-karaṇaṁ yuddhe vastre dhṛtvāsya karṣaṇam |

puṣpādy-ācchedanaṁ hastāt kṛṣṇena sva-prasādhanam |

hastāhasti-prasaṅgādyāḥ proktāḥ priya-sakha-kriyāḥ ||

**śrī-jīvaḥ :** yukteti | yuktam ayuktaṁ cādir yasya tādṛśaṁ kathanam iti yuktam idaṁ kartavyam ayuktam idaṁ na kartavyam ity upadeśa ity arthaḥ ||90|| sthāsakaś candanādibhiś carcā ||91|| hastāhastīti | parasparam ākarṣaṇādinā hastena hastena yuddham ity utprekṣyate ||92||

**mukundaḥ :** haste haste parasparaṁ dhṛtvākarṣaṇādi-rūpaḥ prakṛṣṭaḥ saṅgohastāhasti-prasaṅgaḥ | āgraha-bodhako’tra ic ||92||

**viśvanāthaḥ :** yukteti | atra yuktam ayuktaṁ cādir yasya tādṛśaṁ kathanam iti, yuktam idaṁ kartavyam ity upadeśa ity arthaḥ ||90|| tāmbūleti | sthāsakaś candanādibhiś carcā ||91|| hastāhastīti | parasparam ākarṣaṇādinā hastena hastena yuddham ity utprekṣyate ||92||

—o)0(o—

**|| 3.3.93-96 ||**

dūtyaṁ vraja-kiśorīṣu tāsāṁ praṇaya-gāmitā |

tābhiḥ keli-kalau sākṣāt sakhyuḥ pakṣa-parigrahaḥ ||

asākṣāt sva-sva-yūtheśā-pakṣa-sthāpana-cāturī |

karṇākarṇi-kathādyāś ca priya-narma-sakha-kriyāḥ ||

vanya-ratnālaṅkārair mādhavasya prasādhanam |

puras tauryatrikaṁ tasya gavāṁ sambhālana-kriyāḥ ||

aṅga-saṁvāhanaṁ mālya-gumphanaṁ vījanādayaḥ |

etāḥ sādhāraṇā dāsair vayasyānāṁ kriyā matāḥ |

pūrvokteṣv aparāś cātra jñeyā dhīrair yathocitam ||

**śrī-jīvaḥ :** praṇaya-gāmitā praṇasyānumodanam ity arthaḥ | tābhiḥ saha sakhyuḥ śrī-kṛṣṇasya keli-kalau krīḍā-kalahe tāsāṁ kevalānāṁ sākṣāt tasyaiva pakṣa-parigrahaḥ | tāsāṁ asākṣāt tasya tu sākṣāt tāsāṁ madhye yā sva-svāśraya-yūtheśā tasyā yaḥ pakṣas tasyaiva sthāpana-cāturīty arthaḥ | tāsāṁ tasya ca yugapat sākṣāc cet tathāpi tasyā eva pakṣa-sthāpanā-cāturīti jñeyam | karṇākarṇīti pūrvaṁ [bha.ra.si. 2.1.333] vyākhyātam eva ||93-96||

**mukundaḥ :** cāturīti-padena anyāsāṁ tu yūtheśānāṁ pakṣāsthāpanam ||94||

**viśvanāthaḥ :** praṇaya-gāmitā praṇasyānumodanam ity arthaḥ | tābhiḥ saha sakhyuḥ śrī-kṛṣṇasya keli-kalau krīḍā-kalahe tāsāṁ bālānāṁ sākṣāt śrī-kṛṣṇasyaiva pakṣa-parigrahaḥ ||93|| tāsāṁ asākṣāt tāsāṁ madhye yā svasyāśraya-yūtheśā tasyā yaḥ pakṣas tasyaiva sthāpana-cāturīty arthaḥ | tāsāṁ tasya ca yugapat sākṣāc cet tathāpi tasyā eva pakṣa-sthāpanā-cāturīti jñeyam | yathā subalasyāśraya-bhūtā yūtheśvarī śrī-rādhikā, tathaivānyatrāpi jñeyam ||94|| tauryārikaṁ nṛtya-gītādikam ||95|| pūrvokteṣv anubhāveṣu aparā agaṇitāḥ kecanānubrahmā atra jñeyāḥ ||96||

—o)0(o—

**|| 3.3.97 ||**

atha **sāttvikāḥ,** tatra **stambho**, yathā—

niṣkrāmantaṁ nāgam unmathya kṛṣṇaṁ

śrīdāmāyaṁ drāk pariṣvaktu-kāmaḥ |

labdha-stambhau sambhramārambha-śālī

bāhu-stambhau paśya notkṣeptum īṣṭe ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** labdhavantau bāhu-rūpa-stambhau āliṅganārtahm utkṣeptuṁ na samartho bhavati ||97||

—o)0(o—

**|| 3.3.98 ||**

**svedo**, yathā—

krīḍotsavānanda-rasaṁ mukunde

svāty-ambude varṣati ramya-ghoṣe |
śrīdāma-mūrtir vara-śuktir eṣā

svedāmbu-muktā-paṭalīṁ prasūte ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** svātī-nakṣatra-kālīnāmbuda-rūpe ramya-ghoṣe śṛṅge ānanda-rasaṁ varṣati sati śrīdāmnaḥ deha eva « sīpa » iti prasiddhaḥ varṣoktiṁ svedāmbu-rūpa-muktā-mālāṁ prasūte, śuktau yadi svāti-binduḥ patati tadā muktā bhavatīti prasiddheḥ ||98||

—o)0(o—

**|| 3.3.99 ||**

**romāñco**, yathā dāna-keli-kaumudyām (37)—

api guru-puras tvām utsaṅge nidhāya visaṅkaṭe

vipula-pulakollāsaṁ svarā pariṣvajate hariḥ |

praṇayati tava skandhe cāsau bhujaṁ bhujagopamaṁ

kva subala purā siddha-kṣetre cakatha kiyat-tapaḥ ||

**śrī-jīvaḥ :** api guru-pura iti śrī-rādhāyā mānasam evānutāpa-vacanaṁ, guravo’tra śrī-rāmādaya eva ||99||

**mukundaḥ :** *na vyākhyātam |*

**viśvanāthaḥ :** śrī-rādhāyā mānasam evānutāpa-vacanaṁ—guravo’tra śrī-nanda-śrī-rāmādayaḥ nirargalaṁ pratibandhaka-rahitaṁ yathā syāt tathā pariṣvasvaje | asau śrī-kṛṣṇaḥ tava skandhe ca bhujaṁ karoti, tasmāt he subala ! kva siddha-kṣetre kiyat tapaḥ cakartha ||99||

**dāna-keli-ṭīkā :** visaṅkaṭe pṛthuni kva kiyat tapa iti | tat siddha-kṣetraṁ tapaḥ parimāṇaṁ ca sarvair durjñeyam eva yatas tad-vidho bhāgyavān anyaḥ ko’pi mā bhūt | mad-vidhās tu bahvya eva kṛtālpa-sukṛtā atra vartante iti bhāvaḥ ||99||

—o)0(o—

**|| 3.3.100 ||**

**svara-bhedādi catuṣkaṁ**, yathā—

praviṣṭavati mādhave bhujaga-rāja-bhājaṁ hradaṁ

tadīya-suhṛdas tadā pṛthula-vepathu-vyākulāḥ |

vivarṇa-vapuṣaḥ kṣaṇād vikaṭa-gharghara-dhmāyino

nipatya nikaṭa-sthalī-bhuvi suṣuptim ārebhire ||

**śrī-jīvaḥ :** svara-bhedādi-catuṣkam iti | aśru tyaktvā pūrvoddiṣṭa-kramo, na tu śloka-kramaḥ, kṣaṇād iti kṣaṇam atikramya vikāṭety ādi lakṣaṇāḥ, evam evaṁ-bhūtā nipatyeti nipatanād anantaram ity arthaḥ | suṣuptim iti tām iva niśceṣṭāvasthām ity arthaḥ ||100||

**mukundaḥ :** *na vyākhyātam |*

**viśvanāthaḥ :** vikaṭa-gharghara-śabdam kurvantaḥ | evam-bhūtās te nipatyeti nipatanād anantaram ity arthaḥ | suṣuptim iti tām iva nśceṣṭāvasthām ity arthaḥ ||100||

—o)0(o—

**|| 3.3.101 ||**

**aśru**, yathā—

dāvaṁ samīkṣya vicarantam iṣīka-tulais

tasya kṣayārtham iva bāṣpa-jharaṁ kirantī |

svām apy upekṣya tanum ambuja-māla-bhāriṇy

ābhīra-vīthir abhito harim āvariṣṭa ||

**śrī-jīvaḥ :** iṣīkāḥ śara-puṣpa-daṇḍās tāsāṁ tulaiḥ | iṣṭakeṣikā-mālānāṁ cita-tula-bhāriṣu [pā. 6.3.65] iti hrasvatvam | prakaraṇa-balād atrābhīrādi-śabdāḥ sakhiṣv eva paryavasyanti | bhaye’py asru-jharam idam aniṣṭasya niśayāc chokam anubhūyeti jñeyam ||101||

**mukundaḥ :** tāsāṁ tulaiḥ iṣṭakeṣikā-mālānāṁ cita-tula-bhāriṣu [pā. 6.3.65] iti hrasvatvam | bhaye’py asru, yathā kāvya-prakāśe—aśru-pātādayo’nubhāvāḥ śṛṅgārasyeva karuṇa-bhayānakayoḥ [kā.pra. 4.27] iti ||101||

**viśvanāthaḥ :** iṣīkāḥ śara-puṣpa-daṇḍās tāsāṁ tulaiḥ karaṇaiḥ davaṁ vanāgniṁ vicarantaṁ samīkṣya kamala-mālā-dhāriṇī ābhīra-śreṇī svāṁ tanum apy upekṣya catur-dikṣu śrī-kṛṣṇam āvariṣṭa | prakaraṇa-balād atrābhīrādi-śabdāḥ sakhiṣv eva paryavasyanti | iṣṭakeṣikā-mālānāṁ cita-tula-bhāriṣu [pā. 6.3.65] paścād vartamāneṣu satsu eṣāṁ hrasvatvaṁ jñeyam ||101||

—o)0(o—

**|| 3.3.102-103 ||**

atha **vyabhicāriṇaḥ—**

augryaṁ trāsaṁ tathālasyaṁ varjayitvākhilāḥ pare |

rase preyasi bhāva-jñaiḥ kathitā vyabhicāriṇaḥ ||

tatrāyoge madaṁ harṣaṁ garvaṁ nidrāṁ dhṛtiṁ vinā |

yoge mṛtiṁ klamaṁ vyādhiṁ vināpasmṛti-dīnate ||

**śrī-jīvaḥ :** augryam atra kevala-kṛṣṇa-viṣayaṁ | trāsaṁ kevala-tad-dhetukam ālasyaṁ tadānukūlya-viṣayaṁ varjayitveti tat-tad-upādhi-sad-bhāve tu tatra tatrāvarṇayad eveti ||102||

**mukundaḥ :** augryam iti | etāni trīṇi sakhya-rater na poṣakāṇīty arthaḥ ||102||

**viśvanāthaḥ :** augryam atra kevala-śrī-kṛṣṇa-viṣayaṁ eva | trāsaṁ api kevalaṁ śrī-kṛṣṇa-viṣayakam eva | ālasyaṁ api tad-viṣayakaṁ eva varjayitvā tat-tad-upādhi-sad-bhāve’pi tatra tatrāvarṇayad eveti ||102|| gīrṣu skhalat-padatvaṁ padāvasānasyāśakya-nirṇayatvaṁ, vivaśāṅgatvaṁ akṣarāvasānasyeti ||103||

—o)0(o—

**|| 3.3.104 ||**

tatra **harṣo**, yathā—

**niṣkramayya kila kāliyoragaṁ**

**vallaveśvara-sute samīyuṣi |**

**sammadena suhṛdaḥ skhalat-padās**

**tad-giraś ca vivaśāṅgatāṁ dadhuḥ ||**

**śrī-jīva :** gīrṣu skhalat-padatvaṁ padāvasānasyāśakya-nirṇayatvaṁ, vivaśāṅgatvaṁ akṣarāvasānasyeti ||104||

**mukundaḥ :** giro vākya-rūpāḥ tāsāṁ skhalta-padatvaṁ padāvasānasyāśakya-nirṇayatvaṁ vivaśāṅgatvam akṣarāvasānasya ||104||

**viśvanāthaḥ :** kāliya-sarpaṁ hradān niṣkramayya śrī-kṛṣṇe samīyuṣi nikaṭaṁ prāpte sati sarve suhṛdaḥ ānandena vivaśāṅgatāṁ dadhuḥ | tathā skhalat-padās teṣāṁ giraś ca vivaśāṅgatāṁ dadhuḥ | gīrṣu skhalat-padatvaṁ padāvasānasyāśakya-nirṇayatvam iti bodhyam ||104||

—o)0(o—

**|| 3.3.105-106 ||**

atha **sthāyī**—

**vimukta-sambhramā yā syād viśrambhātmā ratir dvayoḥ |**

**prāyaḥ samānayor atra sā sakhya-sthāyi-śabda-bhāk ||**

**viśrambho gāḍha-viśvāsa-viśeṣaḥ yantraṇojjhitaḥ |**

**eṣā sakhya-ratir vṛddhiṁ gacchantī praṇayaḥ kramāt |**

**premā snehas tathā rāga iti pañca-bhidoditā ||**

**śrī-jīva :** viśrambhātmā yā ratiḥ sā vimukta-sambhramā satī sakhyaṁ syāt | tac ca sthāyi-śabda-bhāg ity anvayaḥ | sambhramo’tra gaurava-kṛta-vaiyāgryam ||105|| gāḍha-viśvāsa-viśeṣo’tra parasparaṁ sarvathā svābheda-pratītiḥ | ata eva yantraṇojjhitaś ca ||106||

**mukundaḥ :** viśrambhātmā yā ratiḥ sā vimukta-sambhramā satī sthāyi-śabda-bhāk sthāyi-saṁjñaṁ sakhyaṁ syāt | prāya iti bhāvādīnāṁ sāmye’pi kutrāpi kutrāpi sampadādinā tāratamyam āha ||105|| gāḍha-viśvāsa-viśeṣo niḥsaṅkocatā-hetu-prīti-viśeṣaḥ | ata eva yantraṇojjhitaś ca ||106||

**viśvanāthaḥ :** prāyaḥ samānayor dvayor viśrambhātmā yā ratiḥ sā vimukta-sambhramā satī sakhyaṁ syāt | tac ca sthāyi-śabdabhāg ity anvayaḥ ||105|| sambhramo’tra gaurava-kṛta-vaiyagryam | gāḍha-viśvāso’tra parasparaṁ sarvathā svābheda-pratītiḥ | ata eva yantraṇojjhitaś ca ||106||

—o)0(o—

**|| 3.3.107 ||**

tatra **sakhya-ratiḥ**, yathā—

mukundo gāndinī-putra tvayā sandiśyatām iti |

garuḍāṅka guḍākeśas tvāṁ kadā parirapsyate ||

**śrī-jīvaḥ :** *na vyākhyātam |*

**mukundaḥ :** guḍākā nidrā | garuḍaḥ aṅko dhvajaś cihnaṁ yasya ||107||

**viśvanāthaḥ :** he akrūra ! tvayā mukundaḥ sandiśyatām | sandeśam evāha—he garuḍāṅka ! guḍākeśo’rjunaḥ ||107||

—o)0(o—

**|| 3.3.108-109 ||**

**praṇayaḥ—**

prāptāyāṁ sambhramādīnāṁ yogyatāyām api sphuṭam |

tad-gandhenāpy asaṁspṛṣṭā ratiḥ praṇaya ucyate ||

yathā—

surais tripura-jin mukhair api vidhīyamāna-stuter

api prathayataḥ parām adhika-pārameṣṭhya-śriyam |

dadhat-pulakinaṁ harer adhi-śirodhi savyaṁ bhujaṁ

samaskuruta pāṁśumān śirasi candrakān arjunaḥ ||

**śrī-jīvaḥ :** premādīnāṁ lakṣaṇaṁ pūrvavat, praṇayasya tu vakṣyate ||108|| surais tripurajin-mukhyair iti asurāṇāṁ vadhās teṣv īdṛśī līlā jñeyā ||109||

**mukundaḥ :** surais tripurety atra vanād goṣṭhaṁ gacchataḥ stutir jñeyā | arjunaḥ priya-narma-sakheṣu darśitaḥ | adhi-śirodhi grīvāyāṁ | pāṁśavo vidyante yeṣu tān pāṁśulān sismāditvāl lac ||109||

**viśvanāthaḥ :** mahādeva-pramukhaiḥ suraiḥ abhidhīyamānā stutir yasya tathā-vidhasya harer adhiśivo’dhiskandhe pulakayuktaṁ vāmaṁ bhujaṁ dadhat san dhūli-yuktān śirasi mayūra-candraikāṁ samaskuruta ||109||

—o)0(o—

**|| 3.3.110 ||**

**prema,** yathā—

bhavaty udayatīśvare suhṛdi hanta rājya-cyutir

mukunda vasatir vane para-gṛhe ca dāsya-kriyā |

iyaṁ sphuṭam amaṅgalā bhavatu pāṇḍavānāṁ gatiḥ

parantu vavṛdhe tvayi dvi-guṇam eva sakhyāmṛtam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** premādīnāṁ lakṣaṇaṁ pūrvavat jñeyam | bhavaty udayatīti pāṇḍavānāṁ ajñāta-vāsa-samaye śrī-nāradasya vacanam | bhavati tvayi suhṛdīśvare udayati satī rājya-cyutiḥ | tathā vane vasatiḥ | evaṁ para-gṛhe ca dāsya-kriyā-sama-kālam eva pūrvokteyaṁ pāṇḍavānāṁ amaṅgalā gatir bhavatu | yataḥ sā teṣāṁ na sakhya-hāni-karī, pratyuta tasyāṁ satyāṁ sakhyasya vṛddhir eva dṛśyata ity āha—parantv iti | vavṛdha iti nirdeśāt dārḍhyam eva bodhayati | parokṣa-nirdeśāt teṣāṁ evānubhava-gamyaṁ tad asmākaṁ tu lakṣaṇa-dṛṣṭyānumāya gamyam eveti sūcayati ||110||

—o)0(o—

**|| 3.3.111 ||**

**sneho**, yathā śrī-daśame (10.15.18)—

anye tad-anurūpāṇi manojñāni mahātmanaḥ |

gāyanti sma mahārāja sneha-klinna-dhiyaḥ śanaiḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** tad-anurūpāṇi yaśāṁsīti śeṣaḥ ||111||

—o)0(o—

**|| 3.3.112 ||**

yathā vā—

ārdrāṅga-skhalad-accha-dhātuṣu suhṛd-gotreṣu līlā-rasaṁ

varṣaty ucchvasiteṣu kṛṣṇa-mudire vyaktaṁ babhūvādbhutam |

yā prāg āsta sarasvatī drutam asau līnopakaṇṭha-sthale

yā nāsīd udagād dṛśoḥ pathi sadā nīrorudhāvātra sā ||

**śrī-jīvaḥ :** kṛṣṇa-mudire līlā-rasaṁ varṣati sati ārdrād aṅgāt skhalantaḥ, acchāḥ svacchā dhātavo gairikādy-aṅga-rāgā yeṣāṁ tādṛśeṣu suhṛd-rūpeṣu gotreṣu parvateṣu ucchvasiteṣu uccaiḥ śvasa-yukteṣu | pakṣe, vṛkṣādi-vṛddhyā ucchūneṣu | āste āsīt | sarasvatī vāṇī pakṣe nadī | upakaṇṭha-sthale kaṇṭhasya samīpe pakṣe nikaṭe yā nīrorudhārā dṛśoḥ pathi nāsīt sā sadā udagāt | pakṣe sadā-nīrā karatoyākhyā nadī ||112||

**mukundaḥ :** pratyaṅga-skhalad-aṣṭa-dhātuṣu iti dhātavaḥ | rasāsṛṅ-māṁsa-medāsthi-majja-śukrāṇīti sapta, tvak ca | pratyaṅge skhalanaṁ itas tataś calanam | anena citta-kṣobhād dehasyātikṣobho darśitaḥ | ata ucchvasiteṣu vapur-utphullatāṁ labdheṣu | pakṣe, pratyaṅgāt skhalanam adho-gamanam | yata ucchvasiteṣu vikāśa-viśeṣaṁ labdheṣu | dhātavaś ca—suvarṇaṁ rajataṁ tāmraṁ rītiḥ kāṁsyaṁ tathā trapuḥ | sīsāṁ ca cīnajam cety aṣṭau taijasāḥ | yā sarasvatī vāṇī prāgānta prathamaṁ āsīt, pakṣe nadī upakaṇṭha-sthale kaṇṭhasya samīpa-sthale yā nīroru-dhārā dṛśoḥ pathi nāsīt, sā udagāt | pakṣe sadā-nīrā karatoyākhyā nadī ||112||

**viśvanāthaḥ :** śrī-kṛṣṇa-mudire līlā-rasaṁ varṣati sati ārdrāṅgāt skhalantaḥ, acchā dhātavo gairikādy-aṅga-rāgā yeṣāṁ tādṛśeṣu suhṛd-rūpeṣu gotreṣu parvateṣu ucchvasiteṣu uccaiḥ śvasa-yukteṣu | parvata-pakṣe, vṛkṣādi-vṛddhyā ucchūneṣu yā sarasvatī vāṇī | upakaṇṭha-sthale kaṇṭha-samīpa-sthale pūrvaṁ līnā āsta āsīt | asau sarasvatī drutaṁ śīghraṁ vyaktaṁ babhūva | tathā ca sneha-klinna-dhiyaḥ sakhāyaḥ uccair gānaṁ cakrur ity arthaḥ | pakṣe sarasvatī nadī upakaṇṭha-sthale nikaṭe jalābhāvena pūrvaṁ līnā āsīt, sā meghe varṣati sati vyaktaṁ babhūva | yā nīrāṇāṁ uru-dhārā dṛśoḥ pathi nāsīt, sā sadā udagāt | pakṣe, sadā-nīrā karatoyākhyā nadī ||112||

—o)0(o—

**|| 3.3.113 ||**

**rāgo**, yathā—

astreṇa duṣpariharā haraye vyakāri

yā patri-paṅktir akṛpeṇa kṛpī-sutena |

utplutya gāṇḍiva-bhṛtā hṛdi gṛhyamāṇā

jātāsya sā kusuma-vṛṣṭir ivotsavāya ||

**śrī-jīvaḥ :** vyakāri kṣiptā ||113||

**mukundaḥ :** *na vyākhyātam |*

**viśvanāthaḥ :** astreṇa duṣpariharā duśchedy yā patri-paṅktir bāṇa-śreṇī kṛpī-sutena aśvatthāmnā haraye vyakāri vikṣptāḥ, sā bāṇa-śreṇī arjunena utplutya hṛdi gṛhyamāṇā satī arjunasyotsavāya jātā ||113||

—o)0(o—

**|| 3.3.114 ||**

yathā vā—

kusumāny avacinvataḥ samantād

vana-mālā-racanocitāny araṇye |

vṛṣabhasya vṛṣārkajā marīcir

divasārdhe’pi babhūva kaumudīva ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** vṛṣabha-nāmnaḥ sakhyuḥ vṛṣārkajā-marīciḥ jyaiṣṭha-māsīyaḥ sūrya-kiraṇaḥ madhyāhne’pi jyotsnā iva babhūva ||114||

—o)0(o—

**|| 3.3.115-117 ||**

atha **ayoge utkaṇṭhitaṁ**, yathā—

dhanur-vedam adhīyāno madhyamas tvayi pāṇḍavaḥ |

bāṣpa-saṅkīrṇayā kṛṣṇaḥ girāśleṣaṁ vyajijñapat ||

atha **viyoge**, yathā—

aghasya jaṭharānalāt phaṇi-hradasya ca kṣveḍato

davasya kavalād api tvam avitātra yeṣām abhūḥ |

itas tritayato’py atiprakaṭa-ghora-dhāṭī-dharāt

kathaṁ na viraha-jvarād avasitān sakhīn adya naḥ ||

atrāpi pūrvavat proktās tāpādyās tā daśā daśa ||

**śrī-jīvaḥ :** dhāṭī balād ākramaṇam iti kṣīra-svāmī ||116||

**mukundaḥ :** phaṇi-hradasya kāliya-hradasya kṣveḍato viṣāt | dhāṭī balād ākramaṇam iti kṣīra-svāmī ||116||

**viśvanāthaḥ :** madhyamaḥ pāṇḍavo’rjunaḥ bāṣpa-saṅkīrṇayā girā he kṛṣṇa āliṅganaṁ vyajijñapat vijñāpayāmāsa ||115||

kāliya-hradasya kṣveḍato viṣāt tathā dāvāgneḥ kavalād grāsāt, yeṣāṁ tvaṁ rakṣitabhūḥ, ito’py atra prakaṭa-ghora-balākramaṇa-dharāt viraha-jvarāt kathaṁ na avasi na rakṣasi ? balād ākramaṇaṁ dhāṭī iti kṣīra-svāmī ||116||

—o)0(o—

**|| 3.3.118-119 ||**

tatra **tāpaḥ—**

prapannāḥ bhāṇḍīre’py adhika-śiśire caṇḍim abharaṁ

tuṣāre’pi prauḍhiṁ dinakara-sutā-srotasi gataḥ |

apūrvaḥ kaṁsāre subala-mukha-mitrāvalim asau

balīyān uttāpas tava viraha-janmā jvalayati ||

**kṛśatā—**

tvayi prāpte kaṁsa-kṣitipati-vimokṣāya nagarīṁ

gabhīrād ābhīrāvali-tanuṣu khedād anudinam |

catūrṇāṁ bhūtānām ajani tanimā dānava-ripo

samīrasya ghrānādhvani pṛthulatā kevalam abhūt ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** agny-ādīnāṁ yas tāpaḥ sa śītala-sthala-gataṁ janaṁ na jalayati, tava viraha-janmā tāpas tu ko’py apūrva-svabhāvaḥ, yat śītala-sthale’dhika-parākramaṁ karotīty āha—śītalepi bhāṇḍīre jvalanārthaṁ caṇḍimatvātiśayaṁ prāptaḥ, yathā tuṣāre śītale’pi yamunā-srotasi jvalanārthaṁ prauḍhiṁ gataḥ | ata evāpūrvas ava viraha-janmā tāpaḥ, bhāṇḍīrādīnāṁ śrī-kṛṣṇena saha vihāra-smārakatvena tatrāgatānāṁ subalādīnāṁ jvālātiśayaḥ jāyata iti bhāvaḥ ||118||

—o)0(o—

**|| 3.3.119 ||**

**kṛśatā—**

tvayi prāpte kaṁsa-kṣitipati-vimokṣāya nagarīṁ

gabhīrād ābhīrāvali-tanuṣu khedād anudinam |

catūrṇāṁ bhūtānām ajani tanimā dānava-ripo

samīrasya ghrānādhvani pṛthulatā kevalam abhūt ||

**śrī-jīvaḥ, mukundaḥ :** caturṇām ity ākāśasyāpi tanimā deha-kārśyena vivarāṇāṁ sūkṣmatva-prāpteḥ ||119||

**viśvanāthaḥ :** pṛthivy-adīnāṁ caturṇām api bhūtānāṁ tanimā kṛśatā ajani, nāsikā-karṇa-cchidrādīnāṁ sūkṣmatva-prāpter ākāśasyāpi kṛśatvaṁ jñeyam ||119||

—o)0(o—

**|| 3.3.120-121 ||**

**jāgaryā**, yathā—

netrāmbuja-dvandvam avekṣya pūrṇaṁ

bāṣpāmbu-pūreṇa varūthapasya |

tatrānuvṛttiṁ kila yādavendra

nirvidya nidrā-madhupī mumoca ||

**ālambana-śūnyatā**—

gate vṛndāraṇyāt priya-suhṛdi goṣṭheśvara-sute

laghu-bhṛtaṁ sadyaḥ patad-atitarām utpatad api |

na hi bhrāmaṁ bhrāmaṁ bhajati caṭulaṁ tulam iva me

nirālambaṁ cetaḥ kvacid api vilambaṁ lavam api ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** varūthapasya sakhyuḥ netrāmbuja-dvayaṁ jala-pūrṇaṁ avekṣya tatra netra-kamala-dvaye anuvṛttiṁ nidrā-rūpa-bhamarī mumoca ||120|| vṛndāvanāt śrī-kṛṣṇe gate sati mama ceto laghū-bhūtam, ata utpatat laghu-vastunaḥ ūrdhva-gāmitva-niyamāt, tad api patat sat bhrāmaṁ bhrāmaṁ lava api kālaṁ vyāpya kvacid api avalambaṁ na hi bhajati ||121||

—o)0(o—

**|| 3.3.122 ||**

**adhṛtiḥ**—

racayati nija-vṛttau pāśupālye nivṛttiṁ

kalayati ca kalānāṁ vismṛtau yatna-koṭim |

kim aparam iha vācyaṁ jīvite’py adya dhatte

yaduvara virahāt te nārthitāṁ bandhu-vargaḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** paśupālyena paśupālana-rūpa-nija-vṛttau nivṛttiṁ racayati, kalānāṁ vadagdhīnāṁ tava bandhu-vargo jīvite’pi arthitvam, adya na hi dhatte ||122||

—o)0(o—

**|| 3.3.123 ||**

**jaḍatā—**

anāśrita-paricchadāḥ kṛśa-viśīrṇa-rukṣāṅgakāḥ

sadā viphala-vṛttayo virahitāḥ kila cchāyayā |

virāva-parivarjitās tava mukunda goṣṭhāntare

sphurati suhṛdāṁ gaṇāḥ śikhara-jāta-vṛkṣā iva ||

**śrī-jīvaḥ :** paricchadā veśādayaḥ, pakṣe paritaḥ chadāḥ patrāṇi | chāyā kāntiḥ | pakṣe anātapaḥ | virāvo viśeṣeṇa rāvaḥ | pakṣe vīnāṁ pakṣiṇāṁ rāvaḥ | śikhara-jāta-vṛkṣā ivety eva pāṭhaḥ | viśiṣṭasyaivātropamānatvāt ||123||

**mukundaḥ :** śikhara-jā iva sthāvarā iti pāṭhaḥ | paricchadā veśādayaḥ | pakṣe, paritaḥ chadā patrāṇi | chāyā kantiḥ | pakṣe, anātapaḥ | vikāro viśeṣeṇa rāvaḥ, pakṣe vīnāṁ pakṣiṇāṁ rāvaḥ ||123||

**viśvanāthaḥ :** paricchadā veśādayaḥ, pakṣe paritaś chadāḥ patrāṇi | chāyā kāntiḥ | pakṣe ātapābhāvaḥ | virāvo viśeṣeṇa rāvaḥ | pakṣe vīnāṁ pakṣiṇāṁ rāvaḥ ||123||

—o)0(o—

**|| 3.3.124 ||**

**vyādhiḥ—**

viraha-jvara-saṁjvareṇa te

jvalitā viślatha-gātra-bandhanā |

yaduvīra taṭe viceṣṭate

ciram ābhīra-kumāra-maṇḍalī ||

**śrī-jīvaḥ, viśvanāthaḥ :** viraha eva jvaraḥ, tasya saṁjvareṇa santāpena ||124||

—o)0(o—

**|| 3.3.125 ||**

**unmādaḥ—**

vinā bhavad-anusmṛtiṁ viraha-vibhrameṇādhunā

jagad-vyavahṛti-kramaṁ nikhilam eva vismāritāḥ |

luṇṭhanti bhuvi śerate bata hasanti dhāvanty amī

rudanti mathurā-pate kim api vallavānāṁ gaṇāḥ ||

**śrī-jīvaḥ :**

**mukundaḥ :** vinā bhavad iti kasyāścid vṛddhāyāḥ sandeśaḥ ||125||

**viśvanāthaḥ :** he mathurā-pate ! bhavad-anugrahaṁ vinā viraha-vibhramĀ jagad-vyavahāra-kramaṁ samaṁ Sf eva vismāritāḥ vallavN gaṇāḥ | kim api anirvacanīyaṁ luṭhantīty ādayaḥ ||125||

—o)0(o—

**|| 3.3.126 ||**

**mūrcchitam—**

dīvyatīha madhure mathurāyāṁ

prāpya rājyam adhunā madhu-nāthe |

viśvam eva muditaṁ ruditāndhe

gokule tu muhur ākulatābhūt ||

**śrī-jīvaḥ :** dīvyatīti śrī-kṛṣṇaṁ prati sakhi-viśeṣa-sandeśaḥ | atra ruditāndha ity ādinā muhur mūrcchā dhvanyate | ruditāndhatvaṁ khalu rodanānantaraṁ muhur mūrcchitatvam | tac ca gokulaṁ lakṣīkṛtya svayam eva vyajyata iti | ākulatā cātra rodana-mūrcchā-paunaḥpunyena vyākulatā ||126||

**mukundaḥ :** dīvyatīti mathurE uddhavaṁ prati Pṇyā vacanaṁ | ruditāndhatvaṁ rodanānantaraṁ mūrcchitatvam | ākulatā tajjā vyathā | gokula-padena Se janās tatrasthā vyajyante | udāharaṇaṁ tu sakhĪ jñeyam ||126||

**viśvanāthaḥ :** madhu-nāthe madhure tvayi mathurE dīvyati sati ruditāndhe ity anena mūrcchā dhvanyate | ruditāndhWf khalu rodanānantaraṁ mūrcchitatvam | ākulatā cātra rodana-mūrcchā-paunaḥpunyena vyākulatā ||126||

—o)0(o—

**|| 3.3.127 ||**

**mṛtiḥ—**

kaṁsārer viraha-jvarormi-janita-jvālāvalī-jarjarā

gopāḥ śaila-taṭe tathā śithilita-śvāsāṅkurāḥ śerate |

vāraṁ vāram akharva-locana-jalair āplāvya tān niścalān

śocanty adya yathā ciraṁ paricaya-snigdhāḥ kuraṅgā api ||

**śrī-jīvaḥ :** *na vyākhyātam |*

**mukundaḥ :** kaṁsārer viraheti z-nandaṁ prati kasyacic chokoktiḥ ||127||

**viśvanāthaḥ :** TA gopāḥ śerate, YA ane go-cāraṇa-samayena snigdhā hariṇā api svasyānalpa-locana-jalaiḥ vāraṁ vāraṁ tān niścalān āplāvya nimajjya śocanti ||127||

—o)0(o—

**|| 3.3.128-129 ||**

prokteyaṁ virahāvasthā spaṣṭa-līlānusārataḥ |

kṛṣṇena viprayogaḥ syān na jātu vraja-vāsinām ||

tathā ca skānde mathurā-khaṇḍe—

vatsair vatsatarībhiś ca sadā krīḍati mādhavaḥ |

vṛndāvanāntara-gataḥ sa-rāmo bālakair vṛtaḥ ||

**śrī-jīvaḥ :** prokteyaṁ iti spaṣṭa-līlānusāreṇety anena uttarārdhe tv aspaṣṭa-līlānusāreṇeti gamyate | spaṣṭa-līlā prakaṭa-līlā | līlā hi dvividhā—prakaṭā aprakaṭā ceti | tara prakaṭā prāpañcika-loka-gocarībhūtā | sā ca kādācitkī | aprakaṭā tu tad-agocarī-bhūtā | sā tu nityaiva, śrī-vṛndāvanādau vartate | yaiva khalu skāndādau āgamādau tāpanī-śruty-ādau, jayati jananivāsaḥ [bhā.pu. 10.90.48] ity ādau ca pragīyate | tasyāṁ tu deśāntara-gamanādikaṁ nāsti nityatvād eva, kintu prakaṭāyāṁ eva kadācit tad asti, prāpañcika-loka-gocarī-baś ca saparikarasya bhagavatas tat-tal-līlānusāreṇa kadācid bhavati | tatra ṣoḍaśa-sahasra-kanyā-vivāhaval līlā-śaktyā prādurbhāva-bhedād abhimāna-bhedaḥ, parasparam ananusandhānaṁ ca tat-tal-līlā-rasa-rakṣaṇāya syāt, tad anyathā tu viyoga eva na syāt, tasmāt prakaṭa-līlāyāṁ tad-abrahmān na jātv ity uktam | kintu prakaṭa-līlām evoddiśya sarveṣāṁ racaneti, tasyā paryavasāna-ramyatvaṁ avaśyaṁ sthāpanīyam | tac ca vraje punaḥ saṅgatya dvayor līlayoḥ śrī-bhagavatā kṛte punar ekī-bhāve prakaṭa-līlā-gata-virahaś ca śāmyatīti vivaraṇa-maye vatsala-rasa-prānte jñeyam ||128-129||

**mukundaḥ :** prokteyaṁ iti | spaṣṭa-līlānusārataḥ | aspaṣṭa-līlānusāratas tu jātu kadācid api viprayogo na syāt | spaṣṭa-līlā prakaṭa-līlā | līlā hi dvividhā—prakaṭā aprakaṭā ceti | yathā śrī-bhāgavatāmṛte—

sadānantaiḥ prakāśaiḥ svair līlābhiś ca sa dīvyati |

tatraikena prakāśena kadācit jagad-antare |

sahaiva sva-parīvārair janmādi kurute hariḥ || [la.bhā. 1.5.436]

prapañca-gocaratvena sā līlā prakaṭā smṛtā |

anyās tv aprakaṭā bhānti tādṛśyas tad-agocarāḥ || [la.bhā. 1.5.438]

yās tatra tatrāprakaṭās tatra tatraiva santi tāḥ | [la.bhā. 1.5.440] iti |

anyo’py atirahasyo’bhiprāyas tatraiva—

kecid bhāgavatāḥ prāhur evam atra purātanāḥ |

vyūhaḥ prādurbhaved ādyo gṛheṣv ānakadundubheḥ |

goṣṭhe tu māyayā sārdhaṁ śrī-līlā-puruṣottamaḥ ||

gatvā yaduvaro goṣṭhaṁ tatra sūtī-gṛhaṁ viśan |

kanyām eva paraṁ vīkṣya tām ādāyāvrajat puram |

prāviśad vāsudevas tu śrī-līlā-puruṣottamam ||

etac cātirahasyatvāt noktaṁ tatra kathā-krame |

kintu kvacit prasaṅgena sūcyate śrī-śukādibhiḥ || [la.bhā. 1.5.454-6]

yathā śrī-daśame—

nandas tv ātmaja utpanne jātāhlādo mahā-manāḥ || [bhā.pu. 10.5.1]

yathā tatraiva—

nandaḥ sva-putram ādāya pretyāgatam udāra-dhīḥ || [bhā.pu. 10.6.43]

tathā ca—

nāyaṁ sukhāpo bhagavān dehināṁ gopikā-sutaḥ || [bhā.pu. 10.9.21]

tathā ca tatra śrī-brahma-stave—

vanya-sraje kavala-vetra-viṣāṇa-veṇu-

lakṣma-śriye mṛdu-pade paśupāṅgajāya || [bhā.pu. 10.14.1]

tathā śrī-yāmala-vacanaṁ samudāharati—

kṛṣṇo’nyo yadu-sambhūto yaḥ pūrṇaḥ so’sty ataḥ param |

vṛndāvanaṁ parityajya sa kvacit naiva gacchati ||

dvibhujaṁ sarvadā so’tra na kadācit caturbhujaḥ |

gopyaikayā yutas tatra parikrīḍati nityadā || iti |

tasyānuvartī tv ayam arthaḥ—yaḥ praviṣṭas tena vasudeva-nandana-rūpeṇa mathurā-gamanaṁ spaṣṭa-līlā, nandanandana-rūpeṇa līlāyāṁ api tatraiva tair viharaṇāt viyogo nāsty eva | kintu śrī-kṛṣṇo’krūreṇa mathurāṁ ninye iti sphūrtis teṣāṁ madhye madhye astitarām |

na vinā vipralambhena sambhogaḥ puṣṭim aśnute |

kāṣāyite hi vastrādau bhūyān rāgo vivardhate ||

ity ādinā rasa-puṣṭi-kṛtam ālambya viraha-varṇanaṁ, yac-chravaṇe sādhakānāṁ api bhāvaḥ puṣṭaḥ syād ity ādy-arthaṁ ca | aho alaṁ ślāghyatamaṁ [bhā.pu. 1.10.26], jayati jananivāsa [bhā.pu. 10.90.48] ity ādi | vatsair vatsatarībhiś ca ity ādi ca padyāni suṣṭhu saṅgacchanti ca | kintu vasudeva-nandanasya mathurādau rūpāntareṇa gateṣu nandādiṣu nandanandanavat putrābhimānaḥ sva-putrād eva tasmin sa iti ||128-129||

**viśvanāthaḥ :** nanu pūrvarāgādayaḥ kiñci dūra-pravāsa-gocāraṇādayaś ca vipralambhāḥ sādhaka-bhaktaiḥ siddha-bhaktair līlā-parikaraiḥ kṛṣṇa-preyasībhiḥ kṛṣṇena ca sukhenaivāsvādyante, āśrayālambana-viṣayālambanayos tatra tatra virājamānatvāt | ayaṁ sudūra-pravāsākhyo māthura-virahas tu duḥsaha eva, kṛṣṇasya vraja-tyāgād ity ata āha—prokteyam iti |

iyaṁ pūrvokta-māthura-virahāvasthā prakaṭa-līlānusārata eva, aprakaṭa-līlāyāṁ tu śrī-kṛṣṇena saha māthura-viraha-rūpaḥ viprayogaḥ jātu kadācid api vraja-vāsināṁ na syāt | yadā prakaṭa-līlāyāṁ māthura-virahaḥ, tadaiva vṛndāvanasyāprakaṭa-prakāśe śrī-kṛṣṇo’nanta-prakāśair janmādi-līlām ārabhya rāsāntāṁ sarvām eva līlāṁ karotīti | tatra pramāṇaṁ skanda-purāṇa-vacanam—vatsair vatsatarībhiś ca ity ādi | tathaiva bhāgavatāmṛta-dhṛtaṁ yāmala-vacanaṁ, yathā—

kṛṣṇo’nyo yadu-sambhūto yaḥ pūrṇaḥ so’sty ataḥ param |

vṛndāvanaṁ parityajya sa kvacit naiva gacchati || [la.bhā. 1.5.462] iti |

sā līlā hi dvividhāḥ | prakaṭāprakaṭā ceti | tatra prakaṭā prāpañcika-loka-gocarībhūtā | sā ca kādācitkī anityā | aprakaṭā tu tad-agocarī-bhūtā | sā tu nityaiva, śrī-vṛndāvanādau vartate iti vaktuṁ na śakyam | śrīmad-bhāgavata-purāṇa-viṣṇu-purāṇa-harivaṁśa-padma-purāṇādiṣu śrī-śuka-parāśara-vyāsādibhiś ca varṇitāyāḥ prapañca-gocarī-bhūta-prakaṭa-līlāyā anityatva-prasaktyā tebhyo’rvācīnair varṇitāyā aprakaṭa-līlāyā anityatve yukty-asambhavāt | prakaṭa-līlāyā anityatve tulya-yuktyā aprakaṭa-līlāyā pay anityatvena līlā-sāmānyasyaivānityatva-prasaktyā bahirmukha-mata-praveśāpatteś ca | vastutas tu tā eva janmādi-līlāḥ prapañca-janeṣu kṛpayā darśitāś cet, prakaṭās tā eva tac-cakṣurbhyas tirodhāpitāś ced aprakaṭā ucyante, na tu prakaṭāprakaṭayoḥ svarūpataḥ kiñcana vailakṣaṇyam astīti | etad evoktaṁ laghu-bhāgavatāmṛte—

anādim eva janmādi-līlām eva tathādbhutam |

hetunā kenacit kṛṣṇaḥ prāduṣkuryāt kadācana || [la.bhā. 1.5.387] iti |

tasyā eva prakaṭa-līlāyā nityatvaṁ bhāgavatāmṛtaṁ dṛṣṭvā sāmprataṁ vivriyate | tathā hi—vraja-bhūmeḥ ekasyā api bhagavata iva prakāśānantyād ekasmin prakāśe vartamānā janmādi-līlāḥ prāpañcika-lokair dṛśyante, anyeṣu prakāśeṣu na dṛśyante | tat-prakāśasthasyāpi kṛṣṇasya janma-bālya-paugaṇḍa-kaiśora-mathurā-prasthānādi-līlā ananta-koṭi-brahmāṇḍeṣu keṣucit kadācit kremaṇāvirbhavantyo dṛśyante, tā eva keṣucit kadācit na dṛśyante ca | yathā jyotiś cakrasthasya sūryasyodaya-pūrvāhna-madhyāhnāparāhnā bhāratādi-varṣeṣu keṣucid dṛśyante, keṣucin na dṛśyante ca, kintu sūryasya jyotiś-cakre udayādyā na satyā, na nityā | kṛṣṇasya vraja-bhūmau janmādi-līlāḥ śruti-smṛti-pramāṇebhyaḥ satyā nityā eveti viśeṣaḥ | yathā sūryasya varṣa-deśa-viśeṣa-vaśāt sadaivodayaḥ | sadaiva madhyāhna ity ādi | tathaiva kṛṣṇasyāpi brahmāṇḍa-bheda-vaśāt sadaiva janma, sadaiva bālyaṁ, sadaiva bakāsurādy-asura-māraṇaṁ, sadaiva mathurā-prasthānam ity evaṁ sarvā eva prakaṭa-līlā nityā eva | yathā sūryasya yaṣṭi-ghaṭikā-paryantam evodayādy-avasthānāṁ sarveṣu varṣeṣu krameṇopālambhaḥ, tathaiva śrī-kṛṣṇasya brāhma-kalpa-paryantaṁ janmādi-līlānāṁ brahmāṇḍeṣu, mahā-pralaye ca prākṛta-brahmāṇḍābhāve’pi yoga-māyā-kalpita-brahmāṇḍeṣu prākṛtatvena pratyāyiteṣv iti prakaṭā prapañca-gocarā līlāpi kāla-deśa-vaśād āpekṣika-prākaṭyāprākaṭyavatī, kṛṣṇa-dyumaṇi nimloce gīrṇeṣv ajagareṇa ha [bhā.pu. 3.2.7] ity uddhava-vākyāt dyotitā jñeyā |

evaṁ mathurā-dvārakayor api prakaṭa-līleti | vraja-bhūmer yeṣu prakāśeṣu janmādi-līlāḥ prāpañcika-lokaiḥ sarvathaiva na dṛśyante, te ca prakāśāḥ saṅkhyātītāḥ | parasparāsampṛktāḥ | śaila-goṣṭha-vanādīnāṁ santi rūpāṇy anekaśaḥ [la.bhā. 1.5.513] iti bhāgavatāmṛtoktyā jñeyāḥ | teṣu vraja-rājādi-līlā-parikara-pūrvkaraṇ api pṛthak pṛthag abhimāna-viśeṣavataṁ parasparāsampṛktānāṁ ānantyāt kṛṣṇasya pṛthak pṛthag eva janma-bālya-paugaṇḍa-kaiśora-līlāḥ, kvāpy agra-paścād-bhāvena kvāpi bāla-sāmyena ca krameṇodayamānā api niścalā eva tiṣṭhanti | kintv aprakaṭa-samaye mathurā-prasthāna-līlā nāsti, mathurāyā aprakaṭa-prakāśeṣu saparikarasya kṛṣṇasya tad-ucita-līlā-viśiṣṭasya sadaiva vidyamānatvāt | yad uktaṁ bhāgavatāmṛte—tatra prakaṭa-līlāyām eva syātāṁ gamāgamau [la.bhā. 1.5.439] iti |

gamaḥ—vraja-bhūmeḥ sakāśāt mathurā-purīṁ prati gamanaṁ, āgamo dārakāto dantavakra-vadhānantaraṁ āgamanaṁ prakaṭa-līlāyāṁ eva syātāṁ, na tv aprakaṭa-līlāyāṁ | goṣṭhād vana-gamanaṁ mahā-vanād vṛndāvanāamaś cāsty eva, tayor vraja-bhūmitvāt | na ca prakaṭa-prakāśe māthura-viraho vartate, na tv aprakaṭa-prakāśe, ato līlāyāḥ prākaṭyāpekṣayāprākātyasyaivotkarṣa iti vācyam |

māthura-viraha eva mahā-bhāva-pariṇāma-bhūtānāṁ ata evānanda-paramāvadhi-rūpāṇāṁ vilāponmāda-bhramara-gītānāṁ prākaṭyāt | ata eva śrīmad-uddhavo’pi vraja-sundarīṇāṁ tādṛśa-premṇaḥ paramotkarṣaṁ dṛṣṭvā lakṣmyādibhyo’pi paramotkarṣaṁ sa-camatkāram āha, yathā śrī-daśame—āsām aho caraṇa‑reṇu‑juṣām ahaṁ syām [bhā.pu. 10.47.61], nāyaṁ śriyo’ṅga u nitānta-rateḥ prasādaḥ [bhā.pu. 10.47.60] iti ca | na ca vipralambha-rasasya sambhogāpekṣayā nyūnatvam aṅgīkāryaṁ, yato rati-prema-snehādi-sthāyi-bhāvavator nāyakayor mithaḥ-smaraṇa-sphūrtyā vibhāvair mānasa-cākṣuṣa-kāyikāliṅgana-cumbana-samprayogādīnāṁ pratyuta niravadhi-camatkārasya samarpakatvena sambhoga-puñja-maya eva | yad uktaṁ padyāvalyāṁ anubhaviṣṇubhiḥ—

saṅgama-viraha-vikalpe varam iha viraho na tu saṅgamas tasya |

ekaḥ sa eva saṅge tribhuvanam api tanmayaṁ virahe || [padyā. 239] iti |

na ca sphūrtyāvirbhāvayor bhaṅge viraha-pīḍāyā duḥsahatvād aratvam iti vācyam | hlādinī-saṁvid-vṛtti-viśeṣatvenāprākṛtatvād iyaṁ pīḍāpy ānanda-rūpaiveti | asya sa-yukti-jñāna-rūpaṁ tu granthākāra-cūḍāmaṇir evojjvala-nīlamaṇau vakṣyate | evam eva dāsya-sakhya-vātsalya-bhāvavatāṁ viraha-milanayos tāratamyaṁ jñeyam ||128-129||

—o)0(o—

**|| 3.3.130 ||**

atha **yoge siddhir**, yathā—

pāṇḍavaḥ puṇḍarīkākṣaṁ prekṣya cakri-niketane |

citrākāraṁ bhajann eva mitrākāram adarśayat ||

**śrī-jīvaḥ :** pāṇḍavo’rjunaḥ sakhye mukhyatvāt cakrī drupada-nagara-kulālaḥ | tathaiva bhārata-vyākhyānāt | citrasyākāram ākṛtiṁ tat-tulyatāṁ mitra-yogyam ākāram iṅgitaṁ ||130||

**mukundaḥ :** pāṇḍavo’rjunaḥ sakhye mukhyatvāt cakrī drupada-nagara-kulālaḥ | tathaiva bhārata-vyākhyānāt | citrasyākāram ākṛtiṁ jāḍyaṁ, mitrasyākāram abhiprāya-bodhakaṁ ||130||

**viśvanāthaḥ :** pāṇḍavo’rjunaḥ, tasya sakhya-mukhyatvāt | cakrī drupada-nagarasya kumbhakāraḥ tathaiva bhāgavatākhyānāt | citrasyākāram ākṛti-tulyatāṁ mitra-yogyam ākāram iṅgitaṁ, yo vicchedānantaraṁ sakhāyaṁ dṛṣṭvā citra-paṭavat yato bhavati, sa eva mitra-pada-vācya iti jagati darśayāmāsety utprekṣā gamyā iti bhāvaḥ ||130||

—o)0(o—

**|| 3.3.131 ||**

**tuṣṭir,** yatha śrī-daśame (10.71.27)—

taṁ mātuleyaṁ parirabhya nirvṛto

bhīmaḥ smayan prema-javākulendriyaḥ |

yamau kirīṭī ca suhṛttamaṁ mudā

prabṛddha-bāṣpaḥ parirebhire’cyutam ||

*na katamena vyākhyātam |*

—o)0(o—

**|| 3.3.132 ||**

yathā vā—

kurujāṅgale harim avekṣya puraḥ

priya-saṅgamaṁ vraja-suhṛn-nikarāḥ |

bhuja-maṇḍalena maṇi-kuṇḍalinaḥ

pulakāñcitena pariṣaṣvajire ||

**śrī-jīvaḥ :** prakaṭa-līlāyāṁ api śrī-vraja-suhṛn-nikarāṇāṁ tuṣṭim āha—kurujāṅgala iti, kurukṣetra ity arthaḥ | priyo’bhilaṣitaḥ saṅgamo yasya tam ||132||

**mukundaḥ :** kurujāṅgala iti, kurukṣetra ity arthaḥ | priyaḥ sukhakṛt saṅgamo yasya ||132||

**viśvanāthaḥ :** kurujāṅgala iti kurukṣetra ity arthaḥ | priyo’bhilaṣitaḥ saṅgamo yasya tam ||132||

—o)0(o—

**|| 3.3.133 ||**

**sthitir**, yathā śrī-daśame (10.12.12)—

yat-pāda-pāṁsur bahu-janma-kṛcchrato

dhṛtātmabhir yogibhir apy alabhyaḥ |

sa eva yad-dṛg-viṣayaḥ svayaṁ sthitaḥ

kiṁ varṇyate diṣṭam ato vrajaukasām ||

**śrī-jīvaḥ :** bahu-janmabhiḥ kṛcchraṁ duḥkhātmakam aṣṭāṅga-yoga-sādhanaṁ, tena dhṛtaḥ sthirīkṛtaḥ ātmā mano yais tair api yais tair api yogibhir yat-pāda-pāṁśur alabhyas tādṛśenātmanāpi labdhum aśakyaḥ | sa eva śrī-kṛṣṇo, na tu tad-aṁśaḥ, svayam ātmanaiva hetunā, na tu hetv-antareṇa, kintu svabhāvenaiva yeṣāṁ aho āścaryaṁ dṛg-viṣaya-sthitas teṣāṁ vrajauko-mātrāṇāṁ diṣṭaṁ prāktana-puṇyaṁ kiṁ varṇyate ? na hi na hi, kintu svābhāvikī tādṛśatayā mahatī sthitir eva varṇanīyā ity arthaḥ | tad evaṁ saha-vihāra-kṛtāṁ pūrvokta-sakhīnāṁ kim uteti bhāvaḥ | sthita iti śīlitāditvād vartamāne ktaḥ |

yac ca kiñcij jagaty asmin dṛśyate śrūyate’pi vā |

antar bahiś ca tat sarvaṁ vyāpya nārāyaṇaḥ sthitaḥ || itivat ||133||

**mukundaḥ :** yat pādeti svayaṁ svarūpeṇa svabhāvena vā sthitaḥ sthiratarā nityaṁ asti mati-buddhīty atra ca-śabdenānuktasyāpi grahaṇāt vartamāne ktaḥ | vrajaukasāṁ vraja-vāsi-mātrāṇāṁ kim uta sakhīnāṁ ity arthaḥ ||133|||

**viśvanāthaḥ :** bahu-janmabhir yat kṛcchraṁ duḥkhātmakam aṣṭāṅga-yoga-sādhanaṁ, tena dhṛtaḥ sthirīkṛtaḥ ātmā mano yais tair api yais tair api yogibhir yasya pāda-pāṁśur alabhyaḥ, tādṛśenātmanāpi labdhum aśakyaḥ, sa eva śrī-kṛṣṇo, na tu tad-aṁśaḥ, svayam ātmanaiva hetunā, na tu dehāntarāpekṣeṇa, kintu svabhāvenaiva yeṣāṁ aho āścaryaṁ dṛg-viṣaye sthitas teṣāṁ vrajauko-mātrāṇāṁ diṣṭaṁ prāktana-puṇyaṁ kiṁ varṇyate ? na hi na hi, kintu svābhāvikī tādṛśatayā mahatī sthitir eva varṇanīyā ity arthaḥ | tad eva saha-vihāra-kṛtāṁ pūrvokta-sakhīnāṁ kim uteti bhāvaḥ | sthita iti śīlitāditvād vartamāne ktaḥ |

yac ca kiñcij jagaty asmin dṛśyate śrūyate’pi vā |

antar bahiś ca tat sarvaṁ vyāpya nārāyaṇaḥ sthitaḥ || itivat ||133||

—o)0(o—

**|| 3.3.134-136 ||**

dvayor apy eka-jātīya-bhāva-mādhurya-bhāg asau |

preyān kām api puṣṇāti rasaś citta-camatkṛtim ||

prīte ca vatsale cāpi kṛṣṇa-tad-bhaktayoḥ punaḥ |

dvayor anyonya-bhāvasya bhinna-jātīyatā bhavet ||

preyān eva bhavet preyān ataḥ sarva-raseṣv ayam |

sakhya-sampṛkta-hṛdayaiḥ sadbhir evānubudhyate ||

**śrī-jīvaḥ :** ataḥ pūrva-pada-dvayoktād dhetoḥ preyān evety ādi yojyam ||136||

**mukundaḥ :** ataḥ pūrva-pada-dvayoktād dhetoḥ preyān evety ādi yojyam | etad-aṁśe vatsaād apy ayaṁ śreṣṭha ity arthaḥ | yathottaram asau svādu- [bha.ra.si. 2.5.38] ity ādināsmādvatsalasya śraiṣṭhyam uktam eva |136||

**viśvanāthaḥ :** asau preyān bhakti-sakhya-rasaḥ dvayoḥ kṛṣṇa-sakhya-bhāva-viśiṣṭa-bhaktayor eka-jātīya-mādhurya-bhāk kṛṣṇe sakhi-bhaktānāṁ sajātīya-sakhya-bhāvaḥ | etādṛśaika-jātīya-bhāva-mādhurya-bhāk san rasākrānta-citte kām apy ānanda-camatkṛtiṁ puṣṇāt ||134||

dāsye vatsale ca bhinna-jātīyatā, na tu sakhya-bhāvavad eka-jātīyatā bhaved ity arthaḥ | ataḥ pūrvokta-padya-dvayād dhetoḥ preyān ity ādi yojyam ||136||

—o)0(o—

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

preyo-bhakti-rasa-laharī tṛtīyā |

(3.4)

# vatsala-bhakti-rasākhyā caturtha-laharī

**|| 3.4.1 ||**

vibhāvādyais tu vātsalyaṁ sthāyī puṣṭim upāgataḥ |

eṣa vatsala-nāmātra prokto bhakti-raso budhaiḥ ||1||

**śrī-jīvaḥ, viśvanāthaḥ :** *na vyākhyātam |*

**mukundaḥ :** vātsalyam anugrahamayī ratiḥ ||1||

 —o)0(o—

**|| 3.4.2-3 ||**

tatra **ālambanāḥ**—

kṛṣṇaṁ tasya gurūṁś cātra prāhur ālambanān budhāḥ ||

tatra **kṛṣṇo**, yathā—

nava-kuvalaya-dāma-śyāmalaṁ komalāṅgaṁ

vicalad-alaka-bhṛṅga-krānta-netrāmbujāntam |

vraja-bhuvi viharantaṁ putram ālokayantī

vraja-pati-dayitāsīt prasnavotpīḍa-digdhā ||

**śrī-jīvaḥ :** utpīḍaḥ svayaṁ balād udghamaḥ | digdhe lipte iti saṅkīrṇa-vargaḥ ||3||

**mukundaḥ :** nava-nīla-kamala-śreṇim iva śyāmalam | prasnavasya svayaṁ snuta-stanasyotpīḍena balād udgamena digdhā liptā ||3||

**viśvanāthaḥ :** navīna-kuvalaya-dāmavat śyāmalam | prasnavo’pīḍena svayaṁ balāt kṣarita-dugdhena digdhā liptā ||3||

 —o)0(o—

**|| 3.4.4-5 ||**

śyāmāṅgo ruciraḥ sarva-sal-lakṣaṇa-yuto mṛduḥ |

priya-vāk saralo hrīmān vinayī mānya-māna-kṛt |

dātety-ādi-guṇo kṛṣṇo vibhāva iti kathyate ||

evaṁ guṇasya cāsyānugrāhyatvād eva kīrtitā |

prabhāvānāspadatayā vedyasyātra vibhāvatā ||

**śrī-jīvaḥ :** śyāmāṅga it | āstāṁ tāvat tad-guṇāpekṣā, śyāmāṅgatā-mātreṇa janany-ādīnāṁ ālambanam ity arthaḥ | ramyāṅga iti vā pāṭhaḥ |

ālambanatvam eva tasya viśadayati—evam iti | asya putratvenābhivyaktasya śrī-kṛṣṇasya | ata eva prabhāvānāspadatayā vedyasya anabhivyañjita-prabhāvasya kvacid abhivyañjita-prabhāvatve’py anyathā-bhāvitasya yad anugrāhyatvaṁ, « putro’yaṁ mamāntar bahir apy atikomalaḥ » iti bhāvanayā mātrādīnāṁ hitecchā-viṣayatvaṁ tasmād eva, netarasmāt prakārād atra rase vibhāvatā mātrādiṣu vātsalyābhidha-raty-āsvāda-janakatā, kīrtiteti putratayāvirbhāva-mātreṇa sā siddhaiva pūrva-rītyānugrahodayena tu sarvataḥ prasarat-kīrtir babhūvety arthaḥ | guṇānāṁ tūddīpanatā-mātreṇa janakatvam ity āha evaṁ guṇasya ceti—pūrva-darśita-guṇasyāpīty arthaḥ | vātsalyānugrahayos tu kāraṇa-kāryatā-bhedena bhedo jñeyaḥ, mama putro’yaṁ bhratuṣputro’yam iti snigdhatā vātsalyaṁ, tatra hitecchā tv anugraha iti ||4-5||

**mukundaḥ :** ity ādaya eva guṇā yasya saḥ | ity ādi guṇa eva vibhāvo vātsalyākhya-rater āsvāda-hetavaḥ, na tu īśvar ity-ādi-guṇa ity arthaḥ ||4||

etat pramātuṁ trayyā ceti padyaṁ vyākhyā-pūrvakaṁ darśayati—evaṁ-guṇasyoty-uttara-padārthaḥ, evaṁ-bhūtā guṇā anugrāhyatvena | kāraṇaṁ, tac ca prabrahmān āspada-jñāna iti | prabrahmānāspadatayā vedyasya dṛṣṭe’pi prabhāve tat-sambhāvanāviṣayasya, ata eva vatsale rase vibhāvatā kīrtitā śrī-śukena ||5||

**viśvanāthaḥ :** śyāmāṅga iti | āstāṁ tāvad guṇāpekṣā | śyāmāṅgatā-mātreṇa jananyādīnāṁ ālambanatvam ity arthaḥ ||4||

ālambanatvam eva tasya viśadayati | asya putratvenābhivyaktasya śrī-kṛṣṇasya | tata eva prabhāvānāspadatayā vedyasya anabhivyañjita-prabhāvasya tasya yad anugrāhyatvaṁ, « mama putro’yaṁ antar bahir apy atikomalaḥ » iti bhāvanayā mātrādīnāṁ hitecchā-viṣayatvaṁ tasmād evātra rase vibhāvatā mātrādiṣu | vātsalyābhidha-raty-āsvāda-janakatā, kīrtiteti guṇānāṁ tūddīpana-mātreṇa janakatvam ity āha | evaṁ-guṇasya ceti—pūrva-darśita-guṇasyāpīty arthaḥ | “mama putro’yaṁ bhratuṣputro’yam” iti snigdhatā vātsalyaṁ | tatra hitecchā tv anugraha iti ||4-5||

 —o)0(o—

**|| 3.4.6-7 ||**

tathā śrī-daśame (10.8.45)—

trayyā copaniṣadbhiś ca sāṅkhya-yogaiś ca sātvataiḥ |

upagīyamāna-māhātmyaṁ hariṁ sāmanyatātmajam ||

yathā vā—

viṣṇur nityam upāsyate sakhi mayā tenātra nītāḥ kṣayaṁ

śaṅke pūtanikādayaḥ kṣiti-ruhau tau vātyayonmūlitau |

pratyakṣaṁ girir eṣa goṣṭa-patinā rāmeṇa sārdhaṁ dhṛtas

tat-tat-karma duranvayaṁ mama śiśoḥ kenāsya sambhāvyate ||

**śrī-jīvaḥ :** tad evaṁ śrī-bhāgavata-matena—nemaṁ viriñciḥ [bhā.pu. 10.9.20] ity ādy-anusārāt trayyety ādi vyāñjita-tad-vātsalya-mahimānaṁ darśayitvā śuddhaṁ tad eva darśayati viṣṇur iti spaṣṭam eva | anena vrajeśvaryāḥ paramārjavaṁ sūcitam | yad vā, viṣṇur iti narma-goṣṭhīyaṁ, tatrāyam arthaḥ—mayā sārdhaṁ goṣṭha-patinā yad viṣṇur upāsyate | tatas tenaiva pūtanādayaḥ kṣayaṁ nītāḥ | kṣitiruhau tu vātyayaivonmūlitau, na tatra tasyāpi sambandha iti bhāvena mac-chiśor asya rakṣā tu tenaiva kṛteti dhvanitm | giris tu tādṛśa-tad-upāsana-balena tena goṣṭha-patinaiva dhṛtaḥ | rāmeṇa sārdhaṁ iti, yadi mama śiśos tat sambhāvyate, tarhi kathaṁ rāme’pi na sambhāvyata ity arthaḥ | tad etaṁ kvacit tat-purātana-tādṛśa-govardhana-dhara-pratimā-dṛṣṭyā śrī-kavi-caraṇaiḥ spaṣṭī-kṛtaṁ | tena saheti tulya-yoga iti samāsa-sūtre mahārthasya dvividhye’pi dṛṣṭaiḥ | atra mayā sārdhaṁ rāmeṇa sārdham iti na punaḥ sahārtho vidyamānatā-mātreṇa vivakṣyate, na tu tulya-yogeneti | śrī-vraja-pati-kṛta-nitya-viṣṇu-sabhājanam eva kāraṇatvena vyajya tasmin pālyatvaṁ eva paryavasāyitam ||6-7||

**mukundaḥ :** upa hīne | yat gīyamāna-māhātmyaṁ, na tu samyak | taṁ harim ātmajaṁ amanyata, sākṣāt prbhāva-darśane’pi putra-bhāvenaiva sākṣāt tathā lālitavatī | kākvā aho bhāgyaṁ śrī-yaśodāyā iti camatkārātiśayo vyañjitaḥ ||6|| upāsyate putra-rakṣārthaṁ paricāryate | śaṅke anya-kāraṇasyābrahmād iti vicārayāmi ||7||

**viśvanāthaḥ :** aiśvarya-śravaṇād api yaśodāyā vātsalya-premṇaḥ saṅkocābhāvam āha—trayyeti | trayyā yajña-puruṣatvena, upaniṣadbhiḥ brahmatvena, sāṅkhyaiḥ puruṣatvena, yogaiḥ paramātmatvena, sātvataiḥ pāñcarātraiḥ bhagavattvenety evaṁ karmi-prabhṛtibhir upagīyamāna-māhātmyaṁ tasyāḥ samakṣam asamakṣaṁ ca upa ādhikyena gīyamānaiśvaryaṁ hariṁ sā ātmajam amanyatety asmad-abhīṣṭa-daivatenāvayor vrata-niyama-santata-pūjanādibhiḥ santuṣṭena śrī-nārāyaṇena kṛpayā datto lokottaraḥ putro’yaṁ yat karmi-prabhṛtibhiḥ trayyādi-pratipādyatvena stūyate | atra khalu nārāyaṇa-samo guṇaiḥ iti sarvatra gargeṇa nārāyaṇa-sāmya-prathayā anya-duṣkara-pūtanādi-vadhānāṁ etat-kartṛkatva-prathayā cāyam eva nārāyaṇa iti teṣāṁ viśvāsa eva hetuḥ | vastutas tu ayaṁ mat-putra eva | māṁ mātaraṁ kṣaṇam apy adṛṣṭvā vikalībhavaty ahaṁ cainaṁ sva-nimeṣa-vyavahitaṁ jñātvā vihvalībhavāmi | ity avayor janya-jananyor anubhava evātra pramāṇam iti manasi sā samādhatte |

kiṁ ca, karmi-prabhṛtayas trayyādibhir yathā hariṁ yajña-puruṣādikaṁ manyante, tathaiveyaṁ vātsalya-premṇā harim ātmajaṁ manyate | ebhyas tat-tad-anurūpaṁ phalaṁ dadānas teṣāṁ anugrāhako vaśayitā sann īṣṭe, asyai tu vātsalya-premānurūpaṁ phalaṁ dātum asamartho ṛṇībhavann asyā anugrāhyo vaśyo īśitavyatvena tiṣṭhan svānanda-tuṣṭo’py asyāḥ stanyāmṛtārthaṁ roditīti viśeṣo jñeyaḥ ||6||

mayā sārdhaṁ goṣṭha-patinā yad viṣṇur upāsyate, tatas tenaiva pūtanādayaḥ kṣayaṁ nītāḥ | kṣitiruhau yamalārjunau pavanenivonmūlitau, giris tu tādṛśa-tad-upāsana-balena tena goṣṭha-patinaiva dhṛtaḥ, rāmeṇa sārdham iti yadi mama śiśau tat sambhāvyate, tarhi rāmeīpi kathaṁ na sambhāvyate ity arthaḥ ||7||

 —o)0(o—

**|| 3.4.8-9 ||**

atha **guravaḥ—**

adhikaṁ-manya-bhāvena śikṣā-kāritayāpi ca |

lālakatvādināpy atra vibhāvā guravo matāḥ ||

yathā—

bhūry-anugraha-citena cetasā

lālanotkam abhitaḥ kṛpākulam |

gauraveṇa guruṇā jagad-guror

gauravaṁ gaṇam agaṇyam āśraye ||

**śrī-jīvaḥ :** adhikaṁ-manya-bhāvenety ādiṣūpalakṣaṇe tṛtīyā ||8|| sva-nyūna-pālanecchānugrahaḥ | para-duḥkha-hānecchā kṛpā ||9||

**mukundaḥ :** adhikaṁ-manya-bhāvenety ādiṣūpalakṣaṇe tṛtīyā ||8|| lālanecchānugrahaḥ | rakṣecchā kṛpā ||9||

**viśvanāthaḥ :** sva-nyūna-pālanecchānugrahaḥ | para-duḥkha-hānecchā kṛpā | guruṇā gauraveṇa jagad-guroḥ śrī-kṛṣṇasya gauravaṁ gaṇaṁ guru-vargam ||9||

 —o)0(o—

**|| 3.4.10-12 ||**

te tu tasyātra kathitā vraja-rājñī vrajeśvaraḥ |

rohiṇī tāś ca vallavyo yāḥ padmaja-hṛtātmajāḥ ||

devakī tat-sapatnyaś ca kuntī cānakadundubhiḥ |

sāndīpani-mukhāś cānye yathā-pūrvam amī varāḥ |

vrajeśvarī-vrajādhīśau śreṣṭhau gurujaneṣv imau ||

tatra **vrajeśvaryā rūpaṁ**, yathā śrī-daśame (10.9.3)—

kṣaumaṁ vāsaḥ pṛthu-kaṭi-taṭe bibhratī sūtra-naddhaṁ

putra-sneha-snuta-kuca-yugaṁ jāta-kampaṁ ca subhrūḥ |

rajjv-ākarṣa-śrama-bhuja-calat-kaṅkaṇau kuṇḍale ca

svinnaṁ vaktraṁ kabara-vigalan-mālatī nirmamantha ||

**śrī-jīvaḥ :** kṣaumaṁ parama-sūkṣmātasī-tantu-sambhavam | atasī syād umā kṣamā ity amaraḥ ||12||

**mukundaḥ :** kṣaumaṁ kṛmi-koṣotthaṁ, kṣaumaḥ paṭṭa-dukūle syāt iti viśvaḥ | tac ca sa-citraṁ pītaṁ jñeyam | tasyās tantrokta-śyāma-varṇatvena śobhātarāpekṣayā ||12||

**viśvanāthaḥ :** kṣaumaṁ parama-sūkṣmātasī-tantu-sambhavaṁ pīta-vastraṁ bibhratī | anena yaśodāyāḥ śyāma-varṇatvam āyātam | vāsaḥ kathaṁ-bhūtaṁ ? sūtreṇa nīvī-bandha-ḍoreṇa naddhaṁ baddhaṁ, manthana-samaye jāta-kampaṁ stana-dvayaṁ bibhratī, rajjvor ākarṣaṇāt śrama-yukte bhuja-dvaye calantau kaṅkaṇau bibhratī, kavarād vigalantī mālatī yasyāḥ sā ||12||

 —o)0(o—

**|| 3.4.13 ||**

yathā vā—

ḍorī-juṭita-vakra-keśa-paṭalā sindūra-bindūllasat-

sīmānta-dyutir aṅga-bhūṣaṇa-vidhiṁ nāti-prabhūtaṁ śritā |

govindāsya-nisṛṣṭa-sāśru-nayana-dvandvā navendīvara-

śyāma-śyāma-rucir vicitra-sicayā goṣṭheśvarī pātu vaḥ ||

**śrī-jīvaḥ :** navendīvareti | krama-dīpikāyāṁ yathā-saṅkhya-prāptatvāl labhyate | tathā hi—

tato yajed dalāgreṣu vasudevaṁ ca devakīm |

nanda-gopaṁ yaśodāṁ ca, ity uktvā prāha—

jñāna-mudrābhaya-karau pitarau pīta-pāṇḍurau |

divyamālyāmbarālepa-bhūṣaṇau mātarau punaḥ ||

dhārayantyau ca varadaṁ pāyasāpūrṇa-pātrakam |

aruṇa-śyāmale hāramaṇi-kuṇḍala-maṇḍite || iti |

yat khalu gautamīya-tantre—

tad bahir vasudevaṁ ca yaśodāṁ devakīṁ punaḥ |

vasudevo hema-gauro varābhaya-kara-sthitaḥ ||

devakī śyāma-subhagā sarvābharaṇa-śobhanā |

yaśodā hema-saṅkāśā śita-vastra-yugānvitā ||

sarvābharaṇa-sandīptā kuṇḍalodbhāsitānanā |

rohiṇīṁ ca yajet tatra nandaṁ gauraṁ samarcayet ||

varadābhaya-saṁyuktaṁ samasta-puruṣārthadam || iti |

tad etad tu vicāryam | indīvara-śyāma-śyāma-rucir iti | indīvaram iva śyāmā, na kevalaṁ tādṛśī, api tu śyāmā rucir dīptiś ca yasyās tādṛśī ca, viśeṣaṇayoḥ karma-dhārayaḥ ||13||

**mukundaḥ :** indīvarasya śyāmād varṇāc chyāmā rucir varṇaḥ śobhā yasyāḥ sā indīvara-śyāma-ruciḥ ||13||

**viśvanāthaḥ :** ḍorī-sūtreṇa juṭitaḥ racanā-viśeṣeṇa baddhaḥ, vakra-keśa-samūho yasyāḥ, nātiprabhūtaṁ nātipracūraṁ aṅga-bhūṣaṇa-vidhiṁ śritā aṅga-bhūṣaṇa-viśiṣṭety arthaḥ | navendīvara-śyāmād api śyāmā rucir yasyāḥ sā | vicitraṁ nānā-varṇa-yuktaṁ vastraṁ yasyāḥ sā ||13||

 —o)0(o—

**|| 3.4.14 ||**

**vātsalyam**, yathā—

tanau mantra-nyāsaṁ praṇayati harer gadgadamayī

sa-bāṣpākṣī rakṣā-tilakam alike kalpayati ca |

snuvānā pratyūṣe diśati ca bhuje kārmaṇam asau

yaśodā mūrteva sphurati suta-vātsalya-paṭalī ||14||

**śrī-jīvaḥ :** kārmaṇaṁ mūla-karma rakṣauṣadham iti yāvat ||14||

**mukundaḥ :** snuvānāsvayaṁ snutavatyā kārmaṇaṁ mūla-karma raksāuṣadham iti yāvat ||14||

**viśvanāthaḥ :** gadgada-mayī gadgada-vākya-pracurā yaśodā śrī-kṛṣṇasya tanau mantra-nyāsaṁ karoti | snuvānā stanāt dugdha-kṣaravatī haste kārmaṇaṁ mūla-karma raksāuṣadham iti yāvat diśati dadātīty arthaḥ ||14||

 —o)0(o—

**|| 3.4.15 ||**

**vrajādhīśasya rūpaṁ,** yathā—

tila-taṇḍulitaiḥ kacaiḥ sphurantaṁ

nava-bhāṇḍīra-palāśa-cāru-celam |

ati-tundilam indu-kānti-bhājaṁ

vraja-rājaṁ vara-kūrcam arcayāmi ||

**śrī-jīvaḥ :** tila-miśrita-taṇḍulavad ācaradbhiḥ śyāma-miśra-śvetair ity arthaḥ | atitundilam iti praśaṁsā-viṣayatayā sthūlam ity arthaḥ | ati-śabdaḥ praśaṁsāyāṁ iti viśvaḥ | kūrcau vikatthane madhye bhruvoḥ śmaśruṇi kaitave iti viśvaḥ ||15||

**mukundaḥ :** tila-taṇḍulitaiḥ tila-miśrita-taṇḍulavad ācaradbhiḥ | atitundilaṁ praśasta-sthūla-tundavasthaṁ ity arthaḥ | ati-śabdaḥ praśaṁsāyāṁ iti viśvaḥ | kūrcaḥ śmaśruḥ ||15||

**viśvanāthaḥ :** tila-miśrita-taṇḍulavad ācaradbhiḥ śyāma-miśra-śvetair ity arthaḥ | bhāṇḍīrasya navīna-patravad rakta-vastram | atitundilam iti praśaṁsā-viṣayatayā sthūlam ity arthaḥ | ati-śabdaḥ praśaṁsāyāṁ iti viśvaḥ | varaṁ śreṣṭham arthāt lambāyamānaṁ śmaśru yasya | kūrcau vikatthane madhye bhruvoḥ śmaśruṇi kaitave iti viśvaḥ ||15||

 —o)0(o—

**|| 3.4.16 ||**

**vātsalyam**, yathā—

avalambya karāṅguliṁ nijāṁ

skhalad-aṅghri prasarantam aṅgane |

urasi sravad-aśru-nirjharo

mumude prekṣya sutaṁ vrajādhipaḥ ||

**śrī-jīvaḥ :** *na vyākhyātam |*

**mukundaḥ :** skhalad-aṅghri yathā syāt tathā prasarantam ||16||

**viśvanāthaḥ :** vrajādhipaḥ svīya-karāṅgulīm avalambya skhalad-aṅghri yathā syāt tathā aṅgane gacchantaṁ sutaṁ prekṣya ||16||

 —o)0(o—

**|| 3.4.2 ||**

atha **uddīpanāḥ—**

kaumārādi-vayo-rūpa-veśāḥ śaiśava-cāpalam |

jalpita-smita-līlādyāḥ budhair uddīpanāḥ smṛtāḥ ||17||

tatra **kaumāram—**

ādyaṁ madhyaṁ tathā śeṣaṁ kaumāraṁ tri-vidhaṁ matam ||18||

tatra **ādyam—**

sthūla-madhyorutāpāṅga-śvetimā svalpa-dantatā |

pravyakta-mārdavatvaṁ ca kaumāre prathame sati ||19||

**sarve :** sthūlaṁ madhyam ūru ca yasya tasya bhāvas tattā ||19||

 —o)0(o—

**|| 3.4.20 ||**

yathā—

tri-catura-daśana-sphuran-mukhenduṁ

pṛthutara-madhya-kaṭi-rakoru-sīmā |

nava-kuvalaya-komalaḥ kumāro

mudam adhikāṁ vraja-nāthayor vyatānīt ||

**śrī-jīvaḥ :** trayo vā catvāro vā tricaturā iti sandigdhatāyāṁ evāyaṁ bahu-vrīhiḥ, sandigdhatvaṁ cātisūkṣmatva-vyañjanārtham iti, catvāra eva daśanā vastuto bodhyante | sīma-śabdenātrāspadaṁ vācyam | teṣāṁ āśraya ity arthaḥ ||20||

**mukundaḥ :** trayo vā catvāro vā tricaturāḥ | pṛthutaraṁ madhyaṁ ca kaṭīrakāt kaṭer urvoḥ sīmānau yāvat sthitī ca yasya sa pṛthutara-madhya-kaṭīrakoru-sīmā ||20||

**viśvanāthaḥ :** trayo vā catvāro vā tricaturā iti sandigdhatāyāṁ evāyaṁ bahu-vrīhiḥ, sandigdhatvaṁ cātisūkṣmatva-vyañjanārtham iti catvāra eva daśanā vastuto bodhyante | sīma-śabdenātrāspadaṁ vācyam | tathā ca pṛthutara-madhya-kaṭy-ūru-sthalānāṁ āśraya ity arthaḥ ||20||

 —o)0(o—

**|| 3.4.21-22 ||**

asmin muhuḥ pada-kṣepa-kṣaṇike rudita-smite |

svāṅguṣṭha-pānam uttāna-śayanādyaṁ ca ceṣṭitam ||

 yathā—

mukha-puṭa-kṛta-pādāmbhoruhāṅguṣṭha-mūrdha-

pracala-caraṇa-yugmaṁ putram uttāna-suptam |

kṣaṇam iha virudantaṁ smera-vaktraṁ kṣaṇaṁ sā

tilam api viratāsīn nekṣituṁ goṣṭha-rājñī ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** evaṁ-bhūtaṁ sutam īkṣituṁ tilam api viratā nāsīt ||21-22||

 —o)0(o—

**|| 3.4.23-24 ||**

atra vyāghra-nakhaṁ kaṇṭhe rakṣā-tilaka-maṅgalam |

paṭṭa-ḍorī kaṭau haste sūtram ity ādi maṇḍanam ||

yathā—

tarakṣu-nakha-maṇḍalaṁ nava-tamāla-patra-dyutiṁ

śiśuṁ rucira-rocanā-kṛta-tamāla-patra-śriyam |

dhṛta-pratisaraṁ kaṭi-sphurita-paṭṭa-sūtra-srajaṁ

vrajeśa-gṛhiṇī sutaṁ na kila vīkṣya tṛptiṁ yayau ||

**śrī-jīvaḥ :** tarakṣor vyāghra-prāyatayā tac-chabdenātra vyāghra eva vācanīyaḥ | dvitīyaṁ tamāla-patraṁ tilakam ||24||

**mukundaḥ :** tarakṣuḥ kṣudra-vyāghraḥ | dvitīyaṁ tamāla-patraṁ tilakam | pratisaro hasta-sūtram ||24||

**viśvanāthaḥ :** tarakṣor vyāghra-prāyatayā tac-chabdenātra vyāghra eva vācanīyaḥ | rucira-gorocanayā kṛtasya tamāla-patrasya tilakasya śrīḥ śobhā yatra taṁ pratisaraḥ « pauhuṁcī » iti prasiddhaḥ haste dhṛtaḥ ||24||

 —o)0(o—

**|| 3.4.25 ||**

atha **madhyamam—**

dṛk-taṭī-bhāg-alakatānagnatā cchidri-karṇatā |

kalokti-riṅganādyaṁ ca kaumāre sati madhyame ||

**śrī-jīvaḥ :** ā-nagnatā īṣan-nagnatā | sā cāsamyag ācchādyatā kācitka-nagnatā ceti dvidhā | chidrāti nitya-yoge’pi tatrābhivyaktatvād uktam | riṅgaṇam evādyaṁ yatra tad riṅgaṇādyaṁ kiñcic caraṇa-vihārāntaṁ caritam ity arthaḥ ||25||

**mukundaḥ :** *na vyākhyātam |*

**viśvanāthaḥ :** -nagnatā īṣan-nagnatā | sā ca madhya-deśasyāsamyag ācchādyatā kadācit nagnatā ceti dvividhā | riṅgaṇam ivādyaṁ yatra tad riṅgaṇādyaṁ kiñcic caraṇa-vihārāntaṁ caritam ity arthaḥ ||25||

 —o)0(o—

**|| 3.4.26 ||**

yathā—

vicalad-alaka-ruddha-bhrū-kuṭī cañcalākṣaṁ

kala-vacanam udañcan nūtana-śrotra-randhram |

alaghu-racita-riṅgaṁ gokule dig-dukūlaṁ

tanayam amṛta-sindhau prekṣya mātā nyamāṅkṣīt ||

**śrī-jīvaḥ :** vicaladbhir alakai rundhe ye bhrū-taṭyau tat-tala-bhāgau tatra cañcale akṣiṇī yasya tam, udañcatī nūtanayoḥ śrotrayo randhre yasya tam | riṅgaṇādyam iti yad uktaṁ, tatratyaṁ riṅgaṇaṁ caraṇa-vihāraṁ ca tantreṇodāharati—alaghu-racita-riṅgam iti | tatra prathame analpa-racita-riṅgam ity arthaḥ | anena prathama-kaumārās te’pi svalpaṁ riṅgaṇaṁ bodhyate | atha dvitīyena laghv api racito riṅgo yena tam, kiñcic caraṇa-caryayā virahantam ity arthaḥ | dig-dukūlam iti pūrvavad īṣan nagnatā kādācitka-nagnatā ceti jñeyam | « tanayam anubhavantī sā sudhābdhau vijahre » iti vā pāṭhaḥ ||26||

**mukundaḥ :** vicaradbhir alakai ruddhe ye bhrū-taṭyau tat-tala-bhāgau tayoś cañcale akṣiṇī yasya tam ||26||

**viśvanāthaḥ :** vicaladbhir alakai ruddhe bhrū-taṭyau tat-tala-bhāgau yatra cañcale akṣiṇī yasya tam, nūtanayoḥ śrotrayo randhre yasya tam | analpa-viracita-riṅgaṇam ity arthaḥ | anena prathama-kaumārānte’pi svalpaṁ riṅgaṇaṁ bodhyate | dig-dukūlam iti pūrvavad īṣan nagnatā kādācitka-nagnatā ceti jñeyam ||26||

 —o)0(o—

**|| 3.4.27-28 ||**

ghrāṇasya śikhare muktā nava-nītaṁ karāmbuje |

kiṅkiṇy-ādi ca kaṭyādau prasādhanam ihoditam ||

yathā—

kvaṇita-kanaka-kiṅkiṇī-kalāpaṁ

smita-mukham ujjvala-nāsikāgram uktam |

kara-dhṛta-navanīta-piṇḍam agre

tanayam avekṣya nananda nanda-patnī ||

**sarve :** navanītaṁ kādācitkam eva | tac ca śobhākaratvāt prasādhana-nirviśeṣaḥ ||27||

 —o)0(o—

**|| 3.4.29-30 ||**

atha **śeṣam—**

atra kiñcit kṛśaṁ madhyam īṣat-prathima-bhāg uraḥ |

śiraś ca kāka-pakṣāḍhyaṁ kaumāre carame sati ||

yathā—

sa manāg apacīyamāna-madhyaḥ

prathimopakrama-śikṣaṇārthi-vakṣāḥ |

dadhad-ākula-kāka-pakṣa-lakṣmīṁ

jananīṁ stambhayati sma divya-ḍimbhaḥ ||

**śrī-jīvaḥ :** apacīyamāneti karma-kartari prayogaḥ | svayaṁ kṣiṇībhavan-madhya ity arthaḥ | kāka-pakṣo’tra savyāpasavya-madhya-stha-veṇī-trayasya pṛṣṭhe yutiḥ ||30||

**mukundaḥ :** apacīyamāna-madhyaḥ svayaṁ kṣīṇī-bhavan madhya ity arthaḥ | kāru-pakṣaḥ cūḍā-karaṇāt prāktanāḥ keśāḥ keśa-gumphita-veṇī-trayam ity eke ||30||

**viśvanāthaḥ :** apacīyamāneti karma-kartṛ-prayogaḥ | svayaṁ kṣiṇībhavan-madhya ity arthaḥ | vistārasya upakrama-śikṣaṇārthi-vakṣaḥ-sthalaṁ yasya saḥ | cañcaka-kāka-pakṣa-śobhāṁ dadhat, kāka-pakṣo’tra savyāpasavya-madhya-stha-veṇī-trayasya pṛṣṭha-deśe yutiḥ | karṇa-lagna-lambāyamāna-keśā iti kecit | divya-bālakaḥ jananīṁ stambha-bhāva-yuktāṁ karoti sma ||30||

 —o)0(o—

**|| 3.4.31-32 ||**

dhaṭī phaṇa-paḍī cātra kiñcid-vanya-vibhūṣaṇam |

laghu-vetraka-ratnādi maṇḍanaṁ parikīrtitam ||

vatsa-rakṣā vrajābhyarṇe vayasyaiḥ saha khelanam |

pāva-śṛṅga-dalādīnāṁ vādanādy atra ceṣṭitam ||

**śrī-jīvaḥ :** dhaṭī svalpa-vistara-bahvāyamānaḥ paṭa-viśeṣaḥ | yaḥ khalu vicitra-parivṛtti-bāhuleynādharāṅge vicchittiṁ labhate | phaṇa-paṭī purataḥ phaṇākāraḥ kacchī-karaṇāya paścād alpa-dhaṭī-saṁnibhaḥ syūta-paṭaḥ || pāvaḥ sūkṣma-veṇuḥ ||31-32||

**mukundaḥ :** dhaṭī adharāṅge paṭa-viśeṣaḥ | phaṇa-paṭī purataḥ phaṇākāraḥ kacchī-karaṇāya paścād alpa-dhaṭī-sannibhḥ syūta-paṭaḥ || pāvo dvādaśāṅgula-dīrgho veṇuḥ ||31-32||

**viśvanāthaḥ :** dhaṭī svalpa-vistāra-bahu-lambāyamānaḥ paṭa-viśeṣaḥ | yaḥ khalu vicitra-veṣṭana-bāhulyena madhya-deśe śobhāṁ labhate | phaṇa-paṭi agre phaṇākāraḥ « kāchanī » iti prasiddhiḥ kacchī-karaṇāya paścād alpa-dhaṭī-sannibhaḥ syūta-paṭaḥ ||31|| pāvaḥ sūkṣma-veṇuḥ ||32||

 —o)0(o—

**|| 3.4.33 ||**

yathā—

śikhaṇḍa-kṛta-śekharaḥ phaṇa-paṭīṁ kaṭīre dadhat

kare ca laguḍīṁ laghuṁ savayasāṁ kulair āvṛtaḥ |

avann iha śakṛt-karīn parisare vrajasya priye

sutas tava kṛtārthayaty ahaha paśya netrāṇi naḥ ||

**śrī-jīvaḥ :** śikhaṇḍeti | sutasya gṛhāgamane vilambamānatāṁ vīkṣya candraśālikā-śikharam ārūḍhasya śrī-vrajeśasya svar-bhāryām ativaryātivyagrāṁ prati vacanam | śakṛtkarīn vatsān ||33||

**mukundaḥ :** śakṛt-karīn vatsān ||33||

**viśvanāthaḥ :** śikhaṇḍeti | sutasya gṛhāgamane vilambatāṁ vīkṣya candraśālikā-śikharam ārūḍhasya śrī-vrajeśasya sva-bhāryām bhara-vyagrāṁ prati vacanam | śakṛt-karīn vatsān ||33||

 —o)0(o—

**|| 3.4.34-35 ||**

atha **paugaṇḍam—**

paugaṇḍādi puraivoktaṁ tena saṅkṣipya likhyate ||34||

yathā—

pathi pathi surabhīṇān aṁśukottaṁsi-mūrdhā

dhavalim ayug-apāṅgo maṇḍitaḥ kañcukena |

laghu laghu pariguñjan-mañju-mañjīra-yugmaṁ

vraja-bhuvi mama vatsaḥ kacca-deśād upaiti ||

**śrī-jīvaḥ :** *na vyākhyātam |*

**mukundaḥ :** aṁśukam uṣṇīṣa-rūpam uttaṁsaḥ | tau svarṇa-ratnādi-nirmitaṁ śiro-bhūṣaṇaṁ tau vidyete asya tādṛk mūrdhā yasya sa tathā ||35||

**viśvanāthaḥ :** aṁśukena vastreṇa nirmita uttaṁsaḥ uṣṇīṣa-rūpa-śiro-bhūṣaṇaṁ yatra tathā-bhūto mastake | yasya saḥ, bāgo iti prasiddhena kuñcukena maṇḍitaḥ, vraja-bhhuvi nikaṭa-deśāt surabhīṇāṁ pathi pathi mama bālaka upaiti ||35||

 —o)0(o—

**|| 3.4.36 ||**

atha **kaiśoram—**

aruṇima-yug-apāṅgas tuṅga-vakṣaḥ-kapāṭī-

viluṭhad-amala-hāro ramya-romāvali-śrīḥ |

puruṣa-maṇir ayaṁ me devaki śyāmalāṅgas

tvad-udara-khani-janmā netram uccair dhinoti ||

*na katamena vyākhyātam |*

 —o)0(o—

**|| 3.4.37-38 ||**

navyena yauvanenāpi dīvyan goṣṭhendra-nandanaḥ |

bhāti kevala-vātsalya-bhājāṁ paugaṇḍa-bhāg iva ||

sukumāreṇa paugaṇḍa-vayasā saṅgato’py asau |

kiśorābhaḥ sadā dāsa-viśeṣāṇāṁ prabhāsate ||

**śrī-jīvaḥ :** *na vyākhyātam |*

**mukundaḥ :** navyena yauvanena carama-kiśoreṇa ||37|| sukumāreṇa prathamenety arthaḥ | dāsa-viśeṣāṇāṁ adhikṛtāśritānāṁ prabhāveṇa kiśorātaḥ ||38||

**viśvanāthaḥ :** dāsa-viśeṣaṇām iti tat-prauḍhatā-sphūrti-maya-loka-pālādīnāṁ ity arthaḥ ||38||

 —o)0(o—

**|| 3.4.39 ||**

atha **śaiśava-cāpalam—**

pārīr bhinatti vikiraty ajire dadhīni

santānikāṁ harati kṛntati mantha-daṇḍam |

vahnau kṣipaty avirataṁ nava-nītam itthaṁ

mātuḥ pramoda-bharam eva haris tanoti ||

**śrī-jīvaḥ :** pārī pāna-pātram iti kṣīra-svāmī | dugdhāder jñeyam, mṛṇmayācchādana-bhāṇḍam iti māthurāḥ | santānikā dugdhopari jāta-tat-sāra-bhāga-maya-jālikā | aviratam ity atra tyāga muhur iti pāṭhāntaraṁ dṛśyam ||39||

**mukundaḥ :** pārī dugdhādeḥ pātram | pārī pātrī-parāgayoḥ iti viśvaḥ ||39||

**viśvanāthaḥ :** pārī pāna-pātram iti kṣīra-svāmī | tac ca dugdhāder jñeyam, mṛṇmayācchaḍana-bhāṇḍam iti māthurāḥ | santānikā dugdhopari-jāta-tat-sāra-bhāga-maya-jālikā tām ||39||

 —o)0(o—

**|| 3.4.40 ||**

yathā vā—

prekṣya prekṣya diśaḥ sa-śaṅkam asakṛn mandaṁ padaṁ nikṣipan

nāyāty eṣa latāntare sphuṭam ito gavyaṁ hariṣyan hariḥ |

tiṣṭha svairam ajānatīva mukhare caurya-bhramad-bhrū-lataṁ

trasyal-locanam asya śuṣyad-adharaṁ ramyaṁ didṛkṣe mukham ||

**śrī-jīvaḥ :** svairaṁ mandam acañcalaṁ tiṣṭha | manda-svacchandayoḥ svairam iti nānārthāt | cauryāya bhramantyāv evam evam aparihariṣyāmīti bhāvanayā nānā-gatiṁ dadhatyau bhrū-late yasya tam ||40||

**mukundaḥ :** mandam alpam alpaṁ padaṁ nikṣipan | svairaṁ mandam acañcalaṁ tiṣṭha | manda-svacchandayoḥ svairam iti koṣa-kārāḥ | cauryāya bhramantyau gṛha-vṛddhādi-darśanārthaṁ parito gacchantyau bhrū-late yasya tam | āvayor darśanārthaṁ trasyal-locanaṁ śuṣyad adharaṁ, ato ramyam | bhramad ity ādi vartamāna-sāmīpye ||40||

**viśvanāthaḥ :** he madhure ! mandaṁ svairam acañcalaṁ iti yāvat tad yathā syāt tathā ajānatīva tiṣṭhāmi | manda-svacchandayoḥ svairam iti nānārthāt | cauryāya bhramantyau evam aparihariṣyāmīti bhāvanayā nānā-gatiṁ dadhatyau bhrū-late yasya tam ||40||

 —o)0(o—

**|| 3.4.41 ||**

atha **anubhāvāḥ—**

anubhāvāḥ śiro-ghrāṇaṁ kareṇāṅgābhimārjanam |

āśīrvādo nideśaś ca lālanaṁ pratipālanam |

hitopadeśa-dānādyā vatsale parikīrtitāḥ ||

**śrī-jīvaḥ :** lālanaṁ snapanādi | pratipālanaṁ rakṣā ||41||

**mukundaḥ :** lālanaṁ snapanādi | pratipālanaṁ rakṣaṇam ||41||

**viśvanāthaḥ :** nideśaḥ ājñā-pālanaṁ | lālanaṁ snapanādi | pratipālanaṁ rakṣaṇādi ||41||

 —o)0(o—

**|| 3.4.42 ||**

atra **śiro-ghrāṇam**, yathā śrī-daśame (10.13.33)—

tad-īkṣaṇotprema-rasāplutāśayā

jātānurāgā gata-manyavo’rbhakān |

uduhya dorbhiḥ parirabhya mūrdhani

ghrāṇair avāpuḥ paramāṁ mudaṁ te ||

*na katamenāpi vyākhyātam |*

 —o)0(o—

**|| 3.4.43 ||**

yathā vā—

dugdhena digdhā kuca-vicyutena

samagram āghrāya śiraḥ sapiccham |

kareṇa goṣṭheśitur aṅganeyam

aṅgāni putrasya muhur mamārja ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** dugdhena digdhā siktā goṣṭheśitur iyam aṅganā yaśodā ||43||

 —o)0(o—

**|| 3.4.44-45 ||**

cumbāśleṣau tathāhvānaṁ nāma-grahaṇa-pūrvakam |

upālambhādayaś cātra mitraiḥ sādhāraṇāḥ kriyāḥ ||

atha **sāttvikāḥ—**

navātra sāttvikāḥ stanya-srāvaḥ stambhādayaś ca te ||

*na katamena vyākhyātam |*

—o)0(o—

**|| 3.4.46 ||**

tatra **stanya-srāvo**, yathā śrī-daśame (10.13.22)—

tan-mātaro veṇu-rava-tvarotthitā

utthāpya dorbhiḥ parirabhya nirbharam |

sneha-snuta-stanya-payaḥ-sudhāsavaṁ

matvā paraṁ brahma sutān apāyayan ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** sneha-snutam, ata eva sudhāsavaṁ stanya-dugdhaṁ paraṁ brahma śrī-kṛṣṇaṁ sva-sva-sutān matvāpāyayan ||46||

 —o)0(o—

**|| 3.4.47 ||**

yathā vā lalita-mādhave (1.46)—

niculita-giri-dhātu-sphīta-patrāvalīkān

akhila-surabhi-reṇūn kṣālayadbhir yaśodā |

kuca-kalasa-vimuktaiḥ sneha-mādhvīka-madhyais

tava navam abhiṣekaṁ dugdha-pūraiḥ karoti ||

**śrī-jīvaḥ :** niculitatvam ācchāditatvaṁ, sneha eva mādhvīkaṁ yeṣu te ca, medhyāś ca parama-pavitrās ta iti viśeṣaṇayoḥ samāsaḥ | tathāpi paramāsvādyaiveti bhāvaḥ | navaṁ prathamam ity abhiṣekāntaraṁ jalair bhaviṣyad apy anena dugdhābhiṣekeṇa piṣṭa-peṣīkayiṣyata iti bhāvaḥ ||47||

**mukundaḥ :** niculitatvaṁ ācchāditatvam | sneha eva mādhvīkaṁ tena medhyaiḥ parama-pavitraiḥ | navam apūrvaṁ ||47||

**viśvanāthaḥ :** śrī-kṛṣṇaṁ prati paurṇamāsyā vacanam | niculitā ācchāditā | gairika-nirmita-citra-latā-rūpa-patrāvalī yaiḥ evam-bhūtān surabhi-reṇūn kṣālayadbhiḥ dugdha-pūrair abhiṣekaṁ karoti | katham-bhūtaiḥ ? sneha eva mādhvīkaṁ madhu yeṣu te ca, medhyāḥ parama-pavitrāś cetīti viśeṣaṇayoḥ samāsaḥ ||47||

 —o)0(o—

**|| 3.4.48 ||**

**stambhādayo**, yathā—

katham api parirabdhuṁ na kṣamā stabdha-gātrī

kalayitum api nālaṁ bāṣpa-pura-plutākṣī |

na ca sutam upadeṣṭuṁ ruddha-kaṇṭhī samarthā

dadhatam acalam āsīd vyākulā gokuleśā ||

**śrī-jīvaḥ :** gokuleśety atra gopa-rājñīti pāṭhāntaram ||48||

**mukundaḥ :** *na vyākhyātam |*

**viśvanāthaḥ :** acalaṁ govardhanaṁ dadhataṁ sutam ||48||

 —o)0(o—

**|| 3.4.49-50 ||**

atha **vyabhicāriṇaḥ—**

tatrāpasmāra-sahitāḥ prītoktāḥ vyabhicāriṇaḥ ||

tatra **harṣo**, yathā śrī-daśame (10.17.19)—

yaśodāpi mahābhāgā naṣṭa-labdha-prajā satī |

pariṣvajāṅkam āropya mumocāśru-kalāṁ muhuḥ ||

*na vyākhyātam*

*|*

 —o)0(o—

**|| 3.4.51 ||**

yathā vā vidagdha-mādhave (1.20)—

jita-candra-parāga-candrikā

naladendīvara-candana-śriyam |

parito mayi śaitya-mādhurīṁ

vahati sparśa-mahotsavas tava ||

**śrī-jīvaḥ :** *na vyākhyātam |*

**mukundaḥ :** candra-parāgādīnāṁ śrīḥ sampattiḥ | sātra śaitya-mādhuryam | candra-parāgaḥ karpūra-rajaḥ naladam uśīraṁ ||51||

**viśvanāthaḥ :** jitā candra-parāgādīnāṁ śrīḥ śaitya-sampattiḥ yayā tāṁ śaitya-mādhurīṁ tava sparśa-mahotsavaḥ mayi vahati prāpayati | candraḥ karpūraḥ | naladam uśīram, tṛṇa-viśeṣa-mūlaṁ iti yāvat ||51||

 —o)0(o—

**|| 3.4.52-53 ||**

atha **sthāyī—**

sambhramādi-cyutā yā syād anukampe’nukampituḥ |
ratiḥ saivātra vātsalyaṁ sthāyī bhāvo nigadyate ||

yaśodādes tu vātsalya-ratiḥ prauḍhā nisargataḥ |

premavat snehavad bhāti kadācit kila rāgavat ||

**śrī-jīvaḥ :** yaśodāder ity upalakṣaṇaṁ | anyeṣāṁ api prauḍha-ratīnāṁ | prauḍhā rāga-parākāṣṭhātmikā | premādivad iti yathānyeṣāṁ premādayas tathā bhāti pratīyate, antas tu sadā prauḍhaivety arthaḥ ||53||

**mukundaḥ :** *na vyākhyātam |*

**viśvanāthaḥ :** anukampituḥ pitrādeḥ sambhramādi-rahitā yā śrī-kṛṣṇe’nukampā-ratiḥ | saiva vātsalyaṁ sthāyī | nisargataḥ svarūpataḥ premādivad iti yathānyeṣāṁ premādayaḥ, tathā bhāti pratīyate ||53||

 —o)0(o—

**|| 3.4.54 ||**

tatra **vātsalya-ratir**, yathā śrī-daśame (10.6.43)—

nandaḥ sva-putram ādāya pretyāgatam udāra-dhīḥ |

mūrdhny upāghrāya paramāṁ mudaṁ lebhe kurūdvaha ||

*na vyākhyātam |*

 —o)0(o—

**|| 3.4.55 ||**

yathā vā—

vinyasta-śruti-pālir adya muralī-nisvāna-śuśrūṣā

bhūyaḥ prasrava-varṣiṇī dviguṇitotkaṇṭhā pradoṣodaye |

gehād aṅganam aṅganāt punar asau gehaṁ viśanty ākulā

govindasya muhur vrajendra-gṛhiṇī panthānam ālokate ||

**śrī-jīvaḥ :** pāliḥ karṇa-latāgre syāt iti viśvaḥ | tad-vinyāsena tu samagra-karṇa-vinyāsa eva lakṣyate ||55||

**mukundaḥ :** śruteḥ pālir agram | pāliḥ karṇa-latāgre syāt iti viśvaḥ ||55||

**viśvanāthaḥ :** muralī-dhvani-śuśrūṣayā bhūyaḥ punaḥ punaḥ vinyastā karṇa-pāliḥ karṇāgra-bhāgo yayā | pāliḥ karṇa-latāgre syāt iti viśvaḥ | tathā cānya-vārtāyāṁ karṇasyāvadhāne’pi śreṣṭha-vṛtti-rūpāgra-bhāgas tu muralī-śabda eveti bhāvaḥ | prasrava-varṣiṇī dugdha-dhārā-varṣiṇī ||55||

 —o)0(o—

**|| 3.4.56 ||**

**premavad**, yathā—

prekṣya tatra muni-rāja-maṇḍalaiḥ

stūyamānam asi mukta-sambhramā |

kṛṣṇam aṅkam abhi gokuleśvarī

prasnutā kuru-bhuvi nyavīviśat ||

**śrī-jīvaḥ :** prekṣya paramparayā buddhety arthaḥ | antar-vāsa eva tasyāṁ milanaucityaṁ syāt, prekṣā ca buddhir ucyate | kuru-bhuvi nyavīviśad ity eva pāṭhaḥ ||56||

**mukundaḥ :** kuru-bhuvi kurukṣetre ||56||

**viśvanāthaḥ :** tatra vinaśane kurukṣetre stūyamānam api prekṣya īśvaro’yam iti sambhrama-rahitā satī aṅkam abhi aṅke kṛṣṇaṁ nyavīviśāt niveśayāmāsa ||56||

 —o)0(o—

**|| 3.4.57 ||**

yathā vā—

devakyā vivṛta-prasū-caritayāpy unmṛjyamānānane

bhūyobhir vasudeva-nandanatayāpy udghūṣyamāṇe janaiḥ |

govinde mihira-grahotsukatayā kṣetraṁ kuror āgate

premā vallava-nāthayor atitarām ullāsam evāyayau ||

**śrī-jīvaḥ :** unmṛjyamānānana iti vallava-nāthayor milana-sukhena tad-ānanasyāśru-liptatāṁ vyañjayati | mihireti—mihira-grahaṁ nimittī-kṛtya yā utsukatā vallavanāthāv apy atrāgamiṣyata iti tayor darśanotkaṇṭhā tayety arthaḥ | premṇas tu ullāse hetuḥ | svābhāvika-bhāva-preritāyās tat tad virodhinyā yukteḥ sphuraṇam eva jñeyam | kaṁsa-vadhāt pūrvam aśruta-bheda-vārtānāṁ śrī-vrajendrādīnāṁ tad-vadhād uttaraṁ—asyās tvām aṣṭamo garbho hantā yāṁ [bhā.pu. 10.1.34] ity ākāśa-vāṇī-prāmāṇya-mātreṇa śrī-kṛṣṇe sāntvayatāṁ vadatsu sva-putra-parivṛtti-vārtayā vyaktayā tu punas tad-upādanam anyāyyaṁ syād iti tāṁ gopayatsu tat-parivṛtti-sūcaka-harivaṁśa-rītyā guptatayā nāradena kaṁsaṁ prati kṛtaṁ bhedam api gopayatsu yādaveṣu, sā yuktir īdṛśī | asyās tvām aṣṭama ity ādikaṁ khalu—kiṁ mayā hatayā manda jātaḥ khalu tavānta-kṛt | yatra kva vā pūrva-śatruḥ [bhā.pu. 10.4.12] iti devī-vāṇyā vyabhicāritaṁ kaṁsenāpi tathā sūcitam | daivam apy anṛtaṁ vakti na martyā eva [bhā.pu. 10.4.17] iti | yadi ca kim apy atra sandarbhāntaraṁ syāt tadā sarvatrāvañcaka-śīlena nirupādhi-bandhu-bhāva-bhāvitena vasudevena---

**diṣṭyā bhrātaḥ pravayasa idānīm aprajasya te |**

**prajāśāyā nivṛttasya prajā yat samapadyata || [bhā.pu. 10.5.23]**

ity ādikaṁ na procyate | tasmād yathā—prāg ayaṁ vasudevasya kvacij jātas tavātmajaḥ [bhā.pu. 10.8.14] iti gargeṇātra proktam, tathā tatrāpi nūnaṁ proktam iti, samprati sva-kārya-sādhanārtham eva prācīnam arvācīnaṁ vetya vivicya svānvayatva-mātraṁ te pracārayāmāsuḥ | bhavatu nāma tat tad api vataḥ sva-putre yogyā janā yadi putravad ācaranti, tadā pitroḥ sukham eva syāt, kim uta premṇā yābhyāṁ abhinnau vasudeva-devakyau | tad etad anusandhāya svayaṁ śrī-kṛṣṇenāpy etad uktam—jñātīn vo draṣṭum eṣyāmo vidhāya suhṛdāṁ sukham [bhā.pu. 10.45.23] iti | tasmāt suhṛtsu vasudevādiṣv asmābhir yāvat tat-sukha-vidhānaṁ kāryaṁ, bhavadbhis tāvat gāmbhīryaṁ kāryaṁ iti sūcitam | śrīmad-uddhavaṁ prati ca rahas tathaiva nija-hārdam uktam--gacchoddhava vrajaṁ saumya [bhā.pu. 10.46.3] ity ādau, pitror nau prītim āvaha [bhā.pu. 10.46.3] iti | yat tu kurukṣetra-yātrāyāṁ śrī-devakyā śrī-yaśodām prati, etāv adṛṣṭa-pitarau [bhā.pu. 10.82.38] ity uktaṁ, tatrāpy anayā tat-kṣaṇa-milita-cira-viyukta-putratayā nāvadhānaṁ kṛtir iti gamyate | yata evānantaraṁ na kiñcid apy uktam iti dik ||57||

**mukundaḥ :** unmṛjyamānānana iti vallava-nāthayor milana-sukhena tad-ānanasyāśru-liptatāṁ vyañjayati | mihireti—mihira-grahaṁ nimittī-kṛtya yā utsukatā vraja-janā apy atrāgamiṣyantīti teṣāṁ darśanādy-utkaṇṭhā tayety arthaḥ | ullāsa ālambana-kṛtotkarṣam eva, na tu trāsam ||57||

**viśvanāthaḥ :** vivṛtaṁ vyaktīkṛtaṁ mat-kukṣita evāyaṁ jāta iti prasū-caritaṁ yayā tayā devakyā unmṛjyamānānane iti nanda-yaśodayor milana-sukhena śrī-kṛṣṇasyānanasyāśru-liptatāṁ vyañjayati | mihira-grahaṁ sūrya-grahaṇaṁ nimittīkṛtya yā utsukatā vallava-nāthāv apy atrāgamiṣyata iti tayor darśanotkaṇṭhā tayety arthaḥ ||57||

 —o)0(o—

**|| 3.4.58 ||**

**snehavat**, yathā—

pīyūṣa-dyutibhiḥ stanādri-patitaiḥ kṣīrotkarair jāhnavī

kālindī ca vilocanābja-janitair jātāñjana-śyāmalaiḥ |

ārān-madhyama-vedim āpatitayoḥ klinnā tayoḥ saṅgame

vṛttāsi vraja-rājñi tat-suta-mukha-prekṣāṁ sphuṭaṁ vāñchasi ||

**śrī-jīvaḥ :** pīyūṣeti sūryoparāga-yātrā-vyājena sva-putra-darśanotkaṇṭhayā vrajantyāṁ vrajeśvaryāṁ kasyāścit paricita-cara-tāpasyā vacanam | kṣīraṁ dugdhaṁ jalaṁ ca | madhyamo madhya-bhāgaḥ sa eva vedis tāṁ, pakṣe madhyama-vediṁ prayāgam ||58||

**mukundaḥ :** pīyūṣa-dyutīti | śrī-kṛṣṇasya vacanāt vrajāgamana-sānnidhya-samaye śrī-paurṇamāsyā vacanam | kṣīraṁ dugdhaṁ jalaṁ ca | madhyamo madhya-bhāgo vedir iva aṅguli-mudrāvatī atikṣīṇa-madhyam ity arthaḥ | vedir aṅguli-mudrāyāṁ budhe’laṅkṛta-bhū-tale iti viśvaḥ | pakṣe, madhyama-vediṁ prayāgam ||58||

**viśvanāthaḥ :** sūryoparāga-yātrā-vyājena sva-putra-darśanotkaṇṭhayā vrajantyāṁ vrajeśvaryāṁ kasyāścit paricitatara-tāpasyā vacanam | tanu-rūpa-parvatāt patitaiḥ kṣīrotkaraiḥ rasa-samūhaiḥ jātā jāhnavī, kṣīraṁ dugdhaṁ jalaṁ ca | netra-kamala-janitaiḥ añjanena śyāmalaiḥ jala-samūhaiḥ jātā yamunā ca | madhyamo madhya-deśaḥ sa eva vedis tāṁ, pakṣe madhyama-vediṁ prayāgam | āpatitayos tayor gaṅgā-yamunayoḥ saṅgame he vraja-rājñi ! tvaṁ klinnā snātā vṛttāsi, tat tasmāt śrī-kṛṣṇa-mukha-darśanaṁ vāñchasi, bhagavad-darśana-vāñchayaiva lokāḥ prayāge snānaṁ kurvantīti prasiddheḥ ||58||

 —o)0(o—

**|| 3.4.59 ||**

**rāgavat**, yathā—

tuṣāvati tuṣānalo’py upari tasya baddha-sthitir

bhavantam avalokate yadi mukunda goṣṭheśvarī |

sudhāmbudhir api sphuṭaṁ vikaṭa-kāla-kūṭaty alaṁ

sthitā yadi na tatra te vadana-padmam udvīkṣyate ||

**śrī-jīvaḥ :** he mukunda ! goṣṭheśvarī yadi bhavantam avalokate, tadā tuṣānalo’pi tuṣārati, tuṣāravad ācarati | kīdṛśī saty avalokate ? tatrāha—tasya tuṣānalasyopari baddha-sthitir ity anvayaḥ | evam uttaratrāpi ||59||

**mukundaḥ :** he mukunda ! goṣṭheśvarī yadi bhavantam avalokate, tadā tuṣānalo’pi tuṣārati, tuṣāravad ācarati | kīdṛśī saty avalokate ? tatrāha—tasyopari baddha-sthitir ity anvayaḥ | evam uttaratrāpi ||59||

**viśvanāthaḥ :** he mukunda ! goṣṭheśvarī yadi bhavantam avalokate, tadā tuṣānalo’pi tuṣārati, tuṣāravat parama-śītalavad ācarati | kīdṛśī saty avalokate ? tatrāha—tasyopari baddha-sthitir ity anvayaḥ | evam uttaratrāpi ||59||

 —o)0(o—

**|| 3.4.60 ||**

**atha ayoge utkaṇṭhitam**, yathā—

vatsasya hanta śarad-indu-vinindi-vaktraṁ

sampādayiṣyati kadā nayanotsavaṁ naḥ |

ity acyute viharati vraja-bāṭikāyām

ūrvī tvarā jayati devaka-nandinīnām ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** acyute vraja-bhūmau viharati sati devakī prabhṛtīnāṁ kadā śrī-kṛṣṇa-mukhaṁ asmākaṁ nayanotsavaṁ kariṣyatīti yā gurvī mahatī tvarā sa jayati ||60||

 —o)0(o—

**|| 3.4.61 ||**

yathā vā—

bhrātas tanayaṁ bhrātur

mama sandiśa gāndinī-putra |

bhrātṛvyeṣu vasantī

didṛkṣate tvāṁ hare kuntī ||

**śrī-jīvaḥ, mukundaḥ :** bhrātṛvyeṣu śatruṣu ||

**viśvanāthaḥ :** he bhrātaḥ ! he gāndinī-putra ! akrūra ! bhrātus tanayaṁ śrī-kṛṣṇaṁ sandiśa | sandeśam evāha—bhrātṛvyeṣu śatruṣu, he hare ! ||61||

 —o)0(o—

**|| 3.4.62 ||**

**viyogo**, yathā śrī-daśame (10.46.28)—

yaśodā varṇyamānāni putrasya caritāṇi ca |

śṛṇvaty aśrūṇy asrākṣīt sneha-snuta-payodharā ||

*na katamenāpi vyākhyātam* |

 —o)0(o—

**|| 3.4.63 ||**

yathā vā—

yāte rāja-puraṁ harau mukha-taṭī vyākīrṇa-dhūmrālakā

paśya srasta-tanuḥ kaṭhora-luṭhanair dehe vraṇaṁ kurvatī |

kṣīṇā goṣṭha-mahī-mahendra-mahiṣī hā putra putrety asau

krośantī karayor yugena kurute kaṣṭād uras-tāḍanam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** goṣṭha-mahī-mahendrasya nandasya mahiṣī kaṣṭāt kleśāt ||63||

 —o)0(o—

**|| 3.4.64-65 ||**

bahūnām api sad-bhāve viyoge’tra tu kecana |

cintā viṣāda-nirveda-jāḍya-dainyāni cāpalam |

unmāda-mohāv ity ādyā atyudrekaṁ vrajanty amī ||

atra **cintā—**

manda-spandam abhūt klamair alaghubhiḥ sandānitaṁ mānasaṁ

dvandvaṁ locanayoś cirād avicala-vyābhugna-tāraṁ sthitam |

niśvāsaiḥ sravad eva pākam ayate stanyaṁ ca taptair idaṁ

nūnaṁ vallava-rājñi putra-virahodghūrṇābhir ākramyase ||

**śrī-jīvaḥ :** manda-spandam iti śrī-kṛṣṇasya vana-gamane kasyāścid vacanam | sandānitaṁ baddhaṁ niśvāsaiḥ sravad evety ādi pāṭha eva putra-viraha-sūcakaḥ ||65||

**mukundaḥ :** manda-spandam iti śrī-kṛṣṇasya vana-gamane kasyāścid uktir iyam | « niśvāsair adharaś ca te vidhuratāṁ nītaḥ kaduṣṇair ayam » iti pāṭhaḥ ||65||

**viśvanāthaḥ :** manda-spandam iti śrī-kṛṣṇasya vana-gamane kasyāścid vacanam | sandānitaṁ baddhaṁ | avicalantī sthirā vyābhugnā kuṭilā tārā yatra tathā-bhūtaṁ locana-dvandvaṁ sthitaṁ, sravat stanaṁ dugdhaṁ taptaiḥ niśvāsaiḥ pākaṁ prāpnoti ||65||

 —o)0(o—

**|| 3.4.66 ||**

**viṣādaḥ—**

vadana-kamalaṁ putrasyāhaṁ nimīlati śaiśave

nava-taruṇimārambhonmṛṣṭaṁ na ramyam alokayam |

abhinava-vadhū-yuktaṁ cāmuṁ na harmyam aveśayaṁ

śirasi kuliśaṁ hanta kṣiptaṁ śvaphalka-sutena me ||

**śrī-jīvaḥ :** vadaneti śrī-kṛṣṇasya dvārakāyāṁ gārhasthya-niṣṭhāḥ śrutvā śrī-vrajeśvarī-vacanam ||66||

**mukundaḥ :** *na vyākhyātam |*

**viśvanāthaḥ :** śaiśave nimīlati gate sati tāruṇya-yuktaṁ vadana-kamalaṁ ahaṁ nālokayam, nava-vadhū-yuktaṁ śrī-kṛṣṇaṁ gṛhaṁ nāhaṁ prāveśayam ||66||

 —o)0(o—

**|| 3.4.67 ||**

**nirvedaḥ—**

dhig astu hata-jīvitaṁ niravadhi-śriyo’py adya me

yayā na hi hareḥ śiraḥ snuta-kucāgram āghrāyate |

sadā nava-sudhā-duhām api gavāṁ parārdhaṁ ca dhik

sa luñcati na cañcalaḥ surabhi-gandhi yāsāṁ dadhi ||

**śrī-jīvaḥ :** dhig astv iti viraha-cintayā cittānavasthānāt tad-vātsalya-sphūrtimayaṁ vacanam | ata eva sa luñcatīty uktam | sadā nava-sudhā-duhām ity eva pāṭho dhikkāra-poṣakaḥ ||67||

**mukundaḥ :** dhig astv ity atra uttarārdhasyārambhe sudheti pāṭhaḥ ||67||

**viśvanāthaḥ :** niravadhi-sampatter mama dhig astu hant jīvitaṁ yayā mayā snuta-kucāgraṁ yathā syāt tathā śrī-kṛṣṇasya śiro nāghrāyate | yāsāṁ gavāṁ sugandhi yadi na luñcati na corayati ||67||

 —o)0(o—

**|| 3.4.68 ||**

**jāḍyam—**

yaḥ puṇḍarīkekṣaṇa tiṣṭhatas te

goṣṭhe karāmbhoruha-maṇḍano’bhūt |

taṁ prekṣya daṇḍa-stimitendriyād yad

daṇḍākṛtis te jananī babhūva ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** goṣṭhe tiṣṭhatas tava yo daṇḍaḥ kara-kamalasya maṇḍano’bhūt, taṁ daṇḍam ||68||

 —o)0(o—

**|| 3.4.69 ||**

**dainyam—**

yācate bata vidhātar udasrā

tvāṁ radais tṛṇam udasya yaśodā |

gocare sakṛd api kṣaṇam adya

matsaraṁ tyaja mamānaya vatsam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** he matsara vidhātaḥ ! daṇḍais tṛṇaṁ dhṛtvā yaśodā yācate ||69||

 —o)0(o—

**|| 3.4.70 ||**

**cāpalam—**

kim iva kurute harmye tiṣṭhann ayaṁ nirapatrapo

vrajapatir iti brūte mugdho’yam atra mudā janaḥ |

ahaha tanayaṁ prāṇebhyo’pi priyaṁ parihṛtya taṁ

kaṭhina-hṛdayo goṣṭhe svairī praviśya sukhīyati ||

**śrī-jīvaḥ :** kim ivety atiduḥkha-mayaṁ śrī-vrajeśvarī-vākyam | mudeti hāsya-pūrvakam ity arthaḥ | atra jagati mugdho jano deśāntara-stha-vipakṣa-rūpaḥ | tad idam api duḥkhena vitarka-mayam eva | tasya vipakṣasya tādṛśa-vacanaṁ yuktam evety āha—ahaheti ||70||

**mukundaḥ :** kim iveti śrī-vrajeśvarī-vākyam | atra vraje mugdho jano bālādi-rūpo’pi mudā śrī-kṛṣṇa-viṣaya-prīti-viśeṣeṇa | tasya tādṛśaṁ vacanaṁ yuktam evety āha—ahaheti | svairī lokād api bhaya-rahitaḥ | kaṭhinety atra kuliśeti ca pāṭhaḥ| sukhīyati sukham icchati ||70||

**viśvanāthaḥ :** kim ivety atiduḥkha-mayaṁ yaśodā-vākyam | ayaṁ nirlajjo nandaḥ kiṁ kurute ? mugdho vipakṣa-rūpo janaḥ vrajapatir iti brūte, yataḥ, ahahety ādi svairī svacchandaḥ san ||70||

 —o)0(o—

**|| 3.4.71 ||**

**unmādaḥ—**

kva me putro nīpāḥ kathayata kuraṅgāḥ kim iha vaḥ

sa babhrāmābhyarṇe bhaṇata tam udantaṁ madhukarāḥ |

iti bhrāmaṁ bhrāmaṁ bhrama-bhara-vidūnā yadupate

bhavantaṁ pṛcchantī diśi diśi yaśodā vicarati ||

**śrī-jīvaḥ :** kva me putra ity akasmān mathurātas tat-palāyanaṁ śrutvā tasyā vacanam | udantaṁ vārtām ||71||

**mukundaḥ :** *na vyākhyātam |*

**viśvanāthaḥ :** he nīpāḥ kadambāḥ ! vo yuṣmākam abhyarṇe nikaṭe sa śrī-kṛṣṇaḥ, tasya śrī-kṛṣṇasya vārtā he bhramarāḥ bhaṇata ||71||

 —o)0(o—

**|| 3.4.72 ||**

**mohaḥ**—

kuṭumbini manas taṭe vidhuratāṁ vidhatse kathaṁ

prasāraya dṛśaṁ manāk tava sutaḥ puro vartate |

idaṁ gṛhiṇi gṛhaṁ na kuru śūnyam ity ākulaṁ

sa śocati tava prasūṁ yadu-kulendra nandaḥ pitā ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** tava pitā nanda prasūṁ yaśodām iti śocati ||72||

 —o)0(o—

**|| 3.4.73 ||**

atha **yoge siddhiḥ—**

vilokya raṅga-sthala-labdha-saṅgamaṁ

vilocanābhīṣṭa-vilokanaṁ harim |

stanyair asiñcan nava-kañcukāñcalaṁ

devyaḥ kṣaṇād ānakadundubhi-priyāḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** locanayor abhīṣṭaṁ darśanaṁ yatra taṁ hariṁ, kaṁsa-vadhānantaraṁ raṅga-sthale labdha-saṅgaṁ vasudevasya priyā devakyādyāḥ devyāḥ ||73||

 —o)0(o—

**|| 3.4.74 ||**

**tuṣṭir**, yathā prathame (1.11.30)—

tāḥ putram aṅkam āropya sneha-snuta-payodharāḥ |

harṣa-vihvalitātmānaḥ siṣicur netrajair jalaiḥ ||

*na kenacit vyakhyātam.*

 —o)0(o—

**|| 3.4.75 ||**

yathā vā lalita-mādhave (10.14)—

nayanayoḥ stanayor api yugmataḥ

paripatadbhir asau payasāṁ jharaiḥ |

ahaha vallava-rāja-gṛheśvarī

sva-tanayaṁ praṇayād abhiṣiñcati ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** nayana-yugmataḥ stana-yugmataś ca patadbhiḥ payasāṁ jharaiḥ jala-pravāhaiś ca ||75||

 —o)0(o—

**|| 3.4.76 ||**

**sthitir**, yathā vidagdha-mādhave (1.19)—

**ahaha kamala-gandher atra saundarya-vṛnde**

**vinihita-nayaneyaṁ tvan-mukhendor mukunda |**

**kuca-kalasa-mukhābhyām ambara-knopam ambā**

**tava muhur atiharṣād varṣati kṣīra-dhārām ||**

**śrī-jīvaḥ :** ambara-knopam ambaram ārdrayitvety arthaḥ | anayā sthityā nitya-sthitir api pratyāgamanānantaraṁ preyo-rasās te sūcita-siddhāntavad unneyā | kiñcit tu viśiṣyate | tatra satya-saṅkalpatayā vedādi-gītasya tasya—jñātīn vo draṣṭum eṣyāmo vidhāya suhṛdāṁ sukham [bhā.pu. 10.45.23] iti pratyāgamana-saṅkalpaḥ śrī-daśame spaṣṭa eva | draṣṭum iti darśanasya puruṣārthatvena nirdeśo nityāvasthāyitvaṁ bodhayati | yad vā, draṣṭum iti darśana-viṣayībhavitum ity arthaḥ | tathāpi bhūman mahimā guṇasya te viboddhum arhaty amalāntarātmabhiḥ [bhā.pu. 10.14.6] ity atra viboddhuṁ bodha-viṣayī-bhavitum itivat | tad etad eva vivṛtaṁ śrīmad-uddhavena—

hatvā kaṁsaṁ raṅga-madhye pratīpaṁ sarva-sātvatām |

yad āha vaḥ samāgatya kṛṣṇaḥ satyaṁ karoti tat || [bhā.pu. 10.46.35]

āgamiṣyaty atidīrgheṇa kālena vrajam acyutaḥ |

priyaṁ vidhāsyate pitror bhagavān sātvatāṁ patiḥ || [bhā.pu. 10.46.34] iti |

atra pitroḥ priya-vidhānaṁ khalu sadā tat-saṁyoga eveti | tad etad āgamana-samayaś ca—dantavakra-vadhānantaram eva | tathā ca sūcitaṁ svayam eva—

**api smaratha naḥ sakhyaḥ svānām artha-cikīrṣayā |**

**gatāṁś cirāyitāñ chatru- pakṣa-kṣapaṇa-cetasaḥ || [bhā.pu. 10.82.41] iti |**

tad idaṁ śatru-vadhānte dantavakre’pi śānte nijāgamanaṁ bhāvīti kurukṣetra-yātrāyāṁ śrī-bhagavad-vacanam | yātrā ceyaṁ dantavakra-vadhāt pūrvam eva | atra vana-parva-rītyā śālva-vadha-sahitasyāsya dantavakra-vadhasya sama-kālam eva hi pāṇḍavānāṁ vana-gamanam | teṣām āgamanānantaram eva ca bhīṣmādi-vadha-maya-bhārata-yuddham | sā yātrā ca bhīṣmādyāgamana-mayīti | tathā śrī-baladeva-tīrtha-yātrā kurukṣetra-yātrātaḥ pūrvaṁ paṭhitā, tat-tīrtha-yātrā ca duryodhana-vadha-dine pūrṇeti | dantavakra-vadhānantaraṁ pratyāgamanaṁ ca tasya pādmottara-khaṇḍe sphuṭaṁ dṛśyate—

kṛṣṇo’pi taṁ hatvā yamunām uttīrya nanda-vrajaṁ gatvā prāktanau pitarāv abhivādya āśvāsya tābhyāṁ sāśrukaṇṭham āliṅgitaḥ sakala-gopa-vṛddhān praṇamyāśvāsya ratnābharaṇādibhis tatrasthān santarpayāmāsa | [pa.pu. 6.252.25] iti gadyena |

atra śrī-bhāgavate ca bhārata-yuddhānantaraṁ śrī-kṛṣṇasya dvārakā-praveśe prathama-skandha-stha-dvārakā-prajā-vacanam—

yarhy ambujākṣāpasasāra bho bhavān

kurūn madhūn vātha suhṛd-didṛkṣayā |

tatrābda-koṭi-pratimaḥ kṣaṇo bhaved

raviṁ vinākṣṇor iva nas tavācyuta || [bhā.pu. 1.11.9] iti |

tatra madhūn mathurāṁ veti svāmi-ṭīkā ca | suhṛdaś ca tadā tatra vrajasthā eva | tatra yoga-prabhāvena nītvā sarva-janaṁ hariḥ [bhā.pu. 10.50.51] iti sarva-śabdāt |

balabhadraḥ kuru-śreṣṭha bhagavān ratham āsthitaḥ |

suhṛd-didṛkṣur utkaṇṭhaḥ prayayau nanda-gokulam || [bhā.pu. 10.65.1]

iti tatraiva suhṛc-chabda-prayogāt | tad evam abhīṣṭāya śrī-kṛṣṇāya vraja-pratyāgamanāya śrī-bhāgavata-pādmayoḥ saṁvāde darśite tad-ānuṣaṅgikaṁ tu dantavakra-vadha-sthānaṁ kalpa-bheda-rītyā vaiṣṇava-toṣaṇī-rītyā vā vivādaṁ parihṛtya saṅgamanīyam | tad evam api punaḥ śrī-kṛṣṇasya dvārakāgamanaṁ ca dvārakocita-nija-prādurbhāvāntareṇaiva | yathoktaṁ pādmottara-khaṇḍe tad-anantaram eva—

atha tatrasthā nandādayaḥ sarve janāḥ putra-dāra-sahitāḥ paśu-pakṣi-mṛgādayaś ca vāsudeva-prasādena divya-rūpa-dharā vimānam ārūḍhā parama-vaikuṇṭha-lokam avāpur iti | kṛṣṇas tu nanda-gopa-vrajaukasāṁ sarveṣāṁ paramaṁ nirāmayaṁ sva-padaṁ dattvā divi deva-gaṇaiḥ saṁstūyamāno dvāravatīṁ viveśa || [pa.pu. 6.252.28-29] iti ca |

tatra nandādayaḥ putra-dāra-sahitāḥ iti | śrīman-nandasya tad-varga-mukhyasya putraḥ śrī-kṛṣṇa eva | dārā ca śrī-yaśodaiva | iti prasiddham api putrādi-śabdoktyā tat-tad-rūpair eva taiḥ saha tatra praveśa it gamyate | ato vrajaṁ prati pratyāgamana-rūpeṇa vāsudeva-prasādena divya-rūpa-dharā iti ullāsena parama-virājamāna-rūpatvam eva vivakṣitam | vimānena teṣāṁ parama-vaikuṇṭha-prasthāpanaṁ ca prāpañcika-janasya vañcanārthaṁ prapañcitam |vastutas tu tad-adṛśye vṛndāvanasyaiva prakāśa-viśeṣe praveśanaṁ | praveśya ca tatra sthitānām aprakaṭa-prakāśānām eṣu prakaṭa-cara-prakāśeṣv antar-bhāvanaṁ kṛtam | yathā prakaṭa-līlā-gata-ṣoḍaśa-sahasra-mahiṣī-vivāhe śrī-nārada-dṛṣṭa-yoga-māyā-vaibhave sarvāntaḥ-purebhyaḥ sudharmā-praveśe ca tādṛśatvam iti | pūrvam api śrī-vṛndāvana evāsmiṁs teṣāṁ tena tathā tatra praveśanaṁ śrī-śukena darśitam | tathā hi śrī-daśame—

nandas tv atīndriyaṁ dṛṣṭvā loka-pāla-mahodayam |

kṛṣṇe ca sannatiṁ teṣāṁ jñātibhyo vismito’bravīt ||

te cautsukya-dhiyo rājan matvā gopās tam īśvaram |

api naḥ svagatiṁ sūkṣmām upādhāsyad adhīśvaram ||

iti svānāṁ sa bhagavān vijñāyākhila-dṛk svayam |

saṅkalpa-siddhaye teṣāṁ kṛpayaitad acintayat ||

jano vai loka etasminn avidyā-kāma-karmabhiḥ |

uccāvacāsu gatiṣu na veda svāṁ gatiṁ bhraman ||

iti sañcintya bhagavān mahā-kāruṇiko hariḥ |

darśayāmāsa lokaṁ svaṁ gopānāṁ tamasaḥ param ||

satyaṁ jñānam anantaṁ yad brahma-jyotiḥ sanātanam |

yad dhi paśyanti munayo guṇāpāye samāhitāḥ ||

te tu brahma-hradaṁ nītā magnāḥ kṛṣṇena coddhṛtāḥ |

dadṛśur brahmaṇo lokaṁ yatrākrūro’dhyagāt purā ||

nandādayas tu taṁ dṛṣṭvā paramānanda-nirvṛtāḥ |

kṛṣṇaṁ ca tatra cchandobhiḥ stūyamānaṁ suvismitāḥ [bhā.pu. 10.28.10-7] iti |

atra khalu yan nija-padaṁ teṣām evāspadatayā purā teṣām eva dṛṣṭi-patham akārṣīt tad eva paścād vyatārīd iti gamyate | te tu brahma-hradaṁ nītā ity atra yatrākrūraḥ śrī-śuka-parīkṣit-saṁvādam apekṣya purā stutavāṁs taṁ brahma-hradam akrūra-tīrthaṁ tan-mahimānaṁ lakṣyaṁ vidhātuṁ kṛṣṇena nītā magnāś ca punaḥ śrī-kṛṣṇenaivoddhṛtāḥ | uddhṛtya vṛndāvana-pradeśam ānītās tasminn eva narākṛti-para-brahmaṇas tasya lokaṁ dadṛśur iti ca labhyate | ko’sau brahma-hradaḥ ? tatrāha yatreti | purety etat-prasaṅgād bhāvi-kāla ity arthaḥ | purā purāṇe nikaṭe prabandhātīta-bhāviṣu iti viśva-prakāśāt |

yadyapi brahma-loka-śabdena bhagaval-loka-mātraṁ, dvitīye brahma-lokaḥ sanātanaḥ ity anena labdhaṁ | sūkṣmām iti na veda svāṁ gatim iti ca gopānāṁ svaṁ lokam iti kṛṣṇaṁ ca tatreti ca śrī-gopāla-loka eva viśeṣāl labhyate | tatra cchandobhiḥ stūyamānam iti taj-janmādi-līlā-varṇinīnāṁ śruti-vara-varṇinīnāṁ sākṣitā tu teṣu gopeṣu tasya kṛṣṇasya pratyabhijñāpanārtham eva | ata evātmana eva ca tat-parikaratayā tair anubhūtā iti nānye varṇitāḥ | tad evam eva tad-eka-rucīnāṁ teṣāṁ vismṛtiḥ paramānanda-nirvṛtiś ca ghaṭate | tasya svalokatāyām apy avatārāvasare teṣām ajñāne kāraṇaṁ jano vā iti sālokya-sārṣtīty-ādi-padyastha-jana-śabdavad atrāpi janas tadīya-svajana-evocyate | tatrāpy atra parama-svajanatvaṁ gamyate |

**tasmān mac-charaṇaṁ goṣṭhaṁ man-nāthaṁ mat-parigraham |**

**gopāye svātma-yogena so’yaṁ me vrata āhitaḥ || [bhā.pu. 10.25.18]**

iti śrī-kṛṣṇasya manasi bhāvanād eva | tataś ca parama-svajano’yaṁ mama vraja-vāsi-lakṣaṇaḥ prāpañcike loke yāḥ svāvidyādibhir deva-tiryag-ādi-rūpā gatayas tāsu bhramaṁs tan-nirviśeṣatayātmānaṁ manvāno darśayiṣyamāṇāṁ svāṁ gatiṁ na jānātīty arthaḥ | madīya-lokaval-līlāveśād eveti bhāvaḥ |

**iti nandādayo gopāḥ kṛṣṇa-rāma-kathāṁ mudā |**

**kurvanto ramamāṇāś ca nāvindan bhava-vedanām || [bhā.pu. 10.11.58] ity ādeḥ |**

**yad dhāmārtha-suhṛt-priyātma-tanaya-prāṇāśayās tvat-kṛte || [bhā.pu. 10.14.35] ity ādeḥ |**

kṛṣṇe kamala-patrākṣe saṁnyastākhila-rādhasa [bhā.pu. 10.65.6] ity ādeś ca | tad-ajñānād eva nandas tv atīndriyam ity ādikaṁ ghaṭata iti | sa eṣa eva śrī-vṛndāvanasya prakāśa-viśeṣaḥ śrī-vārāhe’py upalakṣitaḥ | tad yathā—

**atrāpi mahad āścaryaṁ paśyanti paṇḍitā narāḥ |**

**kālīya-hrada-pūrveṇa kadambo mahito drumaḥ |**

**śata-śākhaṁ viśālākṣi puṇyaṁ surabhi-gandhi ca |**

**sa ca dvādaśa-māsāni manojñaḥ śubha-śītalaḥ |**

**puṣpāyati viśālākṣi prabhāsanto diśo daśa || iti |**

tathā—

**tatrāścaryaṁ pravakṣyāmi tac chṛṇu tvaṁ vasundhare |**

**labhante manujāḥ siddhiṁ mama karma-parāyaṇāḥ ||**

**tasya tatrottare pārśve’śoka-vṛkṣaḥ sita-prabhaḥ |**

**vaiśākhasya tu māsasya śukla-pakṣasya dvādaśī ||**

**sa puṣpati ca madhyāṅge mama bhakta-sukhāvahaḥ |**

**na kaścid api jānāti vinā bhāgavataṁ śucim || ity ādi |**

atra tatrāpi mahad āścaryam ity ādibhis tvayā pṛthivyāpi na jñāyata iti bodhyate | tasya brahma-kuṇḍasyety arthaḥ | tathā hi skānde—

vṛndāvanaṁ dvādaśamaṁ vṛndayā parirakṣitaṁ |

hariṇādhiṣṭhitaṁ tac ca brahma-rudrād-sevitam || iti |

ādi-vārāhe—

**kṛṣṇa-krīḍā-setu-bandhaṁ mahā-pātaka-nāśanam |**

**valabhīṁ tatra krīḍārthaṁ kṛtvā devo gadādharaḥ ||**

**gopakaiḥ sahitas tatra kṣaṇam ekaṁ dine dine |**

**tatraive ramaṇārthaṁ hi nitya-kālaṁ sa gacchati || iti |**

vatsair vatsatarībhiś ca [bha.ra.si. 3.3.129] ity ādi kintu darśitam eva | tasmād akve cen madhu vindeta kim-arthaṁ parvataṁ vrajet iti nyāyena samīpe labdhe dūra-gamana-prakriyā-saṅgopanārtham eva sambhavati | tasmād vṛndāvanasya prapañcāgocara-prakāśa-viśeṣa eva teṣāṁ praveśaḥ | tathā coktaṁ bṛhad-gautamīye svayaṁ bhagavatā—

**idaṁ vṛndāvanaṁ ramyaṁ mama dhāmaiva kevalam |**

**atra ye paśavaḥ pakṣi-vṛkṣā kīṭā narāmarāḥ |**

**ye vasanti mamādhiṣṇye mṛtā yānti mamālayam ||**

**atra yā gopa-kanyāś ca nivasanti mamālaye |**

**yoginyas tā mayā nityaṁ mama sevā-parāyaṇāḥ ||**

**pañca-yojanam evāsti vanaṁ me deha-rūpakam |**

**kālindīyaṁ suṣumnākhyā paramāmṛta-vāhinī ||**

**atra devāś ca bhūtāni vartante sūkṣma-rūpataḥ |**

**sarva-deva-mayaś cāhaṁ na tyajāmi vanaṁ kvacit ||**

**āvirbhāvas tirobhāvo bhaven me’tra yuge yuge |**

**tejo-mayam idaṁ ramyam adṛśyaṁ carma-cakṣuṣā || iti |**

śrī-gopāla-tāpanyāṁ śrīmatīr gopīḥ prati durvāsaso vacanam—

**janma-jarābhyāṁ bhinnaḥ sthāṇur ayam acchedyo’yaṁ yo’sau saurye tiṣṭhati yo’sau goṣu tiṣṭhati yo’sau gāḥ pālayati | yo’sau gopeṣu tiṣṭhati |** yo’sau sarveṣu vedeṣu tiṣṭhati | yo’sau sarva-vedair gīyate | yo’sau sarveṣu bhūteṣv āviśya bhūtāni vidadhāti sa vo hi svāmī bhavati [**go.tā.u. 2.22] ity ādi |**

saurye iti saurī yamunā tad-dūra-bhave deśe vṛndāvana ity arthaḥ | tasmāt kaṁsādikaṁ dantavakrāntaṁ asura-cakraṁ saṁhatya vrajam āgatya ca vṛndāvana eva rahasya-prakāśa-viśeṣe sarva-vraja-vāsibhiḥ saha śrīman-nandanandanena nityāvasthitiḥ kṛtety avagatam | ata eva vṛndāvana-līlāyāṁ tasya nihata-kaṁsatā ca nirdiṣṭā pātāla-khaṇḍe—

aho abhāgyaṁ lokasya na pītaṁ yamunā-jalam |

go-gopa-gopikā-saṅge yatra krīḍāti kaṁsa-hā || iti |

baudhāyana-karma-vipāke ca go-gopāvṛta-govindārādhane—govinda-gopī-jana-vallabheśa ! kaṁsāsuraghna ! tridaśendra-vandya ! iti mantra-viśeṣaś ca | yad atraiva vīra-rase—

protsāhayasyatitarāṁ kim ivāgraheṇa

māṁ keśisūdana vidann api bhadrasenam |

yoddhuṁ balena samam atra sudurbalena

divyārgalā pratibhaṭas trapate bhujo me || [bha.ra.si. 4.3.15] iti |

tac cettham abhiprāyād eva keśi-vadhād adhastāt tādṛśa-līlā svācchandyāyānantara-kālāsambhavāt |

kiṁ cātra granthe līlā-varṇanās trividhāḥ, vraja-līlā-mayyo, vraja-tyāga-mayyaḥ, pura-līlā-mayyaś ceti | śrotāraś ca trividhāḥ—vraja-janānugā pura-janānugās taṭasthāś ca | sarveṣāṁ sukha-poṣārtham eva ca tā nirdiṣṭāḥ | tatra taṭasthānāṁ sarvā eva sukha-poṣikā bhavanti, śrī-kṛṣṇa-mātra-tātparyakatvāt | pura-janānugānāṁ vraja-līlāś ca sukha-poṣikā bhavanti, asmadīyaḥ śrīmad-anakadundubhi-nandanas tatra vraje sthitvā vicitra-līlā vidhāya puram āgatya tāsām upadhāraṇayā śrīmad-ānakadundubhīnāṁ sukha-poṣikā jāta iti bhāvanayā | tasmād āsātāṁ tāvad anye dve līle | vraja-janānugānāṁ—pura-sambandhinyaḥ sukha-poṣikā na bhavanty eva, pratyuta duḥkha-poṣikāḥ, punas tasya vrajāgamanānuṭṭaṅkanāt | tataś ca vraja-līlā-mayyaś ca duḥkhadatvenaiva paryavasitāḥ, kim uta vraja-tyāga-mayyaḥ | sarveṣām eva ca sukhaṁ poṣṭum icchadbhir grantha-kṛdbhiḥ sarvā līlā varṇitāḥ | viśeṣataś ca,

alaukikī tv iyaṁ kṛṣṇa-ratiḥ sarvādbhutādbhutā |

tatrāpi vallavādhīśa-nandanālambanā ratiḥ |

sāndrānanda-camatkāra-paramāvadhir iṣyate || [bha.ra.si. 2.5.108-10]

iti spaṣṭokter vraja-janānugānām eva sarvādhikaṁ sukhaṁ poṣṭavyam | tasmād ukta-rītyā svayam eva saṁkṣepa-bhāgavatāmṛte likhitaṁ śrī-kṛṣṇasya punar vrajāgamana-pūrvakaṁ pura-gata-tat-tad-vijaya-śravaṇād api puṣṭa-sukhānāṁ vraja-janānāṁ madhye nityāvasthānam eva grantha-kṛtāṁ hṛd-gatam | tena tac-chravaṇena vraja-janānugā api puṣṭa-sukhāḥ syuḥ, parokṣa-vādā ṛṣayaḥ parokṣaṁ ca mama priyam [bhā.pu. 11.21.35] itivat | prakaṭaṁ tu tan na paṭhitam iti jñeyam |

nityāvasthāṁ cātra kaimutyena gaty-antarāsvīkāreṇa ca śrīmad-bhāgavate darśitam,

eṣāṁ ghoṣa-nivāsinām uta bhavān kiṁ deva rāteti naś

ceto viśva-phalāt phalaṁ tvad-aparaṁ kutrāpy ayan muhyati |

sad-veṣād api pūtanāpi sakulā tvām eva devāpitā

yad dhāmārtha-suhṛt-priyātma-tanaya-prāṇāśayās tvat-kṛte || [bhā.pu. 10.14.35] iti |

tāsām avirataṁ kṛṣṇe kurvatīnāṁ sutekṣaṇaṁ |

na punaḥ kalpate rājan saṁsāro’jñāna-sambhavaḥ || [bhā.pu. 10.6.40] iti ca

pūrvatra tasya teṣu ṛṇitva-prāptes tat-prāpteś cānādi-kalpa-paramparā-prāptatvān nityāvasthānam avagamyate | sad-veṣād iva satāṁ dhātrī-janānām veṣād ity arthaḥ | uttaratra ca tata evaṁ vyākhyātaṁ, saṁsāraḥ saṁsāritvaṁ na punar na tu kalpeta na ghaṭate | tatra hetuḥ, aviratam ādy-anta-madhya-viccheda-hīnaṁ yathā syāt tathā kṛṣṇe sutekṣaṇam suta iti pratyakṣatāṁ kurvatīnāṁ tat-kṛtitayā sadā vartamānānām iti | asyā nityāvasthiteḥ paripāṭī-viśeṣas tu uttara-gopāla-campū-dṛṣṭyā niṣṭankyo, dig-darśanaṁ cedam—

mātur lālanam etya saṁmatim itas tātasya ca bhrātṛbhiḥ

sārdhaṁ dhenu-gaṇāvanāya vipinaṁ gatvā caran krīḍitam |

āgamyātha gṛhaṁ samasta-suhṛdām īdṛk pratītaṁ bhajaty

esā śrī-vraja-rāja-nandana-varaḥ śvāso na eṣām iti || [go.ca. 2.37.83]

śrī-mathurā-dvārakayor nityāvasthitiś ca—mathurā bhagavān yatra nityaṁ sannihito hariḥ [bhā.pu. 10.1.28] iti, nityaṁ sannihitas tatra bhagavān madhusūdanaḥ [bhā.pu. 11.31.24] iti daśamaikādaśayor draṣṭavyā | viśeṣa-jijñāsā cet vaiṣṇa-toṣaṇī-kṛṣṇa-sandarbha-gopāla-campū-dvaya-locana-rocanī-nāmojjvala-nīlamaṇi-ṭīkāḥ draṣṭavyāḥ ||76||

**mukundaḥ, viśvanāthaḥ :** *na vyākhyātam |*

—o)0(o—

**|| 3.4.77-78 ||**

svīkurvate rasam imaṁ nāṭya-jñā api kecana ||

tathāhuḥ [sā.da. 3.201]—

sphuṭaṁ camatkāritayā vatsalaṁ ca rasaṁ viduḥ |

sthāyī vatsalatāsyeha putrādy-ālambanaṁ matam ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** vatsala-rase sthāyī vātsalya-ratiḥ | ālambanaṁ putrādiḥ ||78||

 —o)0(o—

**|| 3.4.79-80 ||**

**kiṁ ca—**

apratītau hari-rateḥ prītasya syād apuṣṭatā |

preyasas tu tirobhāvo vatsalaysāsya na kṣatiḥ ||

eṣā rasa-trayī proktā prītādiḥ paramādbhutā |

tatra keṣucid apy asyāḥ saṅkulatvam udīryate ||

**śrī-jīvaḥ :** apratītau anirṇaye hari-rateḥ hari-kartṛka-rateḥ ||79||

**mukundaḥ :** hari-rateḥ hari-kartṛka-rateḥ | apratītau ajñāne ||79||

**viśvanāthaḥ :** hari-rateḥ śrī-kṛṣṇa-kartṛka-rateḥ apratītau svasmin anirṇaye eva dāsya-rateḥ apuṣṭatā syāt, anirṇaye tv apuṣṭataiva syād iti sakhīnāṁ tu svasmin śrī-kṛṣṇa-rater anirṇaye sakhya-rates tu mūlata eva tirodhānaṁ syāt | mātrādīnāṁ svasmin putrasya prīter apratīte’pi vātsalyasya na kāpi kṣatiḥ ||79|| keṣucid bhakteṣu asyāḥ rateḥ saṅkulatvaṁ raty-antareṇa saha vartamānatvam ||80||

 —o)0(o—

**|| 3.4.81-84 ||**

saṅkarṣaṇasya sakhyas tu prīti-vātsalya-saṅgatam |

yudhiṣṭhirasya vātsalyaṁ prītyā sakhyena cānvitam ||

āhuka-prabhṛtīnāṁ tu prītir vātsalya-miśritā |

jarad-ābhīrikādīnāṁ vātsalyaṁ sakhya-miśritam ||

mādreya-nāradādīnāṁ sakhyaṁ prītyā karambitam |

rudra-tārkṣyoddhavādīnāṁ prītiḥ sakhyena miśritā ||

aniruddhāpi-naptṝṇām evaṁ kecid babhāṣire |

evaṁ keṣucid anyeṣu vijñeyaṁ bhāva-miśraṇam ||

**śrī-jīvaḥ :** saṅkarṣaṇasyeti | atra saṅkarṣaṇasya sakhyaṁ—

nṛtyato gāyataḥ kvāpi valgato yudhyato mithaḥ |

gṛhīta-hastau gopālān hasantau praśaśaṁsatuḥ || [bhā.pu. 10.15.16]

vātsalyaṁ, yathā—

kvacit krīḍā-pariśrāntaṁ gopotsaṅgopabarhaṇam |

svayaṁ viśramayaty āryaṁ pāda-saṁvāhanādibhiḥ || [bhā.pu. 10.15.15]

prītir, yathā—prāyo māyāstu me bhartur nānyā me’pi vimohinī [bhā.pu. 10.13.37] iti tad-vākyam | tad evaṁ purāṇika-dṛṣṭyānyatrānyad api jñeyam | jarad-ābhīrikādīnāṁ sakhyam atra parihāsa-rūpāṁśenaiva jñeyam | rudrasya tu śrī-viṣṇv-ajitādi-rūpeṇa jñeyam | kecid iti gauḍa-deśyānāṁ pautrādibhiḥ kiñcid vinoda-darśanād iti bhāvaḥ ||81-84||

**mukundaḥ :** alpe ity arthaḥ | evam agre’pi | yasyādhikyaṁ bhaved yatra sa tena vyapadiśyata ity uktatvāt ||81|| mādreyau nakula-sahadevau ||82||

**viśvanāthaḥ :** baladevasya sakhyaṁ mukhyam ||81|| āhuka ugrasenaḥ | jarad-abhīrikāṇāṁ mukharā-prabhṛtīnāṁ ||82|| nakula-sahadeva-nāradādīnāṁ sakhyaṁ dāsyena karambitaṁ yuktam | tārkṣyo garuḍaḥ | aniruddha-prabhṛti-pautrāṇāṁ dāsyaṁ sakhya-miśritam ||83-84||

 —o)0(o—

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

vatsala-bhakti-rasa-laharī caturthī |

(3.5)

# madhura-bhakti-rasākhyā pañcama-laharī

**|| 3.5.1 ||**

**ātmocitair vibhāvādyaiḥ puṣṭiṁ nītā satāṁ hṛdi |**

**madhurākhyo bhaved bhakti-raso’sau madhurā ratiḥ ||1||**

**śrī-jīvaḥ :** satāṁ śrī-kṛṣṇa-viṣayaka-tat-kānta-rati-spṛṣṭa-cittānāṁ sad-viśeṣāṇām ||1||

**mukundaḥ:** satāṁ śrī-kṛṣṇa-viṣayaka-tat-kāntā-bhāvānuvarti-ratīnāṁ sad-viśeṣāṇām ||1||

**viśvanāthaḥ :** satāṁ bhakta-viśeṣāṇām vraja-sundarīṇām ity arthaḥ ||1||

—o)0(o—

**|| 3.5.2 ||**

**nivṛttānupayogitvād durūhatvād ayaṁ rasaḥ |**

**rahasyatvāc ca saṁkṣipya vitatāṇgo vilikhyate ||**

**śrī-jīvaḥ :** nivṛtteṣu prākṛta-śṛṅgāra-rasa-sama-dṛṣṭyā bhāgavatād apy asmād rasād virakteṣv anupayogitvād ayogyatvāt ||2||

**mukundaḥ:** nivṛtteṣu tāpasādiṣu anupayogitvād aprayojakatvāt | nanu tad-anyeṣu upayogitā syāt ? tatrāha—durūhatvāt | nanu viśada-varṇane na syāt ? tatrāha—rahasyatvāt | atra vistareṇa vaktum anarhatvād ity arthaḥ ||2||

**viśvanāthaḥ :** vistṛtāṅgo’py ayaṁ śṛṅgāra-rasaḥ saṁkṣipya likhyate | tatra hetu-trayam āha nivṛttety-ādi | nivṛtteṣu prākṛta-rasa-sāmya-dṛṣṭyā śrī-bhāgavatād apy asmād virakteṣu anupayogitvād ayogyatvād ity arthaḥ ||2||

**viṣṇudāsaḥ** (ujjvala-nīlamaṇau 1.2) : nanu sarva-bhakti-rasānāṁ madhye—yathottaram asau svāda-viśeṣollāsamayy api [bha.ra.si. 2.5.38] ity-ādi-nirṇayād ayam eva pradhāna-rasaḥ kim iti saṁkṣipyate ? pratyuta sarvato vistārya vaktuṁ yuktaḥ syāt | tatra krameṇa hetu-trayam upanyasya tan nirākaroti | nivṛttānupayogitvāt nivṛttā etad-rasāśraya-bhaktetara-śānta-bhaktādayas teṣām anupayogitvāt anarhatvāt | tarhi—

udāsatāṁ nāma rasānabhijñāḥ

kṛtau tavāmī rasikāḥ sphuranti |

kramelakaiḥ kāmam upekṣite’pi

pikāḥ sukhaṁ yānti paraṁ rasāle || [vi.mā. 1.9]

ity-ādinā madhura-rasa-bhaktāś ca subahutarāḥ virājanta eva, tatrāha—teṣv api saṁskārābhāvād rasāsvādāpaṭavo ye teṣāṁ durūhatvād dustarkyatvāt | bhavatu, tatrāpi rasa-carvaṇa-caturāś ca bahavo dṛśyante, tatrāha—rahasyatvāt | vakṣyamāṇa-rāga-mārgaika-prādhānyānusāreṇāvāntarānanta-svabhāvatvān nānā-vidha-vāsanā-vāsita-citteṣu teṣv apy aparicita-rāga-vartma-sandarbhatvena vaidhī-mārga eva gāḍha-baddhāśayeṣu prakāśanāyogya-tvenātiguhyatvāt | ye punā rāga-mārgaika-jīvanā madhura-rasa-bhaktās te tu viralā eva |

bhadram, tarhy adhunā kim iti vistareṇa vaktum ārabhyate ? tatrāha pṛthag eva | ayaṁ bhāvaḥ | tatra rasāmṛta-sindhau nānā-jātīya-bhaktānām anuśīlanīyatvāt tan-madhye’tisaṅkṣepatas tad uktam | atra tu rāga-mārgaika-baddha-vratā rasa-carvaṇaika-jīvanāś ca ye madhura-rasa-bhaktās teṣām evāsvādanīyatvād vistareṇa pṛthag evocyate ||2||

—o)0(o—

**|| 3.5.3-5 ||**

tatra **ālambanāḥ—**

**asmin ālambanaḥ kṛṣṇaḥ priyās tasya tu subhruvaḥ ||3||**

tatra **kṛṣṇaḥ**—

**tatra kṛṣṇaḥ asamānordhva-saundarya-līlā-vaidigdhī-sampadām |**

**āśrayatvena madhure harir ālambano mataḥ ||4||**

yathā śrī-gīta-govinde (1.11)—

viśveṣām anurañjanena janayann ānandam indīvara-

śreṇī-śyāmala-komalair upanayann aṅgair anaṅgotsavam |

svacchandaṁ vraja-sundarībhir abhitaḥ praty-aṅgam āliṅgitaḥ

śṛṅgāraḥ sakhi mūrtimān iva madhau mugdho hariḥ krīḍati ||

**śrī-jīvaḥ :** *na kim api likhitam* ||3-5||

**mukundaḥ:** viśveṣāṁ bahu-bheda-vraja-sundarī-janānām | viśveṣām ity ādinā svacchandam ity ādinā ca krameṇa asamānordhvānāṁ vaidagdhya-saundarya-līlānāṁ sampado darśitāḥ ||5||

**viśvanāthaḥ :** anurañjanena svācarita līlā-prakaṭanena viśveṣām ānandaṁ janayan svayaṁ tu vraja-sundarībhiḥ pratyaṅgam āliṅgitaḥ san krīḍati | tat-krīḍayā svayam ānandito bhavatīty arthaḥ | indīvara-śreṇībhyo’pi śyāmalāni komalāni yāny aṅgāni tais tāsām anaṅgotsavam upanayan tāsāṁ premṇā mugdham aiśvarya-jñāna-śūnyaḥ ||5||

—o)0(o—

**|| 3.5.6 ||**

atha **tasya preyasyaḥ**—

nava-nava-vara-mādhurī-dhurīṇāḥ

praṇaya-taraṅga-karambitās taraṅgāḥ |

nija-ramaṇatayā hariṁ bhajantiḥ

praṇamata tāḥ paramādbhutāḥ kiśorīḥ ||

**śrī-jīvaḥ :** antar ity antaḥ-karaṇam | praṇaya-taraṅgaiḥ karambitāni miśritāni antaḥkaraṇasyāṅgāni vṛttayo yāsāṁ tāḥ ||6||

**mukundaḥ:** praṇaya-taraṅgaiḥ karambitāni miśritāni antaraṅgāni manāṁsi yāsāṁ tāḥ ||6||

**viśvanāthaḥ :** mādhurīṇāṁ dhurīṇā bhāra-vāhakāḥ | antar antaḥ-karaṇam praṇaya-taraṅgaiḥ karambitāni miśritāni antaḥkaraṇasyāṅgāni vṛttayo yāsāṁ tāḥ ||6||

—o)0(o—

**|| 3.5.7-8 ||**

preyasīṣu harer āsu pravarā vārṣabhānavī ||

**asyā rūpaṁ—**

mada-cakita-cakorī-cārutā-cora-dṛṣṭir

vadana-damita-rākārohiṇī-kānta-kīrtiḥ |

avikala-kala-dhautoddhūti-dhaureyaka-śrīr

madhurima-madhu-pātrī rājate paśya rādhā ||

**śrī-jīvaḥ :** madena cakurā capalā yā cakorī | cakiteti pāṭhe lakṣaṇayā sa evārthaḥ ||8||

**mukunda-dāsaḥ :** madena kāma-kṛtollāsena cakitā capalā yā cakorī ||8||

**viśvanāthaḥ :** madena cakurā cañcalā yā cakorī tasyāś cārutāyāś caurī dṛṣṭir yasyāḥ | vadanena damitā rākā-rohiṇī-kāntasya pūrṇimā-candrasya kīrtir yayā | avikala-kala-dhautasya atyuttama-suvarṇasya yā uddhūtīḥ sarvebhyo’nuttamā khyātis tasyā dhaureyakā bhāra-vāhikā śobhā-sampattir yasyāḥ, mādhuryam eva madhu tasya pāna-pātrī ||8||

 —o)0(o—

**|| 3.5.9 ||**

**asyā ratiḥ**—

narmoktau mama nirmitoru-paramānandotsavāyām api

śrotrasyānta-taṭīm api sphuṭam anādhāya sthitodyan-mukhī |

rādhā lāghavam apy anādara-girāṁ bhaṅgībhir ātanvatī

maitrī-gauravato’py asau śata-guṇāṁ mat-prītim evādadhe ||

**śrī-jīvaḥ :** sphuṭam ity anenālakṣitatayā tv ādhāya sthiteti vyañjitam | udyan-mukhī ūrdhva-dṛṣṭiḥ sa-praṇaya-garvād iti bhāvaḥ | narmoktāv ity asya lāghavam ity anenāpy anvayaḥ | bhaṅgībhir iti vyañjanā-vṛttyā tu gauravam eva vyañjayantīti vyañjitam ||9||

**mukunda-dāsaḥ :** sphuṭam ity tv anādhāya sthitā ūrdhva-mukhī vikasan-mukhī nirmitety lakṣaṇāyām api narmoktau bhaṅgībhis tu lāghavam api | saubhāgya-garvajo’yaṁ bibbokaḥ | yathā—iṣṭe’pi māna-garvābhyāṁ bibbokaḥ syād anādaraḥ iti ||9||

**viśvanāthaḥ :** nirmita ūrur mahān rādhāyāḥ paramānando yayā evambhūtāyām api mama narmoktau śrotrasyānta-taṭīm api sphuṭam anādhāya sthitā rādhā—sphuṭam ity anenālakṣitatayā ādhāya sthiteti vyañjitam | udyan-mukhī ūrdhva-dṛṣṭiḥ sa-praṇaya-garvād iti bhāvaḥ | anādara-girāṁ bhaṅgībhiḥ tādṛśa-narmoktau lāghavam api ātanvatī | tathāpy anya-bhakta-kṛta-maitrī-gauravābhyāṁ sakāśān mat-prītiṁ śata-guṇām asau rādhā ādadhe ||9||

 —o)0(o—

**|| 3.5.10 ||**

tatra **kṛṣṇa-ratir**, yathā śrī-gīta-govinde (3.1)—

kaṁsārir api saṁsāra-vāsanābaddha-śṛṅkhalām |

rādhām ādhāya hṛdaye tatyāja vraja-sundarīḥ ||

**śrī-jīvaḥ :** vastutas tu samyak sāraḥ saṁsāra iti bhāvaḥ ||10||

**mukunda-dāsaḥ :** saṁsāra-vāsanayābhilāṣeṇa bandhāya śṛṅkhalā nigaḍa-rūpā yā tām | etena śrī-rādhāyāḥ saundarya-vaidagdhyāder atiśayitvaṁ sūcitam ||10||

**viśvanāthaḥ :** kaṁsāriḥ kaṁsasya ariḥ | ari-bhāvena saṁsāra-nāśako’pi svayaṁ saṁsāra-vāsanayā baddha iti virodhābhāsaḥ | vastutas tu svasya samyak sāra-maya-vāsanayā baddhā prema-maya-śṛṅkhalā yasyās tāṁ rādhāṁ hṛdaye ādhāya ||10||

 —o)0(o—

**|| 3.5.11-12 ||**

atha **uddīpanāḥ—**

uddīpanā iha proktā muralī-nisvanādayaḥ ||

yathā padyāvalyām (172)[[9]](#footnote-10)

guru-jana-gañjanam ayaśo

gṛha-pati-caritaṁ ca dāruṇaṁ kim api |

vismārayati samastaṁ

śiva śiva muralī murārāteḥ ||

*na kenāpi vyākhyātam ||*

 —o)0(o—

**|| 3.5.13-14 ||**

atha **anubhāvāḥ**—

anubhāvās tu kathitā dṛg-natekṣā-smitādayaḥ ||

yathā lalita-mādhave (1.14)—

kṛṣṇāpaṅga-taraṅgita-dyumaṇijā-sambheda-veṇī-kṛte

rādhāyāḥ smita-candrikā-suradhunī-pure nipīyāmṛtam |

antas toṣa-tuṣāra-samplava-lava-vyālīḍhatāpodgamāḥ

krāntvā sapta jaganti samprati vayaṁ sarvordhvam adhyāsmahe ||

**śrī-jīvaḥ :** kṛṣṇāpāṅgety atrāpāṅga-śabdo’pāṅga-samīpa-deśa-vācakaḥ, śitāpāṅga-śabdavat apāṅgau netrayor astau ity atra tat-samīpa-deśe’pi vācayituṁ śakyate | netra-bahir-bhāgasyāpi netrāntaḥ-pātāt | yathoktaṁ śrī-gopāla-stave—nīlendīvara-locanam iti | tat-tat-samīpa-deśa-tad-eka-deśayor akiyātmyāt tat-taraṅgitasya dyumaṇijātvena rūpakaṁ yuktam eva jñeyam | taraṅgiteti tu kyaṅ-artha-kvib-anta-dhātor bhāve niṣṭhā ||14||

**mukunda-dāsaḥ :** kṛṣṇa-darśane rādhāśraye dṛg-ante smita-candraikāṁ darśayati—kṛṣṇaṁ ca tat apāṅgayos taraṅgitaṁ bhramaṇaṁ ca kṛṣṇāpāṅga-taraṅgitaṁ, tad eva dyumaṇijā-sambhedo yamunā-saṅgamas tena veṇīkṛte | taraṅgitam iti kvib-anta-dhātor bhāve niṣṭhā ||14||

**viśvanāthaḥ :**  rādhāyāḥ smita-candraikā-rūpā suradhunī gaṅgā tasyā pūre pravāhe | kathaṁ-bhūte ? śrī-kṛṣṇasya apāṅga eva taraṅgita-dyumaṇijā taraṅga-viśiṣṭa-yamunā tasyā sambhedena milanena triveṇīkṛte tasmin amṛtaṁ jalaṁ nipīya sapta jaganti krāntvā sapta-jagad-atikramaṇaṁ kṛtvā sarvordhvaṁ vaikuṇṭhaṁ adhyāsmahe | vayaṁ kathaṁ-bhūtāḥ ? apāṅga-svarūpa-yamunā-smita-rūpa-gaṅgayor milana-mādhuryaṁ dṛṣṭvā antaḥkaraṇe yas toṣa-tuṣāraḥ ānanda-rūpa-śītala-jalaṁ tasmin samplava-lavena snāna-leśena vyālīḍā naṣṭā nānā-vidhāḥ tāpodgamā yāsāṁ tathā-bhūtāḥ ||14||

 —o)0(o—

**|| 3.5.15 ||**

atha **sāttvikāḥ,** yathā padyāvalyām (181)—

kāmaṁ vapuḥ pulakitaṁ nayane dhṛtāsre

vācaḥ sa-gadgada-padāḥ sakhi kampi vakṣaḥ |

jñātaṁ mukunda-muralī-rava-mādhurī te

cetaḥ sudhāṁśu-vadane taralīkaroti ||

**śrī-jīvaḥ :** śrūyamāṇaṁ muralī-ravaṁ lakṣīkṛtya kācid āha—kāmam iti ||15||

**mukunda-dāsaḥ :** taralīkarotīti vartamāna-sāmīpye vartamānād vā ||15||

**viśvanāthaḥ :** he candra-vadane ! tava cetaḥ muralī-mādhurī taralīkarotīti mayā jñātam | tatra hetuḥ—vapuḥ pulakitam ity ādi ||15||

 —o)0(o—

**|| 3.5.16-17 ||**

atha **vyabhicāriṇaḥ—**

ālasyaugrye vinā sarve vijñeyā vyabhicāriṇaḥ ||

tatra **nirvedo**, yathā padyāvalyām (221)—

mā muñca pañcaśara pañca-śarīṁ śarīre

mā siñca sāndra-makaranda-rasena vāyo |

aṅgāni tat-praṇaya-bhaṅga-vigarhitāni

nālambituṁ katham api kṣamate’dya jīvaḥ ||

**śrī-jīvaḥ :** ālasyaugrye vinā iti yathā-kramaṁ sambhogānta-priya-saṅga-bhaṅga-karābhyāṁ anyatra jñeyam ||16||

**mukunda-dāsaḥ :** ālasyaugrye vineti sambhogānte glānir eva, nālasyaṁ sāmarthyābrahmāt ||16||

**viśvanāthaḥ :** sambhogānte yat ālasyaṁ, priya-saṅga-bhaṅge yā ugratā, tad-atirikte ālasyaugrye ||16|| māna-bhaṅgānantaraṁ kalahāntaritā kācid āha—he pañca-śara kandarpa ! he vāyo ! tvayā ānītena puṣpa-vāṭikā-stha-makaranda-rasa-sambandhi-śaitya-saugandhyena mā siñca | ayaṁ mal-lakṣaṇo jīvaḥ aṅgāni ālambituṁ dhartuṁ katham api na kṣamate | yatas tasya praṇaya-bhaṅgety ādi ||17||

 —o)0(o—

**|| 3.5.18 ||**

**harṣo**, yathā dāna-keli-kaumudyām (34)—

kuvalaya-yuvatīnāṁ lehayann akṣi-bhṛṅgaiḥ

kuvalaya-dala-lakṣmī-laṅgimāḥ svāṅga-bhāsaḥ |

mada-kala-kalabhendrollaṅghi-līlā-taraṅgaḥ

kavalayati dhṛtiṁ me kṣmādharāraṇya-dhūrtaḥ ||

**śrī-jīvaḥ :** kuvalayeti | prathamaṁ kuvalayaṁ bhū-maṇḍalaṁ, dvitīyaṁ nīlotpalam | atra svāṅga-bhāsāṁ madhutvena yad rūpakaṁ na kṛtaṁ, ata eva lehayann ity asya pānārthakāsvādārtho na vivakṣitaḥ, kintv āsakti-mātrārthaḥ | ataḥ pratyavasāna-paryāya-pāna-bhojanārthatvābrahmād apy aṇy-anta-kartṝṇām akṣi-bhṛṅgāṇāṁ ṇy-anta-karmakatvaṁ na kṛtaṁ, kṣmādharas tatra prakaraṇa-prāptaḥ śrī-govardhanaḥ, ata eva nāyasyāsya śrī-kṛṣṇatvaṁ vyaktaṁ | dhūrta-padam atra narmaṇā prayuktam iti rasāvaham | yathā, kitava yoṣitaḥ kas tyajen niśi [bhā.pu. 10.31.16] ity atra kitava-padaṁ praṇaya-kopoktam iti ||18||

**mukunda-dāsaḥ :** prathamaṁ kuvalayaṁ bhū-maṇḍalaṁ, dvitīyaṁ nīlotpalam | lehayann ity āsvādārtha-liheḥ kaṇṭhādhaḥ-karaṇa-lakṣaṇa-bhojanārthābhāvāt, gati-buddhi-pratyavasānārtha [pā. 1.4.52] ity ādinā prayojya-kartṝṇām akṣi-bhṛṅgāṇāṁ na karmatvaṁ ||18||

**viśvanāthaḥ :** kṣmādharo govardhanas tasyāraṇya-sthaḥ dhūrtaḥ śrī-kṛṣṇaḥ mama dhṛtiṁ kavalayati grasati | katham-bhūtaḥ ? kuvalayaṁ bhū-maṇḍalaṁ tatrasthānāṁ yuvatīnām akṣi-rūpa-bhṛṅgān svāṅga-bhāsaḥ svīyāṅga-kāntīḥ lehayan āsvādayan āsvādanārtha-liher bhojanātmaka-pratyavasānārthatvaṁ | tena ca gati-buddhi-pratyavasānārtha [pā. 1.4.52] ity ādinā prayojya-kartṝṇām akṣi-bhṛṅgāṇāṁ karmatvaṁ iti | kathaṁ-bhūtāḥ ? kuvalaya-dalasya nīlotpala-dalasya yā lakṣmīḥ śobhā tat-tulyā laṅgimā manoharatā yāsāṁ tathā-bhūtāḥ | bhṛṅga-rūpakeṇa svāṅga-bhāsāḥ madhu-rūpakatvaṁ dhvanyate | tataś ca yasmān madhv evedaṁ tasmād āsvādayateti protsāha-mayī prayojanā gamyate ||18||

 —o)0(o—

**|| 3.5.19-20 ||**

atha **sthāyī—**

sthāyī bhāvo bhavaty atra pūrvoktā madhurā ratiḥ ||

yathā padyāvalyām (158)—

bhrū-valli-tāṇḍava-kalā-madhurānana-śrīḥ

kaṅkelli-koraka-karambita-karṇa-pūraḥ |

ko’yaṁ navīna-nikaṣopala-tulya-veṣo

vaṁśī-raveṇa sakhi mām avaśīkaroti ||

**śrī-jīvaḥ :** vallī-śabdasya hrasvāntatvaṁ, nava-nāga-valli-dala-pūga-rasaḥ [śi.va. 9.65] iti māgha-kāvya-dṛṣṭyā, mallī-valli-cañcat-parāgaḥ [gī.go. 1.36] iti śrī-gīta-govindādi-dṛṣṭi-paramparayā ca, bhrū-yugmeti vā paṭhanīyaṁ | navīna-nikaṣeti pītāmbaratvena nikaṣopala-tulya-veśa ity atra madhyapada-lopitvād veśa-śabdo’tra svarṇa-rekhā-sthānīya-paridhānārthaḥ | avaśīkarotīti na vidyate kiñcid api vaśaṁ yasyās tādṛśī-karoti | yad vā, avaśā svatantrā tādṛśīkaroti laṅghita-maryādīkarotīty arthaḥ | abhūta-tad-bhāve cvi-pratyayaḥ | kaṅkellir aśokaḥ ||20||

**mukunda-dāsaḥ :** vallī-śabdo mallī-śabdavad bodhyaḥ | kaṅkellir aśokaḥ | navīna-nikaṣopala-tulyo veśaḥ pītāmbareṇāṅga-śobhā yasya sa tādṛśaḥ | avaśīkaroti vaśā svādhīnā avaśā parādhīnā svādhīnīkarotīty arthaḥ | abhūta-tad-bhāve cvi-pratyayaḥ ||20||

**viśvanāthaḥ :** vallī-śabdasya hrasvāntatvaṁ, nava-nāga-valli-dala-pūga-rasaḥ [śi.va. 9.65] iti māgha-kāvya-dṛṣṭyā jñeyam | navīna-nikaṣeti pītāmbaratvena nikaṣopala-tulya-veśa ity arthaḥ, madhya-pada-lopitvāt | avaśā asvatantrā tādṛśīkaroti laṅghita-maryādādi-vyañjitair bhāvais tad-virodhi-ceṣṭā-mayaiḥ | kaṅkellir aśokaḥ ||20||

 —o)0(o—

**|| 3.5.21 ||**

rādhā-mādhavayor eva kvāpi bhāvaiḥ kadāpy asau |

sajātīya-vijātīyair naiva vicchidyate ratiḥ ||

**śrī-jīvaḥ :** rādhā-mādhavayor eva, na tu preyasy-antara-mādhavayoḥ | ratiḥ sa-vyāja-vyatidarśanādi-mayī naiva vicchidyate, nāvṛtā syāt | kaiḥ sajātīyais tat-preyasy-antara-vyañjitair vijātīyais tad-vatsalatādi-vyañjitair bhāvais tad-virodhi-samīhā-mayaiḥ ||21||

**mukunda-dāsaḥ :** rādhā-mādhavayor eva, na tu preyasy-antara-mādhavayo ratiḥ sa-vyāja-vyatidarśanādi-kāryā naiva vicchidyate, sva-kāryād viśleṣaṁ na prapnoti | kaiḥ ? sajātīyair madhura-rati-tat-suhṛdaiḥ, vijātīyais tad-rater vipakṣa-taṭasthaiḥ, kvāpi bībhatsādāv api deśe kadācid bhayānakādāv api kāle tad-bhāve ||21||

**viśvanāthaḥ :** rādhā-mādhavayor eva, na tu preyasy-antara-mādhavayoḥ | ratiḥ sa-vyāja-paraspara-darśanādi-mayī naiva vicchidyate, nāvṛtā syāt | kaiḥ ? sajātīyais tat-preyasy-antara-vyañjitaiḥ, vijātīyais tad-vatsalatādi-vyañjitair bhāvais tad-virodhi-samīhā-mayaiḥ ||21||

 —o)0(o—

**|| 3.5.22 ||**

yathā—

ito dūre rājñī sphurati parito mitra-paṭalī

dṛśor agre candrāvalir upari śailasya danujaḥ |

asavye rādhāyāḥ kusumita-latā saṁvṛta-tanau dṛg-

anta-śrīr lolā taḍid iva mukundasya valate ||

**śrī-jīvaḥ :** rājñī vraja-rājñī | danujo’riṣṭaḥ | śailasya śilā-samūhasya | vraja-dvāryāsthānī-rūpatayā citasya ||22||

**mukunda-dāsaḥ :** rājñī vraja-rājñī | danujo’riṣṭaḥ | sphuratīti sarvatra yojanayā sva-svānubhāvai rājñy-ādayo virājante ity arthaḥ | śailaḥ śrī-rādhā-kuṇḍa-prānta-sthopānta-laharyāṁ vakṣyamāṇād viruddha-prīta-raudra-yuktā neyaṁ vairasya-janiketi bodhyam ||22||

**viśvanāthaḥ :** rājñī vraja-rājñī adūre nikaṭe | danujo’riṣṭāsuraḥ | śailasya śilā-samūhasya | vraja-dvāry āsthānīyatayā citasya | asavye vāme rādhāyāṁ dṛg-anta-śrīr valate ||22||

 —o)0(o—

**|| 3.5.23 ||**

ghorā khaṇḍita-śaṅkhacūḍam ajiraṁ rundhe śivā tāmasī

brahmiṣṭha-śvasanaḥ śama-stuti-kathā prāleyam āsiñcati |

agre rāmaḥ sudhā-rucir vijayate kṛṣṇa-pramodocitaṁ

rādhāyās tad api praphullam abhajan mlāniṁ na bhāvāmbujam ||

**śrī-jīvaḥ :** bhāva-pakṣe khaṇḍitaḥ śaṅkhacūḍas tad-ākhyo yakṣo yatra tādṛśam ajiraṁ krīḍāṅganaṁ | tāmasī tamo-guṇa-mayī śivā śṛgāla-jātiḥ | rundhe āvṛṇoti | ambuja-pakṣe tat-prati aśivā amaṅgalā tāmasī rātriḥ | evam ubhayatra brahmiṣṭho brahma-niṣṭho vargaḥ sa eva śvasanaḥ ity ādi yojyam | krameṇa tad-bhāva-virodhino bhayānaka-śānta-vatsalā darśitāḥ | ambuja-virodhinaś ca rātri-prāleya-sudhā-rucayaḥ | tasmād yathānyad ambujaṁ tat-tat-sambandhena mlāniṁ prāpnoti tathā tu tad-brahmāmbujaṁ na prāpnotīti viśeṣokti-nāmālaṅkāraḥ ||23||

**mukunda-dāsaḥ :** khaṇḍitaḥ śaṅkhacūḍas tad-ākhyo yakṣo yatra tādṛśam ajiraṁ kuñjāṅganaṁ | tāmasī tamo-guṇa-mayī | śivā śṛgāla-jātiḥ | rundhe āvṛṇoti | ambuja-pakṣe tat-prati aśivā amaṅgalā tāmasī rātriḥ | brahmiṣṭho brahma-niṣṭho vargaḥ sa eva śvasanaḥ | krameṇa tad-bhāva-virodhino bhayānaka-bībhatsa-śānta-vatsalā darśitāḥ | ambuja-virodhinaś ca rātri-hima-candraāḥ | durgandhi-sthala atra śivāder bhayādy-amananāt tat-sukhānubhāvikādhirūḍhākhyeyaṁ viruddha-śāntādi-yuktā na tathā ||23||

**viśvanāthaḥ :** khaṇḍitaḥ śaṅkhacūḍas tad-ākhyo yakṣo yatra tādṛśam ajiraṁ krīḍāṅganaṁ | tāmasī tamo-guṇa-mayī | ghorā bhayaṅkarā śivā śṛgāla-jātiḥ | rundhe āvṛṇoti | ambuja-pakṣe, aśivā amaṅgalā tāmasī rātriḥ | brahmiṣṭho brahma-niṣṭho brāhmaṇaādiḥ sa eva śvasanaḥ pavanaḥ | śamaḥ śāntis tad-bodhaka-stuti-kathā eva prāleyaṁ hima-samūham | agre rāma eva sudhā-ruciś candraḥ | tathāpi kṛṣṇasyābhipreta-bhāva-kamalaṁ mlāniṁ nābhajat | krameṇa tad-bhāva-virodhino bhayānaka-śānta-vatsalā darśitāḥ | ambuja-virodhinaś ca rātri-prāleya-sudhā-rucayaḥ | tasmād yathānyad ambujaṁ tat-tat-sambandhena mlāniṁ prāpnoti, tathā tad-brahmāmbujaṁ neti viśeṣokti-nāmālaṅkāraḥ ||23||

 —o)0(o—

**|| 3.5.24-27 ||**

sa vipralambha-sambhoga-bhedena dvi-vidho mataḥ ||

tatra **vipralambhaḥ—**

sa pūrva-rāgo mānaś ca pravāsādi-mayas tathā |

vipralambho bahu-vidho vidvadbhir iha kathyate ||

tatra **pūrva-rāgaḥ—**

prāg-asaṅgatayor bhāvaḥ pūrva-rāgo bhaved dvayoḥ ||

yathā padyāvalyām (181)—

akasmād ekasmin pathi sakhi mayā yāmuna-taṭaṁ

vrajantyā dṛṣṭo yo nava-jaladhara-śyāmala-tanuḥ |

sa dṛg-bhaṅgyā kiṁ vākuruta na hi jāne tata idaṁ

mano me vyālolaṁ kvacana gṛha-kṛtyo na lagate ||

**śrī-jīvaḥ :** sa prathamam ukto madhurākhyo bhakti-rasaḥ ||24|| prāg ity atra dvayor iti kāntāyāḥ pūrva-rāgo bhakti-rasatvenaocyate—kāntasya tu tad-uddīpanatvena gamyate | evam uttaratrāpi ||26||

**mukunda-dāsaḥ :** sa prathamam ukto madhurākhyo bhakti-rasaḥ ||24|| sa valate val gatau ||27||

**viśvanāthaḥ :** sa prathamam ukto madhurākhyo bhakti-rasaḥ ||24|| yamunā-sambandhi-taṭaṁ vrajanytā mayā akasmād ekasmin pathi calan sa nava-jaladhara-śyāmala-tanur dṛṣṭaḥ ||27||

 —o)0(o—

**|| 3.5.28 ||**

yathā vā, śrī-daśame (10.53.2)—

yathā vinidrā yac cittā rukmiṇī kamalekṣaṇā |

tathāham api tac-citto nidrāṁ ca na labhe niśi |

vedāhaṁ rukmiṇyā dveṣān mamodvāho nivāritaḥ ||

**śrī-jīvaḥ :** vraja-devīṣu śrī-kṛṣṇasya pūrva-rāgas tu jayate te’dhikaṁ janmanā [bhā.pu. 10.31] ity adhyāye tāsāṁ mukhenaiva śrīman-muninā bahuśo’pi śarad-udāśaye ity ādibhir varṇita eva ity abhipretya sakṛd uktaṁ—śrī-rukmiṇyām eva taṁ darśayati—yathā veti ||28||

**mukundadāsaḥ :** ujjvala-nīlamaṇau vraja-devīnāṁ pūrva-rāgaṁ, yathā—evaṁ krameṇa vijñeyaḥ pūrva-rāgo harer api iti atideśena tāsu tasyāpi tathā bodhanīyaḥ | ato’tra nokto’pi—

nṛtyanty amī śikhina īḍya mudā hariṇyaḥ |

kurvanti gopya iva te priyam īkṣaṇena || [bhā.pu. 10.15.7] iti |

dhanyeyaṁ ity atra gopyo’ntareṇa bhujayor api yat spṛhā śrīḥ [bhā.pu. 10.15.8] ity ādiṣu ca jñeyaḥ | rukmiṇyāṁ ca taṁ tasya darśayati—yathā veti ||28||

**viśvanāthaḥ :** *na vyākhyātam |*

 —o)0(o—

**|| 3.5.29-30 ||**

atha **mānaḥ** |

mānaḥ prasiddha evātra ||

yathā śrī-gīta-govinde (2.1)—

viharati vane rādhā sādhāraṇa-praṇaye harau

vigalita-nijotkarṣād īṛsyā-vaśena gatānyataḥ |

kvacid api latā-kuñje guñjan-madhu-vrata-maṇḍalī-

mukhara-nikhare līnā dīnāpy uvāca rahaḥ sakhīm ||

**śrī-jīvaḥ :** viharatīty ardham eva mānodāharaṇaṁ draṣṭavyam ||30||

**mukunda-dāsaḥ :** viharatīty ardham eva mānodāharaṇaṁ jñeyam ||30||

**viśvanāthaḥ :** śrī-rādhānya-gopībhiḥ saha sādhāraṇa-praṇaye harau vṛndāvane rāsa-līlāyāṁ viharati sati sādhāraṇa-praṇayatvena vigalito yo nijotkarṣaḥ tasmāt jātā yā īrṣyā tad-vaśena anyatra kvacil latā-kuñje gatā, punas tatraiva līnā satī ekānte sakhīm uvāca | latā-kuñje kīdṛśe ? guñjan-madhuvrata-maṇḍalībhir mukharaḥ śabdāyamānaḥ śikharo’gra-bhāgo yasya tathā-bhūte ||30||

 —o)0(o—

**|| 3.5.31-32 ||**

atha **pravāsaḥ—**

pravāsaḥ saṅga-vicyutiḥ ||

yathā padyāvalyām (350)—

hastodare vinihitaika-kapola-pāler

aśrānta-locana-jala-snapitānanāyāḥ |

prasthāna-maṅgala-dināvadhi mādhavasya

nidrā-lavo’pi kuta eva saroruhākṣyāḥ ||

**śrī-jīvaḥ, mukunda-dāsaḥ :** *na vyākhyātam |*

**viśvanāthaḥ :** santata-locana-jalena snapitam ānanaṁ yasyāḥ ||32||

 —o)0(o—

**|| 3.5.33 ||**

yathā prahlāda-saṁhitāyām uddhava-vākyam—

bhagavān api govindaḥ kandarpa-śara-pīḍitaḥ |

na bhuṅkte na svapiti ca cintayan vo hy ahar-niśam ||

*na kenāpi vyākhyātam |*

 —o)0(o—

**|| 3.5.34-35 ||**

atha **sambhogaḥ—**

dvayor militayor bhogaḥ sambhoga iti kīrtyate ||

yathā padyāvalyām (199)—

paramānurāga-parayātha rādhayā

parirambha-kauśala-vikāśi-bhāvayā |

sa tayā saha smara-sabhājanotsavaṁ

niravāhayac chikhi-śikhaṇḍa-śekharaḥ ||

**śrī-jīvaḥ :** paramānurāga ity asyānte nitya-sthitis tu vraja-devīnāṁ pura-devīnāṁ ca yugapad darśitā | jayati jananivāsaḥ [bhā.pu. 10.90.47] ity ādinā ||34-35||

**mukunda-dāsaḥ :** paramety ante nityā sthitis tūjjvala-nīlamaṇau draṣṭavyā ||34-35||

**viśvanāthaḥ :** tayā rādhayā saha kandarpasya sabhājanaṁ satkāraḥ sammānanīyatvena svīkāra iti yāvat taj-janmotsavaṁ niravāhayat ||34-35||

 —o)0(o—

**|| 3.5.36-37 ||**

śrīmad-bhāgavatādy-arha-śāstra-darśitayā dṛśā |

iyam āviṣkṛtā mukhya-pañca-bhakti-rasā mayā ||

gopāla-rūpa-śobhāṁ dadhad api raghunātha-bhāva-vistārī |

tuṣyatu sanātanātmā paścima-bhāge rasāmbu-nidheḥ ||

**śrī-jīvaḥ :** śrīmad iti | śrīmad-bhāgavatādi-lakṣaṇa-yogya-śāstra-prakāśitena jñānenety arthaḥ ||36||

**mukunda-dāsaḥ :** śrīmad iti | śrīmad-bhāgavatādīni yāni arhāni bhakti-pratipādanāt pūjyāni śāstrāṇi tair darśitayā dṛśā jñānena ||36||

**viśvanāthaḥ :** sanātano nitya ātmā śrī-vigraho yasya sa śrī-kṛṣṇaḥ | pakṣe, sanātana-nāmā ātmā ātmīyo deho yasya saḥ ||37||

 —o)0(o—

iti śrī-śrī-bhakti-rasāmṛta-sindhau

paścima-vibhāge madhurākhya-bhakti-rasa-laharī caturthī |

**iti śrī-śrī-bhakti-rasāmṛta-sindhau**

**mukhya-bhakti-rasa-nirūpakaḥ paścima-vibhāgaḥ samāptaḥ |**

1. 11.19.36 [↑](#footnote-ref-2)
2. bhāvārtha-dīpikā 10.43.17 [↑](#footnote-ref-3)
3. Karṇāmṛta? Not found in any of the three centuries. [↑](#footnote-ref-4)
4. Mistakenly cut off here. Probably just follows Jiva. [↑](#footnote-ref-5)
5. This actually appears to be a mix of verses 50-51. Check my comment in *Mystic Poetry.*. [↑](#footnote-ref-6)
6. Probably “sa” in Jiva is correct. [↑](#footnote-ref-7)
7. viśāla rṣabha tejasvin devaprastha varūthapa [bhā.pu. 10.22.31] [↑](#footnote-ref-8)
8. jumara-nandī-nāmā rājā vikhyāta-vaiyākaraṇikaḥ | saṅkṣipta-sārasya rasavatī-vṛttyāḥ racayitā vā saṁśodhakaḥ | dhātumālāpi asyaiva kṛtiḥ || [↑](#footnote-ref-9)
9. credited to Sarva-vidyā-vinoda. [↑](#footnote-ref-10)